și 8). Împingînd și mai departe această analiză stilistică, Toesca 1 ajunge la 
concluzii și mai sceptice cu privire la contribuţia lui Cavallini la picturile de la 
Assisi. El găsește noi asemănări între scenele cu Isac de la Assisi și picturile 
lui Cav allini de la S. Cecilia, dar observă și diferențe mai mari, care pun într-ade- 
văr la îndoială prezența maestrului: culoarea vineție a carnaţiilor la Assisi și 
aspectul veșmintelor cu pliuri plate și subțiri, ca niște văluri, în contrast ev ident 
cu cutele sculpturale de S. Cecilia. O mai mare apropiere găsește parcă între 
aceste fresce și cele pe care le-am văzut la S. Maria Maggiore din Roma, dar 
fără să le poată identifica nici cu acelea. Problema e departe de a fi fost rezol- 
vată. Dar scepticismul în privința participării directe a lui Cavallini la acele 
picturi, admisă cu atîta ușurință la început, este acum generalizat. Hermanin 
însuși, renunțînd în ultima vreme la întregul sistem al primelor sale identificări, 
admite că la Assisi nu există poate altceva de Cavallini decît Înșelarea lui Isac 2. 


Dificultăţile sînt într-adevăr atît de mari încît, cel puţin astăzi, nu pot 
fi învinse. Prezenţa lui Cavallini la Assisi este destul de îndoielnică. Atinităţile 
iconografice ca și cele stilistice între majoritatea scenelor în cauză și operele 
sale ulterioare sînt de fapt uneori destul de amăgitoare pentru a te ispiti să-l 
recunoști în unele scene. Iconografia din Naștere sau din Pietà, de pildă, care își 
găsește corespondențe la S. Maria in Trastevere sau la S. Maria di Donna 
Reg ina de la Neapole, pare să amintească, dacă nu mîna lui Cavallini, cel puţin 
școala lui. Stilul atît de plastic, cu figuri puternic modelate, cu chipuri privite 
realist, care amintesc uneori de chipurile pompeiene, cum sînt cele două figuri 
în picioare din scenele cu Isac, vorbește oarecum de stilul clasic și puternic 
reliefat al lui Cavallini de la S. Cecilia. Unele figuri, ca îngerii cu aripile întinse 
din scena Înălţării lui Isus, par reproduse direct din Judecata de Apoi de la 
S. Cecilia. Nu lipsesc nici amănunte cu totul caracteristice, de pildă, maniera 
personală a lui Cavallini de a zugrăvi părul fir cu fir și amănunţit desenat, ca 
în figurile lui Noe, Avraam și altele; sau forma caracteristică a urechilor dese- 
nate de mîna lui, cu lobul ascuţit și cu detalii anatomice studiate atent, ca în 
figura meșterului din scena Construirii corăbiei, a lui Isac pe rug, a figurilor 
din Înşelarea lui Isac, în aceea cu Prinderea lui Isus, sau din Naștere. În schimb 
aceleași tablouri care amintesc prin unele caractere maniera lui Cavallini, prezintă 
atîtea deosebiri față de stilul său ulterior, încât identificarea devine foarte pro- 
blematică. Modul cu totul arhaic de desenare a veșmintelor lui Noe și Avraam, 
cu falduri convenţionale și caligrafiate ca în vechile picturi bizantinizante, 
fără nimic comun cu stilul amplu și statuar de la S. Cecilia, interzice orice apro- 
piere între Cavallini și aceste scene, în care totuși mulți au văzut mîna maestrului 
roman. O dificultate destul de mare o prezintă și cealaltă manieră de a zugrăvi 
veșmintele, aceea din scenele cu Isac, cu pliuri subțiri și plate, egale, cu încre- 
tituri mărunte. Este o impresie de finețe diafană, obținută cu gradatū de culori 
și de desen cu totul personale, pe care o întîlnim de pildă şi în figura orbului, 
care nu are nimic comun cu maniera viguroasă și foarte simplă a lui Cavallini. 
Figura aceasta a bătrînului orb este dealtfel hotărîtoare pentru a înlătura posi- 
bilitatea prezenței lui Cavallini în cele două scene mai insistent atribuite picto- 
rului roman. Cu aceeași manieră de stilizare a părului în şuvițe ondulate și uşor, 
estompate, cu aceleași mustăţi subțiri, lăsate în Jos și la fel întoarse la colțurile 
gurii, cu acelaşi profil alungit și fin, cu același nas drept, subțire, cu ochii 


1 Toesca, op. cit., p. 316 și urm. 
2 Hermanin: Il maestro romano di Giotto, în „Almanacco di Roma”, 1924, p. 159. 

migdalați și cu cele două brazde adînci de pe frunte, ea poate fi întilnită 
aidoma în scena cu Visul lui Inocenţiu al III-lea din zona inferioară de picturi 
(il. 12). Este același pictor și mîna lui se trădează nu numai în această figură 
atît de caracteristică, ci și în decorul arhitectonic absolut identic în cele două 
scene. Dealtfel e destul să compari aceste arhitecturi de un gust atît de evo- 
luat, cu arhitectura oarecum de același gen a lui Cavallini din scena Nașterii 
Fecioarei de la S. Maria in Trastevere (il. 19), mai târzie decît acestea și totuși 
de un stil mult mai arhaic, pentru a înţelege că nu poate fi nicidecum vorba de 
Cavallini în aceste scene cu Isac, la care s-a căutat în ultima vreme să se reducă 
toată contribuția cavalliniană la Assisi. Scenele cu frații lui Iosif în Egipt, 
și apoi Prinderea lui Isus nu prezintă nici o figură care să semene cu tipurile 
atit de caracteristice ale lui Cavallini din picturile sale ulterioare. Iar altele, 
ca Pietă, prezintă dimpotrivă tipuri care, mai cu seamă prin desenul ochilor, 
amintesc școala lui Giotto. Așadar în nici una din ele nu poate fi dovedită 
prezența maestrului roman fără să se ridice îndoieli insurmontabile. Asemănă- 
rile de manieră care se pot constata se datorează evident școlii de care ținea și 
Cavallini, dar Cavallini însuși este străin de aceste fresce, care i-au fost prea 
multă vreme atribuite. 

Cui aparțin oare, dacă nu lui? Problema nu este deloc simplificată prin 
această excludere, fiindcă și pentru alte identificări se ivesc îndoieli nu mai puţin 
serioase. Mi se pare însă limpede că o serie de pictori romani sau măcar trecuți 
prin Roma au lucrat aici, chiar dacă nu independent, ci sub îndrumarea unui 
maestru care, conducînd lucrările, a făcut poate Și desenele pentru unele scene 
pictate apoi de alţii, uneori în colaborare. Cred că recunosc astfel mîna lui Tor- 
riti în medalionul cu scena Facerii cerului și pămîntului, în cea mai mare parte 
din Nașterea lui Isus, precum și în portretele din bolta a doua. Unui pictor 
cu stil mai arhaic se cuvine să i se atribuie restul din Geneză și scenele cu 
Noe și cu Avraam. Altuia ceva mai avansat, poate unul dintre colaboratorii lui 
Cavallini la Neapole, cred că îi aparțin scenele cu fraţii lui Iosif în Egipt, și Prin- 
derea lui Isus. În Pietă apar caractere giottești; ea a fost poate pictată, împreună 
cu scenele de pe peretele fațadei, mai tîrziu, de un alt meșter, a cărui pregătire 
era foarte puțin romană. În sfîrșit, un pictor cu caracter absolut personal este 
autorul portretelor celor patru Doctori de pe boltă, cu expresie atît de intensă, 
ca și al portretelor de sfinți de pe arcurile din jurul rozei fațadei. Cît priveşte 
cele două scene cu Isac și unele dintre cele privitoare la sf. Francisc, ele sînt 
cu siguranță datorate unuia dintre cei mai buni pictori care au lucrat în această 
perioadă la Assisi, poate Giotto însuși, în orice caz cu totul diferit de Cavallini, 
căruia nu-i văd urma în aceste fresce. Aproape toată școala romană se arată 
astfel într-o strînsă solidaritate, din care cauză se observă uneori simultan mîi- 
nile mai multor maeștri în același tablou. De aceea ipoteza că aceste picturi au 
fost făcute în aceeași epocă în care Cimabue lucra la scenele din transeptul 
bisericii nu îmi pare deloc improbabilă. Școala romană își avea în el de multă 
vreme şeful, iar prezența. atîtor artiști romani la decorarea unitară a acestei 
biserici pledează în favoarea unei asemenea ipoteze. Cimabue fiind ocupat cu 
frescele de mare întindere din transept, conducerea lui în privința lucrărilor din 
navă s-a limitat poate doar la sfaturi și eventual uneori și la desene. Pe seama 
acestei subordonări s-ar putea pune și colaborările adesea indistincte ale mai 
multor pictori la aceleași scene și, pînă la un punct, alterarea personalităților 
individuale, firește mai puţin reliefate sub această disciplină de școală 10. 

În rezumat, unele linii generale ne apar în sfîrșit cu oarecare claritate în 
această primă perioadă a activităţii lui Cavallini. Nu știm în ce condiții s-a 
desfășurat copilăria lui și la ce maeștri va fi dobîndit primele cunoștințe artis- 
tice. Dar unele caractere evidente din picturile sale ulterioare, ca și familiari- 
zarea precoce cu tehnica specială a mozaicului, ne fac să credem că maeștri 
i-au fost acei bătrîni mozaicari romani, care pe atunci alcătuiau la Roma școala. 
oficială pentru toate artele, exercitate de ei cu aceeași pricepere. În atelierul 
vreunuia dintre ei s-a inițiat probabil nu numai în arta mozaicului şi a picturii, 
ci poate și în sculptură și în arhitectură, care erau strîns legate între ele. Arhi- 
tecturile caracteristice cosmatești din picturile lui, și stilul plastic, aproape sculp- 
tural de mai tîrziu, nu vor lăsa în această privință nici o îndoială. Pe urmă, 
în 1273, cînd avea probabil vreo douăzeci de ani, îl găsim la S. Maria Maggiore, 
alături de Cimabue. N-am putea afirma cu siguranţă că a lucrat acolo la pictu- 
rile care fără îndoială au fost executate sub conducerea florentinului. Dar apro- 
pierea de Cimabue nu a putut rămîne fără efecte serioase asupra artei încă în 
formare a tînărului Cavallini. Cimabue, care în timpul șederii sale la Roma 
influența cu personalitatea lui pe toți artiștii romani, trebuie să fi trezit și în 
Cavallini posibilitățile pe care vom avea ocazia să le constatăm în privința 
pătrunderii psihologice, absentă la vechii mozaicari, ce concepeau arta mai 
degrabă ca o simplă decorație. Nimic revoluționar nu apare totuși, cel puţin 
deocamdată, în arta tînărului pictor. Dimpotrivă, perioada de la S. Paolo și 
de la S. Pietro, între 1282 și 1287, datorită contactului strîns cu operele vechilor 
maeștri pe care el, desigur, le studia restaurîndu-le, îl lega și mai mult de tra- 
diționalismul oficial al picturii romane, pe care el însuși începea să o reprezinte 
în cele mai importante bazilici din Roma. Am văzut un exemplu de ceea ce 
putea da în acel timp arta sa, în mozaicul absidal de la S. Crisogono, în care 
vechea artă a pietrarilor mozaicari dinaintea lui era depășită doar de o tendință 
mai accentuată către plastica monumentală a figurilor. În orice caz mozaicul 
de la S. Crisogono nu este încă o operă superioară și, cu el, Cavallini nu s-ar 
îndepărta prea mult de precursorii săi. Tehnica specială a mozaicului îl ținea 
încă legat de un arhaism de care numai pictura putea să-l elibereze. Trebuie 
oare să vedem începutul acestei eliberări în frescele de la Assisi? Nu cred. Nici 
iconografic, nici stilistic nu se poate demonstra suficient că a contribuit la ele. 
Frescele de la Assisi pot totuși să demonstreze caracterele specifice ale școlii 
romane din care ieșea el, caractere ce amintesc destul de bine picturile de la 
S. Paolo, datorate sigur lui Cavallini. În orice caz, aceste picturi sînt dintr-o 
epocă ulterioară celor de la S. Paolo, și data lor ar putea fi fixată între 1287— 1290. 

Frescele de la S. Francesco a Ripa, care ne-ar fi putut lămuri asupra sti- 
lului său din acea vreme, sînt astăzi total dispărute, fără să ne fi rămas nici 
măcar o descriere a lor. Ştim însă că nu se poate să fi fost executate mai tirziu 
decît cele de la S. Paolo și de la S. Pietro. 

În această epocă (1290), Cavallini trebuie să fi avut vreo patruzeci de ani. 
Epoca tinereţii trecuse. Ne putem aștepta deci, în operele ce vor urma, la o per- 
sonalitate deplin formată, care ne va oferi mai spontan o explicație asupra ei 
însăși. Într-adevăr, începe o perioadă nouă, pe care din fericire o putem urmări 
mult mai complet, mulțumită operelor de neîndoielnică autenticitate ce ni s-au 
păstrat. Este perioada maturității depline. Vom încerca în cele ce urmează 
să dăm o definiţie și o explicație a acestei noi activități. 

Maturitatea lui Cavallini 


„A fost un maestru de seamă... a zugrăvit istorii care sînt la S. Maria Maggiore 
in Trastevere, în mozaic, minunate, în capela cea mare, VI istorii. Aș îndrăzni 
să spun că n-am văzut niciodată să se lucreze mai bine pe zid în acest mate- 
rial...” Cel ce lăuda astfel operele lui Cavallini de la S. Maria in Trastevere era 
tot Ghiberti. De data aceasta însă nu mai este nimic problematic în privința 
paternității acestor mozaicuri. De Rossi a putut descoperi într-un colț al uneia 
dintre scene, chiar sigla maestrului: un P închis într-un cerc cu o cruce deasupral. 
lar pe copiile de la Vatican executate de Ecclisi în 1640 ?, se poate citi și semnătura 
lui Cavallini, astăzi dispărută, dar care la acea dată se găsea încă fragmentar pe 
tabloul votiv, corespunzind cu sigla amintită: ...VS...IT.PETRUS..., 
completată de De Rossi: hoc opVS feclT PETRUS. A dispărut și data pe care o 
citise Barbet de Jouy 2 în 1857 sub inscripția dedicatorie a scenei cu Nașterea 
Domnului: MCCLCI. Şi tot De Rossi a rectificat și această dată, pe care desigur 
vreun restaurator al mozaicului o recompusese greșit, neînțelegînd-o bine. Nu 
putea fi MCCLCI, cum ar rezulta din inscripție, nici MCCCLI, cum propunea 
Barbet de Jouy, ci probabil MCCXCI, iar restauratorul, citind greșit, va fi înlocuit 
un X cu un L. Data aceasta se potrivește dealtfel și cu inscripția dedicatorie a 
tabloului votiv: BERTOLD FILIUS PET., care ne indică drept donator al 
acestor mozaicuri pe fostul majordom al papei Niccolò al IV-lea, Bertoldo Ste- 
faneschi, fratele acelui doct cardinal Giacomo Stefaneschi, pe care De Rossi îl 
presupunea a fi autorul versurilor latine destul de elegante ce însoțesc fiecare 
scenă din aceste mozaicuri. Un necrolog al bazilicii din secolul al XIV-lea con- 
semnează dealtfel și mai explicit această donaţie. Sub data de 6 octombrie este 
scris: „,„Obliit] B[ertoldus] d. Petri Stephani qui fecit fieri totum opus musaycum 
de beata Vergine in tribuna nostra'”'t. Mozaicurile au fost în mai multe rînduri 
restaurate, mai ales sub Clemente al XI-lea, în 17025, dar niciodată atît de radical 
încât să-și piardă autenticitatea. Adaosurile lipsite de importanță din timpul 
lui Clemente al XI-lea se pot urmări pe copiile lui Ecclisi, care sînt anterioare 11. 

Aceasta este prima operă de importanță capitală pentru personalitatea 
lui Cavallini, și vreme îndelungată, pînă la descoperirea frescelor de la S. Cecilia, 
mozaicurile acestea au fost singura bază pentru definirea caracteristicii stilu- 
lui său. Descoperirea frescelor de la S. Cecilia le-a răpit desigur mult din impor- 
tanța lor exclusivă. Totuși ele rămîn și astăzi singurul ciclu complet de mozaicuri 
ale lui Cavallini, și o sinteză perfectă nu numai pentru personalitatea lui în 
acea epocă de maturitate, ci și pentru arta în genere a mozaicarilor romani din 
secolul al XIII-lea. Acesta este punctul de Vedere din care le vom judeca. 


m 


1 G.B. de Rossi: Musaici cristiani e saggi dei pavimenti delle chiese di Roma anteriori al 
sec. XV, Roma, 1899, comentariul la pl. 38. 

2 Cod. Barb. lat. 2011, fila 17—23. O copie a tabloului votiv și în colecția, Windsor. Vezi C.R. 
Morey: Lost mosaics and frescoes of Rom, Princeton, 1915, p. 49. Alte copii, tot din 
secolul al XVII-lea, în Cod. Vat. lat. 5408; Effigies variae Sanctorum et primo Anunciationis 
B. Mariae Virginis, ex picturis antiquis Francisco Penia colectore, fila 1— 8. 

3 H. Barbet de Jouy: Les mosaïques chrétiennes des basiliques et des églises de Rome, Paris, 
1897 Pr 12074 

4- Pi Ei di. op. cit., Vol. I, p. 101. Despre Bertoldo și donația sa la S. Maria in Trastevere, 
vezi Nibby, op. cit., p. 497. De Rossi, loc. cit., şi G. Navone, op. cit., p. 226—234. 

5 F. Martinelli: Roma ricercata nel suo sito, Roma, 1707, p. 18— 19. Nibby, loc. cit., p. 491. 

În același timp ni se prezintă însă o nouă problemă la fel de importantă, 
care poate arunca o lumină clară și asupra genezei personalității artistului roman. 
Problema raporturilor sale stilistice cu Giotto. Unii critici, și nu dintre cei mai 
slabi cunoscători ai lui Giotto, ca Zimmermann, s-au putut înșela într-atita 
încât să atribuie acest ciclu chiar lui Giotto, care ar fi făcut desenele, pe cînd 
Cavallini le-ar fi executat apoi în tehnica mozaicului 1. Zimmermann proceda 
desigur la o critică prea puţin metodică și nu-l cunoștea nici pe Ghiberti. Dar nu 
sînt rare părerile celor care văd în mozaicurile de la S. Maria in Trastevere influenţe 
ale lui Giotto 2, sau invers, influenţe ale lui Cavallini asupra maestrului toscan *. 
Vom vedea totuși pînă la ce punct s-ar putea vorbi de asemenea influențe la 
data aceea. Iar mozaicurile similare ale lui Torriti de la S. Maria Maggiore ne vor 
ajuta și mai mult să înţelegem raporturile artei lui Cavallini cu școala romană 
contemporană lui. 

Întregul ciclu, situat în absidă imediat sub mozaicurile lui Inocențiu al II-lea, 
cuprinde șapte tablouri. Un tablou votiv, reprezentindu-l pe donator rugîn- 
du-se Fecioarei, la mijloc și sub alte șase tablouri cu scene din viața Mariei 
(il. 13—47). 

Dintre toate, cel ce a suferit mai mult de pe urma restaurărilor, dar nu atit 
cît să fie desfigurat pentru noi, este tabloul votiv (îl. 13—18). A avut de suferit 
mai cu seamă partea inferioară, din care a dispărut inscripția cu numele lui Caval- 
lini și s-au făcut modificări și la alte inscripții. Numele sfinților Petru și Pavel, 
de pildă, lipsesc din copia lui Ecclisi 4. Sînt refăcute apoi în mare parte figura și 
îmbrăcămintea lui Bertoldo și îmbrăcămintea sfîntului Petru, pe care restaurato- 
rul neînțelegînd-o bine, a transformat-o destul de nelogic, confundînd palliumul cu 
tunica, în așa fel încît nu se mai înțelege cum sînt suprapuse. Barba și părul 
sfintului Pavel erau albe în vechiul mozaic, și au fost adăugate plantele care 
împodobese acum tabloul. Medalionul cu Fecioara însă, ca și stilul general al 
figurilor celor doi apostoli, pot fi considerate autentice. Evident, un pas mare 
față de Fecioara cu pruncul de la S. Crisogono. Monumentalitatea rigidă și puțin 
expresivă de acolo se îndulcește în linii care acum vădesc și o expresie lăuntrică 
corespunzătoare. Un sentiment afectuos de blîndețe și umanitate se desprinde din 
toată fiinţa acestei Fecioare. Privirea ei este tot exterioară. N-am ajuns încă la 
concepţia trecentescă, în care tabloul este închis în sine ca un univers aparte. 
Dar nu mai este nici privirea ațintită înainte, din maniera vechilor icoane, ca la 
S. Crisogono, unde Fecioara, asemenea Madonelor bizantine, este expusă doar 
adoraţiei, fără acea participare omenească a propriei expresii la lumea înconjură- 
toare. La S. Maria in Trastevere această umanizare începe să pătrundă vizibil în 
arta lui Cavallini. Fecioara coboară privirea asupra adoratorilor, cu același 
sentiment de îndurare divină care se vede și în gestul de solicitudine al pruncului, 
mai puţin rigid decît la S. Crisogono. Concepute cu aceeași omenie, personajele 
care o înconjoară pe Fecioară izbutesc să dea tabloului o unitate ideală pe care 
nu o avea mozaicul de la S. Crisogono, unde fiecare personaj era văzut indepen- 
dent. Arta mozaicarilor romani își găsea în această Madonă o expresie desăvîrșită 
ce nu mai fusese atinsă; iar Cavallini avea să mai creeze și altele la S. Maria in 
Trastevere, cum n-a izbutit să realizeze nici unul dintre contemporanii săi romani. 


Zimmermann, op. ĉit., I, p. 3. 

Crowe şi Cavalcaselle, op. cit., Vol. I, p. 90. Thode: Giotto, p. 63. 
Vol. I, p. 90, nota Douglas; Venturi: L’Arte italiana, p. 81 şi urm. 
Cod. Barb. lat. 4404, fila 23. 

Vom găsi aceeași unitate interioară și în scena Nașterii Mariei (il. 19—23), 
cu care începe istoria vieții Fecioarei. Întreaga scenă, destul de complexă, este 
grupată în jurul unui centru ideal, care dă tabloului o anumită intensitate spiri- 
tuală, pentru prima oară atît de închegată în pictura romană. Privirile şi gesturile 
personajelor se leagă între ele cu o continuitate și o logică ce fac din întreaga 
scenă aproape un cerc închis. Nu mai există nici un personaj conceput indepen- 
dent de tablou. Singura privire care cade în afara acestui cerc este aceea a copilu- 
lui, legată însă și ea atît de strîns cu întregul de privirea sfintei Ana ȘI de scena 
animată a femeilor ce pregătesc baia, încît ȘI acesta devine un detaliu destul de 
logic care nu tulbură defel unitatea psihologică a tabloului. Cu toate acestea, 
ceva din aspectul rece și ceremonios al picturii oficiale romane mai subzistă încă 
și în această scenă. Sfînta Ana e înfățișată cu veșmîntul și atitudinea solemnă pe 
care le cunoaștem din reprezentările bizantine tradiționale, iar femeile din Jur, 
nu tocmai grăbite, uneori de-a dreptul nemișcate, nu au deloc aerul să participe 
la o scenă de mare intimitate; par mai degrabă să oficieze o ceremonie. Sîntem 
încă departe de intimitatea atît de realistă și familiară a aceleiași scene zugrăvită 
de Giotto la Padova. Dar pentru cel ce ar căuta în tabloul lui Giotto măcar 
amintirea mozaicurilor lui Cavallini, ar fi o mare decepţie. Nimic comun între ei, 
atit în modul exterior de a concepe scena, cît Și în spiritul care îi animă. Giotto 
este narativ și familiar, cu acea libertate genială care îl situează cu totul în afara 
oricărui tradiționalism oficial. Scena lui este un moment din viața populară 
sesizat pe viu, fără nimic din aerul solemn și misterios care domină în tabloul 
artistului roman. Cu același realism este concepută și iconografia, în care detalii 
ca patul sfintei Ana, ca scena de la ușă unde o femeie înmînează grabnic un obiect 
cerut, sau scena în primul plan unde moașa face cu atîta grijă toaleta fetiţei, 
sînt lucruri care, doar la o distanță de cincisprezece ani față de mozaicurile 
lui Cavallini, indică o epocă cu totul nouă. Iconografia lui Cavallini este încă în 
toate elementele ei bizantină, fără nici o inovaţie. Şi chiar ceea ce nu este bizantin, 
ceea ce e autentic roman — arhitectura — nu este mai puțin arhaic și străin de 
spiritul toscan. Arhitectura lui Cavallini, neconstructivă ci doar decorativă, 
este decorația cosmatescă, alcătuită din reminiscențe clasice și folosită la Roma 
în tot secolul al XIII-lea. Cavallini încă nici nu bănuiește construcția logică și 
realistă, realizată cu acel admirabil simț al perspectivei, pe care o va inventa 
Giotto. Arhitectura aceasta era cunoscută însă de pictorul scenelor cu Iacob, 
care picta la Assisi pe cînd mozaicurile de la S. Maria in Trastevere nu existau încă. 
Acesta e poate și argumentul cel mai convingător pentru a-i nega lui Cavallini 
paternitatea acelor fresce pe care, dealtfel, observaţiile stilistice i-au şi negat-o. 
De la o decorație atît de logică și atît de realistă, el nu s-ar mai fi putut întoarce la 
arhaismul de la S. Maria in Trastevere. Iar pictorul de la Assisi dovedește că, 
mai înainte de mozaicurile trasteverine, spiritul modern al lui Giotto ÎȘI şi 
găsise formulele definitive, fără a avea nimic comun cu arta contemporană a 
lui Cavallini. 

Adevăratele afinități ale lui Cavallini se cuvine să fie căutate tot în școala 
romană, mai cu seamă în acele mozaicuri ale lui Torriti de la S. Maria Maggiore 
care, deși ulterioare cu patru ani, par totuși o pregătire pentru mozaicurile de 
la S. Maria in Trastevere. Torriti este mai arhaic decît Cavallini Și mai puțin 
personal. El n-a ajuns încă la noul canon al trupului omenesc, în vreme ce Caval- 
lini începe să și-l creeze. Stotele lui nu îmbracă trupurile cu naturalețea statuară 
pe care o vom găsi mereu la Cavallini. Ele cad încă în pliuri lipsite de logică Și 
convenționale, ca în pictura bizantină. Dar iconografia, întreaga concepție și 

spiritul mozaicurilor sale nu sînt atit de departe de arta lui Cavallini, cît de 
departe este de aceasta arta lui Giotto.O singură privire asupra scenei cu Buna- 
vestire 12 a fiecăruia dintre ei va fi de ajuns: ceva mai multă mișcare la Cavallini 
și un efect mai viu în contrastul dintre gestul însuflețit al îngerului și atitudinea 
de total repaus a Fecioarei (il. 24—26). Personajele lui Torriti sînt amîndouă 
în picioare și își rezumă mișcările doar la gesturile mîinilor. Dar aerul de solemni- 
tate rece, de atitudine oficială rămîne în ambele reprezentări la fel de căutat. 
Ce este oare monumentalitatea artificioasă a acelor tronuri enorme și complicate, 
dacă nu decorul teatral în fața căruia personajele n-ar putea nici să se miște 
fără o solemnitate regală? Naturaleţea și grația ingenuă din aceeași scenă de la 
Padova a lui Giotto, unde atît iconografia și decorul, cît și întreaga concepție 
sînt cu totul moderne, rămîn la fel de străine și de unul și de celălalt. 

Contrastul între tradiţionalismul fără multe concesii al școlii romane și 
libertatea cu totul revoluţionară a lui Giotto poate fi urmărit cu atît mai limpede 
în scena Nașterii lui Isus (il. 27—31). De data aceasta Cavallini nu mai găsește 
unitatea perfectă din celelalte scene. Întinsă cu aceeași rece solemnitate pe 
culcușul ei tipic bizantin, Fecioara este total absentă. În jurul ei se grupează 
diverse episoade, cu o unitate doar de simetrie exterioară, fără legătura lăuntrică 
ce ar fi trebuit să se degaje din însăși povestirea episodului. În scena aceasta nu 
există nici măcar atîta spirit narativ cît izbutise să pună Torriti în scena lui, 
unde toate liniile se concentrează spiritual în atectuoasa înclinare a Fecioarei 
către prunc. Fastul oficial înţepeneșşte sub penelul lui Cavallini tocmai scena din 
care Giotto avea să scoată efectele cele mai sentimentale. Şi nu este mai multă 
libertate nici în iconografia total bizantină pe care atît Torriti cât și Cavallini o 
păstrează aproape identică. Scena se desfășoară într-o grotă, după Pseudo- 
evanghelia lui Iacob 1, așa cum o întîlnim mai pretutindeni în secolele XII ȘI 
XIII, și cum apare de obicei și în iconografia bizantină. Nici o licenţă, nici un 
detaliu nou. Mult mai liberă și mai movimetată era, de pildă, scena V estirii 
păstorilor de la S. Urbano alla Caffarella, din secolul al XI-lea, unde spiri- 
tul narativ cu totul popular se eliberase aproape complet de solemnitatea oficială è. 
Ce amintire din Cavallini am putea găsi în Nașterile lui Giotto, fie de la Padova, 
fie din biserica inferioară de la Assisi, și mai cu seamă de la Assisi, în gestul plin de 
duioșie al Fecioarei sau în toată dispoziţia iconografică a acestei scene de o 
interpretare atît de personală? O asemenea afinitate nu am putea găsi la Assisi 
decît în scena Nașterii din biserica superioară, cea mai apropiată din tot ciclul de 
maniera lui Cavallini — dacă n-ar fi figura Fecioarei, care trădează mai curînd 
mîna lui Torriti. r 

Mai depărtată de iconografia lui Torriti este scena Închinării Magilor (il. 32— 
36). Diferită însă doar în detalii care, în cele două mozaicuri, provin desigur din 


modele diferite. În concepţie ele sînt la fel de tradiționaliste. Giotto va reprezenta 
logic scena la Padova, în aceeași cocioabă în care se petrecuse şi Naşterea; 
la Assisi, în fața cocioabei și peste drum de casa Mariei. Duccio di Buoninsegna, 
care rămiînea și el legat de iconografia bizantină cu peștera, reprezenta Închinarea 


Magilor tot logic, în fața grotei. Cavallini e însă şi de data aceasta mai arhaic. 
Fecioara lui, ca şi a lui Torriti, este aşezată solemn pe o banchetă în fața casei. 


1 Evanghelia apocrypha, Ed. Tischendorf, Lipsiae, 1876, cap. XVIII, p. 33. 

2 R. Van Marle: Recherches sur l'iconographie de Giotto et de Duccio, Strasb., 1920, p. 8—9. 
3 Al. Busuioceanu: Un ciclo di affreschi del sec. XI: S. Urbano alla Caffarella, în „Ephemeris 
Dacoromana”, Roma, 1924, Vol. II, p- 159 i 


311 


Nici urmă de peșteră, și nu sîntem nici la Betleem, căci departe, pe o colină, se 
vede orașul. Apoi același arhaism arhitectonic, cu totul convențional și nelogic: 
grupul Magilor vine din stînga; în frunte, bătrînul cu capul gol stă îngenuncheat, 
pe cînd ceilalți doi mai pășesc încă — așa cum puteau fi văzuți și în reprezentări 
foarte vechi. Totuși figura Fecioarei, aceea a lui Iosif și a Magilor, repetă liniile 
puternice desenate cu mînă sigură, și proporționate caracteristic, care și în 
celelalte scene îl arătau pe Cavallini ca un mare cunoscător al corpului omenesc 
și — în acea epocă de reproduceri manieriste — aproape descoperitorul lui. 
Dealtfel, ceea ce era modern în acest artist nu trebuie căutat în afara canonului 
nou al figurilor sale omenești. 

Prezentarea la Templu (il. 37— 42) este, alături de Nașterea Fecioarei, 
poate scena cea mai perfectă în ce privește simțul artistic de grupare a maselor, 
de convergență materială și ideală a liniilor, de echilibru estetic. Ca într-o scenă 
de teatru, cele patru personaje principale înaintează spre centru, într-un ritm 
perfect, nu numai cu propriile lor mișcări, dar și cu liniile fundalului arhitectonic, 
care creează o alternare de planuri menită să sublinieze și în adîncime desfășurarea 
scenei. În fața tabernacolului cosmatesc cu edicul dublu — și el atît de carac- 
teristic pentru arta romană — Maria, demnă și solemnă, oferă pruncul lui Simion, 
care îl ține în poala veșmîntului, cu deterență și atenție, ce se citesc în toată 
ființa lui. De o parte și de alta, încheind ritmul, Iosif oferă cele două turturele 
menite jertfei, iar bătrîna Ana face gestul profetic. Totul într-o verticalitate 
perfectă, doar cu ușoara înclinare a celor doi bătrîni, păstrînd solemnitatea demnă 
și fastuoasă care în arta lui Cavallini era, fără îndoială, o înaltă expresie romană. 
Cu același scenariu, dar fără simțul acestui perfect echilibru, Torriti reușea să dea 
abia o nuanță estompată a acestei admirabile solemnități. Fără să sporească 
dramatismul scenei, gesturile personajelor sale izbutesc doar să înlăture acea 
valoare de unitate absolută, de echilibru între linii și sensul lor lăuntric, pe care 
noi o numim „stil”, și care aparţine numai marilor intuiții artistice. Cavallini 
avea această intuiție; și se poate înțelege de ce pînă aproape de Quattrocento 
mozaicurile sale uimeau în asemenea măsură pe un om cu inteligența artistică a 
lui Ghiberti. Arta romană nu dăduse niciodată expresii mai înalte. Dar zadarnic 
vom căuta și de rîndul acesta urma lui în opera lui Giotto. Dramatismul toscanu- 
lui crea din scena aceasta un sens stilistic nu mai puțin absolut, dar care reprezenta 
o mentalitate total opusă celei a artistului roman. Nu mai vorbesc de scena din 
bazilica inferioară de la Assisi, unde și decorul arhitectural și iconografia sînt 
total diferite de cele ale lui Cavallini; dar chiar și la Padova, unde scenariul 
general amintește oarecum tabloul lui Cavallini, sînt atîtea inovații iconografice 
și o dispunere atît de diferită a personajelor — care își găsesc ritmul nu în desfășu- 
rarea succesivă și egală cavalliniană, ci în masarea lor în două grupuri distincte 
și cu mișcare diferită — încît orice încercare de a asocia concepțiile total deosebite 
ale celor două opere rămîne zadarnică. 


Ultima scenă din serie 13, Adormirea Maicii Domnului, (il. 43—47) poate și 
ea să explice cu destulă evidență ceea ce se petrecea în spiritul picturii italiene, 
începînd chiar de la aceste mozaicuri. Ca iconografie, scena nu este mai puțin 
arhaică decît cele precedente, și Torriti avea să reprezinte la S. Maria Maggiore 
exact același model iconografic, cu variante doar în dispunere. Cît era încă de 
legat Cavallini de iconografia bizantină 1 se poate vedea și din incongruența 


1 Despre iconografia acestei scene vezi O. Sinding: Mariae Tod und Himmelfahrt, Christiania, 
1903. Grossi Gondi: La Dormitio Beatae Mariae, Roma, 1912. 

dintre versurile latine care însoțesc scena, indicînd subiectul occidental al 
Încoronării Mariei în ceruri 1, și subiectul zugrăvit, care este acela bizantin al 
morţii. Evident, modelul lui Cavallini nu putea fi decît bizantin. Dar în acest 
model încă arhaic se infiltra o mare noutate, schimbîndu-i oarecum sensul. Poate 
lipsa de spaţiu, sau de-a dreptul gustul altfel orientat al artistului, l-au făcut să 
nu mai alinieze pe cei doisprezece apostoli în ordinea simetric orizontală la care 
Torriti n-avea să renunţe încă. Aceasta era o veche formulă care ar fi simplificat 
mult ponema. Dar Cavallini preferă să maseze în adîncime personajele, în două 
grupuri variate mult unul de altul, care sporesc complexitatea ideii. În mozaicul 
lui Torriti, întreaga scenă se desfășoară pe două planuri orizontale suprapuse, în 
care centrul nu da de fapt o unitate ideii, ci doar o simetrie. În tabloul lui Caval- 
lini însă, linii multiple, desfășurate în planuri care merg în adincime, converg toate 
către centru, conferind tabloului o unitate perfectă de idee 1%. Diferitele mișcări 
ale apostolilor se succed armonios, într-o concentrare care avea să fie mult mai 
expresivă decît ceea ce putea crea Torriti cu simetria lui. Este, desigur, ceva nou 
în această necesitate de varietate și de mișcare care sporea semnificația psiholo- 
gică a tabloului; dar Cavallini nu era încă un revoluționar. Mișcările orientate 
timid de la periferie spre centru se opreau în nemișcare și în atitudinea încă hiera- 
tică a scenei centrale, în care pictorul oficial nu uita vechile canoane consacrate. 
Figura viguroasă a lui Isus rămîne nemișcată și dreaptă în ovalul încadrat 
solemn de cei doi îngeri. Nimic dramatic sau uman nu leagă ființa lui de trupul 
neînsuflețit al Fecioarei pe care o asistă. Totul se petrece încă cu acea solemnitate 
transcendentală pe care pictorul nu avea putere să o învingă. Dealtfel această 
revoluţie nu putea fi așteptată de la Roma, dominată încă de atîtea tradiții 
religioase și imperiale.“ 

Ceea ce ne-a lăsat Giotto din timpul șederii sale la Roma este prea puţin și 
îndoielnic pentru a putea judeca raportul dintre stilurile celor doi maeștri datorită 
strictei contemporaneități a operelor lor. Navicella de la S. Pietro e astăzi transfor- 
mată total de restaurările suferite 2; nu mai este în ea nimic de mîna lui Giotto; 
restul de frescă de la Lateran nu e nici el mai puțin alterat, şi nu acolo putem 

căuta urme cavalliniene. Şi mai greu s-ar putea găsi aceste urme în figurile 
polipticului din sacristia de la S. Pietro, care au dealtfel prea strînse legătari sti- 
listice cu figurile din Cina cea de taină din fostul refectoriu de la S. Croce din 
Florența, pentru a le putea atribui-cu certituine absolută lui Giotto însuși. Cît 
despre îngerul în mozaic, de curînd scos la lumină din Grotele Vaticane ?, sau 
corespondentul său tot în mozaic de la Boville Ernica $, stilul lor poate aminti 
desigur ceva din formele lui Cavallini, dacă numim forme ale lui tipul cu totul 
generic derivat din modelele bizantine, pe care la sfârșitul secolului al XIII-lea îl 
vom găsi aproape în toate picturile şi mozaicurile romane. Ceva roman există 
fără îndoială în liniile viguroase ale ovalului acelei figuri cu o expresie atit de 
severă și imperioasă; iar tipul său nu este lipsit de asemănări chiar cu unele 
figuri de îngeri din mozaicurile de la S. Maria in Trastevere. Dar aceste 
fragmente sînt atît de insuficiente, purtînd mai degrabă o amprentă general 


1 Vezi De Rossi, Musaici cristiani, comentariu la pl. 38. 

2 Detalii precise asupra acestor transformări se află în contractul restauratorului Marcello 
Provenzalle, publicat de Muñoz în articolul citat din ,,Bollet. d'Arte”, 1925, nr. 10. 

5 Vezi Muñoz, loc. cit. / 

1 Pentru fragmentul de la Boville Ernica, provenind tot din Grotele Vaticane, vezi R. Van 
Marle: La peinture romaine, p. 210 şi A. Muñoz: Reliquie artistiche della vecchia Basilica 
Vaticana a Boville Ernica, ,„Bollet. d'Arte”, 1911, p. 1. 

romană și nu particular cavalliniană, încît bazîndu-ne doar pe asemănarea lor, nu 
putem fonda o afirmaţie atît de largă cum este teoria influenței lui Cavallini 
asupra formării artei lui Giotto. 

Mai cu seamă în prima perioadă, arta lui Giotto nu este desigur lipsită de 
caractere romane. Scenele din viaţa sfîntului Francisc din biserica superioară de 
la Assisi reprezintă atîtea arhitecturi studiate amănunţit, care puteau proveni 
doar direct de la Roma. Dar tocmai acele arhitecturi pot dovedi că, încă de la 
începutul activităţii sale, Giotto nu avea prea mult de învățat de la Cavallini, 
care în 1291, cînd executa mozaicurile de la S. Maria in Trastevere, era încă atit 
de arhaic în folosirea acelorași motive pe care, cu cîţiva ani înainte, Giotto 
dovedise că le înţelege într-un fel atît de modern. O reală influenţă cavalliniană în 
iconografie, în canonul estetic al formelor, sau în spiritul însuși al artei lui Giotto 
n-ar fi putut să se restrîngă doar la asemenea urme sporadice. Ea ar fi dăinuit, 
iar cei zece, cincisprezece ani care despart mozaicurile de la S. Maria Maggiore și 
operele lui Giotto de la Assisi sau Padova nu ar fi putut-o șterge definitiv. Totuși 
urmele acestei influenţe nu le-am putut găsi acolo; și nici în mozaicurile lui 
Cavallini nu se resimte încă nimic din acel giottism care, pe oriunde trecea, 
provoca transformări radicale. Din cele constatate pînă aici este mai lesne de crezut 
că, măcar pînă îm 1291, nu există nici un contact verificabil între arta celor 
doi maeștri. Ei se dezvoltă la Florența sau la Roma în mod independent, nu mai 
puțin personal unul decît celălalt, însă pe căi cu totul diferite, care aveau să le 
accentueze contrastul cu fiecare formulă superioară atinsă de ei. 

Giotto se ridica din acea tendinţă artistică populară liberă și încă ingenuă, 
esenţial narativă și realistă, pe care pictura italiană începuse să o manifeste încă 
din secolul al XI-lea. Dezvoltîndu-se în afara tradiţiilor oficiale, cel mai adesea 
prin mijlocirea unor pictori umili de periferie, străini de savantele exigenţe 
ecleziastice, pictura aceasta dobîndea tot mai mult caracterul mentalității 
căreia i se adresa. Simbolismului oficial îi prefera ciclurile narative biblice sau 
evanghelice, sau din viața sfinților, care adesea îi dădeau prilejul să născocească 
pe de-a-ntregul iconografii încă neconsacrate de vreun canon. Realismul şi 
psihologismul își făceau astfel loc tot mai mult. Arta se inspira acum din viața 
profană pe care pînă atunci o ignorase. Expresia acestei mentalități noi este 
dramatismul și psihologismul lui Giotto, care nu era de fapt altceva decît formula 
definitivă a unei revoluţii începute de multă vreme. La Roma, ce e drept, în 
marile bazilici oficiale, tradiţia vechii arte nu se putea stinge atît de ușor, iar 
Cavallini, nu mai puţin genial decît contemporanul său toscan, reprezenta toc- 
mai această opoziţie absolută faţă de spiritul profan care invada arta. Substanța 
artei sale era încă concepţia oficială de solemnitate și de înălțare deasupra spiritu- 
lui profan. Firește nu mai e vorba de acel hieratism bizantin, în care linia rămînea 
cu totul rigidă iar expresia total transcendentală. Dar dramatismul și sensul uman 
al povestirilor evanghelice vor rămîne în operele lui Cavallini mereu stăvilite de 
acea atitudine solemnă a tuturor personajelor sale și mai cu seamă de acel raționa- 
lism clasic cu care își înscena povestirile în simetrii de linii calculate să fie mai 
mult impunătoare decît movimentate. În felul acesta și iconografia lui răminea 
legată de vechile modele, pe care Giotto le modifica de cîte ori avea ocazia, iar 
decorul arhitectonic întîrzia de asemenea în arhaisme datorate modelelor 15. 

Noutatea în arta lui Cavallini era de alt ordin. Nu psihologic și nici icono- 
grafic, ci organic și constructiv stilistic. Unitatea aproape fără greș a liniilor și a 
planurilor ce structurează scenele sale în convergențe și ritmuri absolut noi nu 
era o perfecţionare a vechilor modele tradiționale, care repetau formule imper- 

sonale ajunse fixe de multă vreme, ci era efectiv o viziune estetică nouă, încă 
neîntilnită pînă la el, în care mase, linii, mișcări erau supuse unui nou discernă- 
mînt logic, și folosite pentru noi unități. Scenele lui Cavallini au în organismul lor 
ceva din acea viguroasă arhitectură romană care este de sus și pînă jos numai 
logică și rațiune. Clasicismul reapărea astfel în aceste construcții picturale, în 
care fiecare linie nu urmărea altceva decît efecte organice. Aceeași viziune construc- 
tivă o găsim și în modul de folosire a culorilor. Nu mai avem de a face cu covoarele 
colorate, simple suprafeţe fără adîncime, cum erau mozaicurile bizantine sau 
romane anterioare lui. Scenele lui Torriti de la S. Maria Maggiore nu izbutiseră să 
se elibereze de acest arhaism. Cavallini dă în schimb culorilor valori necunoscute 
contemporanilor săi romani, întorcîndu-se înapoi cu un mileniu, la sensul exclusiv 
plastic al picturii clasice. De pe fondurile aurii figurile lui se detașează plastic, în 
reliefuri puternice, aproape statuare. E de ajuns să privim tabloul votiv de la 
S. Maria in Trastevere, cu cele două figuri de apostoli de o parte și de alta, cu 
trupuri drepte și puternice ca niște coloane de marmură, contrastind armonios cu 
medalionul, în care aurul fondului se concentrează progresiv în albastrul veșmîntu- 
luj Fecioarei şi în roșul cireșiu al veșmîntului pruncului, pentru a înțelege acest sens 
constructiv pe care Cavallini îl imprima pînă și culorilor. Tot în mod arhitectonic 
este conceput şi corpul omenesc, construit acum pentru prima dată în evul mediu 
după un canon logic și sintetic. Capetele, destul de mari, cu feţe largi, ovale 
sau pătrate, cu expresii întotdeauna grave sau solemne, sînt susținute de gru- 
mazuri puternice, uneori atletice, pe trupurile înalte și solid clădite, învăluite în 
veşminte care le accentuează formele viguroase și profund reliefate. In special 
figurile bătrînilor, cu bărbi stufoase răsărind aproape de sub ochi, cu lungi coame 
leonine ce pornesc de la frunţile înguste, cu trupuri robuste neatinse de nici o 
decrepitudine, sînt de o forță întotdeauna impunătoare. Trebuie să priveşti, de 
pildă, uimitoarea statură a sfîntului Petru din tabloul votiv, cu superba linie a 
soldului, cu grumazul atletic, cu umerii largi, cu toată acea expresie de forță vîn- 
joasă şi conștientă, pentru a avea imaginea clară a unui pătrîn cavallinian. Şi 
chiar în înfățișarea bătrînului Simion, cu fața lui aproape neomenesc de păroasă, 
linia curbă a spinării nu izbutește prea mult să atenueze impresia de vigoare a 
trupului său. În canonul acesta nou este desigur ceva din forța neobișnuită a 
figurilor maestrului anonim de la S. Maria Maggiore, precum și ceva din vigoarea 
plastică a figurilor lui Cimabue. Nimeni însă nu ajunsese la o concepție atît de 
definitivă și de clară a corpului omenesc, așa cum o crea acum Cavallini, care de 
altfel, de la S. Crisogono și pînă la aceste mozaicuri, a dobîndit-o probabil prin 
studii și modificări succesive. 


Cercetări stilistice stăruitoare l-au determinat pe Venturi să-i atribuie lui Cavallini, 
la S. Maria in Trastevere, nu numai aceste mozaicuri din absidă, ci și restaurarea 
figurii Fecioarei încoronate de pe bolta absidei, ca și cele trei figuri de fecioare 
din mozaicul de pe faţadă 1. Dealtfel, numele lui Cavallini fusese de multă vreme 
asociat în special cu mozaicul de pe fațada bazilicii. Vasari 2 a fost primul care, 
poate pe baza unei tradiţii, sau poate din propriile lui observații, i-a atribuit acel 
mozaic, de care nu pomeniseră nici Ghiberti, nici codicele Magliabecchian. După 
Vasari, informaţia a fost reprodusă și de Torrigio 3, iar Mancini a precizat în plus 


Venturi: Storia, V. p. 141 și urm. 
Vasari, op. cit., p. 537— 538. 
Torrigio: Le sacre grotte vaticane, p. 133: 

că mozaicul fusese executat, ca și cele din absidă, pe cheltuiala cardinalulu 
Stefaneschi!. Informaţia a fost apoi perpetuată aproape în toate vechile descrier 
ale bazilicii, fără alte precizări , pînă la Nibby care socotea mozaicul început sub 
Eugeniu al III-lea, dar terminat de Cavallini ?. Astăzi, istoria acestui mozaic este 
destul de clarificată, mai cu seamă după cercetările lui De Rossi. In nici un caz 
nu poate fi vorba de o operă iniţial cavalliniană. Şi Nibby, și Armellini și De 
Rossi 3 concordă în afirmaţia că ne aflăm în fața unei opere din 1148, datorată 
papei Eugeniu al III-lea 4. La începutul secolului al XIV-lea, mozaicul a fost supus 
probabil vreunei restaurări vizibilă și astăzi. Găsim amintită această restaurare 
într-un necrolog al bazilicii, descoperit de E. Stevenson la British Museum, 
unde într-o însemnare din secolul al XIV-lea este menţionat la idele lui iulie: 
„B. de Malpiliis anniversario del Canonico, qui fecit fieri tres ymagines musaycas 
virginum supra portas”, informaţie repetată și de alt necrolog, publicat de 
P. Egidi, unde în două locuri sînt amintite cele trei figuri restaurate 5. 

Mozaicul reprezintă Fecioara pe tron, alăptînd pruncul, iar de o parte și 
de alta a ei se înșiruie cinci femei în veșminte regale, care îi oferă cățui aprinse în 
semn de devoțiune €. 

Subiectul este desigur o amintire a parabolei Fecioarelor înțelepte, inter- 
pretată în sensul simbolic și ceremonios roman. Stilul e absolut bizantin, cu un 
gust de fast imperial aproape oriental. Maria șade ca o împărăteasă pe tronul 
bătut cu nestemate, iar fecioarele, cu dalmatici bogate împodobite cu pietre 
scumpe, cu cingători și paftale și încununate cu coroane regale, se înșiruie cere- 
monios, ca în cortegiile imperiale din mozaicurile de la S. Apollinare Nuovo 
din Ravenna. Trei dintre ele prezintă însă particularități iconografice și stilistice 
care le deosebesc de ansamblu. Prima, a doua și a patra din dreapta poartă 
căţui din care nu mai ies flăcări. Primele două nu sînt încoronate, și capul le 
este acoperit doar cu văluri. Sînt desigur cele trei figuri restaurate mai tirziu, 
despre care pomeneau necrologurile. Tot stilul lor este dealtfel diferit de al celor- 
lalte. Puternic reliefate, ele se detașează pe fondul auriu la fel ca figurile din 
absidă, iar modul amplu și statuar în care sînt îmbrăcate de veșmintele drapate 
nu amintește mai puțin maniera lui Cavallini. Ceva din caracterele autentice ale 
maestrului se găsește fără îndoială în aceste restaurări, care la origine trebuie 
să fi fost adevărate refaceri. Dar restaurări ulterioare au alterat mult această 
autenticitate. De Rossi notează doar unele, cunoscute precis, sub Niccolo al 
V-lea, în 1460, sub Clemente al IX-lea în 1702, sub Leon al XII-lea și mai recent 


sub Pius al IX-lea 7. Au mai fost poate și altele, cum s-a întîmplat cu mozaicul 


i 
i 


1 Mancini, op. cit., p. 60—61. 

2 Nibby, op. cit P.I. Mod., p: 492. 

3 Nibby, loc. cit. Armellini, op. cit., p. 640. De Rossi, loc. cit. Comentariu la pl. 31. Asupra 
aceloraşi mozaicuri vezi D'Agincourt, op. cit., pl. XVIII; Barbet de Jouy, op. cit., p. 73—79; 
Schnasse: Geschichte der bildende Künste, IV, p. 2; Crowe şi Cavalcaselle: Storia della pittura, 
1873; Pu 421; 

4 R. Van Marle în La peinture romaine, p. 178, datează stilistic şi iconografic acest mozaic 
din timpul lui Inocențiu al III-lea (1198— 12 16). Nu i se pare că ar fi în același stil cu mozaicul 
din cupola absidei, datorat lui Eugeniu al III-lea, şi face interesanta observație că Fecioara 
alăptînd pruncul nu apare în iconografia italiană decît spre sfîrşitul secolului al XII-lea. 

5 P. Egidi, oc. ĉit p. 94 şi 101. 

5 Copii în acuarelă după acest mozaic în Cod. Barb. lat. 4404, fila 1—8, în Cod. Vat. lat. 5408, 
fila 15 (incomplet), şi într-un codice păstrat în palatul regal de la Windsor-— aceasta din urmă 
citată de De Rossi, Joc. cit. 

? De Rossi, loc. cit. Vezi şi Nibby, op. cit., p. 491, şi Armellini, op. cit., p. 640. 

de pe bolta absidei, unde Venturi recunoaște de asemenea mîna lui Cavallini. 
Adevăratele mozaicuri cavalliniene de la S. Maria in Trastevere rămîn tot cele 
din absidă, unde personalitatea maestrului este aproape nealterată. 


Vasari vorbea și de niște fresce ale lui Cavallini la S. Maria in Trastevere: „Foarte 
multe lucruri zugrăvite în frescă prin toată biserica” 1. Şi ca de obicei, afirmația 
lui a fost repetată fără a fi controlată de către toţi cei ce recurgeau la el drept 
sursă. Mancini adaugă precizări: „Prin biserică picturi din Quattrocento, de 
Cavallini” [!]2. Iar adnotatorul exemplarului lui Ugonio de la Bibl. Vaticană 
îi atribuie într-o notă marginală și picturile din porticul bazilicii 5. Apoi Bottari, 
în notele sale la ediţia din 1759—60 a lui Vasari, dă aceste lămuriri: „Și porticul 
cred că a fost zugrăvit în întregime de Cavallini; dar fiindcă a fost văruit, pic- 
turile au pierit. A fost cruțată doar o sfîntă Bunăvestire și alte cîteva figuri, 
care după manieră se vede că sînt opera artistului nostru” 4. În sfîrșit, infor- 
maţia a fost repetată și de Baldinucci 5 și de d'Agincourt, care a reprodus chiar 
două gravuri după Bunăvestirile atribuite lui Cavallini în porticul bisericii ê. 

Resturi ale acestor picturi, care n-au fost încă studiate, mai există și astăzi, 
iar unele dintre ele neatinse de restaurări sînt excepţional de interesante pentru 
pictura quattrocentescă romană. Pe zidul navei din dreapta, lîngă intrare, o 
Fecioară cu pruncul în braţe, care se vede că este doar un fragment dintr-o 
pictură odinioară mult mai mare, trebuie să fi făcut parte din frescele atribuite 
de Vasari și de Mancini lui Cavallini. În portic, cele două Bunăvestiri amintite 
de Bottari și copiate în gravură de d'Agincourt, există încă, încadrate în chenare 
târzii 7. În sfîrșit, în afara bisericii, pe zidul din Via della Paglia, într-un taber- 
nacol care se vede că a fost altădată luneta unei intrări laterale a bisericii, alte 
cîteva fragmente de fresce — o Fecioară pe tron cu pruncul, un Arhanghel 
Mihail, un sfînt loan Botezătorul și un bust al Mîntuitorului — sînt evident 
din aceeași epocă cu celelalte picturi 8. 

Bine-nţeles nici nu poate fi vorba de Cavallini în vreuna din aceste fresce. 
Este încă una din acele erori ale lui Vasari, repetate și amplificate de urmașii 
săi. Dealtfel, nimeni nu mai atribuie astăzi aceste fresce pictorului roman. Ză- 
bovesc însă asupra lor pentru a rectifica o altă eroare recentă a lui R. Van 
Marle, care le consacră o pagină din cartea sa despre pictura medievală romană °. 
Van Marle crede că Bunăvestirile din portic sînt refaceri complete din secolul 
al XIII-lea ale unor picturi mult mai vechi, datînd probabil cam din timpul lui 
S. Venceslas din Boemia (mort către începutul secolului XI), care este reprezen- 
tat în costum de războinic în una dintre ele. Printr-o ciudată confuzie, el situează 
apoi tot în portic Fecioara cu pruncul din interiorul bisericii, și figura sfîntului 
loan care se află pe una din laturile tabernacolului din Via della Paglia! In 
sfîrşit, mai crede că Fecioara cu pruncul din tabernacol, figura arhanghelului 


Vasari, op. Gita p. 537. 

Mancini, op. cit., p. 60. 

Ugonio: Historia delle stazioni, Bibl. Vat., Vol. V, XV, 8, p. 158. Notă mss. pe margine. 
Citat din ediția de la 1898 a lui Vasari, Vol. I, p. 113, nota 6 

Baldinucci, op. cit., Vol. IL p. 11. 

D'Agincourt, op. cit., Vol. VI, p. 386, pl. CXXV, No. 5 și 6. 

Foto Alinari, nr. 28408— 28409 P. 

s Foto Alinari, nr. 28437 P. 

° R. Van Marle: La peinture romaine, p. 203. Aceeași eroare este repetată recent și de Emilio 
Lavagnino, care vorbind de: Precursori ai lui Pietro Cavallini, în .„ Messaggero” din 25 martie 
1926, p. 5, reproduce una dintre Bunăvestirile din porticul de la S.Maria in Trastevere, cu indicația 
necontrolată: „pictată de un anonim din sec. al XIII-lea în biserica S. Maria in Trastevere”, 

Mihail și două busturi ale Mîntuitorului, aflate tot în tabernacol (dintre acestea 
două, unul nu mai există de multă vreme și desigur Raymond van Marle nu 
l-a putut vedea), sînt de la sfîrșitul secolului al XIII-lea, din timpul cardinalului 
Landolfo Brancacci, după 1294. 

Nu prea pot să-mi explic aceste erori, pe care o singură privire asupra 
frescelor le-ar fi putut evita. Există însă și documente care ne vor putea ajuta. 
In codicele Barberini de la Vatican, care conține copiile făcute de Ecclisi după 

nozaicurile de la S. Maria in Trastevere, există într-adevăr și o serie de acuarele 
care ne pot da unele lămuriri asupra acestor fresce t. Ele dovedesc în primul 
rînd că încă din 1640, cînd Antonio Ecclisi executa acuarelele, așadar numai 
la cîţiva ani după data probabilă a călătoriei lui Mancini, ceea ce se mai păstra 
încă din vechile fresce ale bisericii erau aceleași fragmente care se văd și astăzi, 
cu excepţia unuia dintre busturile Mîntuitorului care se afla în tabernacol 2, 
și de fresca cu Fecioara din interiorul bisericii, care pe atunci era un tablou 
complet, reprezentînd-o pe Fecioară cu pruncul, așezată pe un monumental tron 
gotic între doi sfinți 3. Acuarela poartă această explicaţie: „Intrînd în biserică, 
pe peretele din stînga, pictură de Pietro Cavallini”, iar dedesubt, transcrierea 
în caractere gotice a inscripției azi dispărută, care lămurește data acestor pic- 
turi: [FEJCIT, FIERI. GREGORIUS. DE. ANTONII. HIOVANNILLO. A. 
D. M. CCCC. LII. Confuzia lui Mancini, care vorbea de picturi ale lui Cavallini 
din Quattrocento, este așadar explicabilă. Fără a controla, el asociase atribuirea 
greșită a lui Vasari, cu data pe care o citise sub această frescă. Explicaţia acua- 
relei repeta și ea eroarea lui Mancini, deși transcria cu exactitate inscripția 
frescei. 

Această pictură își găsește însă perechea în Fecioara din tabernacolul ex- 
terior, cu care are mari asemănări. În special forma tronurilor, de un gotic mo- 
numental și înflorat, vădește gustul acelei epoci tirzii, cu toate că, după stil, 
cele două fresce par să fie executate de doi pictori diferiți. Explicaţiile lui 
Ecclisi ne dau și de data aceasta indicaţii prețioase. La fila 30 scrie: „Afară din 
biserică, pe partea stîngă, către Lungara, pictură pe latura dreaptă a taberna- 
colului Fecioarei: făcută din devoțiune, poate de Sigr Rainaldo Brancacci, 
Cardinal aici zugrăvit, care a murit în Palatul inclus acum în mînăstirea de călu- 
gări S. Paolo, alăturat acestei biserici”. Pictura: reprezintă într-adevăr, la pi- 
cioarele Fecioarei, un personaj îngenuncheat, iar pe una din laturile tabernaco- 
lului, sub figura lui Ioan Botezătorul, o stemă de cardinal, care nu mai era însă 
destul de clară nici pe vremea lui Ecclisi. Dar Rainaldo Brancacci primise pălă- 
ria de cardinal în 1385; deci pictura nu putea fi decît ulterioară acestei date, 
lucru care este în perfect acord cu stilul său. De aceea vom data aproape de 
1400 și fresca aceasta, care și prin caracterul ei gotic arată că este ceva mai 
veche decît aceea din biserică. De altminteri, pe copia lui Ecclisi se mai află o 
însemnare cu creionul, greu de descifrat, care conține cred un nume, și în care 
am putut citi aceste cuvinte destul de clare: „un pictor quattrocentesc'” 

Cît privește cele două Bunevestiri din portic 4, și ele quattrocentești, tre- 
buie să fie și mai tîrzii decît celelalte. Formele gotice au dispărut aici cu totul, 
făcînd loc arhitecturii unor tabernacole în pur stil renascentist. Nu pot crede 


1 Cod. Barb. lat. 4404:  Mosaichi e pitture della basilica di S. Maria in Trastevere copiate 
fedelmente da Antonio Ecclisi, l'anno 1640, fila 11— 12 și 30— 34, 

2 Ibid., fila 33: „Imaginea Mîntuitorului în afara bisericii, deasupra tabernacolului amintit”. 
3 Ibid., fila 12. 

+ Ecelisi reproduce una singură, fila 11. 

nici că ar fi restaurări ale altor fresce mai vechi, pentru că nici măcar icono- 
grafia lor nu are nimic arhaic. În schimb maniera elegantă cu care într-una din 
ele este îngenuncheat îngerul — ce nu mai poartă vechiul atribut, varga, și 
nici ramura înflorită de măslin, cum se vedea adesea în Trecento, ci lujerul unui 
crin înflorit — este o dovadă că e vorba într-adevăr de Quattrocento avansat. 
Aceste două scene au suferit desigur restaurări radicale, însă mult mai tîrziu. 
În cea de pe zidul de la intrare se poate vedea limpede că toată partea inferioară 
e refăcută în aceleași culori cu care e retușat dealtfel și restul. Copia lui Ecclisi 
arată că în 1640 toată această parte era încă deteriorată. Deci restaurarea este 
ulterioară acestei date; și nu e deloc exclus ca ea să fi fost executată în 1702, 
sub Clemente al XI-lea care, așa cum am văzut, făcea reparaţii radicale între- 
gului portic t | 

Așadar, nu poate fi vorba de Cavallini, și nici de vreun alt pictor duecen- 
tesc la frescele de la S. Maria in Trastevere. Aprecierile lui Raymond Van 
Marle, chiar și pentru cele mai vechi dintre ele, sînt greșite cu vreo două sute 
de ani. Aceste fresce, toate din secolul al XV-lea, sînt desigur rămășițe dintr-o 
serie mai mare de picturi care împodobeau altădată biserica +6. 


Să ne întoarcem însă la Cavallini. Tot ce am văzut pînă aici, și în special mozai- 
curile de la S. Maria in Trastevere, ne îngăduie acum pe deplin să înțelegem opera 
lui capitală în pictură — frescele de la S. Cecilia in Trastevere. Istoria desco- 
peririi acestor picturi, a căror urmă era cu totul pierdută de mai bine de trei 
sute de ani, e cunoscută. Cu ocazia unor restaurări în corul călugărițelor, în 
1900, s-a descoperit întîmplător pe zidul interior al fațadei, deasupra ușii de 
intrare și în dosul spetezei băncilor din cor, o fîșie de picturi lungă de 14 m 
şi lată de 2,20 m, reprezentînd fragmentul cel mai important dintr-o Judecată 
de Apoi, adică ovalul cu Mîntuitorul, avînd de o parte și de alta pe cei doispre- 
zece apostoli așezați pe scaune, precedaţi de Fecioara Maria și de sf. loan Bote- 
zătorul. Continuîndu-se cercetările, și săpîndu-se și sub podeaua corului de-a lun- 
gul peretelui, pictura s-a putut degaja mai bine, ieșind la iveală și o mare parte 
din zona inferioară, care reprezenta de o parte și de alta, primirea celor drepți 
în Rai, și alungarea celor păcătoşi. Pe peretele lateral din dreapta, alte două 
fresce tăiate la jumătate, reprezentau tot scene din Vechiul Testament: Visul 
lui Iacob, și Esau la patul lui Isac. În sfîrşit, pe peretele din stînga, după un bust 
uriaș al sfintului Cristofor, căruia îi lipsesc picioarele și capul, partea inferioară 
a unei Bunevestiri, care a fost apoi întregită cu fragmentele unei alte Bunevestiri 
găsite la intrarea spre scara corului, alcătuită acolo desigur într-o epocă recentă, 
cu fragmentele desprinse din cea de deasupra. Studiile consacrate atunci de 
prof. Hermanin acestor fresce 2, pe lingă că au dus la o neașteptată completare 
a cunoștințelor destul de reduse pînă atunci asupra maestrului roman, aproape 
că au deschis un nou capitol în istoria artei italiene, care pentru prima oară 
putea defini, și încă printr-o operă excepţional de realizată, caracterele acelei 
scoli romane din Duecento, prezentată pînă atunci sub formula total insuficientă 
de „școală cosmatescă”. 

Vechile izvoare vorbeau dealtfel aproape toate de frescele lui Cavallini de 
la S. Cecilia. Ghiberti le menţiona în Comentariul său, precizînd că toată biserica 
era zugrăvită de mîna lui Cavallini è. După unele indicaţii aflate -tot în Co- 


1 F., Martinelli: Roma ricercata nel suo sito, p. 18— 19. 
2 Vezi bibliografia studiilor lui Hermanin asupra lui Cavallini în nota 2 de la p. 283. 
3 Ghiberti, loc. cit. 

mentariu, putem deduce că el văzuse personal frescele cu ocazia vizitei sale la 
Roma. Astfel în Comentariul III 1, el spune că a fost la Roma pe cînd la S. Ce- 
cilia se lucra la mormîntul unui cardinal. Iar Hermanin a demonstrat că această 
vizită trebuie să fi avut loc între 1397 și 1400, mormîntul menționat fiind acela 
al cardinalului englez Adam de Hartford, mort în 1397 2. Codicele Magliabec- 
chian, Vasari și Baldinucci au reprodus nota lui Ghiberti fără nici o modificare ?. 
Faptul că biserica trebuie să fi fost încă de pe atunci pictată toată îl confirmă 
și Mancini, care scria în Călătoria sa: „Unele picturi de pe perete, de la 1250 
la 1300”, la care, pe un manuscris este adăugat cu creionul: „,stîngace și cîteva 
de luat în rîs, una este cea cu Noe în corabie”. Corectîndu-l apoi pe Vasari, 
el continua: „iar unele dintre picturile de pe pereți sînt de Arnolfo din 1285, 
și nu de Cavallini, cum zice Vasari” 4. Vom avea ocazia să vedem mai departe 
ce caută aici Arnolfo. 

Dispariţia treptată a acestor fresce era desigur datorată diferitelor restau- 
rări pe care le-a suferit biserica de atunci încoace. Prima mai importantă despre 
care avem mărturie s-a petrecut în 1599, cînd cardinalul Paolo Sfondrato, găsind 
sub altar trupul sfintei Cecilia, a pus să se facă în biserică diferite lucrări, 
renovînd-o aproape complet. A reparat astfel prezbiteriul, confesionalul, pris- 
tolul lui Arnolfo și a construit nișa cu statuia sfintei executată de Maderno °. 
Într-un codice de la Biblioteca Vallicelliana, G. de Nicola a găsit o notă manu- 
scrisă datorată lui Bosius însuși, în care se vorbește cu ocazia acelorași restaurări 
și de restaurarea frescelor lui Cavallini: ,. ..medianae Navis picturas antiquas 
veteris ac novi Testamenti, unaque sanctorum effigies, quarum senio decor 
excoleverat, recentibus coloribus renovavit, ita tamen, ut ad venerandam anti- 
quitatem conservandam prisca forma non sit obliterata” 6. Picturile au durat 
apoi pînă în 17257, cînd cardinalul Gaetano Acquaviva a făcut reparații radicale, 
modernizînd toată biserica 8. Așadar, în 1823, cînd cardinalul Giorgio Doria 
făcea acolo noi restaurări ?, frescele nu mai existau de multă vreme și aproape 
că se pierduse și amintirea lor. 

Resturile frescelor descoperite în 1900 pe cei doi pereţi laterali ai corului 
fac parte evident din ansamblul acelor scene din Vechiul și Noul Testament, 
amintite de toţi cei ce au descris biserica înainte de 1725. Nici unul nu spune 
însă o vorbă despre o Judecată de Apoi care se afla pe peretele de la intrare. 
Explicaţia a fost dată de Hermanin. În 1527, mănăstirea, care pînă atunci se 
aflase în grija ordinului Umiliţilor, a fost dată de Clemente al VII-lea călugări- 
telor Benedictine de la Campo Marzio, care o mai dețin și astăzi. Din acea vreme 
trebuie să dateze corul închis, construit deasupra intrării și sprijinit pe coloanele 


1 Ghiberti, ed. Schlosser, 1912, p. 36. 

2 Hermanin, în „Le Gallerie Naz. it.”, V, p. 80—82. 

3 C. Frey: Il codice Magliabecchiano, p. 57. Vasari, loc. cit., p. 538. Baldinucci, loc. cit., p. 11. 
t Mancini, loc. ctt p. 62. 

5 A. Bosius: Historia passionis B. Ceciliae Virginis, etc., Roma, 1600, p. 174. 

6 G. de Nicola: Il monumento Adam a S. Cecilia in Roma, în „IL Arte”, 1907, p. 305. 

7 


Sînt amintite drept opere ale lui Cavallini de către Gasparo Alveri: Della Roma in ogni 
Stato, Parte II, Roma, 1664, p. 382. Filippo Titi: Nuovo studio di pittura, scoltura ed architettura 
nelle chiese di Roma, Roma, 1721, p. 54— 55. G.P. Pinaroli: Trattato delle cose più memorabili 
di Roma, ed. III, Roma, 1725, p. 336. 

8 Fr. de’ Ficoroni: Le vestigie e rarità di Roma moderna, Roma, 1728, p: 29: „Această veche 
biserică era toată pictată în frescă pe laturi, cu figuri în desen gotic și de aceea a fost în 
timpul din urmă [1725] modernizată prin munificiența defunctului Exmo Principe cardinal 
Acquaviva”. 

9 Nibby, op. cit., p. 159— 160, 

navei. Pictura a fost desigur dată jos cu acea ocazie, salvîndu-se doar fișia aco- 
perită de speteaza băncilor lipite de perete, adică fragmentul descoperit mai 
tîrziu. Așa se explică de ce în 1588, cînd Ugonio vorbea despre biserică, el des- 
cria amănunţit dispunerea arhitectonică a corului, fără să amintească de această 
pictură; iar adnotatorul de mai tîrziu adăuga pe marginea exemplarului de la 
Vatican o menţiune privind numai picturile lui Cavallini din navă, nepomenind 
nimic despre o Judecată de Apoi?. 

Fragmentul existent ne dă o idee aproape completă despre ceea ce trebuie 
să fi fost pictura întreagă, întrucit s-a păstrat, din fericire, tocmai partea cea 
mai importantă (îl. 48—63). Acest fragment ne îngăduie o reconstituire icono- 
grafică a ansamblului. Trei planuri mari, suprapuse orizontal, cuprindeau în- 
treaga compoziţie, care prin această concepţie se depărta de complicatele Jude- 
căţi de Apoi bizantine. Un plan central îl reprezenta pe Mîntuitor stînd pe tron 
într-o mandorlă purpurie, încadrat de o parte și de alta de Fecioară și de 
sf. Ioan Botezătorul rugîndu-se în picioare, și de cei doisprezece apostoli șezind 
înșiruiți. Un alt plan superior, reprezenta tot într-o mandorlă pe Cristos înviat, 
înconjurat probabil de cete de îngeri. În sfîrșit, un plan inferior, unde la dreapta 
şi la stînga altarului pe care se află uneltele patimilor, se văd două perechi de 
îngeri anunțind cu irîmbițe Judecata de Apoi grupului de preafericiți ce înain- 
tează din stînga, și osîndiților, la dreapta, alungaţi de trei arhangheli către in- 
fern. Totul conceput cu simplitatea și măreția caracteristică acestui maestru 
în tot ce crea. Dealtfel, pentru întreaga artă italiană, această pictură are aproape 
importanța unei creații iconografice noi, după Judecăţile încă bizantine care 
impodobeau în acea epocă bisericile din peninsulă. Dintre puţinele compoziții 
medievale reprezentînd această scenă, care s-au păstrat în Italia, Judecata lui 
Cavallini este în orice caz una dintre cele mai vechi. Înaintea acesteia nu avem, 
în ordine cronologică, decât cinci compoziții mai importante, dintre care la Roma 
doar două: prima la S. Angelo in Formis (sec. XI), apoi mozaicul Domului din 
Torcello (sec. XII), un fragment mai puțin important la S. Giovanni a Porta 
Latina din Roma (sec. XII) 2, mozaicul de pe bolta Baptisteriului din Florența 
(sec. XIII), și tot la Roma, o Judecată din 1246 în capela S. Silvestro din 
SS. Quattro Coronati Marile Judecăţi din Padova, de la S. Maria Novella din Flo- 
renţa și de la Campo Santo din Pisa sînt toate posterioare celei de la S. Cecilia. 
Noutatea lui Cavallini trebuie așadar judecată în special în raport cu concepțiile 
absolut bizantine ale vechilor Judecăţi. Şi în această privință el este cu adevărat 
un creator. 

Din primul plan n-a mai rămas aproape nimic. Abia dacă se mai poate 
observa în partea superioară a mandorlei Mântuitorului fragmentul arcuit al 
unei alte mandorle, mai sus, care se întretăia cu aceasta. Judecînd după deschi- 
derea curbei, ea nu putea fi mai mică decît mandorla Mîntuitorului, dar era 
probabil mai puţin ovală, mai apropiată de cerc. Nu putea conţine altceva decît 
figura lui Cristos înviat, acea Anastasis a tuturor Judecăţilor medievale. Figura 
Mintuitorului era probabil înconjurată de cete de îngeri, din care au rămas cîteva 
resturi de aripi de ambele părți ale mandorlei, colorate în nuanţe de verde, alb 
şi maro. 


1 Ugonio: Historia delle stazioni, exemplarul adnotat de la Vatican, p. 130— 131. 


2 Socotită de Styger, autorul unei docte descrieri a frescelor de la S. Giovani a Porta Latina, 
ca o reprezentare incompletă, aproape prescurtată a reprezentării Judecăţii, închipuind 
mai degrabă o Maestà a Mîntuitorului- Judecător. P. Styger, loc. cit., p. 308. 

În centrul planului din mijloc, în mandorla roșu-închis, trona Isus cu ati- 
tudine nu de milostivire și de solicitudine umană, cum avea să-l reprezinte Giotto 
la Padova, nici cu expresia neîndurătoare a unui judecător crunt, cum îl închi- 
puia adeseori pictura bizantină, ci plin de un amestec de maiestate solemnă 
şi de nesfirșită bunătate, care fac din această figură nu numai expresia cea mai 
înaltă a artei lui Cavallini, dar și una dintre concepțiile cele mai profunde și mai 
spirituale ale întregii arte italiene din evul mediu (il. 51). Seninătate 
împăcată și adîncă; privire intensă, departe de mizeriile omenești, pătrunzînd 
dincolo de lucruri și continuînd parcă un mare vis lăuntric; umanitate nobilă 
și transcendență supraomenească în aceeași ființă și exprimate cu absolută sim- 
plitate, fac într-adevăr din acest Cristos, nu îndeajuns de renumit, opera unui 
mare artist și a unui gînditor. Legenda în care Vasari îl așezase pe Cavallini ca 
într-o aureolă de cucernicie și devoțiune parcă de sfînt, și care făcea ca multe 
din figurile lui sau atribuite lui să fie socotite miraculoase, avea poate o bază, 
dacă nu în exemplul vieții sale, cel puţin în impresia care trebuie să o fi făcut 
asupra contemporanilor lui aceste figuri cu atîta spiritualitate și cu atîta expresie 
lăuntrică. 


Învăluit în veșminte maiestuoase — hlamidă roșie bordată cu aur, tunică 
verde închis — Isus nu face decît gestul de a-și dezvălui stiematele pătimirii; 
iar tronul încă bizantin, împodobit cu nestemate și cu incrustaţii, cu porumbei 
de aur așezați pe spătar, subliniază și mai mult solemnitatea Judecătorului 
suprem. În jur, patru perechi de îngeri susțin ovalul în slavă cerească. Deasupra, 
serafimii, delicate capete de efebi ivite printre aripi de foc (il. 54), apoi arhan- 
ghelii și heruvimii, cu pallium bătut în nestemate, încrucișat pe tunicile lungi, 
iar jos, îngerii în veșmînt alb simplu. Sînt aceleași figuri pe care le-am întîlnit 
și la S. Maria in Trastevere, aproape feminine, dar cu vigoare bărbătească, cu 
plete ondulate în jurul panglicii bizantine și căzînd în bucle pe umeri, avînd 
arcul viu al grumazului înclinat către Mîntuitor. Nu era multă noutate în acești 
îngeri, pe care și Torriti îi zugrăvise la S. Giovanni in Laterano și la S. Maria 
Maggiore. Ba chiar, veșmintele lor grele și culorile aripilor — splendide armonii 
foarte variate, mergînd de la roșu închis către alb (serafimii), de la verde 
prin galben închis la alb (arhanghelii), de la roșu prin alb la vioriu (heruvimii), 
sau de la portocaliu la galben (îngerii) —- amintesc și mai mult de vechii îngeri 
bizantini, pe care dealtfel și Cimabue ! și toți contemporanii îi zugrăveau după 
același concept. Era totuși și ceva nou în figurile mai viguroase și în tipurile mai 
caracteristice ale lui Cavallini: nevoia unei noi frumuseți care se făcea simțită 
la fiecare dintre ei. 

În sfîrșit, de ambele părţi ale mandorlei, cei doisprezece apostoli sînt 
rinduiți pe jilțuri, la care nu apar încă elemente gotice; sînt construcții simple 
de lemn, asemenea stranelor de biserică, din care de data asta au dispărut monu- 
mentalitatea și ornamentele romane ale celorlalte tronuri cavalliniene. Apostolii 
sînt precedaţi în ambele părți de figura Fecioarei și a sfîntului Ioan Botezătorul, 
în picioare, rugîndu-se. Fecioara a fost mult retușată. Este dealtfel singura din 
toată scena care a suferit acest ultragiu, poate din același motiv pentru care 
au fost retăcute și celelalte Madone cavalliniene, adică pentru că erau considerate 
miraculoase. Totuși, chiar așa restaurată cum este astăzi, ea mai prezintă încă 
toate caracterele cavalliniene, amintind destul de mult Madonele cu chipuri 


1 Cit de bizantin este tipul acestor îngeri pînă în ultimul amănunt, a fost demonstrat pen- 
tru Cimabue—iar demonstrația e valabilă și pentru Cavallini — de către Strzygowski, op. cit., p. 52. 

rotunde şi pline de la S. Maria in Trastevere. Cu toate astea, ochii migdalați, 
ca dealtfel și ai celorlalte personaje din frescă, îi dau un vag aer giottesc, pe 
care în mozaicuri nu l-am putut întâlni nicăieri. De partea cealaltă, loan Boteză- 
torul, cu aceeași figură pletoasă moștenită de pictura romană de la arta bizan- 
tină, nu mai are aspectul descărnat și lipsit de vigoare al ascetului, ci un trup 
tineresc, care te face să-l presupui destul de voinic sub veșmîntul său larg. Pe 
marginea de jos a jilțurilor, inscripții semigotice indică numele apostolilor care 
urmează, Astfel, la dreapta sînt încă vizibile: [S.] PETRUS, bătrîn, cu barba 
scurtă, ca în iconografia tradițională și cu sabia în mînă; [S. THOMAS, tînăr, 
puriînd și el o sabie sau poate o cruce; S. [LACOJBUS, un bătrîn cu faţă carac- 
teristic cavalliniană, care amintește pe Simion de la S. Maria in Trastevere, 
ţine desigur și el o sabie în mîna neverosimil răsucită (îl. 25); și [S. ANJDRE- 
[AS], purtînd crucea care îi simbolizează martiriul. La stînga, după Fecioară, 
[S. PAJVLVS, reprezentat ca la S. Maria in Trastevere, cu aceeași față alungită, 
cu barbă ascuţită, fruntea înaltă și pleșuvă și cu sabie pe umăr; [S. IJACO[BVS], 
cu chipul ca de Cristos, tot cu spadă și el (il. 26) și [S. BJART[OLOMEVS] 
cu securea, simbol al martiriului său. La ceilalți apostoli lipsesc inscripțiile, dar 
pot fi și ei identificați după atributele pe care le poartă. Hermanin l-a recunoscut 
pe sf. loan Evanghelistul, între sf. Petru și sf. Toma, pe sfîntul Taddeo în ultimul 
apostol din dreapta, apoi pe sfinții Filip și Matei în cei doi tineri din dreapta 
și din stînga sfîntului Bartolomeu, iar pe sf. Simion, în bătrînul de lîngă sfîntul 
Pavel. 


O transformare iconografică neîntilnită în pictura romană decît în a doua 
jumătate a secolului al XIII-lea ! este indicată de atributele purtate aici de apos- 
toli, în locul cărţilor și al sulurilor bizantine. Dar ceea ce e specific cavallinian 
în această scenă și, prin spiritul său nu numai că se depărtează de mozaicurile 
de la S. Maria in Trastevere, dar realizează și formula cea mai înaltă a aceleiași 
concepţii, este solemnitatea absolut clasică, ceremonioasă și austeră a acestui 
Tribunal suprem ce apare mai sever și mai necruţător decît însuși Judecătorul. 
Toate figurile sînt individualizate cu expresii și atitudini proprii; dar nici una 
nu se depărtează de gravitatea oficială pe care le-o dă ținuta rigidă, de pildă, 
a stintului Petru sau Bartolomeu, sau chipurile severe ale celorlalți. Ceva mai 
senine sînt figurile apostolilor mai tineri, dar și ele rigide și ceremonioase. Doar 
în figura de efeb a apostolului care șade între sf. Bartolomeu și sf. Iacob poţi 
surprinde o înclinare grațioasă a capului, atît de neobișnuită la Cavallini, încît 
te duce cu gîndul mai degrabă la ceva giottesc. Umanitatea caldă și profundă a 
lui Giotto la apostolii de la Padova, unde umerii bătrînilor se încovoaie obosiţi 
iar figurile exprimă bunătate și solicitudine umană, este încă foarte departe. 
În opera sa cea mai importantă, Cavallini nu se apropie încă de acest sens modern 
al artei. În schimb, el avea să exprime cea mai splendidă formulă a antitezei 
acestui sens. Pictorul roman oficial rămînea încă nealterat în el. 

Planul al treilea al compoziţiei este legat de centrul întregului tablou prin 
altarul așezat chiar sub mandorla Mîntuitorului, acea £roruzola, care lipsea de 
la S. Angelo in Formis și de la Santi Quattro Coronati. Din punct de vedere 
iconografic, el nu mai prezintă caracterele arhaice ale altarelor pe care se vedeau 
obișnuitele simboluri apocaliptice — mielul, cartea cu șapte peceţi sau coroana — 
ci, după noua iconografie, Cavallini pictează pe el uneltele Patimilor: crucea 


1 Hermanin: „Le gallerie naz. it.”, p. 85. 


i 323 


înaltă, sulița, buretele, vasul cu oţet, ciocane, cuie și bice. În același chip, 
dar cu mai puține simboluri, era reprezentat și la S. Giovanni a Porta Latina, 
ca dealtfel și în mozaicul din Torcello. 

De ambele părți ale altarului, două perechi de îngeri în tunică și pallium 
albe, sună din trîmbițele lungi vestind Judecata. De la stînga se apropie grupul 
preafericiților precedați de doi sfinţi diaconi, Laurenţiu și Ştefan care, îmbrăcați 
cu dalmatici roșii — sfîntul Ştefan purtînd și însemnele martiriului său, trei 
pietre pe cap — sînt în postură de rugăciune. Preafericiții înaintează în trei 
grupuri conduse de trei arhangheli, asemănători celor de lîngă mandorlă, dar 
‘de data aceasta îmbrăcaţi doar cu tunici și pallium simplu. Aripile întinse cu 
măreție, ocrotind mulțimea condusă, prezintă aceeași gamă variată de culori 
care ne este bine cunoscută și de la îngerii bizantini: de la violet la alb și verde, 
de la portocaliu la galben și roșu, de la violet la alb și galben. Atitudinea înge- 
rilor e însă mai liberă și mai naturală, iar figurile lor exprimă o solicitudine și o 
blîndețe care nu se vedeau pe chipurile îngerilor din planul superior. Primul 
grup de fericiţi, al mirenilor, este format din oameni de diferite condiţii, tineri și 
bătrîni; al doilea, numai din clerici și călugări, care după veșmînt par să fie do- 
minicani, și au în frunte un papă și un episcop; ultimul este grupul temeilor 
(il. 62), unele purtînd dalmatici bogate și coroane cu nestemate, ceea ce era 
un fel simbolic de a reprezenta pe fecioarele martire, celelalte, veșminte și văluri 
monahale. Toate au aureole de diferite culori și stau în poziție de rugăciune. 
La dreapta altarului alți trei arhangheli, îmbrăcaţi în același chip, îi gonesc pe 
păcătoși către infern, ale cărui limbi de foc se văd ieșind de jos din dreapta, 
acolo unde fresca este întreruptă. Primul arhanghel îi alungă pe damnați cu 
brațele, al doilea îi împinge cu o lance, iar al treilea îl împunge cu sulița pe 
diavol, care se vede fragmentar, cu coarne și cu gheare, așa cum era reprezentat 
de obicei și în celelalte Judecăţi. 


Dacă din punct de vedere iconografic această frescă dovedește umpende 
prin simplificarea şi modernizarea multor detalii, o epocă de tranziție 1 „ stilul 
cavallinian în genere capătă în ea definiții și formule care vor rămîne expresiile 
cele mai complete ale maestrului roman. Întregul canon cavallinian — acea 
formulă nouă absolut plastică și statuară a figurilor, în care corpul omenesc 
redobîndește proporţiile raționale și logica de multă vreme pierdută în clișeele 
bizantine — își găsește în această frescă realizarea completă. Cei doisprezece 
apostoli și Isus î însuși sînt modele perfect individualizate ale corpului omenesc; 
de acum înainte, el reintră în artă cu înaltul prestigiu pe care nu-l va mai pierde. 
În mod abstract, acest canon — îl vom numi canonul cavalliman, fiindcă el este 
nu numai o expresie artistică, dar și o desăvîrșită construcție rațională a forme- 
lor — s-ar putea defini în cîteva formule estetice lesne de verificat, și anume: 


1. Corpul omenesc este statuar, deci plastic. 
2. Veşmîntul omenesc clasic este și el statuar, deci plastic. 


3. Între părțile corpului omenesc există proporții logice constante, care trebuie 
să dea impresia de forță și de nobleţe. 


1 Compară cu mozaicurile absolut bizantine din Baptisteriul de la Florența și în special cu acela. 
plin de amintiri apocaliptice de la Domul din Torcello. Pentru iconografia acestei scene vezi mai 
ales Wilpert: Die römische Mosaiken und Malereien vom IV—XIII Jahrh., Vol. II, p. 1042— 
1063. P. Jessen: Die Darstellung des Weltgerichis bis auf Michelangelo, Berlin, 1883. Hermanin, 

„Le gall. naz. ital.”, p. 86 şi urm. E. Bertaux: Santa Maria di Donna Regina e l'arte senese a Napoli 
nel sec. XIV, Soc. Napolitana di storia patria, Napoli, 1899, p. 85— 100. 

4. Expresia figurii omenești este nobilă, superioară și severă. Ea trebuie să dea 
impresia, nu atît a individualului, cît a tipicului uman. 

Cît de plastic era corpul omenesc în concepţia lui Cavallini se poate vedea 
în fiecare dintre aceste figuri, care acum lasă cu mult în urmă tot ce făcuse 
inainte. Pentru prima oară un pictor medieval, părăsind vechea formulă de cali- 
grafiere a formelor cu linii precise, cărora umbrele verzui și luminile albe nu le 
puteau da nici o profunzime reală, se ridică pînă la o adevărată știință a clarob- 
scurului coloristic, prin care poate obține relieful complet al formelor. Culorile 
se modulează în lumini tari și umbre adînci, care aruncă pe corpuri acea a treia 
dimensiune, prin excelență plastică, neîntiinită pînă la el cu atîtea efecte. Un 
simţ aproape modern în folosirea acestor efecte îl duce pînă la inventarea acelei 
convergenţe a luminii, care de pildă în șirul apostolilor dă o impresie coloristică 
atît de unitară și armonioasă. Ca prin niște ferestre imaginare, lumina cade din 
dreapta și din stînga, vie, stingîndu-se treptat către centru. Fiecare cută a veș- 
mintelor, fiecare relief al corpului este logic luminată prin acest degradeu al 
luminii de la exterior spre interior. Isus, care se află în centru, rămîne într-un 
fel de semiobscuritate, în care lumini și umbre sînt egal distribuite. lar umbrele 
ample, cu tonuri studiate de aproape, se adîncesc ca într-o materie plastică, 
detașind pe fondul întunecat reliefurile statuare ale figurilor. Este aproape 
conceptul plastic, bazat pe același principiu al clarobscurului și al statuarului, 
pe care cu o sută de ani mai tîrziu îl vor introduce ca revoluționari Masolino 
și Masaccio 1. 

Această știință, pe care pictura anterioară nu i-o putea furniza — Cimabue 
însuşi aducea abia o indicație — fusese poate studiată de Cavallini direct pe sta- 
tuile antice de care era plină Roma. Ne putem convinge deplin de acest fapt din 
veșmintele cu care își îmbrăca personajele. Costumul clasic nu era bine-nţeles 
o noutate: pictura îl folosise întotdeauna, chiar cînd sensul lui se pierduse cu 
totul. Ce era însă acest costum pînă la el, și ce valoare nouă îi conferă Cavallini 
se poate vedea imediat, la cea mai mică confruntare cu orice pictură a epocii. 
În mozaicurile lui Torriti sau ale lui Rusuti, la S. Maria Maggiore sau în fres- 
cele școlii romane de la Assisi, pînă şi în picturile lui Cimabue, acest costum este 
încă veșmîntul drapat bizantin, în care liniile fără adîncime nu exprimă mai mult 


1 Care era logica acestui mod de a folosi în pictură luminile şi umbrele, o arată cartea lui Cennini, 
care oglindește întreaga tehnică picturală din Trecento, deci şi pe a lui Cavallini, unul din creato- 
rii acestei tehnici, Pictorul trebuia să distribuie lumina pe tablou exact în același fel cum cădea ea 
în realitate de la ferestrele interiorului în care lucra. Pictura lui nu era concepută independent, 
cu o logică a luminilor şi a umbrelor determinată de voința pictorului, ci legată de întreaga 
ambianță, ea trebuia să respecte condițiile de luminozitate ale acelui interior: ‚Dacă cumva ți se 
întîmplă cînd desenezi, sau zugrăvești în capele, ori pictezi în alte locuri neprielnice, unde nu poți 
avea, lumina în partea ta sau cum ti-ar trebui, continuă să dai relief figurilor tale sau desenului tău 
după vînduiala ferestrelor pe care le ai în acele locuri, care au să-ți dea lumină. Şi astfel, urmărind 
lumina din orice parte ar veni, dă relieful și umbrele după temeiul de mai sus. Iar dacă s-ar întîmpla 
să vină ori să cadă din faţă, sau chiar „in maestà”, de asemenea pune relieful tău luminos ori 
întunecat după temeiul de mai sus. Iar dacă lumina ar spori cu o fereastră care ar fi mai mare 
decât altele din acele locuri, urmărește mereu cea mai bună lumină și caută cu rațiunea cuvenită 
să o pricepi și să o urmezi, pentru că, neținînd seama de aceasta, lucrarea ta nu va avea nici un 
relief și va ieşi un lucru simplu și fără meșteșug. (Il libro dell’arte o Trattato della pittura, de 
Cennino Cennini, Ed. Gaetano e Carlo Milanesi, Firenze, Le Monnier, 1859, Cap. 1X.) Excelent 
principiu, care avea să fie atît de fecund în noua pictură și pe care vechii maeștri fideli bizantinis- 
mului nu-l cunoşteau. Cavallini este primul care îl aplică și, poate nu mă înșel, care îl inventează. 
- Judecata de Apoi de la S. Cecilia, cu acea progresie luminoasă de la centru spre periferie, urmînd 
logica, ferestrelor laterale din nava bisericii, este primul exemplu pe deplin consecvent al acestui 
principiu. i 

decît niște clișee uzate și degenerate, simple linii convenţionale și ilogice sub care 
nu se ascunde nici o formă reală. Drapajele lui Cavallini sînt aproape o rein- 
ventare a costumului clasic. Nu repetă nimic din liniile convenționale bizantine, 
iar cutele plastice și logice acoperă corpul, așa cum în mod plastic și logic îl în- 
văluiau la statuile antice. Simţi sub ele trupul real, privit anatomic și pe viu, 
pe care mantia îl îmbracă doar cu o nouă demnitate ceremonioasă. Și e sigur 
că artistul n-ar fi putut inventa această logică și acest realism plastic fără o 
observare atentă și directă a acelor corpuri îmbrăcate în togă ale statuilor an- 
tice, pe care el încerca acum să le redea prin orice mijloace. 

Dealtfel, chiar corpurile au forme și proporții statuare. Există în ele un 
fel de raport constant, aproape numeric, între diversele părți ale corpului, pe care 
el îl va reda mereu, indiferent de tipurile pe care le avea de reprezentat. O 
figură cavalliniană ar putea fi recunoscută imediat după această arhitectură cu 
totul raţionalizată a corpurilor. Staturi înalte, puternice și drepte, chiar la figu- 
rile de bătrîni, forme robuste și dure întrucîtva, făcute mai degrabă pentru a 
poza maiestuos decît pentru a se mișca, umeri întotdeauna laţi, care dau o im- 
presie atletică, gîturi lungi și vînjoase, uneori de o vigoare neobișnuită, și capete 
mari, cu fața largă, ovală sau pătrată, caracteristic romane, cu frunți mai mult 
late decît înalte, cu nasuri puternice cu rădăcina înfiptă pe o bază dezvoltată 
și adînc reliefată, cu bărbii ovale, nu proeminente dar pronunțate. Părul și barba 
întotdeauna bogate și stufoase, dau uneori bătrînilor acel aspect mai degrabă 
sălbatic decît patriarhal. Unele tipuri îi sînt în mod special caracteristice și se 
repetă în variante diferite. Tipul efebului, de pildă, imberb, cu fața perfect 
ovală, cu părul des dar scurt și adesea buclat, și cu o expresie blîndă și gra- 
țioasă dar totuși virilă, neobișnuită la figurile lui Cavallini, rezultată și din 
ușoara înclinaţie a capului pe care o dă numai acestor figuri, îngerilor și Fecioarei. 
Este tipul din care Cavallini a realizat una dintre cele mai frumoase figuri ale 
sale, apostolul din dreapta sfîntului Bartolomeu. Apoi tipul bătrînului, care în 
intenția artistului trebuia poate să iasă decrepit, dar sub penelul său viguros 
dobîndește aspecte aproape leonine. Este tipul apostolului Iacob cel Mare din 
Judecata de Apoi, pe care îl regăsim și în figura primului Mag, sau a sfintului 
Simion de la S. Maria in Trastevere. Părul îi cade ca o coamă pe fruntea în- 
gustă, obrajii flasci dar cu reliefuri puternice sînt năpădiți de barba stufoasă 
ce suie aproape pînă sub ochi, iar privirea severă și încruntată vrea să redea ceva 
din privirea sălbatică a anahorețţilor. Apoi tipurile sfinților Petru și Pavel, sau 
ale ultimilor doi apostoli din stînga lui Isus (il. 61), tipul de înger sau al Fe- 
cioarei de la S. Maria in Trastevere, nu mai puţin caracteristice decît celelalte, 
vădesc și ele același canon. 

Toate aceste tipuri nu erau firește inventate. O observare atentă ar putea 
urmări clar în arta mai veche derivările multora dintre ele. Tipul de eteb, de 
pildă, se poate întîlni în figura sfîntului loan evanghelistul din mozaicul lui 
Torriti de la S. Giovanni in Laterano, care și el este doar repetarea unui tip 
foarte obișnuit în pictura bizantină. Exemple mediocre se pot vedea în figura 
îngerului din mozaicul reprezentînd Închinarea Magilor de la S. Maria in Cos- 
medin, în sfîntul loan din Răstignirea de la S. Maria Antiqua (sec. VIII), și 
în genere în figurile sfîntului Ioan din toată iconografia romano-bizantină, care 
perpetuează la rîndul ei un tip clasic caracteristic. Același lucru se poate spune 
despre tipul sfîntului Ioan Botezătorul, care apare cu obișnuitul aspect bizantin 
hirsut, nu numai în mozaicurile lui Torriti și în toată iconografia romană, dar 

şi în reprezentările bizantine orientale. Figura de bătrîn a sfîntului Andrei apare 
și ea la Torriti, la Lateran și la S. Maria Maggiore. Apoi, nu mai puţin bizantine 
sînt figurile lui Iacob cel Mare și a celui de al șaselea sfînt după loan Boteză- 
torul: între figurile atît de bizantine ale apostolilor de la Grottaferrata, de pildă, 
ar putea fi recunoscute și alte personaje cavalliniene. Nu mai vorbesc de tipul 
Fecioarei de la S. Maria in Trastevere, care poate fi întîlnit, mai ales în secolul 
al XII-lea, în toate mozaicurile și frescele romane, sau de îngerii lui care repetă 
un model universal. Înclinaţia de a individualiza expresia artistică nu ajunsese 
încă pînă la nevoia de a crea din nou chiar și figurile compozițiilor. Dar Ca- 
vallini aproape că a făcut acest lucru, creînd pentru personajele sale nu numai 
înfățișarea plastică și statuară pe care am văzut-o, dar și o personalitate ce fusese 
suprimată de vechea pictură romană și bizantină. 

Într-adevăr, expresii noi însullețesc aceste figuri. Chipurile își concentrează 
gîndul în priviri grave și severe, accentuate și mai mult de frunțile încruntate. 
Dar nu e vorba de acea individualizare prin particularități cu totul personale și 
realiste, pe care le vom întîlni de pildă la Giotto. Concepţia cavalliniană refuza 
un asemenea realism care împingea arta către profan. Stilul clasic statuar din 
care se inspira el, precum și întreaga concepţie oficială a artei pe care o repre- 
zenta, îi precizau un ideal ce se dovedea încă o dată diametral opus artei lui 
Giotto. Expresiile lui sînt expresii tipice, în sensul clasic. O nobleţe gravă și 
superioară, mai presus de profan, se desprinde din înfățișarea tuturor persona- 
ielor sale, care nu vor fi niciodată oameni simpli. Acest aer nobil şi superior era 
obţinut de el și prin atitudinea și gesturile ceremonioase pe care le dădea figu- 
rilor. Așadar, încercările de a explica personalitatea lui Cavallini prin infiltrarea 
vechii tradiţii picturale clasice în mișcarea artistică ingenuă și realistă cu carac- 
ter popular, reprezentată la Roma încă din secolul al XI-lea prin picturile de la 
S. Urbano alla Caffarella, de la S. Clemente, și pînă la picturile din secolul al 
XIII-lea din porticul de la San Lorenzo fuori le mura, sau ale meșterului Con- 
xolus de la Subiaco, ni se par inadmisibile 1. Spiritul realist, profan, total lipsit 
de intenţia ceremonioasei solemnități oficiale, spirit de care e pătrunsă toată 
opera lui Giotto, este absolut străin de concepţia clasică a lui Cavallini. Cores- 
pondenţele concepţiei acestui artist nu trebuie căutate nici la Giotto și nici în 
vreun curent popular local, ci în tradiția oficială a picturii din marile bazilici 
romane unde își învățase arta, pe care mai tîrziu avea să o învioreze nu ca 
revoluţionar, printr-o schimbare a spiritului, ci doar formal, estetic, prin desco- 
perirea unui clasicism și mai autentic, capabil să înnobileze expresiile. 

Săpăturile în podeaua corului de-a lungul pereților laterali au scos la lu- 
mină, așa cum am spus, și alte fresce care făceau probabil parte dintr-un întreg 
sistem de ornamentare a bazilicii, la fel cu cele de la S. Paolo și S. Pietro. 
În colţul din dreapta, acolo unde zidul fațadei se uneşte cu peretele lateral din 
dreapta, se mai poate vedea zugrăvit restul unei coloane în spirală, care desigur 
despărţea scenele ca în sistemul de arhitectură simulată pe care l-am întîlnit 
si în bazilicile amintite mai sus. 

Pe peretele din dreapta, chiar alături de coloana pictată, două scene tăiate 
la jumătate reprezintă, una Visul lui Iacob, și cealaltă pe Esau la patul lui Isac. 
Sînt singurele rămășițe ale seriei de scene din Vechiul T estament, care acopereau 
desigur tot peretele din dreapta al navei. Iacob tînăr, cu figura care amintește 


1 Vezi Hermanin: „Le gall. naz. it.”, p. 83 şi 115, şi în special ultimul său articol: Z? maestro 
romano di Giotto, loc. cit. 

obișnuiții efebi din alte scene cavalliniene, doarme culcat pe o parte. Îmbrăcă- 
mintea lui e medievală, cu pantaloni roșii strîmți, încălțăminte cafenie, tunică 
albastră și o pelerină scurtă. La picioarele lui, gata de plecare, îngerul în veş- 
mînt alb fluturător și cu aripi mari. Scena Înșelării lui Isac amintește prin com- 
poziție pe aceea de la Assisi. Isac este întins pe pat și se sprijină în cotul 
drept. Capul nu i se vede, fiind șters, ca și patul. Esau ţine într-o mînă un 
iepure, iar în cealaltă arcul; nu se mai vede bine dacă înapoia lui se afla, ca la 
Assisi, și un alt personaj. Totul dovedește însă imediat, prin tehnică și stil, că 
nu poate îi vorba de mîna lui Cavallini, și nici de penelul fin al maestrului de la 
Assisi. Pictura e destul de grosolană, aparținînd desigur vreunui discipol mai 
slab al lui Cavallini. 

Pe peretele din stînga se detașează pe fondul roșu un tors enorm de băr- 
bat, retezat și sus și jos, lipsit de cap, de braţe și de picioare. Poartă o tunică 
galbenă, strinsă într-o platoșă de bronz aurit, cu marginile verzi și împodobită 
cu desene de acante în relief. În talie, o cingătoare albă. Un sfînt războinic 
așadar, pe care, judecînd după proporții, iconografie și locul pe care îl ocupă 
în biserică (lîngă intrare), Hermanin îl identifică just drept un sf. Cristofor, 
desigur cu pruncul Isus pe umeri. 

Imediat după acest sfînt se află ușa care dă spre mînăstire, iar de cea- 
laltă parte a ușii începe seria de scene din Noul Testament, din care acum n-a 
mai rămas decît o Bunăvestire (il. 64). Soarta veneratelor Madone cavalli- 
niene a fost împărtășită și de această frescă din care, la construirea corului, 
călugărițele au pus să se desprindă în formă de medalion capetele celor două 
figuri, reparîndu-le și mutîndu-le pe laturile ușii de intrare către scara corului. 
Readuse la locul lor, Bunăvestirea a fost reconstituită și spălată cu ocazia restau- 
rărilor. Scena prezintă unele asemănări cu Bunăvestirea în mozaic de la S. 
Maria in Trastevere. Mai cu seamă atitudinile celor două personaje sînt aproape 
identice. Fecioara, așezată pe un tron nu prea diferit de cel de la S. Maria in 
Trastevere, înclină capul și ține mîinile în aceeași poziţie; îngerul, încă în mers, 
se apropie cu pas mare și veșmîntul îi flutură în spate. Pînă și cutele veșmîn- 
tului sînt aceleași ca în mozaic. Singura deosebire iconografică este că Fecioara 
„nu mai ține cartea în mîna stîngă, ci face gestul obișnuit din vechile Bunevestiri, 
cu două degete întinse în jos. În fața ei se află de data aceasta amvonul, pe care 
desigur că era cartea deschisă, acum dispărută. 

In sfârșit, deasupra tavanului actual, construit în 1725, în partea de sus a 
pereţilor navei centrale, s-au găsit urmele unei întregi zone de fresce contem- 
porane, care se întindea de la peretele fațadei pînă unde începe absida. O serie 
de nișe simulate în frescă și încununate cu timpane gotice, în care erau zugră- 
vite, în chip de statui, figuri de sfinți. Intre acestea, una reprezentînd un sfînt 
tînăr este destul de bine păstrată. Ici și colo se mai pot vedea resturi din alte 
cîteva. Interesante sînt în special arhitecturile nișelor, care prezintă primele 
caractere gotice întilnite în pictura lui Cavallini. 

Numai că toate aceste fresce de pe zidurile laterale și de deasupra tava- 
nului nu par deloc să fie făcute chiar de mîna maestrului, ci probabil de niște 
elevi care lucrau sub îndrumarea și după desenele lui, elevi pe care desigur îi 
mai folosise și pentru unele părți din Judecată. Tehnica lui Cavallini este într-a- 
devăr prea caracteristică și prea ușor de recunoscut ca să mai poată fi vreo în- 
doială: telul său cu totul personal de a zugrăvi, de pildă, părul, desenînd cu 
grijă tiecare fir ondulat și dînd o impresie de moliciune naturală; apoi maniera 
lui de a desena urechile, cu aceeași grijă pentru detaliu, punînd în evidență 

anatomia și dindu-le o formă destul mare, largi sus și sfîrșind cu lobi alungiți 
și foarte ascuțiți jos; nasurile puternice cu baze largi și adînc trasate, subțiin- 
du-se către frunte și prinse de ea printr-un fel de triunghi plat; apoi liniile ce se 
adîncesc în jurul gurii, dînd reliefuri proeminente și forme de un nobil contur; 
în sfîrşit, pe figurile de bătrîni trăgea întotdeauna pe frunte două cute largi, 
orizontale, cu care aproape că se îmbinau cele două brazde mai mici dintre sprîn- 
cene, și mai adăuga cîte trei riduri dispuse în raze la coada ochilor. Elevii caută 
și ei să imite aceste caractere, însă fără precizia și fineţea maestrului. În Buna- 
vestire, ca și în scenele cu Iacob și Esau, părul compact al îngerului nu mai este 
zugrăvit cu aceeași răbdare pentru detaliu proprie lui Cavallini; trăsăturile fe- 
țelor, nasurile, gurile, sînt desenate grosolan, fără estompări și fără graţie, iar 
ochii umflați parcă stau să iasă din orbite. A fost probabil același elev care pic- 
tase și cei doi îngeri de sus, din dreapta Mîntuitorului, în Judecata de Apoi, 
care se pot deosebi imediat de ceilalți, mult mai fin și mai grațios desenaţi decît 
aceștia. Tot de elevi sînt desigur făcuţi și cei patru îngeri care sună din trîmbițe, 
precum și toată partea inferioară a Judecăţii; doi elevi ușor de deosebit prin 
coloritul diferit pe care îl foloseau — cel ce a zugrăvit partea din dreapta (In- 
fernul) desenînd ceva mai bine decît celălalt, dar folosind culori mult mai palide. 
Acesta este dealtfel cel mai puțin fidel maestrului dintre toţi ceilalți discipoli, 
judecînd după multe detalii ale picturii lui. Părul personajelor sale nu este făcut 
cu atîta grijă ca la Cavallini, ochii sînt foarte migdalaţi și culorile nu mai au acel 
aspect întunecat cu tonuri cenușii și negre, care te izbește la prima vedere (în 
restul frescei. Dealtfel Cavallini trebuie să fi lăsat în seama discipolilor și detalii 
din planul central al compoziţiei, căci la cîțiva dintre apostoli (fig. 61) se văd 
niște mîini absolut imposibile, desenate fără pic de pricepere, deși în aceeași 
scenă, alte miîini sînt executate în mod ireproșabil. Semnalez în mod special 
aceste defecte de desen ale mîinilor, fiindcă vom avea ocazia să le găsim mai 
tirziu și în alte lucrări ale discipolilor lui Cavallini. S. Cecilia in Trastevere, 
unde maestrul crea operele sale cele mai importante, trebuie să fi fost cu ade- 
vărat o școală, nu numai pentru elevii săi direcţi, ci și pentru toţi pictorii con- 
temporani din Roma. 


Cînd o fi executat Cavallini aceste fresce? 17 Nu ni s-a păstrat nici o inscripţie 
referitoare direct la picturi, nici vreo dedicație, ca la S. Paolo, care să ne îngă- 
duie măcar o aproximare a datei. Dar și aici ne vine în ajutor o coincidență, 
mulțumită căreia am putut obține și la S. Paolo o datare mai precisă: inscripția 
de pe pristolul de marmură atît de asemănător cu cel de acolo. Cunoscută de 
multă vreme, a fost transcrisă și publicată de Ugonio, încă din 15881. Mai 
tirziu, cu ocazia restaurărilor altarului, cînd a fost îngropată sub pardoseală 
impreună cu toată baza pristolului, inscripția a dispărut din atenţia cercetă- 
torilor. Lucrările ultimelor restaurări au scos-o din nou la lumină și Hermanin 
a republicat-o, rectificînd cu această ocazie și eroarea de citire a lui Ugonio. 
Inscripția indică, întocmai ca la S. Paolo, ca autor al pristolului pe Arnolfo, 
de data aceasta fără tovarășul Petrus: HOC OPUS FECIT ARNVLFVS ANNO 
DOMINI. MCC. LXXXXIII. MENSE NOVEMBER DIE XX2. Am văzut că 


1 Ugonio: Historia delle stazioni, p. 131. 
> F. Hermanin: L'iscrizione di Arnolfo da Firenze in S. Cecilia in Trastevere, extras din ,,Bollettin- 
no della Societă Filologica Romana”. 

în 1285 Arnolfo lucrase împreună cu Cavallini la S. Paolo; prezența lui în 
1293 și la S. Cecilia nu pare deci deloc o simplă coincidență. Intre el și Cavallini 
trebuie să fi existat raporturi mai strînse. Hermanin a emis ipoteza că la S. 
Cecilia Arnolfo ar fi putut contribui, alături de Cavallini, și la picturi. Desenul 
acelui sistem arhitectonic de nișe care împodobeau pereţii de sus ai navei cen- 
trale ar putea chiar să confirme participarea lui la lucrare. Am văzut că o indi- 
caţie în acest sens ne dădea și Mancini, care în Călătoria sa îl corecta pe Va- 
sari, adăogînd: „cîteva picturi pe perete sînt de Arnolfo, din 1285, și nu de 
Cavallini cum zice Vasari” 1. N-aș îndrăzni însă să mă încred prea mult în rec- 
tificarea lui Mancini; anul 1285 este tocmai citirea greșită dată de Ugonio 
inscripției lui Arnolfo de pe pristolul de la S. Cecilia; nu este deloc imposibil 
să fie vorba de una din confuziile atît de frecvente ale lui Mancini. În orice 
caz, prefer această îndoială explicației lui Hermanin, care înclină să creadă 
într-o indicație autentică primită pe loc de la medicul lui Urban al VIII-lea. 
Rămîne probabil destul de justă observaţia lui Hermanin cu privire la stilul 
acelor nișe zugrăvite pe pereţii bisericii S. Cecilia. Cavallini nu introdusese încă 
nici un detaliu gotic în picturile sale. Chiar și Judecata de Apoi de la S. Ce- 
cilia este total lipsită de orice caracter gotic. De unde puteau veni așadar acele 
nișe gotice, cînd în toată Roma nici un alt pictor sau sculptor nu folosise pînă 
atunci elemente gotice? Pe de altă parte, asemănări evidente au fost observate 
de Hermanin între aceste nișe și tabernacolele lui Arnolfo, inclusiv în privința 
ornamentelor timpanelor, și în proporţiile de înălțime și lăţime 2. Nu este deci 
exclus ca, în timpul cînd lucra la acel pristol, Arnolfo să fi fost și autorul arhi- 
tecturii zugrăvite la S. Cecilia, deoarece știm din inscripții ? că Arnolfo a fost 
în diferite rînduri folosit nu numai ca sculptor, ci și ca arhitect *. Cavallini 
trebuie să fi lucrat deci și el la picturile din această biserică prin aceeași vreme 
— adică în jurul anului 1293 — în orice caz după ce terminase mozaicurile de 
la S. Maria in Trastevere care, cum am văzut, au fost semnate în 1291. Arnolfo 
i-a fost deci nu numai un colaborator ocazional, ci un adevărat tovarăș, pentru 
că îi găsim lucrînd împreună în aceleași locuri și la un interval de timp atit 
de lung. 

O fi învăţat Cavallini ceva dela Arnolfo?!5 Este destul de verosimil. Arnolfo 
aducea la Roma o artă nouă, pe care sculptorii romani s-au grăbit să o asimileze. 
Cavallini însuși va fi învățat de la el să aprecieze acel sistem gotic de ornamen- 
taţie pe care, e drept, pînă în 1293 nu îl aplicase, dar nu va întirzia să-l adopte. 
Atunci de ce să nu credem că tot mulțumită lui Arnolfo, pictorul roman ar fi 
putut ajunge și la conceptul său sculptural caracteristic în pictură, atunci cînd 
nimeni altul n-ar fi putut să-i sugereze în vremea aceea asemenea principii? 


1 Mancini, loc. cit. 

2 Hermanin: ,Le Gallerie naz. it.”, p. 91. 

3 De Rossi: Raccolta d'iscrizioni romane relative ad artisti e alle loro opere nel medioevo, compilata 
alla fine del sec. XVI, în „Bollet. d'Arch. crist”., 1891, p. 73. Ciampini: De sacris aedificiis a 
Constantino Magno constructis, p. 64. 

4 Într-un manuscris al lui Grimaldi de la Vatican (Diario, Cod. Barb. XXXIV, 50) se păstrează 
desene ale monumentului executat de Arnolfo pentru papa Bonifaciu al VIII-lea, din care se 
vede că Arnolfo mai lucrase și alte dăți în colaborare cu pictori și mozaicari romani. Monumentul 
avea un mozaic reprezentînd-o pe Fecioară într-un medalion, între sfinții Petru și Pavel, la fel cu 
mozaicul votiv al lui Cavallini de la S. Maria in Trastevere. Grimaldi atribuie acel mozaic lui 
Torriti, iar Hermanin i-a observat asemănarea cu mozaicurile lui Cavallini. Ce e drept, desenul 
lui Grimaldi nu ne spune mare lucru despre stilul operei; e sigur însă că asemănările cu 
Cavallini sînt destul de evidente şi n-ar fi imposibil ca o colaborare a celor doi artişti să se fi 
prelungit și după 1300. 

O viziune atît de plastică în artă, și mai cu seamă o atenţie atit de nouă pentru 
vechile modele sculpturale ale antichităţii nu-i puteau veni decît de la sculp- 
tură. Prezenţa lui Arnolfo, discipol al pisanilor, ar putea deci să ne ofere o ex- 
plicaţie a orientării celei mai esențiale din arta lui Cavallini. 


Pe bolta absidei din biserica S. Giorgio in Velabro, Hermanin a recunoscut o 
altă operă probabil de Cavallini, care va trebui să fie adăugată seriei de opere 
romane ale pictorului examinate pînă aici (il. 63). Tradiţia a atribuit-o lui 
Giotto, iar Torrigio a menţionat această operă precizînd și data la care a fost 
comandată: ,, Jacobus Cardinalis Stephaneschus a Bonifacio VIII, creatus Car- 
dinalis Tit. S. Georgii ad velum aureum, titulum suae Diaconiae restituit, et 
absidem picturis Salvatoris et Beatorum Martyrum Sebastiani et Georgii manu 
Jotti, ut modo cernitur ornavit” +. Aceleași detalii ne sînt date și de adnota- 
torul exemplarului lui Ugonio de la Vatican, care precizează și el că pictura 
ar fi fost comandată lui Giotto de Iacopo Stefaneschi, făcut cardinal de Boni- 
faciu al VIII-lea ?. În sfârșit, informația avea să fie reprodusă cu aceleași detalii 
si de istoricul bazilicii, Padre Federico da S. Pietro 3, fără a fi contestată nici 
de Cavalcaselle, pînă la cercetările mai minuțioase ale lui Hermanin. Descoperi- 
torul frescelor de la S. Cecilia a recunoscut și în această pictură o operă a lui 
Cavallini 4, mult retușată, în care pot fi totuși urmărite cu destulă claritate carac- 
terele maestrului roman. Părerea lui Hermanin a fost apoi împărtășită de aproape 
toți specialiștii 5, și contrazisă doar de Venturi, care vede ca autor cel mult un 
urmaș al maestrului roman ®. 


De fapt, fresca este atît de retușată și în mare parte de-a dreptul refăcută, 
încât cu greu s-ar putea vorbi de autenticitatea ei. Mai cu seamă partea infe- 
rioară este total refăcută, iar partea superioară e și ea destul de alterată. 
Totuși, în ceea ce a mai rămas autentic vechi, adică în figurile sfinţilor Sebas- 
tian, Petru și Gheorghe, în special, caracterul cavallinian este evident. Mintui- 
torul, în picioare pe glob, are la dreapta pe sf. Petru și pe sf. Gheorghe, iar 
la stînga pe Fecioară și sf. Sebastian. Schema perfect simetrică, irontalitatea 
și paralelismul figurilor, privirile căzînd toate afară din cadru, fără acele legături 
lăuntrice care formau unitatea și noutatea de stil întilnite la S. Maria și S. 
Cecilia in Trastevere, par de rîndul acesta un fel de întoarceri la un arhaism 
pe care Cavallini îl părăsise de mult. Figura Mîntuitorului — cum bine a obser- 
vat Hermanin — pare o imitație a Mîntuitorului de la Sfinţii Cosma și Da- 
mian. Faptul nu e lipsit de interes. El poate dovedi că vechea tradiţie oficială 
mai apărea încă în pictura maestrului nostru prin cele mai celebre modele ale 
sale. Mozaicul din absida de la Sfinţii Cosma și Damian este în privința aceasta 
o adevărată școală a întregii picturi romane medievale. De data asta însă, 
chiar tema picturii îl obliga pe pictor la acest arhaism. În pictura de absidă, 
cu subiectele ei invariabile și cu solemnitatea ei simbolică obligatorie, era ma 


1 Torrigio: Le sacre grotte vaticane, 1675, p. 163. 

2 Ugonio, exemplarul citat, nota marginală, p. 21. 
3 P. Federico da S. Pietro: Memorie storiche del sacro tempo di S. Giorgio in Velabro, Roma, . 
1791, p. 80. — 

4 Hermanin, „Le gall. naz. it.”, p: 97 şi urm. 

5 Vezi Raymond Van Marle: La peinture romaine, p. 237—238; Wilpert: Die römische Mosaiken 
und Malereien, p. 1004; St. Lothrop: Cavallini, p. 85; Toesca: Storia dell’arte italiana, Torino, 
p. 984, etc. 

€ Venturi; Storia, Vol. V, p. 151, 

greu de modificat povestirea biblică, pe cînd în cea evanghelică rămînea destul 
loc și pentru inovații. În orice caz, asemenea transformări nu pot fi așteptate 
tocmai de la Cavallini, care era încă atît de legat de tradiție. In această privinţă, 
S. Giorgio in Velabro este încă o mărturie destul de evidentă a caracterului esen- 
țial tradiționalist și oficial al pictorului nostru. 

Nu încape îndoială că mîna lui Cavallini a fost prezentă în această frescă. 
Remarcile lui Venturi relativ la culori sau la anumite particularități de ordin 
tehnic trebuie să fie mult atenuate, ținînd seama că nimic din întreaga pictură n-a 
scăpat unor retușări ulterioare. Este adevărat că lipsește tonul sobru al culorilor 
de la S. Cecilia, cu acel efect de gri perlat al umbrelor; foarte diferită e și culoarea 
carnației în această frescă. Dar nu trebuie să uităm că, în privinţa culorilor, 
pictura de la S. Cecilia se află astăzi exact în starea în care a lăsat-o Cavallini, 
fără adaosuri și alterări ulterioare. Destule particularităţi tehnice vorbesc însă în 
favoarea pictorului nostru și în această frescă de la S. Giorgio. Cu deosebită 
grijă, de pildă, este zugrăvit părul personajelor care au fost mai puțin retușate, 
revelînd aceeași minuțiozitate pe care o cunoaștem din celelalte fresce și reprodu- 
cînd uneori modele pe care le-am mai întîlnit. Apoi maniera proprie a lui Cavallini 
de a desena urechile, de a trage adînc pe, trunți cele două brazde orizontale peste 
ridurile dintre sprîncene, și mai cu seamă forma nasului cu acea aplatizare triun- 
ghiulară dintre ochi, sînt detalii pe care le-am mai întîlnit*și le recunoaștem aici. 
Ce e drept, n-a mai rămas nimic de Cavallini în cele două fig guri care trebuie să fi 
fost retușate mai mult, a Mîntuitorului și a Fecioarei; dar celelalte trei sînt 
figuri adesea întîlnite. Chipul de efeb al sfîntului Sebastian, de pildă, cu ovalul plin 
al feței și cu acea fizionomie de fragedă tinerețe l-am întîlnit în cîteva exemplare la 
S. Cecilia, iar sf. Petru cu pieptănătura lui caracteristică amintește același per- 
sonaj din mozaicul votiv de la S. Maria in Trastevere. Sînt asemănări evidente 
asupra cărora e inutil să insistăm. 

E vorba așadar de o operă poate inferioară celei de la S. Cecilia și pe care 
astăzi nici n-o mai putem judeca la justa ei valoare. Dar din ce epocă? Hermanin 
a propus o dată destul de verosimilă. Vechile izvoare vorbesc de cardinalul Jacopo 
Gaetano Stefaneschi, rudă cu acel Bertoldo pentru care Cavallini lucrase și la 
S. Maria in Trastevere și care, fiind făcut cardinal de Bonifaciu al VIII-lea, comanda 
această pictură. Dar cardinalatul lui Jacopo Stefaneschi datează din decembrie 
1295. Așadar, numai după această dată, poate în 1296, trebuie să fi început el repa- 
rațiile la biserică. Pictura de la S. Giorgio in Velabro continuă deci o întreagă serie 
de opere care s-au succedat la intervale destul de scurte. În 1291, Cavallini termi- 
nase mozaicurile de la S. Maria in Trastevere; între 1291 și 1293 lucra î împreună cu 
Arnolfo și cu toată școala sa la S. Cecilia in Trastevere; cîțiva ani mai tîrziu, 
în 1296, el executa și această frescă de la S. Giorgio in Velabro 
care de fapt nu adăuga nimic nou operelor sale anterioare !. 


Am studiat cea mai caracteristică perioadă din toată activitatea lui Caval- 
lini, vîrsta deplinei sale maturități, probabil între 40 și 50 de ani, cînd roadele 
întregii sale pregătiri și ale temperamentului său aveau să atingă deplina lor 
expresie. Sînt zece ani în care operele lui cele mai celebre se succed la intervale scurte, 
definind acum o personalitate indiscutabil de prim ordin pentru întreaga Italie în 
acest secol: mozaicurile de la S. Maria in Trastevere, din 1291, primele opere cu 
adevărat în stil nou din toată arta romană; frescele de la S. Cecilia in Trastevere, 
între 1291 și 1293, adevărat canon estetic al unei noi viziuni în pictură, care 
pentru toată arta medievală pregiottescă reprezintă o culme pînă atunci neatinsă; 

în sfîrșit, pictura de la S. Giorgio in Velabro, după 1295, poate din 1296, astăzi 
păstrată într-o stare care nu ne mai îngăduie să-i apreciem adevărata valoare, dar 
în care stilul cavallinian din această perioadă definitivă poate fi totuși re cunoscut. 

Am văzut ce era această nouă viziune în pictură cînd am definit mai de 
aproape ceea ce am numit „canonul cavallinian”: era o viziune esențial plastică 
și statuară, poate nu fără legături cu întregul curent contemporan de întoarcere la 
studierea plasticii antice, curent care prin Arnolfo îl lega oarecum pe artistul 
nostru de pisani, fiind în acelaşi timp o construcție de-a dreptul raționalistă, 
rece și lipsită de sentimentalismul sienez, de pildă, sau de acel realism uneori liric 
care avea să se manifeste curînd în pictura toscană. Stilul lui Cavallini, esențial 
roman tocmai prin această plastică viziune, ca și prin raționalismul său, se lega 
astfel direct cu întreaga tradiție picturală oficială din Roma, pe care dealtfel, 
aşa cum am văzut, el a reprezentat-o chiar de la început. Ceea ce aducea el nou 
acestui stil nu era aşadar o direcție nemaiconcepută pînă atunci, o răsturnare sau 
o transformare conceptuală ci o nouă formă, gîndită pentru prima dată după atîta 
timp pînă în ultimele elemente și readusă la o logică artistică pe care pictorii 
medievali o pierduseră de mult. Inovaţiile au fost, așa cum am văzut, numeroase 
și capabile să transforme radical mijloacele de exprimare ale picturii. Logica se 
manifesta nu numai în construcţia calculată arhitectonic pînă în detaliile corpu- 
lui uman, care acum era aproape din nou descoperit pentru artă, dar Și în con- 
strucţia stilistică a scenelor, care se eliberau de severitatea iconografică tradițio- 
nală, pentru a dobîndi acele linii ideale, logice, prin care se definesc întotdeauna 
operele cu stil adevărat, și chiar în inventarea acelei maniere caracteristice de a 
folosi umbrele, premergătoare întregului clarobscur modern, prin care Cavallini 
încerca, cu efecte impresionante, mijloace într-adevăr noi în pictură. 


Reforma sa artistică era așadar complet diferită de aceea pe care avea să o 
aducă, puţin după el, Giotto; iar studierea operelor lui capitale ne duce, așa 
cum am văzut, foarte departe de arta maestrului toscan. Apropierea, ba chiar 
raportul de filiație între personalitățile celor doi artiști, asupra căruia s-a insistat 
așa de mult în ultimul timp, nu poate fi explicat în alt fel decît prin strădania 
criticii moderne de a da noi explicaţii artei lui Giotto, atit de surprinzătoare prin 
noutatea și prin bogăția conţinutului ei. De fapt, n-ar putea exista o opoziție mai 
completă decît aceea care există între spiritul acestor doi artiști. Nimic din 
viziunea plastică și din raționalismul constructiv al maestrului roman nu se află 
în arta lui Giotto, după cum nu se află nimic în arta lui Cavallini din acel realism 
liric de inspirație aproape literară atît de caracteristic la Giotto. Cavallini inventa 
pentru concepte vechi o formă și o tehnică nouă; Giotto însă reforma însuși conceptul 
artei. Cavallini era un tradiționalist și un reprezentant perfect convins al acelui 
spirit ecleziastic oficial pe care, firește, Roma îl păstra cu persistenţă, pe cînd cu 
Giotto arta era invadată tocmai de spiritul profan, reformator pe atunci nu doar în 
pictură, ci şi în celelalte arte. Ce putea fi comun între ei? Poate unele elemente 
pur formale, fără importanţă pentru sensul interior al artei lor (dar eu 
mă îndoiesc și de acestea), și poate întîlnirea și concurenţa celor doi maeștri, 
într-o vreme cînd și unul și altul erau deopotrivă recunoscuţi ca artiști de frunte. 
În orice caz, picturile lui Giotto nu vădesc nici un fel de influență pe care asemenea 
intilniri le-ar fi putut avea asupra lui și, cel puțin pînă în anul 1296, nu putem 
găsi nici la Cavallini vreo urmă a eventualelor sale raporturi cu Giotto. Nici 
elementele arhitectonice și decorative gotice nu apar deloc în frescele lui Caval- 
lini pînă la această dată, decât în acele nișe de sus de la S. Cecilia, care, cum am 
văzut, ar putea fi opera lui Arnolfo. Un singur efect, și anume asupra artei 

lui Cavallini, ar fi mai posibil de admis din contactul între cei doi maeștri; faima 
lui Giotto, atît de repede afirmată, va fi accentuat poate la un artist care nu mai 
era. tinar, adică așa cum era Cavallini, reacția sa împotriva noii arte. Operele lui 
din 1291—1296 dovedesc o preocupare destul de conştientă de a perfecționa o 
expresie artistică negiottescã, de unde am putea admite posibilitatea unei asemenea 
concurențe. Documentele nu o dovedesc, dar operele amîndurora nu par s-o 
desmintă. 

A cui avea să fie victoria? lată un lucru mai greu de prevăzut. Vom avea 
însă prilejul să ne întoarcem și la acest subiect în studiul care urmează. 


Bătrînețea lui Cavallini 


Cavallini trebuie să fi avut aproape șaizeci de ani cînd, după cum rezultă din 
documente, îl găsim lucrînd și afară din Roma. Era acum un maestru pe deplin 
consacrat, iar faina lui, precediînd- o pe cea a lui Giotto, se propagase pînă departe 
în Italia. Documentele publicate î în 1860 de Schultz 1, republicate apoi şi corectate 
de Salazaro ? și de Filangieri 3, ne informează că la 16 iunie 1308, Carol al doilea 
de Anjou ordona să se plătească maestrului Pietro Cavallini din Roma 36 uncii 
de aur, atita cît va rămîne la Neapole. La 25 decembrie al aceluiași an, Robert 
de Anjou confirma contractul tatălui său, poruncind trezorierului ducal să 
plătească ,pro magistro Pietro Caballino de Roma pictore”, din ziua iscălirii con- 
tractului, „ad racionem de unciis auris triginta ponderis generalis per annum et 
de unciis duabus annuatim pro pensione unius domus per eum Neapoli conducenda 
usque ad beneplacitum regium”. Același Robert de Anjou avea să-l cheme în 1327 
şi pe Giotto în slujba sa. Așa încît Cavallini preceda arta revoluționară a maestru- 
lui toscan și aici, după cum o precedase și la Roma. 

Totuși, cercetările făcute nu au putut încă dovedi la ce opere a lucrat Caval- 
lini în acest timp la Neapole 2. Din 1308 sau din anii următori nu s-a păstrat 
nimic care să poată indica cu siguranță mîna maestrului roman. Abia dacă în 
picturile probabil cu zece ani mai tîrzii se pot întîlni urme sigure ale sale. E vorba 
de mult discutatele fresce de la S. Maria di Donna Regina, descoperite în 1862, 
scoase total la lumină în 1878, dar studiate mai temeinic abia în 1899, cînd E. 
Bertaux a publicat o monografie completă asupra vechii mînăstiri angevine 2. 
Stilul lui Cavallini era pe atunci puţin cunoscut și numai din mozaicurile de la S. 
Maria in Trastevere, din care cauză Bertaux s-a putut înșela ușor asupra frescelor 
studiate. El le-a atribuit școlii sieneze și în special lui Pietro Lorenzetti. Dar după 
descoperirile lui Hermanin la S. Cecilia, problema rezolvată greșit a început să se 
limpezească. Hermanin a recunoscut în ele urmele evidente ale școlii lui Cavallini, 


1 H.W. Schultz: Denkmäler der Kunst des Mittelalters in Unteritalien, Dresda, 1860, Vol. III, 


p. 76 și 149 și Vol. IV, p. 127, docum. CCCXXXV. 
2 D. Salazaro: Pietro Cavallini, pittore, scultore ed architetto romano del XIII secolo. Nota 


storica, Napoli, 1882, p. 7. 
3 G. Filangieri: Indice degli artefici etc., Napoli, 1891, Vol. I, p. 112. Vezi și Minieri Riccio: 


Studi storici sopra 84 Reg. Ang. 
4 E. Bertaux: Santa Maria di Donna Regina e l'arte senese a Napoli nel secolo XIV, Società 


Napolitana di storia patria, Napoli, 1899. 

remarcînd faptul că multe dintre figurile apostolilor din Judecata de apoi, de 
pildă, păreau de-a dreptul copiate după cele de la S. Cecilia, dar n-a îndrăznit să 
afirme prezenţa directă a maestrului roman 1. Bertaux însuși avea să revină apoi 
asupra studiului său, admițînd și el opinia lui Hermanin despre prezența la 
Neapole a școlii lui Cavallini ?. Dar caracterele acestor fresce, cercetate cu tot mai 
multă atenţie, au început să apară mai amănunțit, iar atribuirea a dobîndit o 
precizie din ce în ce mai mare. Venturi, cel dintii, într-un articol publicat în 
„L'Arte”3 și apoi în Storia t, avea să recunoască în aceste picturi nu numai 
școala, ci și mîna lui Cavallini însuşi alături de a elevilor săi. El a distins în ansam- 
blul întregii decoraţii trei mini diferite care lucraseră împreună sub conducerea 
lui Cavallini: mîna maestrului însuși, a unui elev mediocru și a încă unuia, 
probabil sienez, dar nu lipsit de influenţe cavalliniene vădite. Un adevărat 
„testament pictural”, în care romanul grav și solemn se prezenta cu o dăruire 
încă necunoscută la el, și în care Cavallini se identifica total cu arta trecentescă 
atunci în plină dezvoltare. Opinia subtil argumentată de renumitul specialist era, 
ca de obicei, foarte convingătoare şi însuși Hermanin, care în primul său studiu se 
limitase doar la afirmarea prezenţei școlii lui Cavallini la Neapole, a admis 
opiniile lui Venturi în rezumatul publicat mai tîrziu în Lexiconul lui Thieme ë. 
Vom vedea însă mai de aproape în ce măsură aceste fresce pot fi atribuite efectiv 
lui Cavallini. 

Bertaux a făcut în studiul amintit o descriere amănunțită a lor, atît tehnică 
cît și iconografică, și ne putem dispensa de a o face la rîndul nostru. Vom insista 
mai mult asupra caracterelor stilistice, care sînt și cele mai discutate. 


Biserica avea la origine o singură navă, foarte înaltă, terminată cu un cor 
poligonal, fără nici o împărțire în planuri. Mai înainte însă de a fi terminată, 
după cuma demonstrat Bertaux, s-a făcut o modificare importantă în interiorul ei: 
construindu-se un alt cor pentru călugărițe, cu o extindere neobișnuită și 
neprevăzut în primul proiect, s-a împărțit toată biserica în două planuri. Absida 
poligonală a rămas însă nedivizată, servind pentru ambele planuri. Biserica a 
fost apoi acoperită cu picturi în cele două planuri și a fost pictat chiar și timpanul 
de la intrare, dar picturile au ajuns doar parțial pînă la noi. 

Mai vechi par să fie cele care, începînd din partea de jos a navei înalte, 
suie pînă sub acoperiș pe spaţiul cuprins între cele două coruri. Pe peretele lateral 
din stînga, alături de ușa spre capela Loffredo, o întreagă serie de fragmente cu 


scene evanghelice și apocaliptice, adevărate miniaturi abia de cîțiva centimetri 
înălțime, zugrăvite într-o singură culoare gălbuie, executate cu destulă finețe ȘI 


1 Hermanin, „Le Gal. naz. it.”, p. 100— 101. 

2 E. Bertaux: Gli affreschi din Santa Maria di Donna Regina. Nuovi appunti, în „Napoli nobi- 
lissima”, Vol. XV (1906), p. 129— 133. 

3 A. Venturi: Pietro Cavallini a Napoli, în „,„L'Arte”', 1906, p. 117— 124. 

4 Idem: Storia, Vol. V, p. 153 şi urm.; L’ Arte italiana, p. 87 şi urm. 

5 Hermanin în Allg. Lexikon der bildende Künstler, editat de U. Thieme, Leipzig, 19 12, Vol. LV, 
p. 222—224. Mai citez printre cei ce admit prezenţa lui Cavalli ni la S. Maria di Donna Regina, pe 
Toesca (Storia, p. 987), care admite însă drept opere sigure ale maestrului doar cîteva figuri mari 
din Judecata de Apoi; R. Van Marle (La peinture romaine, p. 242 și urm.) este de părerea celor ce 
nu văd în aceste fresce decît şcoala lui Cavallini; în totalitatea picturilor el deosebește două miini, 
una care ar fi zugrăvit scenele din istoria Mîntuitorului şi legendele sfintelor, iar alta care ar fi 
executat Judecata, îngerii de deasupra arcului triumfal și perechile de sfinți izolați; mai ales 
această a doua mînă i se pare familiarizată cu arta lui Cavallini; dar umbrele folosite în special 
la contururi îi par prea mari și prea negre, aşa încît relieful plastic este greoi. Celălalt pictor 
e mai vulgar. Tendinţa către plasticitate i-a făcut pe amindoi să cadă în vulgarități de forme. 

cu tonuri numai de galben, sînt astăzi prea fragmentare ca să mai putem reconsti- 
tui ansamblul din care făcuseră parte. Nu vom putea ști cum continuau pînă la 
seria de tablouri de deasupra, situate pe același perete pînă la tavan. Dar aceste 
tablouri din partea de sus a bisericii sînt mai bine păstrate și mulțumită lor ne 
vom putea da seama de caracterul picturilor. 


Între înaltele ferestre gotice se înșiruie în două serii suprapuse șase perechi 
de sfinți, mai toți apostoli și profeți, de mărime naturală, ţinînd în mîini cărți 
deschise cu versete (il. 65—68). În centrul fiecărei perechi se află un palmier, 
ale cărui frunze se întind către personaje, dînd întregului perete un efect decora- 
tiv ușor sesizabil. După veșminte sau inscripţii, unii sfinți pot fi identificați. 
În general, avem un personaj din Vechiul Testament, alături de unul din Noul 
Testament: sf. Iosif Evreul alături de sf. Petru, Avdie cu un apostol, Ilie cu sf. 
Toma, Ageu cu sf. Filip sau, în dalmaticile lor caracteristice, sfinţii diaconi Ştefan 
și Laurenţiu. Este probabil că aceste picturi, împreună cu cele de jos, au fost 
executate înainte de construirea celui de al doilea etaj, pentru că sub una din 
seriile de sfinți, chiar acolo unde începe plafonul corului călugărițelor, ultima 
pereche de sfinți a fost înjumătăţită de construcţie. Sînt probabil cele mai vechi 
dintre toate picturile acestei biserici. 


Pe același perete, în nava superioară, între ferestrele înalte și fațada inte- 
rioară a bisericii, o altă serie de picturi acoperă zidul pînă sus. Acestea sînt proba- 
bil posterioare, făcute numai după construirea corului, fiindcă unele scene acoperă 
și prima fereastră, zidită chiar după ce a fost construită, pentru a lăsa mai mult 
loc corului. Sînt douăzeci de despărțituri, divizate orizontal de dungi albe Și 
roșii cu inscripții, iar vertical cu coloane cosmatești răsucite, la fel cu cele zugrăvite 
la S. Paolo și la S. Cecilia. În primele cincisprezece despărțituri de sus sînt repre- 
zentate scene referitoare la Patimile lui Isus. Cele care se mai pot încă recunoaște 
sînt următoarele: Cina cea de taină, Spălarea picioarelor, Apostolii dormind în 
grădina Getsemani, Sărutul lui Iuda, Biciuirea lui Isus, Ingroparea și plîngerea. 
lui Isus, Învierea și coborirea în Limb, Noli me tangere, Isus se arată apostolilor, 
Neîncrederea lui Toma, Înălțarea, Cobortrea Duhului sfînt 1. Ultimele cinci 
scene reprezintă toate episoade din viața sfintei Elisabeta din Ungaria. 

Pe peretele lateral din dreapta, în fața scenelor de mai sus, alte despărțituri, 
în cea mai mare parte distruse, reprezintă scene din viaţa sfintelor Ecaterina ȘI 
Agnese. Scenele încep de sus, în spațiul dintre penultima și ultima fereastră, și 
continuă în șiruri verticale pînă în partea cealaltă a peretelui. 

Pe arcul triumfal, în fața altarului, era de asemenea zugrăvită o slavă de 
îngeri, distrusă în partea superioară de plafonul construit în secolul al XVI-lea. 
Fragmentele rămase încă pe arcul din stînga, repictate și ele în secolul XVI, 
reprezintă Serafimi cu patru aripi, apoi Tronurile în tunici lungi albe și etole 
bogate, ținînd în mîini tronuri mici; mai jos, Puterile și Domniile, cu globuri albe 
și roșii, în sfîrșit Arhanghelii cu armuri și coifuri. Mihail și Gavril sînt indicaţi și 
de inscripțiile gotice de slăvire. 

În sfîrșit, scena cea mai importantă, care amintește mai mult decît oricare 
picturile lui Cavallini de la S. Cecilia, este Judecata de Apoi, ce acoperă tot 
peretele interior al fațadei. Iconografia acestei scene merită să ne oprim puțin 


1 Bertaux a demonstrat că în iconografia și alegerea acestor scene pictorul a urmat cu fidelitate 
capitolul LIV din Legenda Aurea de Jacopo da Voragine (De resurrectione Domini). Același 
izvor de inspirație a servit dealtfel şi pentru scenele cu Elisabeta din Ungaria. 

asupra ei, căci fiind mult mai complicată și mai bine păstrată, ne poate arăta la 
ce formule noi ajunsese pictura într-un interval de numai un sfert de secol după 
frescele de la S. Cecilia. 

Întreaga scenă este împărțită vertical în trei cîmpuri de cele două mari 
ferestre gotice ale fațadei. Cîmpul din mijloc este găurit sus de roza aflată între 
cele două ferestre. Aspectul general este mult mai complicat decît cel al Judecăţii 
de la S. Cecilia. Personaje mai numeroase și mai înghesuite se înșiruie în grupuri, 
care nu mai sînt atît de organic legate cum erau cele de la S. Cecilia: marea 
seninătate simplificatoare a pictorului, preocupat acolo nu de amănunte ci de 
stil, pare de mult pierdută aici și copleșită de fastul complicat și puțin impunător 
al lungilor cortegii din care este compusă scena. Nu s-a păstrat nici schema 
generală a celor trei planuri orizontale. Numeroase grupuri, toate reprezentate 
orizontal, se echilibrează greu prin liniile multiple și neconvergente după care 
sînt dispuse. În genere, o operă cu mult inferioară celei de la S. Cecilia; stilul 
logic și sever al școlii romane se află în plină decadenţă. 

Centrul tabloului este ocupat de figura Mîntuitorului, șezînd pe curcubeu în 
obișnuita mandorlă. Brațul stîng, gol pînă la umăr, ca în ziua Răstignirii, este 
întins înspre damnaţi cu o rigiditate amenințătoare. Brațul drept, acoperit, se 
întinde către fericiți pentru a-i primi. Nimic însă din privirea extraordinar de 
inspirată și interiorizată a chipului lui Cristos de la S. Cecilia. Expresia lui este aici 
aproape absentă și lipsită de noblețea pe care am întîlnit-o în cealaltă pictură. 
Un Cristos aproape indiferent, în care nu se mai simte mîna unui mare artist. 
De ambele părți, în postură de rugăciune, Fecioara și loan Botezătorul în picioare, 
iar deasupra, în dreapta Mîntuitorului, sub roza unde se termină scena, un heru- 
vim cu aripile întinse, cu platoșă și înarmat. La stînga, echilibrînd insuficient 
această singură figură, cei trei patriarhi, Isac, Avram și Iacob. Sub Isus, în 
mijlocul tabloului, se vede crucea înaltă, ridicată pe un altar înconjurat de 
douăzeci și patru de copii îmbrăcați în alb. În dreapta crucii, un înger anunță 
din trîmbiță Învierea. În stînga două grupuri de patru personaje, care țin în 
mînă suluri cu inscripții acum ilizibile. Sînt primii primiţi în paradis, iar doi 
dintre ei sînt indicaţi de numele scrise deasupra: DAVID, apoi SET, FILIUS 
ADAM, o figură nudă purtînd pe umăr o cruce, un bătrîn, etc. Apoi îngerii, 
suflînd în trîmbiţe sau desfășurînd suluri mari, încheie tabloul pînă la scena de 
jos cu învierea morților, reprezentată cu abundență de amănunte. Goi, înghesuiți 
la întîmplare și zugrăviți sumar, morții se văd ieșind din pămînt, din ape, din 
pîntecele monștrilor marini, ale fiarelor sau ale păsărilor. În stînga, cei aleși, cu 
trupurile ieșite doar pe jumătate din pămînt, își îndreaptă fața către Miîntuitor, 
rugîndu-se. Unul dintre ei, cu braţele în jurul gîtului unui înger, e ridicat la cer, 
pe cînd în dreapta se văd păcătoşii alungaţi de un arhanghel îmbrăcat cu platoșă. 

De o parte și de alta a ferestrelor, la înălțimea lui Isus, este reprezentat 
Tribunalul suprem, solemn dar tot atît de înghesuit și puțin impunător; figurile 
amintesc totuși destul de mult pe cele de la S. Cecilia. Pe lîngă cei doisprezece 
apostoli așezați în strane (il. 69), s-a adăugat acum grupul profeților, care, în 
picioare și mai mici, ținînd în mînă suluri, sînt rînduiți în spatele apostolilor. 
Iconografia de la S. Cecilia nu e mult modificată. Apostolii au aceleași simboluri 
ale martiriului, la care se adaugă acum cărți deschise ținute pe genunchi. Aproape 
toate chipurile reiau trăsături cunoscute. Chiar și stranele în care șed personajele 
sînt zugrăvite întocmai ca acelea de la S. Cecilia. Numai ordinea apostolilor e 
modificată. În orice caz, grupurile acestea ar fi de ajuns ca să convingă imediat de 
Jegătura nemijlocită a picturilor de aici cu opera lui Cavallini de la Roma. Totuși 

mai puțin aglomerată și poate mai nobil concepută va fi fost acolo armata 
îngerilor, care aici e înghesuită de o parte și de alta deasupra Tribunalului. 
Sînt aceleași cete — de data asta mai numeroase și desfășurate pe o întindere 
mai mare — pe care le-am văzut și pe arcul triumfal. 

Restul picturii reprezintă la stînga, sub stranele apostolilor, procesiunea 
solemnă a celor aleși pentru paradis, iar la dreapta învălmășeala din infern. Aici, 
iconografia de la S. Cecilia este total schimbată. Scena intrării în Paradis, mai cu 
seamă, e reprezentată cu un fast deosebit. Șirul fericiților, în grupuri mari, 
înaintează în patru serii suprapuse. Procesiunea nu mai suie, ca la S. Cecilia, ci 
coboară către cetatea Raiului, reprezentată jos cu ziduri înalte și crenelate și cu 
poarta mare prin care se văd, între șiruri de palmieri, trei patriarhi așezați și 
ținînd fiecare la piept un suflet ales. Primii care se apropie sînt copiii și bătrînii, 
conduși de îngeri și precedaţi de însuși Mîntuitorul și de Fecioară, îmbrăcată ca o 
regină. Iconografia secolului al XIV-lea a adăugat Fecioarei și simbolul crinului 
pe care îl ține în mînă. După aceștia urmează grupul femeilor — o regină precedată 
de călugărițe și principese, iar după ele un alt grup de mireni, bărbați și femei, 
în jurul unui rege cu coroană. Deasupra, un cortegiu compact de numeroși sfinți, 
care pot fi recunoscuți după costume sau după inscripții. Sfinţii diaconi Laurenţiu 
și Ştefan, apoi sf. Bernard, sf. Francisc, sf. Ieronim etc., iar printre ei, sfinții 
patroni ai casei de Neapole, Ludovic Rex, cu coroana de crini și globul, și st. Ludo- 
vic episcop de Toulouse în odăjdii. În sfîrșit, ultima serie reprezintă poate pe 
fericiții din Vechiul Testament, în mijlocul cărora e așezat Moise cu cartea ȘI cu 
toiagul în mînă, reprezentat ca apostolii din jurul lui Isus. 

Infernul este o învălmășeală de arhangheli înarmaţi și amenințători, de 
trupuri goale de păcătoși, tîrîți de șuvoiul de foc și purtînd pe piept tăblițe cu 
numele păcatelor săvîrșite, de diavoli păroși cu aspect monstruos, care trag cu 
căngi în rîpe trupurile contorsionate. Grupurile damnaților sînt înghițite de 
nenumăratele guri ale unui balaur, alături de care veghează arhanghelul Mihail, 
tinînd într-o mînă o balanţă iar în cealaltă sulița cu care împunge dihania. 
Dedesubt, infernul e reprezentat ca o cetate crenelată, în care se văd lucind 
doi ochi monstruoși. Totul stăpînit de o indescriptibilă violență, în culori de 
galben și galben-roșcat care sporesc efectul, impresionînd și prin desenul stîngaci 
și detormat care accentuează viziunea de groază a ansamblului. Ceva din haluci- 
nantul sentiment dantesc trecuse desigur prin sufletul acestui artist. 

Dar această transformare radicală a iconografiei, modernizată și tinzînd să 
impresioneze printr-o mulțime de amănunte și inovații, poate fi întîlnită nu 
numai în scena Judecăţii de Apoi, ci și în toate scenele din Evanghelie care se 
află în biserică. O comparaţie oricît de superficială cu frescele de la Assisi ar 
putea. lămuri imediat complicata transformare de concepte pe care a suferit-o 
școala romană în timpul celor aproximativ patruzeci de ani ce despart aceste 
două cicluri. Vechiul tradiționalism oficial, care ţinuse atîta vreme școala romană 
sub influența arhaică directă a frescelor și mozaicurilor din bazilicile Romei, era 
părăsit aproape cu totul, invadat de giottismul ce pătrundea încet dar sigur în 
toată arta italiană, poate chiar mai înainte ca faima lui Giotto să se fi generalizat. 
Nu e nevoie să descoperi prezența florentinului sau a discipolilor săi, pentru a 
recunoaște în aceste opere spiritul nou, altfel inexplicabil doar prin influența 
mentalității romane. Un sentiment proaspăt de umanitate, de întoarcere la 
realitatea dramei evanghelice — pe care pînă atunci arta romană se mulțumise 
să o redea în formulele ceremonioase și reci ale trecutului — iese la iveală în 
aceste scene. Compoziții noi, inspirate nemijlocit din realitatea înconjurătoare, 

personaje numeroase, îmbulzite și agitate, în mulțimi mișcîndu-se pătimaș, 
tumultuos, cu expresii vii de durere, de curiozitate, de mirare, scoase nu dintr-o 
iconografie convențională, ci din însăși viața contemporană ș și profană, te fac parcă 
să asiști la desfășurarea dramatică a vreuneia din acele reprezentații sacre la 
care artistul va fi asistat pe străzile Romei. Pînă și siluetele arhitectonice amintesc 
scenariul realist al cetăţii sacre: cîte o campanilă romană profilată percer 
vreun monument rotund şi masiv, amintind de departe Castelul Sant’ Angelo, 
sau zidurile crenelate din jurul cetăţii, asemenea Zidurilor Aureliane din Roma. 
Urma florentinismului este însă vizibilă și în aceste arhitecturi, pe care pictorul nu 
le inventa cu totul. Multe fațade ale palatelor care împodobesc scenele cu 
grațioasele lor ferestre în două arcade trilobate și cu logiile de sus, apoi fațadele 
gotice ale bisericilor, care nu se puteau vedea la Roma, porticuri arcuite și 
înalte, reproducînd modele din arhitectura contemporană, sau interioare secțio- 
nate, împodobite încă în mod roman, dar amintind mai mult decoraţiile giottești 
de la Assisi decît pe cele de la S. Maria in Trastevere 1, sînt semne evidente ale 
acelui scenariu realist, pe care la Florenţa, la Siena sau altundeva noii artiști îl 
învățaseră chiar de la Giotto. O naraţiune lungă și dramatică, impresionantă 
prin mișcarea ei, prin zbuciumul și înv ăImășeala teatrală de mulţimi atît de 
realist văzute, iată ce sînt aceste fresce concepute într-un spirit total diferit de cel 
al vechii picturi cavalliniene: un spirit nu mai puţin depărtat de adevăratul 
caracter cavallinian duecentesc, decît acea Plingere a lui Isus,de pildă, pe care un 
pictor foarte apropiat de cel din Neapole o reprezenta î în seria de fresce văzute la 
Assisi. Şi acolo patetismul și realismul trecentesc sînt în contrast total cu arta 
mult mai puțin îndrăzneață, încă destul de tradițională din Duecento. 


Firește, nu este cazul să vorbim nici acum de un contact direct al maestru- 
lui roman cu Giotto în persoană. Spiritul giottesc de care am amintit, nu este 
chiar maniera lui Giotto sau a școlii sale 2. Giottismul este la începutul secolului 
al XIV-lea un concept atît de irezistibil, încât poate fi întîlnit nu numai în arta flo- 
rentină, ci în toată pictura italiană care putea avea pe atunci vreun contact 
cu Florența. Nici Siena nu putea rămîne imună de influența năvalnică a acestui 
spirit. Valul î își face simţite efectele. Urmele școlii sieneze sînt destul de vizibile 
cît să se poată observa chiar de la început originea neîndoielnic sieneză a unora 
dintre elevii lui Cavallini la Neapole. Prin mijlocirea lor însă, adînca transformare 
a picturii artistului roman va crește și mai mult. Tradiţionalismul maestrului 
acum bătrîn, era modificat cu atîta insistenţă, încît el însuși a trebuit să cedeze. 
Şi dacă n-ar fi fost asemănările evidente în desenul figurilor acestor personaje cu 
cele ale figurilor sale din Roma, nu ne-ar fi rămas nici o altă posibilitate de a 
identifica aceste opere drept cavalliniene. 


Cavalliniene, dar în ce măsură? Să fie chiar penelul maestrului? Și în 
toate scenele acestea? Iată un lucru mai greu de crezut. Culorile singure ar fi 
dealtfel suficiente pentru a împiedica chiar de la prima impresie această presupu- 
nere. Bătrinețea putea aduce decăderea artei sale, dar nu și a tehnicii lui. lar 


1 Observaţie făcută pe drept și de Raymond Van Marle, care, vorbind despre aceste interioare cu 
secțiuni ce închipuie uneori simultan chiar mai multe camere, realizate prin procedee perspectivice 
neîntilnite în vechile picturi ale lui Cavallini, nu poate să nu amintească frescele de la Assisi. 
R. Van Marle, La peinture romaine, p. 244. 

2 E cazul să amintim că dintre cercetătorii mai vechi, Cavalcaselle întrevăzuse deja în aceste 
picturi caractere giottești. Nu le atribuia însă nici el lui Giotto, ci unor urmași din prima jumă- 
tate a secolului al XIV-lea, pe care îi credea napolitani. Cavalcaselle: Storia, Vol. IV, 1887, 
p. 332— 334. 

tehnica tuturor acestor fresce este absolut inferioară. Cît de desăvîrșit maestru 
al frescei fusese Cavallini se poate vedea încă din picturile de la S. Cecillia in 
Trastevere. Culorile nuanţate cu atîta exactitate, sobre și totuși nu mai puţin 
strălucitoare, se păstrează pînă astăzi proaspete ca în prima zi. Prin ce inexplica- 
bilă lipsă de atenţie putea un tehnician ca acesta să execute picturi care să se 
descompună în asemenea măsură, ca acelea de la Neapole? Căci nu este de crezut 
că au fost făcute de la început în tonurile uniforme de galben și negru, cum apar 
acum. Miini nepricepute, lipsite de secretul acelei tehnici desăvîrșite pe care o 
admirăm încă în picturile lui Cavallini de la Roma, vor fi pictat aceste fresce, 
care acum fac o ciudată impresie de pete luminoase pe un ecran negru. Bertaux, 
cînd le-a examinat, a crezut că au fost executate cu aceeași tehnică bizantină pe 
care o folosise și Cimabue în frescele sale de la Assisi, descompuse și ele pînă au 
ajuns ca un negativ fotografic. Picturile de la Neapole nu sînt azi degradate 
pînă la această totală inversare a culorilor, dar nu dovedesc că autorul lor avea 
mai multă pricepere în prepararea culorilor și în impregnarea tencuielii. E cert că 
aceasta nu putea fi mîna lui Cavallini. 

Dar îndoiala în privinţa prezenţei lui devine și mai serioasă dacă examinăm 
atent figurile acestor scene. Nu se poate nega că chipurile lor prezintă o asemănare 
izbitoare cu figurile pe care le cunoaștem de la S. Maria in Trastevere și de la S. 
Cecilia. Nu este vorba doar de un aer de familie, ci de o asemănare persistentă și 
spontană, pe care nu o putea obține un simplu discipol al lui Cavallini. Totuși, 
această cvasi identitate a liniilor nu e susținută și de celelalte particularități 
stilistice și nici de expresiile mult atenuate și lipsite de vigoare ale acestor per- 
sonaje. Iată figura sfîntului Toma (il. 65), din seria de perechi de sfinți de pe 
peretele din stînga, unde asemănările cu apostolii de la S. Cecilia sînt cel mai 
evidente, Este, fără îndoială, figura unui efeb cavallinian. Amintește cele mai 
frumoase chipuri ieșite altădată de sub penelul maestrului, atît prin liniile lui 
caracteristice, cît și prin proporții. E frate bun cu apostolul cel tînăr care se află la 
S. Cecilia, ultimul în dreapta Mîntuitorului. Totuși detaliile nu ne îngăduie să 
vorbim de identitate. Părul atît de îngrijit zugrăvit acolo, este și aici tratat cu 
aceeași metodă a detaliului, dar nu cu aceeași răbdare. Toată faţa rămîne prea 
puțin accentuată, în special din cauza umbrelor, adîncite puternic la S. Cecilia, 
tratate mult mai slab aici. Am căuta zadarnic relieful gurii și al nasului și cutele 
accentuate de la ochi. O altă particularitate ne poate da siguranța că o mînă 
diferită urma poate desenul maestrului: felul în care este pictat nasul. După cum 
ne amintim, la Cavallini conturul era parcă plat și sfîrșea între sprîncene cu un fel 
de triunghi neted. Sprîncenele se reliefau astfel, curbîndu-se în arcuri puternice, 
pînă atingeau aproape părul de la tîmple. F igura de la Neapole nu mai prezintă 
această particularitate, care nu este atît a desenului, cît a stilului penelului. 
Nasul, mai arcuit, are conturul rotund și se leagă de sprîncene fără nici un fel 
de aplatizare, iar sprîncenele, mai puțin depărtate, se arcuiesc mai scurt, 
lăsînd tîmplele mult descoperite. Toate acestea sînt particularităţi care se 
pot verifica pe rînd în figurile scenelor de aici și mai cu seamă în figurile 
apostolilor din Judecată, atît de asemănători totuși cu apostolii de la S. Cecilia. 
Dar deosebirile nu se limitează la aceste amănunte ale fețelor; ele sînt vizibile și 
în ceea ce era foarte important la S. Cecilia: veșmintele personajelor. Impresia de 
forță statuară este aici mult atenuată, deși desenul păstrează încă noblețea 
liniilor maestrului. Culorile se întind cu acele tonuri restrânse de negru și galben, 
care nu izbutesc să obțină obișnuitul relief al figurilor lui Cavallini. Este desigur o 

decadenţă a adevăratului stil cavallinian, care nu poate fi pusă cu totul pe seama 
maestrului. 

Venturi deosebea trei mîini în compoziția acestor picturi +. Mîna maestru- 
lui însuși, în scenele de sus ale pereţilor laterali, precum și în partea superioară a 
Judecăţii de Apoi. În special coloritul, care dă la iveală ici și colo roșul preparaţiei 
și verdele vreunei figuri alterate, îi pare neîndoios de mîna lui Cavallini. Este o 
artă „puternică și sumbră”, care-i amintește perfect picturile de la S. Cecilia. 
A poi, în contrast cu Cavallini, găsește prezența unui artist „,„poate sienez”, dar 
influențat de Cavallini, cel cu tonurile de galben deschis, spălăcit, identificat de el 
în zona inferioară a peretelui din stînga și în scenele din viața sfintei Elisabeta 
din Ungaria. În sfîrșit, atribuie unui al treilea pictor, discipol direct al maestru- 
lui, picturile de pe arcul de triumf, precum și partea de jos a Judecăţii de Apoi. 
Figurile sale sînt caracterizate de gurile strîmbe, cu buza de jos și bărbia proemi- 
nente „ca niște guri de gargui . 

Este incontestabil că mai multe mîini au executat diferitele cicluri ale aces- 
tor fresce. Mai problematică e însă participarea susținută a lui Cavallini la executa- 
rea lor. Cele care ni se par mai neîndoielnic cavalliniene sînt perechile de sfinți de 
pe peretele stîng, precum și apostolii din Judecata de Apoi. Desenul lor ar putea 
justifica presupunerea unor cartoane sau poate chiar a unor schiţe pe perete 
datorate maestrului însuși, pe atunci foarte bătrîn. Rare excepții, ca sfîntul 
reprodus în il. 66, ar putea da naștere chiar presupunerii unei colaborări parțiale 
la pictura pe zid. În general însă, aceste figuri par mai degrabă desenate de 
Cavallini și pictate apoi de un elev destul de mediocru. 

Scenele Patimilor lui Isus sînt cele mai bune dintre toate, dar autorul lor, 
fără îndoială un discipol destul de apropiat al maestrului, pentru că poate păstra 
încă toate tipurile lui caracteristice, este totuși influențat adînc de giottismul 
răspîndit probabil și la Roma în acea vreme. Acestui discipol trebuie să-i atribuim 
în orice caz concepţia acelei reprezentări dramatice și pătimașe, în care a fost 
probabil destul de mult influenţat și de exemplul teatrului religioas contemporan, 
care aducea în scenă asemenea mulțimi agitate. Ne lipsesc documentele pentru a 
putea judeca dacă această concepţie i-a fost transmisă și prin intermediul lui Ca- 
vallini. Frescele mai vechi ale maestrului nu ne-ar face să o presupunem. Cine știe 
însă dacă bătrîneţea nu l-o fi împins și pe Cavallini la o transformare profundă a 
concepţiei sale artistice în fața noului spirit victorios în artă. In orice caz, aceasta e 
prima dată cînd putem constata în pictura romană o renunțare totală la tra- 
diționalismul tenace, păstrat atîta vreme intact în bazilicile romane. 

Vom mai avea de distins încă cel puţin doi pictori în restul frescelor de aici. 
Unul, cel considerat de toți drept sienez, și care în istoriile sfintelor Elisabeta, 
Ecaterina și Agnese, a creat figuri de o grație puţin obișnuită în arta lui Cavallini. 
E destul să comparăm femeile din scena Înălţării la cer a sfintei Agnese, de pildă, 
cu figurile feminine din alte cicluri, pentru a observa nuanța de eleganţă și 
grație suplă a sienezului. El nu poate fi în nici un caz identificat cu pictorul 
care a lucrat la arcul de triumi și la partea de jos a Judecăţii, în care spiritul 
roman al lui Cavallini se simte îndeaproape, dar la un artist destul de mediocru. 

Așadar, școala lui Cavallini și chiar arta maestrului își trăiau ultimele 
momente în aceste fresce, care mai mult decît un testament”, sînt o decadenţă. 
Ceea ce mai rămînea cavallinian în ele erau trăsături secundare, insuficiente 
pentru a menţine o școală activă. O rămînere în urmă, prea puțin aptă pentru 


1 Venturi, în „L/Arte”, Joc. cit, p. 121 și urm., și Storia, V, loc. cit. 

dezvoltări și fecundări noi, îi punea în condiţii de inferioritate evidentă în fața 
spiritului tineresc și năvalnic care se trezea în artă. La Roma, atît cît a durat 
vigoarea maestrului, am putut urmări rezistenţa încă creatoare a conceptului 
tradiționalist roman în fața inovaţiilor tot mai generalizate în restul arici ita- 
liene. Dincolo de Roma însă și în special în această nouă generaţie, care lesizur 
nu mai era susținută de convingerea viguroasă a maestrului, el se lăsa copleșit 
și transfigurat. În orice caz, în picturile de la Neapole nu mai găsim nimic din 
energia activă a unei școli în plină dezvoltare, ci doar o ultimă etapă, înaintea 
dezagregării care acum nu mai putea întârzia. 

Frescele de la Neapole n-au putut încă fi datate cu precizie 21. Lipsesc 
orice documente în privința lor. S-ar putea deduce, după monografia lui Ber- 
taux, că au fost executate după 1316. Oricum, în 1320 erau terminate, din mo- 
ment ce se isprăvise întreaga biserică 1. Dar pe Cavallini îl vom mai întâlni 
și după această dată, lucrînd în împrejurări ce pot fi determinate chiar cu oare- 
care precizie. Informaţia lui Ghiberti amintește de încă o operă a lui de care 
nu ne-am ocupat: „La San Pagolo era de mozaic fațada din faţă” 2; iar după 
Ghiberti, codicele Magliabecchian, ca și Vasari, repetă neschimbat același 
lucru 5. Informația a trecut apoi și la Torrigio 4 și la Martinelli 5, ca şi la ceilalți 
care s-au mai ocupat de bazilică. Ugonio, care cercetase stemele de pe fațadă, 
nu pomenea de Cavallini, dar afirma că lucrarea trebuie să fi fost executată 
sub Clemente al VI-lea sau Grigore al XI-lea, care în 1376 a readus sediul papal 
de la Avignon la Roma. În realitate, stema lui Clemente al VI-lea comemora 
doar o restaurare tîrzie a acelui mozaic. Originea lui avea să fie dovedită doar 
mai apoi, de Severano, care a găsit menționată lucrarea într-o bulă datată din 
Avignon, la 31 ianuarie 1321, prin care loan al XXI-lea lua anumite măsuri 
pentru ca lucrarea să nu rămînă neterminată 7. În orice caz, ea trebuie să fi 
durat mult mai mult, din moment ce în 1323 se mai executau încă reparații 
la bazilică, iar în 1325 se pare că era încă vorba de completarea mozaicului neter- 


minat 8. 


1 E. Bertaux: Santa Maria di Donna Regina, p. 10— 13. 

2 Ghiberti, Joc. cit. 

3 C., Frey: Il codice magliabecchiano, p. 57. Vasari, loc. cit., p. 538. 

1 Torrigio: Le sacre grotte vaticane, p. 153. 

5 Martinelli: Roma ex ethnica sacra, p. 275. 

Ugonio: Historia, p. 234—235. 

7 Severano: Memorie sacre, p. 397—398: „Cum itaque, sicut accepimus, in facie majoris Eccle- 
siae .. .quodam opus mosaicum sit inceptum, ne ob expensarum defectum .. .dictum opus 
imperfectum remanere contingat, vel nimium retardetur, omnes oblationes et redditus pro- 
venientes de majori altari ejusdem ecclesiae praedicto operi usque ad quinquennium. concedi- 
mus.” De Rossi a publicat şi inscripția care însoțea altădată pe mozaic portretul papei, reprezentat. 
în genunchi în fața lui Ioan Botezătorul: ,,SANCTISSIMUS PR ET DNS IOHS XXII PAPA 
QUI FECIT FIERI PRESENS OPUS”. De Rossi: Musaici, explicațiile la pl. 41. 

8 Transcriu aici aceste note, care par să fi scăpat atenției cercetătorilor, din manuscrisele Mon- 
seniorului Galletti, păstrate în Biblioteca Vaticană: Manoscritti del diligentissimo M onsignor Gal- 
letti della Congregazione Casinense e Vescovo in partibus di Cirene. Cod. Vat. lat. 7953, BE 
p. 13: „Johannes XXI [recte XXII] anno 1323 mille florenos de Florensia deponit pro reparandis 
aedificiis monrii S. Pauli de Urbe”; p. 14: ‚Johannes XXI [recte XXII] anno 1325. Oblationes 
provenientes de majori altari ecclesiae. S. Pauli ad quinquennium adsignat pro complend. oper 
musivo. Evident, este vorba de aceleași lucrări la fațadă care, începute înainte de 1321, nu 
fuseseră încă terminate în 1325. Informații despre această lucrare se găsesc și în Cod. Vat. lat. 
9672, fila 61, și Cod. Vat. lat. 9023, fila 133— 134. În Cod. Vat. lat. 5407, fila 63, Ciacconio a lăsat 
şi o acuarelă care reprezintă portretul papei Ioan al XXII-lea înfățișat pe mozaic. Același desen se 
găsește și în Cod. Vat. lat. 6780. 

Din desenele anterioare incendiului din 18231, care ni s-au păstrat, nu 
putem deduce decît vag cum va fi arătat această operă. În partea de sus a 
mozaicului era reprezentat Mîntuitorul în slavă, într-un medalion susținut de șase 
îngeri, iar în stînga simbolurile celor patru evangheliști. În partea de jos, între 
ferestre, se vedeau de la stînga la dreapta sf. Pavel, în picioare, cu sabia în 
mînă 2, apoi Fecioara șezind cu pruncul la sîn, iar deasupra legenda: Regina 
Coeli Mater Omnium; în sfîrşit, si. Ioan Botezătorul, în picioare, iar în fața lui, 
în genunchi, papa loan al XXIII-lea. 

După incendiul din 1823 au rămas din această lucrare doar cîteva frag- 
-mente neînsemnate, care n-au mai fost restaurate. S-au păstrat numai două, 
dar în asemenea stare, încît sînt inutilizabile pentru cei ce ar vrea să recunoască 
în ele stilul lui Cavallini. Unul dintre aceste fragmente a fost recompus în 1836 
An mozaicul din absida bisericii; celălalt a fost introdus în 1840 în mozaicul res- 
taurat pe arcul de triumf al Gallei Placidia. Sînt singurele urme ale unei opere 
care ar fi fost extrem de prețioasă, pentru că am fi putut vedea în ea ultima evo- 
luţie a acestui artist. Ele și-au pierdut însă atît de mult caracteristicile, încît 
nu s-ar mai putea încerca o judecată stilistică pe baza lor 2. 


Cariera. lui Cavallini s-a încheiat. Nu putem ști cu siguranță nici de la 
biografii lui mai vechi, nici din ceea ce s-a putut descoperi mai tîrziu, dacă a 
mai lucrat la altă operă după aceste mozaicuri. În 1325, cînd se vorbește pentru 
ultima oară de mozaicurile de la S. Paolo, el trebuie să fi avut aproximativ 
75 de ani, vîrstă la care și Vasari admite, în prima sa ediţie, data morții maes- 
trului roman. Cu toate acestea, în a doua ediție corecta: „În cele din urmă a 
murit la Roma în vîrstă de 85 de ani, din dureri de şale pe care le-a căpătat zu- 
grăvind pe zid, din pricina umezelii și făcînd necontenit această muncă. Pic- 
turile sale au fost din 1364. A tost înmormîntat S. Paolo afară din Roma, cu 
cinste şi cu acest epitaf: 


„Quantum romanae Petrus decus addidit urbi 
Pictura, tantum dat decus ipse polo” 3. 


Pe ce baze a dat Vasari aceste indicații, și pe ce baze a făcut corectările 


din ediția a doua, rămîne și acum o enigmă *. Nici o sursă nu pare să-l fi îndrep- 


tățit. Dacă ţinem însă seama de multele fantezii ale scriitorului aretin, am 
putea crede mai degrabă că au fost inventate. În orice caz, cercetările n-au putut 
confirma veracitatea lor. Aceeași eroare, provenită desigur tot din Vasari, 
trebuie să fie și în notița semnalată de dr. De Nicola, care a găsit într-un codice 
din secolul al XVII-lea de la Vatican ë, date asupra morții lui Cavallini, identice 
cu cele din prima ediţie a lui Vasari 6. Venturi le-a admis fără a releva originea 


1 Cel mai bun dintre ele și mai exact este cel publicat de N.M. Nicolai: Della Basilica di S. Paolo, 
Roma 1815, pl. VI. Gravură de Mocchetti după desenul lui Ruspi. 

2 De Rossi observa, că pentru prima, dată la Roma, sf. Pavel era reprezentat cu sabia în mînă. 
în realitate, Cavallini introdusese acest mod de a-l înfățișa pe sf. Pavel și în alte reprezentări, ca de 
pildă la S. Cecilia. Aceasta e poate o indicație în plus pentru paternitatea sa în privința mozaicu- 
lui de la S. Paolo. i 

3 Vasari, loc. cit:, p. 343. 

4 Calculînd datele lui Vasari din cele două ediții, viața lui Cavallini ar fi cuprinsă între anii 1269 
şi 1344, sau 1279 şi 1364. 

5 Cod. Barb. lat. 4875: Vita di Pietro Stefaneschi, scritta da Sebastiano Vanini nel 1642. 

$ De Nicola, în „Archivio della Soc. romana della storia patria”, 1908. 

lor evident vasariană 1, iar de curînd le-am găsit acceptate și în lucrarea recentă 
asupra lui Cavallini a lui Emilio Lavagnino : 2. Desigur o scăpare din vedere care 
se corectează de la sine. 

Oricum, din ceea ce am putut controla pînă acum, ar putea fi justificată 
părerea că, aproximativ între 1250 și 1330, este cuprinsă toată cariera maestrului 
roman. Cavallini supraviețuia deci cu mult generaţiei sale, care se stinsese către 
1300. Dar prelungirea activităţii lui și în Trecento nu însemna totuși o victorie 
asupra timpului. Spiritul nou, atît de revoluționar, cucerise sub ochii săi Roma 
tradiționalistă. El însuși, în ultimii ani, trebuie să fi simţit cît era de irezis- 
tibilă această mișcare în care era prins fără voia lui. Epoca eroică de la S. Maria 
in Trastevere și de la S. Cecilia era în orice caz atît de departe, încît aproape 
nu se mai putea recunoaște în operele elevilor săi. Şcoala lui Cavallini trăia 
astfel, impreună cu maestrul, ultimele sale momente. Vom încerca, în cele ce 
urmează, să schițăm acest destin al ei, în care vom recunoaște însă neîncetat 
destinul maestrului însuși. 


Scoala lui Cavallini A 


O activitate atît de lungă și valoroasă nu putea rămîne desigur fără influenţă 
asupra contemporanilor. Atîtea opere care trădează în mod evident această. 
influență, definesc limpede o școală cavalliniană, pe care o vom întîlni nu numai 
la Roma, ci și în afara ei, pînă la Neapole, pînă în Umbria, sau chiar, cum a 
dovedit Raymond Van Marle, pînă la Rimini, unde stilul roman se încrucișa cu 
caracterul maeștrilor locali 5. Vasari însuși vorbea dealtfel mereu de o asemenea. 
şcoală, totuşi fără a o putea încă defini; căci acel Giovanni da Pistoia despre 
care asigură el că a fost elevul lui Cavallini 4, nu era firește un indiciu suficient 
pentru a-l îndruma pe calea cea bună. O școală a lui Cavallini exista totuşi, 

iar urmele ei se descoperă azi tot mai clare. Discipoli direcți, sau uneori și fără 
un contact nemijlocit cu maestrul, dar sub influența lui, îi asimilează principiile, 

îi adoptă stilul, prelungindu-i i influența pînă în Trecento. În mijlocul florenti- 
nismului, care nu avea să întîrzie a invada pînă și Roma, acest filon de roma- 
nitate se refugia uneori în provinciile depărtate, unde influențele locale aveau 
să-l dizolve încetul cu încetul. Reflexele lui nu rămîn nici acolo mai puţin carac- 
teristice. Dar destinul școlii romane, definitiv limitat la cariera lui Cavallini, 
nu mai prezintă în aceste manifestări disparate decît supraviețuiri fără vigoare, 
incapabile de o adevărată fecunditate. Ba chiar, pe la mijlocul secolului al 
XIV-lea, școala cavalliniană poate fi socotită definitiv epuizată. Ea n-a reușit 
să creeze un curent în sensul larg al cuvîntului. Oricum, va fi interesant să o 
urmărim, pentru că vom recunoaște încă o dată în ea, ca într-o repetare ceva 
mai slabă, evoluția lui Cavallini însuși, reflectată în diferitele ei etape. Ne vom 
limita la operele mai importante, în care vom putea descoperi cu mai multă 


1 Venturi: Storia, V, p. 167. 

2 E. Lavagnino, loc. Cita p. 306. 
3 R. Van Marle: La scuola di Pietro Cavallini a Rimini, în „Bollettino d'Arte”, 1921, p. 248 și urm. 
4 Vasari, loc. cit., p. 543. Ibid, nota lui Milanesi. Despre Giovanni da Pistoia, vezi şi Cavalcaselle, 


foc. cit. Vol. III, p. 217. 

evidență contactul direct cu maestrul, lăsînd în grija unor studii speciale pe ace- 
lea ce prezintă raporturi mai speciale. 


Vasari pomenise, în scurta lui prezentare, de unele lucrări ale lui Cavallini 
și la S. Maria in Aracoeli: cîteva scene deasupra ușii sacristiei și faimoasa frescă 
din absida cea mare, reprezentînd pe împăratul Octavian cu Sibila, pe care el o 
considera „cea mai bună operă făcută de el în orașul acela” 1. Baldinucci, repe- 
tînd informaţia lui Vasari, afirma că în 1659, pictura se mai putea vedea într-o 
lunetă a refectoriului mînăstirii 2. De atunci, s-a pierdut. Totuși, multele erori 
ale lui Vasari în ce privește atribuirile lui Cavallini, precum și tăcerea lui Ghi- 
berti în privinţa unei lucrări a acestuia la Aracoeli, ne fac să nu prea avem 
încredere în această tradiţie vasariană. Judecînd după ceea ce mai există astăzi 
la Aracoeli, prezența lui Cavallini acolo nu poate fi suficient dovedită ?. Dar 
urmele școlii sale se pot totuși întîlni, și ele sînt destul de interesante pentru a ne 
face să ne oprim o clipă asupra lor. 


Deasupra ușii de intrare, către piața Capitoliului, se află o lunetă cu un 
mozaic ce reprezintă într-un medalion bustul Fecioarei cu pruncul în braţe, 
avînd de o parte și de alta doi îngeri care ţin niște sfeșnice (il. 70—71). 
Mozaicul a fost așezat deasupra ușii de Alessandro Mattei 5, și a suferit pînă acum 
diferite restaurări. Dar așa cum este, trădează încă îndeajuns stilul cavallinian, 
reprezentat poate aici de unul dintre cei mai buni discipoli ai maestrului &. In 
orice caz, un discipol al cărui stil se leagă direct de maniera lui Cavallini de la 
S. Maria in Trastevere. Medalionul din tabloul votiv al acestei biserici oferă un 
termen de comparaţie convingător. Nu numai tipurile, atît al Fecioarei cît și 
al lui Isus, au aceeași înfățișare robustă pe care ne-am obișnuit să o vedem în 
arta maestrului; nu numai subiectul este o repetare aproape identică (cu sin- 
gura variantă a poziţiei pruncului), dar pînă și amănuntele dau la iveală corelația 
dintre cele două tablouri. Îmbrăcămintea Fecioarei, franjurile atîrnînd de pe 
mîneca dreaptă, sau modul de a desena și a lumina cutele îmbrăcăminții prun- 


4 
1 Vasari, ibid, p. 537: ,,...a fost primul care după el [după Giotto] a luminat această artă 
şi care a început să arate că n-a fost un discipol nedemn de un asemenea maestru, cînd a pictat 
la Aracoeli, deasupra uşii sacristiei, cîteva istorii care astăzi sînt prăpădite de timp..."; şi 
p. 539: ,,... dar cea mai bună operă făcută de el în acel oraş a fost în biserica, Aracoeli pe 
Capitoliu; unde a pictat în frescă pe bolta absidei mari, pe Fecioară cu pruncul în braţe, 
înconjurată de un cerc de soare, iar jos, împăratul Octavian adorîndu-l pe Isus Cristos pe 
care i-l arată Sibila Tiburtină; care figuri s-au păstrat mult mai bine decît celelalte în această 
operă, aşa cum s-a spus în alte locuri, pentru că acelea care se află pe bolți sînt mai puțin 
atinse de praf decît cele care se fac pe fațade ...” 
2 Baldinncci, op. cit., T. II, p. 11. Fresca a fost probabil desprinsă de pe zid în 1561, cînd 
s-au executat restaurări importante în biserică, sau în 1565, cînd Niccolo Trometta din Pesaro 
făcea un contract pentru noile picturi. Vezi P. Casimiro Romano: Memorie îstoriche della 
chiesa e convento di S. Maria in Araceli, Roma, 1736, p. 30 și 141. 
3 F, Titi mai vorbea de unele fresce ale lui Cavallini în capela familiei Boccapaduli, tot în 
Aracoeli (op. cit. p. 208), dar inexactitatea afirmației a fost dovedită de P. Casimiro Romano, 
op. cit. p. 188. 
1 Vezi Apendicele II. 
5 Inscripţia, lizibilă și astăzi, este: ALEXANDER MATTAEIUS FIERI FECIT. MDLXIIII. 
Vezi și P. Casimiro Romano, op. cit., p. 29. 
6 Toţi istoricii sint de acord să vadă în acest mozaic o operă de școală romană de la sfîrşitul 
secolului al XIII-lea. Dar în privința unei atribuiri mai precise, părerile sînt împărțite; Caval- 
caselle vede în ea o operă a şcolii cosmatești din timpul cînd vechea manieră fusese transfor- 
mată prin influența lui Giotto (Cavalcaselle, Joc. cit. p. 90). Specialişti ca Toesca au atribuit-o 
pînă la un punct lui Torriti, din aceeași serie de artiști (Storia, p. 981). In sfîrşit, școlii lui 
Cavallini a atribuit-o cu drept cuvînt Raymond Van Marle: La peinture romaine, p. 241. 

cului, dezvăluie același procedeu în ambele mozaicuri. Ceva mai multă finețe 
în liniile figurilor ne-ar fi îndemnat poate să atribuim această operă lui Cavallini 
însuși, de care oricum, rămînea foarte apropiată. Stilul mozaicurilor de la S. 
Maria in Trastevere ne îngăduie chiar să o datăm cu toată certitudinea ca poste- 
rioară anului 1291, în orice caz, din ultimul deceniu al secolului. Așadar, cea 
mai bună perioadă a maestrului, reprezentată de unul dintre cei mai buni dis- 
cipoli ai săi 25. 

Ceva mai tîrzii, și datorate unor elevi tot atît de apropiaţi, dar nu prea 
talentaţi, sînt frescele destul de cunoscute din sala Notarilor a Palatului Comu- 
nal din Perugia. Cristofani a atras atenţia asupra lor încă din 1907, într-un 
articol publicat în ,L’Arte”, fiind de părere că se recunoaște în ele mîna lui 
Cavallini însuși t. Frescele au fost apoi studiate mai de aproape de W. Bombe 
care, dînd o descriere completă a lor, le-a atribuit doar unui imitator destul de 
grosolan al lui Cavallini 2. Tot unui discipol al maestrului roman le-a atribuit 
apoi și E. Jacobsen 2, pe cînd Wilpert adăuga și unele observații asupra asemă- 
nărilor iconografice dintre aceste fresce și scenele lui Cavallini de la S. Paolo. 
Cercetări mai amănunțite asupra lor au fost făcute și de Stanley Lothrop, fără 
să modifice însă observaţiile studiilor mai vechi 4, ca și de Raymond Van Marle, 
care a afirmat că pictorul trebuie să fi fost un discipol apropiat al lui Cavallini, 
bun cunoscător al artei maestrului, dar rămas mult mai prejos decît el?. In 
sfîrșit, Hermanin, într-un articol recent, pare dispus să vadă în aceste fresce și 
mîna lui Cavallini, dar numai în unele figuri, de pildă în cavalerul semeț care 
ucide balaurul ĉ. 

Picturile se întind pe triunghiurile celor opt arcuri mari ce susțin bolta. 
sălii și reprezintă subiectele cele mai variate — scene biblice, scene cavalerești, 
fabule de Esop — încadrate în desene ornamentale de ghirlande, care cuprind 
în împletirea lor figuri de oameni și animale, amintind prin această varietate 
enciclopedică a subiectelor scenele sculptate în aceeași epocă pe fîntîna din 
piața Domului. Nu vreau să repet descrierea acestor scene, făcută de mai 
multe ori. Practica desenului este aici cu mult inferioară față de 
știința de adevărat maestru a lui Cavallini. Figurile reproduc aceleași tipuri 
cavalliniene bine cunoscute, dar fără proporțiile și precizia liniilor de la S. Cecilia 
in Trastevere. Cred totuși că nu greșesc dacă voi lega de acea perioadă a celor 
mai bune opere ale lui Cavallini şi aceste picturi, în care spiritul cavallinian, atit 
de grav și cu expresii atît de severe, este încă așa de bine amintit. Un anumit 
fel de a desena în special mîinile, repetînd de exemplu în scena Facerii lui Adam 
erorile caracteristice ale mîinilor apostolilor pictaţi la S. Cecilia, mă face să cred 
că acest artist trebuie să fi lucrat și acolo, fiind poate chiar el răspunzător de 
asemenea erori grosolane, care în nici un caz n-ar putea fi atribuite lui Cavallini. 
Și poate nu e străin nici de scenele biblice, pe care le-am întîlnit tot la S. Ce- 


1 G. Cristofani: La mostra d'antica arte umbra a Perugia, ,„L’'Arte”, 1907, p. 286—288. 
2 W. Bombe: Geschichte der peruginer Malerei bis zu Perugino und Pinturicchio, în , Ita- 
lienische Forschungen des Kunsthistorisches Institut in Florenz”, Vol. V, Berlin, 19 12, 
p. 24— 30. 

3 E. Jacobsen: Umbrische Malerei des XIV, XV, und XVI Jahrhunderten, Studien in der 
Gemăldegalerie zu Perugia, Strassburg, 1914. 

1 Stanley Lothrop, op. cit. p. 90 şi urm. 

5 Raymond Van Marle, op. cit. p. 244—245. 

6 Hermanin: I maestro romano di Giotto, p. 159. 

cilia, unde figurile amintesc destul de bine pe cele ce se pot vedea la Perugia. 
De altfel, observaţia concordă și cu cercetările lui Cristofani și Bombe, care do- 
vədesc că pictura acestor bolți datează din anii 1296—1297. Așadar, la cîțiva 
ani după picturile de la S. Cecilia, maniera maestrului roman migra și în acele 
vărți, unde se pare că a fost cultivată cu destulă insistență. Într-adevăr, Her- 
manin a descoperit la Perugia și, nu departe de acolo, la Spoleto, și alte picturi 
cu evidente caractere cavalliniene 1; poate că asemenea caractere, de data asta 
foarte depărtate, ca un ultim reflex la sfîrșitul secolului al XIV-lea, s-ar putea 
descoperi și în fragmentul de Răstignire care se găsește la S. Agostino, tot în 
Perugia, pictură datată într-o inscripție din 1398 2. 

Caractere mai noi însă, arătînd alunecarea artei lui Cavallini către noul 
stil trecentesc, pe care mai tîrziu îl vom găsi contopit total cu arta romană/la 
Neapole, vom regăsi doar întorcîndu-ne la Roma. În Trastevere, alături de cele 
mai multe biserici în care lucrase Cavallini, la S. Maria in Cappella, bisericuţa 
care astăzi servește drept capelă Spitalului pentru infirmi, se află o frescă trans- 
pusă pe pînză, foarte retușată și deteriorată, dar deosebit de interesantă tocmai 
pentru noile caractere stilistice pe care le căutăm. 

Pictura nu este prea bine cunoscută. Acum cîtva timp îmi atrăsese atenția 
asupra ei distinsul profesor Adolfo Venturi, iar R. Van Marle o semnalase publi- 
cului încă din 1921, consacrîndu-i în lucrarea sa despre istoria picturii medievale 
romane cîteva rînduri 2. N-a fost însă niciodată reprodusă pînă acum și nici 
studiată mai de aproape. 

Pictura de dimensiuni destul de mari (1,73 x 2,25) o reprezintă 
pe Fecioară alăptînd pruncul între doi sfinți, dintre care unul în veșminte epis- 
copale. Caractere iconografice, cum sînt nimburile în relief care aureolează nu 
numai pe Fecioară, dar și pe celelalte personaje, ne spun imediat că nu este vorba 
de o epocă mai veche decît sfîrșitul secolului al XIII-lea. Această generalizare 
a nimburilor cu relief nu se întîlnește la Roma pînă la picturile lui Cavallini 
de la S. Cecilia in Trastevere. Picturile mai vechi, în orice caz nu mai vechi de 
secolul al XIII-lea, rezervau acest semn distinctiv exclusiv Fecioarei 3. Aceeași 
epocă ne este indicată și de forma jilțului, caracteristic romană și neatinsă încă 
de forme gotice. 

Dar ceea ce ne spune iconografia, este exprimat și mai clar de stilul pic- 
turii. Van Marle se plingea că starea în care se află fresca nu mai îngăduie 
să distingi dacă e vorba de o capodoperă a lui Cavallini însuși sau doar de o 
lucrare a celui mai slab elev al său. Obscuritatea în care e așezată în biserică 
împiedică într-adevăr această distincţie, dar fotografia ne poate lămuri pe deplin 
că e vorba de o operă cavalliniană. Nu de Cavallini însuși, dar poate nici de cel 
mai slab elev al său. Un pictor destul de bun, foarte apropiat de Cavallini, păs- 
trînd încă multe caractere ale maestrului, dar care strecura în figurile puternice 


1 „La Madonna della cintola” în biserica S. Giov. e Paolo din Spoleto și „La Madonna 
del Verde”, la S. Angelo din Perugia, în care Hermanin găsește asemănări cu Fecioara 
din Judecata de la S. Cecilia, așa încît o socotește de-a dreptul una dintre cele mai mărețe 
creaţii ale maestrului, poate în jurul anului 1296. Hermanin, loc. cit., p. 160. Același stil 
cavallinian, dar într-o derivație ceva mai depărtată, se întilnește și în crucifixul remarcat de 
M. Salmi în Galeria din Perugia, care trebuie situat tot la sfîrșitul secolului al XIII-lea. Vezi 
M. Salmi: Note sulla Galleria di Perugia, în „„L/Arte”, 1921, p. 155— 157. 

2 R: Van Marle, op. cit. p. 242. 

2 J]J. Wilpert: L'immagine della Madonna della Clemenza în S. Maria in Trastevere, în „L/Arte”, 
1906, p. 163. 

și oarecum dure ale acestuia, o anumită blindeţe și o subțirime de forme care 
alterează stilul atît de clasic al lui Cavallini. Figura Fecioarei mai cu seamă 
denotă această alunecare către Trecento. Amintește încă destul de bine de 
Fecioara din Judecata de la S. Cecilia. Dar capul mult mai mic, nepotrivit cu 
canonul cavallinian, ovalul mai puţin plin al feței și linia subțiată a nasului nu 
ne pot înșela. Sînt modificări care indică o epocă ceva mai tîrzie decît picturile 
de la S. Cecilia. Aceleași modificări se observă și la celelalte figuri. Capete mici, 
nasuri mult subţiate, fără acea rădăcină puternică și bine reliefată pe care o au 
de obicei figurile cavalliniene, deși maniera ca și tipurile maestrului sînt încă 
destul de bine amintite. Așadar, un elev al lui Cavallini, și încă din cea mai bună 
epocă, anunțînd transformarea pe care avea să o sufere stilul cavallinian în Tre- 
cento, dar încă neatins de giottism, care avea să invadeze această școală ceva 
mai tîrziu 1. 

Simptomele acestui giottism în arta cavalliniană nu sînt însă departe. 
Tot la Roma, el se va face vizibil simţit într-o pictură probabil foarte apropiată 
de cea precedentă, și prin data la care a fost executată. Din nou la S. Maria in 
Aracoeli — monumentul cardinalului Matteo d'Acquasparta, care și arhitec- 
tonic vădeșşte influența toscană. În spaţiul dintre vîrful gotic al monumentului 
și sarcofag, într-o lunetă decorată în frescă, este reprezentată Fecioara cu prun- 
cul în braţe, așezată pe tron între sf. Ioan și sf. Francisc (il. 70—71). La picioarele 
Fecioarei, cardinalul e reprezentat în miniatură, rugîndu-se, iar deasupra lunetei, 
într-un medalion, Isus Cristos binecuvîntînd. Cavalcaselle atribuise această 
frescă, precum și mozaicurile care împodobesc monumentul cardinalului Gon- 
salvo la S. Maria Maggiore, și al lui William Durand la S. Maria sopra Minerva, 
vreunuia dintre maeştrii Cosmaţi de la sfîrșitul secolului al XIII-lea 2. Thode, 
impresionat de coincidenţa caracterelor giottești, a atribuit-o mai tîrziu chiar 
lui Giotto, situînd-o în epoca de tinereţe a maestrului florentin 3. O cercetare 
mai atentă din partea lui Toesca avea să descopere însă caractere cavalliniene 
atât de evidente, încît a atribuit-o direct maestrului roman, apropiind-o în spe- 
cial de mozaicurile de la S. Maria in Trastevere 4. Această opinie a fost apoi 
împărtășită și de Venturi, care a găsit însă că fresca este mai apropiată de pic- 
turile de la S. Cecilia 5. În sfîrşit, Raymond Van Marle s-a mărginit să vadă 
în ea numai prezența unui elev al lui Cavallini, dar a unui elev din imediata lui 
apropiere și din cea mai bună perioadă a maestrului ê. 

Artă cavalliniană, fără îndoială. Multele retușări n-au putut-o denatura 
pînă acum. Figura Fecioarei, aceea a pruncului și în special aceea a stintului 
loan, care reia tipul de efeb cavallinian atît de caracteristic, sînt foarte convin- 
gătoare. Apoi unele amănunte, ca desenul urechilor de pildă, se adaugă și ele 
în mod explicit. Prezenţa lui Cavallini însuși e totuși mai puțin evidentă. 
Figurile păstrează caracterele generale ale personajelor de la S. Cecilia, dar nu 
și proporțiile lor. Capete mici, cu trăsături foarte subțiri, trupurile mai puţin 
atletice, de o graţie aproape feminină, dovedesc vizibil temperamentul mai puțin 
viguros al unui discipol destul de pătruns de arta maestrului. Dar de la prima 


Vezi Apendicele T. 

Cavalcaselle, op. cit. p. 89. 

Thode: Giotto, Leipzig, 1900, nota finală. 

P. 'Toesca: Gli affreschi di S. Maria Maggiore, în „LArte”, 1904, p. 316, nota 2, şi Storia, 
>. 987. 

Venturi: Storia, V, p. 153. 

6 R. Van Marle: La peinture romaine, p. 241. 

cercetare se revelează caractere noi, pe care la S. Cecilia nu le-am putut sur- 
prinde, iar la S. Maria in Cappella abia se puteau presimți. Tronul gotic pe care 
şade Fecioara, maniera mult mai caldă și catifelată de a folosi umbrele, subție- 
rea accentuată a trăsăturilor feței și în special ale nasului și buzelor, ochii foarte 
migdalați, și apoi figura sfîntului Francisc, amintind atît de bine tipul din fres- 
cele bisericii superioare de la Assisi 1, dezvăluie evident influența giottescă, 
pe care o întîlnim pentru prima oară atît de neîndoielnică în mediul cavallinian. 
Această influență nu se simţise încă la S. Cecilia, unde stilul cavallinian se pre- 
zenta în toată puritatea apogeului său. La S. Maria in Cappella abia începea să 
se lase ghicită. Dar la Aracoeli nu mai există ezitări. Considerăm această frescă 
deosebit de importantă tocmai pentru că prin ea putem preciza mai bine cînd 
începe să pătrundă în mediul cavallinian acest florentinism, care va deveni atit 
de puternic la Neapole. Cardinalul d'Acquasparta a murit în 1302; deci monu- 
mentul 2 trebuie să fie din anul acela. În orice caz, ținînd seama și de fresca 
precedentă, în primii ani ai secolului al XIV-lea, giottismul începe să contami- 
neze și Roma, pînă în mediul cel mai rezistent al tradiționalismului său artistic 25. 


După vreo cincisprezece, douăzeci de ani, această influență dealtfel generalizată. 
pretutindeni avea să destrame aproape complet caracterele școlii romane. După 
cum am văzut, fenomenul avea să fie evident la Neapole, unde se pare că s-a 
strămutat întreaga școală romană după 1308, cînd Cavallini a fost chemat acolo 
de Carol de Anjou. În tot acest timp nu mai găsim în Roma, pînă la mozaicul 
de la S. Paolo, nici o pictură care să poată dovedi prezența lui Cavallini, în 
schimb apar numeroase opere de școală cavalliniană în diferite biserici din Nea- 
pole, caracterizînd o întreagă mișcare artistică de proveniență romană. Cele 
mai importante le-am văzut la S. Maria di Donna Regina, cu care prilej am 
și caracterizat această perioadă a școlii cavalliniene. Ne vom mulțumi doar să 
menționăm altele mai puţin importante, identificate de diverși cercetători. 
Toate dovedesc aceeași destrămare a artei lui Cavallini, asupra căreia influențele 
străine, departe de a o întineri, aveau să aibă un efect distructiv. 


Încă din 1901, imediat după descoperirile de la S. Cecilia, Hermanin 
atrăgea atenţia asupra unui mozaic aflat în Cappella della Madonna del Prin- 
cipio, din biserica S. Restituta de lîngă Dom. Mozaicul o reprezintă pe Fecioară 
pe tron, între sfîntul Gennaro și sfînta Restituta. Inscripţia fragmentară de sub 
mozaic declară: „Hoc opus fecit Lellus”, dar Hermanin crede că Lellus nu a 
putut face decît pe cei doi sfinți, care par într-adevăr mai tirzii. Fecioara îi 
părea executată de mîna lui Cavallini însuși, ca și îngerii din jurul lui Isus bine- 
cuvîntînd, în pictura din absida aceleiași biserici, precum și figura Mintuitorului 
zugrăvită sub mozaicurile din Baptisteriu 3. Era vremea cînd datorită entuzias- 
mului stîrnit de picturile de la S. Cecilia, se acceptau cu ușurință și alte noi 
opere ale maestrului roman. Picturile de la S. Restituta prezintă oricum destule 
legături cu școala cavalliniană din acel timp. 


1 Tipul sfîntului Francisc este chiar cel întîlnit în toată iconografia romană (cu excepția figurii 
din mozaicul lui Torriti de la S. Maria Maggiore), adică tînăr și fără barbă, cum prescria. 
pentru toţi clericii o regulă pontificală din acea epocă. Vezi P. Vittorino Facchinetti, O. F. M.: 
Iconografia francescana, Milano, 1924, p. 36, şi urm. 

2 P. Casimiro Romano, care vorbește despre monument, precizează că a văzut un desen al 
acestuia în bibl. cardinalului Albani (op. cit. p. 345). Poate că dacă s-ar găsi acest desen, s-ar 
putea afla ceva mai multe și despre autorul frescei. 

3 Hermanin, „Le gall naz it“, p. 99. 

Mai evident cavalliniene sînt însă frescele identificate mai tîrziu de Ven- 
turi, tot la Neapole: Arborele lui Iesei, într-o capelă a Catedralei 26, precum și 
scena care îl înfățișează pe sfîntul Francisc prezentînd statutul ordinului, în 
biserica S. Lorenzo 1. 

In sfîrșit, mai puţin fericite au fost identificările lui Rolfs ?, care credea 

că a descoperit școala cavalliniană într-o frescă reprezentînd minunea înmulțirii 
pîinilor, aflată astăzi într-o casă particulară din piața Trinità, precum şi într-o 
pictură votivă reprezentîndu-l pe Mîntuitor între sfinți și membri ai casei de 
Anjou, din refectoriul mînăstirii S. Chiara ?. 

Pînă la Salerno, unde Hermanin mai descoperea noi urme cavalliniene 4, 
și pînă în Quattrocento, cînd răsunetul școlii romane se mai întîlnește încă în 
regiunea napolitană 5, 5, această școală, mult transformată, adesea greu de recunos- 
cut, își mai prelungește ecourile, care la Roma s-au stins de mult ê. 

În ultimul timp s -a acordat o deosebită atenție și numeroaselor picturi pe 
lemn descoperite în diferite muzee și colecții din lumea întreagă, în care urmele 
școli cavalliniene sînt mai mult sau mai puţin vizibile 27. Un articol publicat 
nu de mult de R. Van Marle trebuie menționat aici în mod special, fiindcă aduce 
în această privință o contribuţie absolut nouă și excepțional de interesantă 7. 
E vorba de curioasa infiltraţie a artei cavalliniene pînă la Rimini, unde caracte- 
rele școlii romane se contopesc într-o formulă ceva mai modernizată, cu carac- 
terele locale, manifestindu-se pînă și în operele școlii lui Baronzio. Observațiile 
lui Van Marle nu sînt neîntemeiate. Urmele școlii romane sînt evidente în multe 
dintre aceste panouri. Nu sînt însă influențe cavalliniene directe, prin elevi din 
mediul imediat al maestrului. Caractere în special giottești, care se întîlnesc 
aproape în toate aceste picturi pline de dramatismul și de preferința narativă 
a maestrului florentin, ne îndeamnă să credem că această infiltrație atît de înde- 
părtată nu se putea produce decît prin intermediul unor discipoli ai lui Cavallini 
care, la Perugia și poate și în alte părți ale Umbriei, erau în contact permanent 
cu cel mai viu focar al giottismului: Assisi. Într-adevăr, nici una dintre aceste 
picturi nu denotă o inspirație cavalliniană din epoca cea mai caracteristică a 
maestrului, de la S. Maria in Trastevere și de la S. Cecilia. Nici iconografia, care 
este în genere giottescă, nici scenariul, absolut trecentesc, amintind mai degrabă 
picturile elevilor de la Neapole, și nici canonul caracteristic al figurilor, mult 
alungite. Acestea își pierd proporțiile statuare, își pierd forța plastică, dar păs- 
trează aceleași tipuri cavalliniene care, văzute o dată, se uită cu greu. În orice 


1 Venturi: Storia, p. 167 

2 N. Rolfs: Geschichte der Malerei Napels, 19 10, [335 

> Van Marle vede în prima o operă a şcolii lui Giotto , iar în cealaltă, curentul lui Simone Mar- 
tni Op. cit: p- 244. 

4 Hermanin, „Le gallerie nazionali italiane”, p. 101. 

5 A. Filangieri di Candida: Tardi viflessi dell'avte di P. Cavallini nel Quattrocento, în „Atti 
dell' Accademia Pontaniana”, Vol. XXXVIII, Neapole, 1908. 

$ Aceeași influenţă cavalliniană, trecută însă prin penelul stîngaci al unui pictor rustic, a fost 
recunoscută de Van Marle într-o altă frescă, de asemenea deteriorată, din capela cimitirului din 
Poggio Mirteto in Sabina. Descrierea în op. cit. p. 245. Mi se pare însă cu totul arbitrară 
observația lui Van Marle, care atribuie caractere cavalliniene și picturilor ce acopereau altădată 
spitalul de la S. Giovanni in Laterano și biserica S. Giacomo de la Coliseu. Copiile aflate actual- 
mente la Vatican (Cod. Barb. 4408), executate poate foarte aproximativ pe vremea cardina- 
lului Barberini, nu pot dovedi nimic în această privință, şi cu atît mai puțin observația lui 
Van Marle, care vede în ele caracterele școlii cavalliniene din Neapole, sau ale primelor opere 
de Giotto. Van Marle, op. cit. p. 240—241. 

? R. Van Marle: La scuola di Cavallini a Rimini, „„Bollettino d'arte”, 1921, p. 248—261. 

caz, nu le-am putea lua drept opere mai recente de primul sfert al secolului al 
XIV-lea. Arta duecentescă a lui Cavallini se strecoară în ele doar printr-o 
interpretare îndepărtată, care a alterat-o mult. 


Notez aici cele mai importante dintre aceste picturi, renunţind la o exa- 
minare mai aprofundată în acest studiu și așa destul de extins. 


1. Roma, Muzeul din Palazzo Venezia — Panou cu șase scene din viața 
lui Isus: Nașterea, Răstignirea, Punerea în mormînt, Coborîrea în Limb, 
Invierea, Judecata de Apoi (il. 54). Atribuit de Venturi școlii lui Cavallini 1, 
și de Van Marle școlii cavalliniene din Rimini. Este una dintre cele mai evidente 
interpretări trecentești ale artei lui Cavallini. Gestul plin de duioșşie al Mariei, 
care sărută pruncul în scena Nașterii, dramatismul grupului de femei din Răs- 
tignire sau Punerea în mormînt, precum și întreaga iconografie a scenelor sînt 
expresii clare ale giottismului cu care era interpretată arta maestrului roman la 
inceputul secolului al XIV-lea. Figura Mîntuitorului din Judecată amintește 
bine pe cea a Mîntuitorului de la Neapole. 


2. Roma, Muzeul din Palazzo Venezia — Panou reprezentînd Coborirea 
sfîntului Duh, Înălțarea, Punerea în mormînt, Invierea, Coborirea în Limb, 
atribuit de Van Marle tot școlii din Rimini. Patetismul scenelor dramatice este 
şi mai accentuat. Unele figuri, ca aceea a Magdalenei în scena Coboririi de pe 
cruce, amintesc de-a dreptul figuri analoge ale lui Giotto. 


3. Roma, Muzeul creștin de la Vatican — Trei panouri; două reprezintă 
Răstignirea, al treilea un sfînt în fața unui personaj fără aureolă; atribuite școlii 
lui Cavallini, mai întîi de Venturi 2. Sînt cele mai vizibil influențate de arta ma- 
estrului. 

4. Veneţia, Academia, nr. 26 — Panou cu șase scene: Sărutul lui Iuda, 
Isus în fața lui Pilat, Ridicarea pe cruce, Răstignirea, Coborîrea de pe cruce, 
Judecata de Apoi. Recunoscut mai întîi de Venturi, atribuit de Van Marle 
școlii din Rimini. Deși nu de aceeași mînă cu cele două de la Palazzo Venezia, 
cum crede Venturi 3, face parte evident din același grup. Scenele cu mulțimi 
agitate amintesc bine picturile de la Neapole. 

Ş 5. Perugia, Galeria, nr. 68 — Fecioara înălțată la cer de patru sfinți. 
Imprejur alți sfinți (il. 55). Atribuit de Venturi școlii lui Cavallini, iar de Van 
Marle școlii rimineze. Este dintre panourile cele mai giottești din această serie. 
Sfîntul din stînga sus este aproape o reproducere a figurii lui Cristos de la Padova. 

6. Perugia, Galeria, sala relicvelor, nr. 74 — Crucifix. Atribuit școlii lui 
Cavallini de M. Salmi, care îl crede de mîna aceluiași elev care a executat la 
Assisi Prinderea lui Isus 4. Există într-adevăr asemănări, dar Prinderea lui Isus 
de la Assisi nu este o operă cavalliniană de la sfîrșitul secolului al XIII-lea, 
cum o socotește Salmi, ci, împreună cu Plingerea lui Isus și poate și cu alte 
scene, este o pictură adăugată doar în Trecento, seriei duecentești. Ele se apro- 
pie mai degrabă de picturile respective de la Neapole. 

7. Urbino, Galeria — Aripă a unui diptic, reprezentînd o Bunăvestire și o 
Răstignire (il. 56), atribuită de Van Marle școlii rimineze. Un pictor foarte 
mediocru, la care urmele cavalliniene sînt abia simţite. Cred că această pictură 


1 A. Venturi în p L'Arte”, p. 122 și urm., și Storia, V, loc. cit. 

Ibid. 

Vezi şi L. Testi: Storia della pittura veneziana, Bergamo, 1909, I, p. 168. 
M. Salmi: Note sulla galleria di Perugia, în „L’Arte”, 1921, p. 155— 157. 

trebuie pusă în legătură mai de grabă cu Răstignirea de la Galeria din Strass- 
burg nr. 204, pe care Van Marle o atribuie școlii lui Baronzio 1. 


8. Faenza, Pinacoteca — Mic panou din prima jumătate a secolului al 
XIV-lea, atribuit școlii lui Cavallini ?. Pictura nu e lipsită de caractere cavalli- 
niene, mai ales în partea de jos a panoului. Este însă o derivație destul de 
depărtată de școala romană. 


9. Minchen, Pinacoteca, nr. 979-980 — Diptic reprezentînd: pe un panou, 
Răstignirea, Biciuirea, Calvarul și pe sfîntul Francisc primind stigmatele; pe 
celălalt, Fecioara cu pruncul pe tron între două sfinte, Spălarea picioarelor, 
Judecata de Apoi. Aceste panouri catalogate de muzeu ca aparținînd școlii lui 
Cimabue, erau încă din 1901 socotite cavalliniene de L. Douglas, care vedea în 
ele analogii cu picturile de la S. Cecilia 3. Venturi le-a atribuit apoi epocii de 
bătrîneţe a lui Cavallini, legîndu-le astfel direct de picturile de la Neapole. Van 
Marle le grupează în aceeași școală rimineză cu celelalte. De fapt, pictura e dato- 
rată unei alte mîini, diferită de cele precedente, dar mai asemănătoare, cel puţin 
în unele scene (ca de pildă Spălarea picioarelor) cu arta maestrului. Prezența 
lui Cavallini însuși e totuși greu de susținut. Este, ca și celelalte, o derivație 
giottescă a artei cavalliniene din primul sfert al veacului al XIV-lea *. 

10. Gloucester (Anglia), Colecţia Sir Hubert Parry — Închinarea Magilor 
și Scăldarea pruncului Isus. Panou atribuit de Roger Fry întîi școlii lui Cavallini, 
apoi școlii giottești romane ?, iar de Van Marle, grupului riminez.Este unul 
dintre cele mai interesante exemple de contaminare a stilului cavallinian cu 
stilul giottesc. Iconografia giottescă, precum și întregul spirit naturalist aproape 
profan al picturii, se îmbină cu figurile tipic cavalliniene, atît în privința tipului 
cît și a proporţiilor. În orice caz, acest tablou este categoric străin de grupul 
pe care Van Marle l-a atribuit școlii rimineze. 

11. New York, Colecţia O. Kahn — Panou cu Fecioara. Atribuit de O. Si- 
rèn lui Cavallini$, pe cînd Van Marle îl socotește de la sfîrșitul secolului al 
XIII-lea, și nu lucrat sub influenţa lui Cavallini, ci aparținînd probabil grupului, 
de asemenea roman, al lui Cosma II. Van Marle apropie și această pictură de 
mozaicurile de la S. Maria sopra Minerva (mormîntul cardinalului Durand), 
sau de mozaicul duecentesc de la palatul Colonna, provenind de la S. Maria in 
Aracoeli 7. De fapt, mi se pare că pictura, încă foarte bizantină, nu are nici un 
caracter al școlii romane. Atît Fecioara cît și pruncul mă duc cu gîndul mai de- 
grabă la școala sieneză. Asemănările cu figurile lui Duccio sînt în orice caz mult 
mai frapante decît cu tablourile romane menționate de Van Marle. 


12. New York, Colecţia Lehman — Panou cu scenele: Judecata de Apoi, 
Fecioara cu pruncul între doi sfinți, Răstignirea, Sfîntul Toma d'Aquino predi- 
cînd, și Nașterea. Atribuită de Van Marle școlii cavalliniene rimineze, pictura 
face parte din același grup căruia îi aparţine și panoul de la Urbino. Caracterele 
cavalliniene sînt foarte alterate și greu de sesizat. 


1 Pentru aceasta, din urmă, care altădată a fost atribuită lui Cavallini, vezi și H. Thode: Pitture 
di maestri italiani nelle gallerie minori di Germania, în „Archivio storico dell’arte”, II (1889), p. 51. 
Eva Tea: Una tavoletta della Pinacoteca di Faenza, în ,„L’Arte”, 1922, p. 34—35. 
Cavalcaselle, loc. cit., nota Douglas. 

Roger Fry, în „Burlington Magazine”, II, 1903, p. 118. 

Id. în ,„„Athenaeum”, 4 iunie 1914. 

O. Sirèn: A picture by Pietro Cavallini, în ,,Burlington Magazine”, febr. 1918. 

R. Van Marle: La peinture romaine, p. 227, fig. 116. 

Desenator anonim din secolul al XVII-lea, Bine- 

întavea lui Iacob, copie după frescele lui Pietro 
avallini de la San Paolo fuori le mura (către 1282— 
257), Roma, Biblioteca Vaticană 


Desenator anonim din secolul al XVII-lea, Iosif 
nevasta lui Putifar, copie după frescele lui Pietro 
allini de la San Paolo fuori le mura (către 1282— 

287), Roma, 


Biblioteca Vaticană 

l Desenator anonim din secolul al XVII-lea, De 
părtirea luminii de întuneric, copie după frescele 1 
Pietro Cavallini de la San Paolo fuori le mura d 
Roma (către 1282— 1287), Roma, Biblioteca Vatican 


2 Desenator anonim din secolul al XVII-lea, Jert 
lui Avraam, copie după frescele lui Pietro Cavalli 
de la San Paolo fuori le mura (către 1282 — 1287 
Roma, Biblioteca Vaticană 


5 Şcoala romană, Facerea ceru- 
lui și pământului şi Construirea 
avcei, fresce către 1291, Assisi, 
Bazilica San Francesco, biserica 
superioară 


ÎI pe ama ae eat mata an a Sua Snap Sau 

7 To E a 6 Şcoala romană, Jertfa lui Avra- 


am, frescă, către 1291, Assisi, Bazilica 
San Francesco, biserica superioară 


7 Giotto (2), Isaac și Iacob, către 
1297, Assisi, Bazilica San Francesco, 
biserica superioară 


8 Giotto (?), Isaac şi Esau, 
frescă, către 1297, Assisi, Bazilica 
San Francesco, biserica superioară 


9 Şcoala romană, Nașterea, fres- 
că, către 1291, Assisi, Bazilica San 
Francesco, biserica superioară 


10 Şcoala romană, Sărutul lui 
Iuda, frescă, către 1291, Assisi, 
Bazilica San Francesco, biserica 
superioară 

11... «Şcoala. romană, Plângerea lui Cristos, frescă, către 1297, Assisi, Ba- 
zilica -San Francesco, biserica superioară 

2 Giotto, Visul lui Inocențiu al XIII-lea, frescă, către 1297, Assisi, 
zilica San Francesco, biserica superioară 

13 Cavallini, Mozaic votiv, către 1291 
Roma, Santa Maria in Trastevere 


14—15 Mozaic votiv, detalii 


13. Philadelphia, Colecţia I. G. Johnson — Panou reprezentind închinarea 
Magilor. Pe vremea cînd pictura făcea parte din colecția Sterbini, a fost atri- 
buită de Venturi lui Segna di Bonaventura t. Mai tîrziu, Berenson a indicat-o 
drept operă din școala cavalliniană 2. Van Marle a atribuit-o și el pe drept școlii 
lui Cavallini, remarcînd particularități iconografice care nu se pot întilni decît 
în panoul analog de la Gloucester 3. În orice caz, pictura are asemănări evidente 
cu stilul lui Cavallini, deși pictorul este destul de mediocru. 

Am citat din picturile atribuite acestei școli numai pe acelea care prezintă 
caractere mai apropiate de arta maestrului roman. Ele rămîn însă elemente cu 
totul secundare pentru cunoașterea acestei arte. O școală de pictură pe panouri, 
in mediul apropiat al maestrului, nu poate fi în nici un caz dovedită numai cu 
aceste exemplare. Ele pot dovedi însă atît răspîndirea destul de largă a influen- 
tei fie şi indirecte a școlii cavalliniene în prima jumătate a secolului al XIV-lea, 
epocă probabilă a mai tuturor acestor picturi, cît și iminenta contopire a carac- 
teristicilor acestei școli cu giottismul. 


Încheiere 


La sfîrşitul acestei cercetări, în care activitatea lui Cavallini a fost urmărită 
pas cu pas în dezvoltarea ei cronologică, să ne întoarcem la problemele cu care 
am început acest studiu. Ne apare o nouă interpretare a artistului roman, care 
îngăduie poate o mai bună înțelegere a personalităţii sale destul de complexe. 
Între florentinismul explicaţiei lui Vasari și tenta romană a teoriei moderne 
asupra lui Cavallini, cercetările de amănunt ne-au dovedit că este posibilă și 
o altă interpretare, oarecum intermediară, în care destinul întregii școli romane 
ar găsi poate o explicație mai logică. 

Cavallini este ultimul mare reprezentant al tradiționalismului oficial, 
care fusese atîta vreme baza artei romane. În acest caracter dominant al artei 
sale stă întreaga explicaţie, atît a personalității lui artistice, cît și a școlii repre- 
zentate de el. 

Un tradiționalism dublu. Prin el, artistul era legat și cu bizantinismul 28 
cultivat de atîta timp în bazilicile romane 4, și cu spiritul mai vechi al artei 
romane, care se păstrase în tot evul mediu ca o amintire îndepărtată a clasicis- 
mului de odinioară. Acest spirit clasic, pe care îl întîlnim în secolele VIII și IX, 
manifestat în splendide exemplare la S. Maria Antiqua din Forul roman, ȘI 
care nu avea să fie părăsit cu totul nici în timpul celei mai întunecate decadenţe 
a artei, cunoștea în secolul al XIII-lea o adevărată reînviere. Şcoala mozaica- 
rilor locali, care umpleau Roma și bisericile din împrejurimi cu mozaicuri Și 
fresce unde rămășițele vechilor lucrări din secolele IV, V și VI erau doar refă- 
cute și întregite în noi ansambluri, trebuia să fie, firește, o școală a acelui tradi- 


1 A. Venturi: La raccolta Sterbini, în „L'Arte”, 1905, p. 422. 

2 B. Berenson: A Nativity and Adoration of the School of Pietro Cavallini în the Collection of 
My. John G. Johnson, în „Art in America”, 1913, p. 17. Idem: Catalogue of a Collection of 
paintings and some art objects: Italian painting, Philadelphia, 19 13 ar: 116, 

3 R. Van Marle: La peinture romaine, p. 245—246, fig. 132. 

1 Toesca are meritul de a fi insistat cel mai mult în ultimul timp asupra elementelor bizantine 
din opera lui Cavallini, înainte de a ajunge să-şi desăvirşească personalitatea. Vezi Storia, p. 981. 

ționalism prin care biserica însăși își manifesta permanența formelor sale. 
Cavallini nu aducea nici o revoluţie împotriva acestui spirit. Discipol al maeștrilor 
cărora le fusese încredințat atîta vreme fastul bisericilor din Roma, unindu-și 
și el penelul cu al lor, cînd le completa sau le refăcea picturile, ca în tinereţe 
la S. Paolo, rămînînd apoi continuu în slujba acelei oficialități prea puțin dispusă 
la reforme, era firesc să-și formeze propria personalitate în sensul acelei tradiţii 
care constituise atita vreme gloria artei romane. Întreaga lui tinereţe, pînă către 
1290, nu va însemna altceva decît această neîncetată căutare de sine în limitele 
vechilor formule. Nici contactul cu Cimabue n-avea să marcheze o contrazicere 
a acestui spirit. Florentinul însuși avea să sufere influența Romei, învăţind 
din arta vechilor bazilici acea forță plastică ce va aduce picturii sale măreţia 
scenelor de la Assisi. Cimabue adăuga însă acestei plastici propriul său tempera- 
ment, în care se afla forța unei mari personalități. De aceea, Răstignirea de 
la Assisi avea să fie ceva mai mult decît o operă romană. Temperamentul lui 
reformator se manifesta în tragismul extraordinar al contorsiunii lui Isus pe 
cruce, care în artă nu mai fusese întrezărit de nimeni pînă la el. 


Asemenea frămîntări lăuntrice rămîn însă străine de arta lui Cavallini, 
care era numai echilibru și seninătate. Demnitatea gravă și ceremonioasă a sfin- 
ților lui te duce cu gîndul la arta imperială a Romei dt altădată, care nici ea 
nu își îngăduise mai multă pasiune în exprimare și nici nu alunecase spre atitu- 
dini și volubilități necontrolate. Solemnitatea clasică, drapată în togă și monu- 
mentală, își găsea astfel un nou interpret, care avea să reînvie tot ce făcuse într-o 
vreme prestigiul artei romane. El era deci departe de a fi un revoluționar. 
Cavallini trăia cu același sentiment care de mai bine de o mie de ani nutrea mereu 
arta păgînă și creștină din Roma. Sentimentul acesta ce renăștea cu precizări 
Și limpeziri nemaiîntilnite pînă atunci, avea să-l ducă pînă la canonul artistic 
prin care arta sa cîştiga amploarea unei adevărate concepții cultivată conștient 
și îndelung. Descoperirea pe care în sculptură o făcuseră pisanii, îi revenea în 
pictură lui Cavallini. Şi, firește, arta romană de pe vremuri nu îi putea vorbi 
mai convingător și mai clar decît prin sculpturile pe care desigur le mai întilnea 
încă la fiecare pas în Roma. Era o anticipare a uneia dintre cele mai fecunde 
inspirații ale Renașterii, la care el ajungea nu pe căile ocolite ale umanismului 
literar, ci prin cea mai pură și mai directă intuiție artistică. Toată pictura lui 
este plină de această viziune sculpturală și monumentală, care va deveni caracte- 
ristica întregii școli romane. lar această inspirație directă din izvoare clasice, 
avea să accentueze desigur și mai mult solemnitatea gravă pe care spiritul său 
o preferase întotdeauna. 

Cavallini ajungea astfel treptat la o formulă personală, prin care spiritul 
său reflexiv rezolva toate problemele estetice ce i se puteau prezenta. La apo- 
geul artei, corpul omenesc, din care, ca și artiștii din antichitate, el își făcuse 
problema centrală, nu mai avea pentru el nici o taină. Canonul pe care îl desco- 
perise îi dădea acum posibilitatea unui relief minunat, și acea vigoare de con- 
cepție pe care am urmărit-o în operele sale mai importante. Pictura lui era ima- 
ginea în racursiu colorat a plasticii omenești văzută sculptural. Plastica aceasta 
putea varia la infinit tipurile pe care le reprezenta, dar nu avea să se transforme 
în esență. Era doar o problemă pusă, și pur și simplu rezolvată. Soluţia. consta 
în una din acele formule universale, pe care probleme noi nu le mai pot modi- 
fica. Operele de la S. Cecilia aveau să fie, în această privință, rezumatul și 
sinteza întregii arte cavalliniene. 

Dar în formula aceasta, oricît de fericită, era inclus și germenul unei ste- 
rilități fatale. La bătrînețe, Cavallini însuși avea să-i simtă efectul, împreună cu 
toată școala formată în jurul lui. Arta, care e nutrită numai de sentiment, moare 
odată cu formulele. Iar formula cavalliniană nu era nici măcar o formulă esen- 
tial picturală, pe care temperamentul proaspăt al altuia ar fi putut-o întineri. 
Viziunea plastică, aprofundată pînă la acea formă sculpturală pe care i-o dăduse 
Cavallini, putea fi creatoare numai pentru virtuozitatea maestrului, iar această 
virtuozitate avea să piară cu el. Şcoala lui reținea doar formulele, în care spiritul 
acum modificat nu-și mai găsea posibilități creatoare.Degenerarea avea deci 
să vină destul de curînd și, firește, moartea nu putea întîrzia. 

Ivirea lui Giotto la Roma va precipita această decadenţă. In fața spiri- 
tului absolut străin de formule al florentinului, străin de sugestiile artei oficiale 
ce domina atît de stăruitor la Roma, și orientat către realismul viu și fecund al 
inspiraţiei aproape profane, care dădea artei toscanului un accent atît de revo- 
luţionar, arta lui Cavallini, rece și solemnă, limitată la regulile unei formule este- 
tice, în care raționalismul se simțea pînă în ultimele elemente, apărea asemenea 
unei academii, ajunsă fără îndoială la înalte virtuți, dar căreia îi lipsea izvorul 
viu al unui contact permanent cu realitatea. Este greu de precizat cînd a devenit 
mai acută această încrucișare antagonică între cele două spirite. Dar e probabil 
că, la venirea lui Giotto la Roma — care s-a putut petrece către 1300 — 
Cavallini își crease la S.Cecilia opera definitivă. În orice caz, pînă atunci nici pic- 
tura romanului, nici aceea a toscanului nu dovedesc vreun contact activ prin 
care tendinţele lor total opuse să apară oarecum contaminate. Dar cam de la 
1300 datează frescele de la S. Maria in Cappella și de la S. Maria in Aracoeli, 
pe care le-am examinat, și unde încep să se resimtă formele giottești. Şcoala 
romană cedează de la prima întîlnire. Arta lui Cavallini, atacată mai întîi în 
formele ei, care-și pierdeau forța robustă, masivă, sculpturală din canonul de la 
S. Cecilia, avea să fie atacată apoi şi în spirit, pînă la destrămarea completă 
pe care am văzut-o la Neapole. Cum va fi suportat Cavallini însuși lupta aceasta, 
e mai greu de judecat. Intre picturile sale romane din 1300 și ultimele urme 
lăsate la Neapole este un mare lapsus, care nu ne mai îngăduie să judecăm 
această metamorfoză decît prin operele elevilor săi. Toscanizarea este însă 
totală. După 1325, întreaga școală romană poate fi considerată ca și dispărută. 
Ultimele ei reflexe, care nu mai sînt nici măcar localizate la Roma, nu caracte- 
rizează. în nici un caz nimic esenţial din ceea ce alcătuise altădată spiritul acestei 
şcoli. 

Giottismul nu putea deci să fecundeze spiritul roman. Influența antichi- 
tății, de care arta romană nu se va putea elibera dealtfel nici în alte împrejurări, 
fusese înlăturată pentru moment, dar nu înlocuită. Căci renunțarea la acea 
monumentalitate plastică, în care nu simpla viziune a unui artist, ci întregul tempe- 
rament al unei școli își găsea o condiționare prelungită, ar fi însemnat renun- 
ţarea la toate posibilitățile oricărei creații artistice. Roma n-a creat decît plastic 
şi monumental. Iar prin giottism, această viziune devenea imposibilă. Şcoala 
romană îşi pierduse astfel semnificația cea mai esențială. În acest fenomen cu 
totul intern și esențial, ni se pare că stă explicația eclipsei artistice a Romei din 
secolul al XIV-lea, și nu în condițiile prea exterioare și puțin convingătoare ale 
scăderii importanței sale politice prin transferarea papilor la Avignon. 

Plecarea papilor de la Roma n-a suprimat dealtfel activitatea artistică 
din oraş. S-a continuat fără întrerupere executarea unor lucrări importante diri- 
jate chiar de papii de la Avignon. Incendiile de la Lateran, Jubileul din 1350, 

călătoriile lui Urban al V-lea și Grigore al XI-lea la mormîntul sfîntului Petru 
au prilejuit însemnate lucrări. Dar artiștii folosiți, în mare parte florentini, 
n-au mai avut nici o legătură cu școala romană, atît de activă în Duecento. 
Imediat după plecarea lui Cavallini la Neapole (1308) nu mai apar nume romane 
în rapoartele de cheltuieli ale lucrărilor papale. S-ar zice că la Roma nu exis- 
tase niciodată o școală de pictură. In 1307, de pildă, după incendiul de la 
Lateran, Clemente al V-lea trimitea sume importante și, cu concursul lui Gaddo 
Gaddi, repara în 1308 bazilica, pe care cu douăzeci de ani înainte o împodobise 
Torriti. Gaddi a lucrat apoi și la alte biserici romane, pe care Vasari le amintește 
amănunțit: la S. Pietro, mozaicurile de pe fațadă și din interior, ca și mozaicu- 
rile fațadei de la S. Maria Maggiore; iar arhitecturile giottești ale lui Gaddi, 
care se mai pot vedea și astăzi în mozaicurile de la S. Maria Maggiore, preves- 
tesc arhitecturile cavalliniene de la Neapole. Apoi, Stefano Fiorentino lucra la 
S. Pietro şi la Aracoeli, unde se continua și construirea scării monumentale. 
Giottino lucra și el la Aracoeli, la Lateran și la Palatul Orsini, unde picta într-o 
sală o frescă cu oameni iluștri. Nu lipseau nici sienezii, ca Pietro Laurati și 
Simone Martini, care lucrau pe urmele lui Giotto la S. Pietro. A fost o perioadă 
destul de activă și nu numai în primul sfert al secolului, ci și mai tîrziu. Astfel, 
către mijlocul secolului s-au executat fresce noi la Ospedale del Redentore lingă 
Lateran, clădit de cardinalul Giovanni Colonna, pe cînd în a doua jumătate a 
secolului, Urban al V-lea și Grigore al XI-lea reluau cu deosebită sîrguință lucră- 
rile de la Vatican și de la Lateran, care doar în timpul lui Inocențiu al V-lea 
au fost lăsate în părăsire 1. Registrele rămase din timpul lui Urban al V-lea, 
din 1369, privitoare la lucrările de restaurare la două capele din Vatican, au 
scos la lumină numele a 24 de pictori, dintre care nici unul nu este roman. Prin- 
cipalii sînt toţi florentini: Giotto di Stefano (Giottino), Giovanni Gaddi și arhi- 
presbiterul Giovanni; ceilalți sînt florentini sau străini de Roma: Agnolo Gaddi, 
Giovanni Auri, Giovanni da Montepulciano, Bartolomeo da Siena și încă 17 pic- 
tori, ale căror nume apar pentru prima dată 2. Toate acestea dovedesc un lucru 
foarte important, și anume că secolul al XIV-lea nu este un secol de totală pără- 
sire a artelor la Roma. Dimpotrivă, lucrări destul de numeroase și importante 
erau în măsură să hrănească corporații întregi de artiști, care însă trebuiau să 
fie căutaţi în altă parte. Roma nu mai avea nici unul. Florentinii le luau locul 
pretutindeni, înlocuindu-i cu prisosință pe artiștii romani. Mutarea papilor de 
la Roma nu era deci un eveniment atît de grav pentru condiţiile artistice ale 
Urbei; răul era mult mai adînc și se manifesta în însuși spiritul acelei arte locale 
pe care am urmărit-o pînă aici, și care în orice circumstanţe era fatal să sucombe 
în concurența decisivă cu inovatorul spirit florentin ce invada întreaga Italie. 
Iar acest spirit era însăși Renașterea, pe care tradiționalismul prea oficial de la 
Roma nu o putea urma. 


Am restrînge însă prea mult sensul artei romane dacă am limita-o doar la 
ceea ce crease în bisericile mari acest spirit oficial și tradițional. Renașterea își 
găsise anticipaţii, dintre care unele destul de elocvente, și la Roma unde, alături 
de arta oficială, se dezvolta încă din secolul al IX-lea o artă mai populară și 
mai naivă cu caractere noi. S-au făcut studii detaliate asupra numeroaselor cicluri 


1 Vezi conturile 'publicate de Kirsch: Dev Rückehr der Paepste Urban V und Gregor XI von 
Avignon nach Rom, Padeborn, Schoeningh, 1898. Asupra acestei lucrări, cfr. și Baluze: Vitae 
paparum avenionensium, Paris, 1699, I, p. 356 şi 390. 

2 Vezi documentele în Cavalcaselle: A history etc, Vol. II, p. 187— 188, notele. 

de fresce narative care umpleau bisericile romane mai mici şi bisericuţele de 
țară din jurul Romei. Se manifesta în ele o imaginație ingenuă, vie, în contact 
cu realitatea, avînd calităţi pe care arta oficială le pierduse de multă vreme. 
Pictori umili, puţin cunoscători ai canoanelor, și pe care ignoranța îi silea să fie 
creatori, căutînd în viața de toate zilele expresiile pe care nu le puteau scoate 
din reguli, înșiruiau în porticuri sau pe pereţii bisericilor povestiri cu martiri 
și povestiri evanghelice, care trebuiau să fie elocvente pentru oamenii simpli 
cărora le erau destinate. Realismul pătrundea astfel în pictură, inventa mișcări 
ingenioase, dar în special regenera inspirația cu sentimentul viu, nemeditat, 
de care era stăpînit artistul. Înălțarea de la S. Clemente, din secolul al IX-lea, 
a fost una dintre primele manifestări surprinzătoare ale genului, iar în secolele 
următoare i s-au adăugat numeroase monumente, accentuînd tot mai mult 
acest curent artistic pe care succesul îl făcea necesar. La S. Urbano alla Caffa- 
rella, pe la începutul secolului al XI-lea, un întreg ciclu evanghelic, continuat 
cu vieţi de sfinți, zugrăvea în chipul cel mai popular Patimile Domnului și 
inventa pe de-a-ntregul iconografia caznelor sfintei Cecilia și ale sfintului Urban, 
martirii preferați ai romanilor 1. În a doua jumătate a aceluiași secol, frescele 
de la bazilica inferioară S. Clemente vor povesti, cu mai multă artă, dar nu cu 
mai puţin sentiment, tot fapte din viețile sfinților, iar frescele din porticul de 
la S. Lorenzo fuori le mura, de la mijlocul secolului al XIII-lea, introduceau un 
realism și mai marcat, inspirîndu-se uneori chiar din viața cavalerească a timpului. 
Acest curent, care se poate întîlni mai cu seamă în secolul al XIII-lea pretutin- 
deni în pictura neoficială din Roma ?, avea chiar un maestru contemporan cu 
Cavallini, care rezuma în mod excepţional întregul sens al acestei arte populare: 
Magister Conxolus din Subiaco. 


Nu s-a arătat încă suficient cât de mare este contrastul între Conxolus — în 
care își găsea expresia toată arta romană populară — și arta oficială a lui 
Cavallini. Dimpotrivă, o tendință preconcepută de a găsi cu orice preț la Roma 
preludiul Renașterii, i-a făcut pe critici să vadă cel mai strîns raport între mani- 
festările acestor doi artiști. Eroare gravă. Conxolus lucra de fapt în cel mai 
adevărat sens al Renaşterii trecentiste, și este poate cel mai însemnat precursor 
al artei lui Giotto. Același spirit îi anima pe amîndoi — mai cultivat și mai doct 
la Giotto — mai naiv și mai proaspăt la Conxolus. Un instinct la fel de ingenuu 
îi împingea la creaţii în care observaţia realistă și vîna narativă nu mai erau 
înfrînate de atitudinea rece oficială. Apropierea este atît de mare, încît a putut 
lesne înșela cercetarea, dealtfel destul de expertă în arta lui Giotto, a unui critic 
ca Zimmermann, care a ajuns chiar să-i atribuie florentinului picturile de la 
Sacro Speco 3. Iluzia lui Zimmermann a fost fără îndoială prea puțin controlată. 
Ea este totuși semnificativă; iar un observator atent va putea găsi, de fapt, 
mai multă asemănare între ciclul din viaţa sfîntului Francisc din Assisi și scenele 
din viaţa sfîntului Benedict de la Subiaco, decît între oricare pictură de Giotto 
și arta încă arhaică, bizantinizantă, a lui Cavallini. 


1 Pentru aceste fresce şi curentul pe care îl reprezentau, vezi Al. Busuioceanu: Un ciclo di 
affreschi del sec. XI: S. Urbano alla Caffarella, în ,„Ephemeris Dacoromana”, 1924, p. 1—65. 
2 Observaţii preţioase asupra acestui curent în pictura romană se află în recentul studiu al 
lui Hermanin: IZ maestro romano di Giotto, p. 152 și urm. 

3 Zimmermann, op. cit. p. 259. Asupra lui Conxolus vezi şi H. Thode: Franz von Assisi; Ca- 
valcaselle: Storia, 1866, Vol. I, p. 134; Strzygowski: Cimabue; R. Van Marle: La peinture 
romaine, p. 200 şi urm.; dar în special Hermanin, în lucrarea: I monasteri di Subjaco, Roma 
1904, Vol. I; p. 461—485. 

Totuși, lucru ciudat, acest remarcabil Magister Conxolus era originar nu 
din Florenţa, ci din Roma, aceeași Romă unde îi erau contemporani Cosmaţii 
și elevii lor, un Torriti, un Rusuti, un Cavallini. Exista așadar ceva revoluţionar 
și la Roma, un germen al acelui spirit pe care ignoranța îl făcea și mai liber, 
Și căruia i-a lipsit doar geniul pentru a deveni triumfător. Magister Conxolus 
reprezenta acest spirit cu toată simplitatea și naivitatea lui de pictor rustic. 
Prin urmare, afirmaţia lui Hermanin, care a găsit afinități stilistice între Con- 
xolus și Cavallini, a fost o eroare, deși i-a înțeles atît de bine pe fiecare dintre 
ei. Cele două curente romane reprezentate de aceștia sînt atît de profund des- 
părțite, încît n-ar trebui să încapă nici o confuzie. În ele se manifestau două 
mentalități perfect antagonice, căutînd căi diferite. Erau chiar pe punctul de 
a și le găsi — mai mult sau mai puţin perfecte — cînd irezistibilul șuvoi al flo- 
rentinismului le-a înghițit pe amîndouă, contopindu-le în acea exprimare predo- 
minantă a artei din Trecento, giottismul 2%. 

O sută de ani mai tîrziu, cînd pînă și la Florenţa giottismul epuizat ceda 
locul inspiraţiei umaniste din Quattrocento, doi pictori, florentini fără îndoială, 
dar care cunoscuseră Roma, aveau să regăsească, cu destulă genialitate pentru 
a crea o nouă revoluție, vechea formulă plastică descoperită altădată de Caval- 
lini și pierdută apoi atîta vreme. În capela Brancacci de la Florenţa, întîi Ma- 
solino, apoi Masaccio, se întorceau la idealul sculptural al apostolilor de la S. Ce- 
cilia. Figuri cu aceeași față pătrată și cu aceeași vigoare leonină, cu staturi pe 
care expresiile de forță concentrată și severă păreau să le facă și mai înalte, 
se detașează învăluite în veșminte antice, adînc modelate, ca într-o materie plas- 
tică. În ele se anunţa o nouă intuiţie artistică, o intuiţie pe care Florenţa nu o 
mai cunoscuse, dar care acum i se impunea dintr-o dată irezistibil. Umbra lui 
Giotto rămînea departe, cu mult depășită de noua semnificaţie pe care cei doi 
artiști o dădeau picturii aproape pe neașteptate. Din revoluţia profundă a maes- 
trului trecentist rămînea cîștigată acea totală libertate iconografică ce îngăduia 
acum crearea continuă de noi tipuri și interpretări ale scenelor sacre, și mai ră- 
mînea întoarcerea definitivă către natură, care însemna nu numai aprofundarea 
imaginii în cadrul realităţii în care era introdusă, ci și expresia ei de umanitate, 
prin realismul tot mai accentuat al acţiunilor reprezentate. Dar transformarea 
completă a picturii către un sens ce devenea tot mai modern necesita încă un 
element pe care giottismul nu izbutise să-l creeze: e/ementul-om, care alimentase 
toată arta antichităţii, iar apoi, pierdut pentru multă vreme, avea să fie regăsit 
încetul cu încetul. Nu este vorba doar de chipul și de gestul uman; acestea au 
fost găsite și de Giotto, care le transmisese tuturor contemporanilor săi. Realis- 
mul expresiilor giottești era însă mai degrabă exterior, redat prin atitudini 
de durere excesivă, sau prin naive detalii episodice ale vieţii. Plastica omului 
însă — corpul — și expresia lui lăuntrică — sufletul — trebuiau căutate încă, 
iar descoperitorul lor avea să fie în pictură creatorul acelui umanism care rezuma 
tot sensul întregii Renașteri. 

Iată, într-adevăr, revoluţia celor doi florentini. Pentru prima oară după 
atita timp, corpul omenesc și expresia lui lăuntrică erau definitiv redobîndite 
în artă. Figurile severe, cu priviri adînci și cu atitudini care își prelungesc lun- 
tric semnificația, sînt proiectate în cadrul acestor fresce cu o forță de realizare 
care le dă ceva statuar, parcă de totală materialitate; trupurile înalte, viguroase, 
conturate în proporţii fără cusur, studiate metodic după realitate, se detașează 
din planurile succesive ale picturilor cu acea cvadratură puternică ce vorbește 
pe dată de un canon bine studiat. Aminteau de vechile sculpturi romane, dar 

poate și mai mult de apostolii lui Cavallini de la S. Cecilia. După o sută de ani, 
vechea tradiţie clasică, trecînd peste giottismul care îi întrerupsese firul, și-l 
regăsea, de data aceasta definitiv. Iar relaţia dintre Masolino, Masaccio și Ca- 
vallini, care nu a fost încă studiată de nimeni, nu e lipsită de posibilități %. 
Cei doi florentini fuseseră într-adevăr la Roma — despre Masolino, Vasari asi- 
gura că „pentru a studia” 1, despre Masaccio „pentru a învăța și a-i depăși pe 
ceilalți” 2 — într-o vreme cînd picturile lui Cavallini existau încă și admirația 
populară le aureola cu prestigiul unor miracole. Ştim din documente sigure că 
în 1420, Masolino, care avea atunci 37 de ani, s-a dus la Roma, unde a și exe- 
cutat cunoscutele fresce de la S. Clemente; lucrările lui la capela Brancacci din 
Florența aveau să înceapă doar cu trei ani mai tîrziu, în 1423. De la Masolino va fi 
învățat noua artă și Masaccio, care îl ajutase la S. Maria del Carmine; dar în 1428 
avea să plece și el la Roma pe urmele maestrului său. Aceasta se întîmpla nu 
mult după călătoria lui Ghiberti, primul descoperitor și admirator al operelor 
lui Cavallini și, totodată, dacă e să-l credem pe Vasari, maestrul lui Masolino. 

Există oare, într-adevăr, un contact direct între opera pictorului roman și 
noua școală inițiată de cei doi pictori florentini la capela Brancacci? Entuzias- 
mul lui Ghiberti pentru Cavallini a avut vreo influență hotărîtoare în orientarea 
lor? Iată o problemă care ar merita toată atenția. În ce mă priveşte, nu mă 
îndoiesc de legătura stilistică dintre picturile lui Cavallini și ale celor doi floren- 
tini. Umanismul pictural al lui Masolino și Masaccio trebuie să fi avut măcar o 
anticipație în concepția picturii cavalliniene. Roma duecentescă n-a rămas deci 
lipsită de orice legătură cu Renașterea. În orice caz, era o altă perioadă a Re- 
nașterii, dincolo de aceea cu care s-a căutat în genere o relație. Umanismul 
quattrocentesc putea să-și găsească izvorul inspiraţiei în Roma clasicismului 
şi a tuturor vestigiilor antice, mult mai firesc decît arta atît de revoluționară 
și populară din Trecento. Va trebui să-l sărim pe Giotto și mai bine de o sută 
de ani de giottism, pentru a regăsi cu adevărai fecunditatea școlii cavalliniene, 
dispărută atît de brusc în Trecento. Era prima oară cînd școala romană își găsea 
o prelungire și la Florenţa. Idealul antic, redobîndit definitiv în artă, făcea inte- 
ligibilă viziunea clasică și sculpturală a Romei. Această viziune va putea fi acum 
îndelung urmărită în pictura italiană, chiar și după Masaccio. Mai tirziu, un alt 
florentin trecut pe la Roma, și care ar fi singur de ajuns pentru a da acestei 
cetăţi a clasicismului prestigiul de eternitate — Michelangelo — nu va face nici 
el altceva decât să ducă pînă la cea mai înaltă expresie aceeași irezistibilă viziune 
plastică, rămînînd sculptor și în pictură. 


Apendice | 


Profit de această ocazie pentru a vorbi în treacăt și de o altă frescă duecen- 
tescă, necunoscută pînă acum și care, transpusă pe pînză, se afla în urmă cu cîțiva 
ani în aceeași bisericuță din Trastevere 3, S. Maria in Cappella, despre care am 
a agati, Op. CiN p: 219. 
2 Vasari, 10d. po 217, 
3 Dintr-o inscripție zgîriată în colțul din dreapta jos al frescei, conținînd în chip de iscălitură 
un nume şi data, de 23 februarie 1652, am putea, cred, deduce că atunci a fost transpusă fresca 
pe pînză. 

mai vorbit. Tabloul este proprietatea casei Doria Pamphili, și a trebuit să cer 
să mi-l coboare dintr-un pod al palatului Doria ca să-l fotografiez (fig. 57). 
De dimensiuni nu prea mari (1,06 x 1,32), foarte deteriorat, dar deloc retușat, 
este extrem de interesant pentru stilul care ține evident de acea epocă pre-ca- 
valliniană din care există atît de puține exemple la Roma. Subiectul este Fe- 
cioara cu pruncul între sf. loan și sf. Francisc. Mai arhaic decît cealaltă frescă 
pe care am văzut-o în aceeași biserică, nu o mai reprezintă pe Fecioară șezînd 
pe un tron cu spătar înalt ci, după moda bizantină, pe un scaun fără spătar, 
acoperit cu o pernă, totul încadrat într-un oval purpuriu. Nimburile galbene şi 
tivite toate cu cîte două cercuri, alb-albastru sau alb-roșu, nu mai sînt în relief, 
iar urmele inscripției care se mai zăresc deasupra sfîntului Francisc nu indică 
nici măcar vreun caracter semigotic. Caractere arhaice nu mai puțin evidente 
prezintă dealtfel și culorile. Conture în roșu închis, umbre verzui, lumini albe. 
Sub culoarea feţelor, acea membrana folosită pentru carnație de toți pictorii 
medievali, se întrezărește stratul de verde, prasinus, care servea totdeauna drepi 
preparaţie pentru culorile transparente 1. În sfîrşit, pe obrajii sfinţilor Ioan ȘI 
Francisc se mai pot vedea petele roșii, caracteristice atît pentru frescele cît ȘI 
pentru miniaturile din secolele XI— XIII. Nu mai sînt rotocoalele cu conture 
precise, cum se făceau de obicei și în secolul al XII-lea, ci pete de culori estom- 
pate, ale căror margini se contopesc treptat cu culoarea carnaţiei 2. 

Şcoală romană din Du dim Iconografia stîntului Francisc ar fi dealtfel 
suficientă pentru a o dovedi. Tînăr și fără barbă, sfîntul e zugrăvit după tipul 
pe care numai Roma i-l dăduse 3. Iar stilul întregului tablou dovedește același 
lucru prin toate amănuntele. Capete rotunde cu ovaluri pline și viguroase, pur- 
tînd amprenta unui nobil canon statuar, care în aceste proporții armonioase ale 
figurilor a supraviețuit unei arte dispărute, apoi acele tipuri familiare tuturor 
pictorilor romani din a doua jumătate a secolului al XIII-lea. De la Fecioara 
meșterului Conxolus din Subiaco și pînă la mozaicurile cosmatești sau cavalli- 
niene nu vom întîlni, într-adevăr, decît variante ale acelorași tipuri. 

Cine ar putea fi autorul acestei fresce? Greu de spus. Desenul este ceva 
mal abil decît maniera rustică a lui Conxolus. Urme cavalliniene sau cimabuești 
nu există încă. Ne aflăm desigur înainte de 1270, dar nu înainte de 1250. Este 
vremea maeștrilor cosmatești, titlu generic sub care includem de obicei anoni- 
matul tuturor pictorilor romani din acea vreme. Unuia dintre acești anonimi 
din al treilea sfert al secolului al XIII-lea, care reflectă încă pictura tradițională 
romană, trebuie să-i atribuim desigur această frescă. 


Apendice il 


Pe cînd corectam șpalturile acestui studiu, distinsul cercetător austriac 
dr. Robert Eisler mi-a furnizat o foarte interesantă indicație, punîndu-mă pe 
urmele unei copii contemporane a faimoasei fresce de la Aracoeli, pierdută 


1 Teophilus Presbyter: Diversarum artium schedula, Liber primus, Paris, 1843, p. 110 şi urm. 
2 W. de Grüneisen: Sainte Marie Antique, Roma 1911, p. 158. 
3 P. Vittorino Facchinetti: Iconografia francescana Milano, 1924, p. 36 și urm. 

de atîta vreme. Un document original din 1285, publicat în 1740 de Muratori! 
și conținînd chiar versiunea poetică a legendei lui Octavian cu Sibila, pomenea 
și de fresca de la S. Maria in Aracoeli, fără a indica însă drept autor pe Caval- 
lini. Codicele mai conţinea o miniatură, copie după acea frescă, miniatură repro- 
dusă de Muratori într-o gravură foarte slabă, din care s-ar putea deduce totuși 
măcar dispozitivul general al scenei. 

Aceasta era împărțită în două planuri. Jos, o arhitectură ca un arc trium- 
fal cu mai multe etaje, reprezentînd poate poarta unei cetăţi sau a unui palat, 
în faţa căreia, de o parte și de alta, Octavian și Sibila arată cu un gest către 
Fecioara din planul superior. Aceasta e zugrăvită într-un oval, șezînd cu pruncul 
în poală, înconjurată de îngeri și nori. Gravura nu ne poate spune nimic în pri- 
vința stilului. Arhitectura pare destul de arhaică și nu prezintă nici un element 
gotic. Ar corespunde foarte bine stilului roman din secolul al XIII-lea, dar veş- 
mintele personajelor par mai degrabă inventate de gravorul modern. Doar ori- 
ginalul ne-ar putea spune mai mult. 

Originalul există. Dr. D. Fava, directorul Bibliotecii Estense din Modena, a 
avut amabilitatea să mă informeze că în acea bibliotecă există încă codicele 
publicat de Muratori, catalogat sub: cod. lat. 461 și indicat de catalogul Expo- 
ziției permanente la Nr. 17. La fila 92 se află într-adevăr o miniatură cu Sibila 
care îi arată lui Octavian pe pruncul Isus. Nimeni n-a luat în seamă această 
miniatură, a cărei excepţională importanţă este evidentă. Nu numai că avem 
în ea singura reproducere contemporană a unei opere de artă de atîta timp 
pierdută, dar este totodată și cel mai vechi document iconografic al acestei 
legende atît de caracteristică pentru Roma medievală. Într-un articol publicat 
în 1906, în „,Ausonia”'?, Lionello Venturi a enumerat toate vechile ei reprezentări pe 
care le cunoștea 3. Nici una nu este însă mai veche decît miniatura amintită, 
care ar putea fi considerată o variantă a adevăratului izvor iconografic al acestei 
legende. 

Aflîndu-mă, din păcate, departe de Italia, nu am putut obține o reproducere 
fotografică a miniaturii. Deci, nu aș putea spune nimic despre caracterul ei 
stilistic. Data miniaturii (1285) ne-ar îngădui să admitem presupunerea că fresca 
de la Aracoeli ar fi o operă a lui Cavallini. S-ar putea ca Vasari să fi avut o dată 
dreptate. Dar n-ar fi imposibil nici ca miniatura să fie reproducerea unei fresce 
mai vechi, comemorînd legenda de care era legată zidirea bisericii. In orice caz, 
aceste presupuneri n-ar putea fi controlate suficient decît printr-o examinare 
directă a miniaturii înseși, sau măcar a reproducerii ei fotografice. 


1 Muratori, Antiquitates italicae medii aevi, vol. III, p. 880 B. Vezi şi Muratori, Rerum italicarum 
scriptores, vol. VIII, p. 1069 și urm. 

2 Lionello Venturi: Una rappresentazione trecentesca della leggenda di Augusto e della Sibilla 
tiburtina, „Ausonia, An. I, p. 93—95. 

3 L. Venturi citează următoarele reprezentări: un mic panou trecentesc la Muzeul din Stuttgart 
(Nr. 465), citat şi de Cavalcaselle, Storia, 1887, IV, d. 286; un basorelief decorînd un arc care 
închide altarul din vechea biserică Aracoeli, opera unui rudimentar sculptor roman, poate 
de la sfîrşitul secolului al XIII-lea sau începutul secolului al XIV-lea (citat şi de P. Casimiro 
Romano, Memorie, p. 161); gravura publicată de Muratori. Miniatura de la Biblioteca Estense 
nu era încă cunoscută de Venturi și a rămas pînă acum inedită. 

O MINIATURĂ INEDITĂ DIN SECOLUL AL XIII-LEA * 
REPRODUCÎND 
O OPERĂ PIERDUTĂ A LUI PIETRO CAVALLINI ! 


Vasari, enumerînd operele atribuite lui Pietro Cavallini, insistă în mod special 
asupra uneia din ele, pe care o consideră drept cea mai importantă: fresca de pe 
bolta corului de la Santa Maria in Aracoeli, reprezentind Sibila tiburtină cu 
împăratul Octavian: ,Dar cea mai bună operă făcută de el în acel oraș a fost în 
biserica Aracoeli pe Capitoliu; unde a pictat în frescă pe bolta absidei mari 
pe Maica Domnului cu pruncul în braţe, înconjurată de un cerc de soare, iar jos, 
împăratul Octavian adorîndu-l pe Isus Cristos, pe care i-l arată Sibila Tiburtină ; 
care figuri s-au păstrat mult mai bine decît celelalte în această operă, pentru că 
acelea care se află pe bolți sînt mai puţin atinse de praf decît cele care se fac pe 
fațade. .. "2. Din păcate, toate picturile din corul bazilicii aracoeliene aveau să 
dispară curînd după ce Vasari scrisese aceste rînduri. În 1575, importante lucrări 
de restaurare au modificat întregul cor al bazilicii, iar în 1565, Niccolò Trometta 
din Pesaro a fost însărcinat să execute aici noi picturi 3. Scena descrisă de Vasari 
pare să fi existat totuși încă în secolul al XVII-lea, căci Baldinucci afirmă că în 
1659 ea putea fi văzută într-o lunetă din refectoriul mănăstirii 4. După această 
dată, fresca dispare definitiv. 

Frecventele erori ale.lui Vasari în privinţa operelor atribuite lui Cavallini, 
precum și tăcerea păstrată în această privință de Ghiberti — principala sursă 
referitoare la maestrul roman — au dus chiar la îndoiala că această operă ar 
aparține într-adevăr lui Cavallini. Ea a fost de aceea uitată încetul cu încetul, sau 
neglijată chiar de istoricii de artă. 

O întîmplare fericită ne-a pus pe urmele unei copii contemporane a faimoasei 
fresce. Dr. Robert Eisler mi-a atras acum cîtva timp atenția asupra unui document 
publicat în 1740 de Muratori, care menţiona fresca de la Aracoeli, fără a-l numi însă 
pe Cavallini drept autor al ei. Este vorba de un manuscris din 1285, care cuprinde o 


Revue Archéologique, Paris, 1929. Traducere din franceză. 

1 Pentru toată această problemă a se vedea: Al. Busuioceanu, Pietro Cavallini e la pittura 
romana del Duecento e del Trecento, Apendice II, în ,„,Ephemeris Dacoromana”, III, 1925, 
p. 405— 406. 

2 Vasari: Le vite, ed. Milanesi, 1878, Vol. I, p. 339. 

3 P. Casimiro Romano: Memorie istoriche della chiesa e convento di Santa Maria in Aracoeli, 
Roma, 1736, p. 30 și 141. 

4 F. Baldinucci: Notizie de'professori di disegno da Cimabue in quà, Florența, 1768, Vol. II, p. 11 

versiune poetică a legendei Sibilei Tiburtine, și este ilustrat cu o miniatură reprodu- 
cînd fresca de la Aracoeli *. Muratori a publicat chiar o gravură după această 
miniatură, gravură destul de slabă care nu îngăduie o apreciere a stilului acestei 
opere. Cît despre original, care nu fusese menționat de nici unul din istoricii lui 
Cavallini, rămăsese încă necunoscut. 

Cercetări ulterioare ne-au permis să îl regăsim la Biblioteca Estense din 
Modena (cod. lat. 461). La pagina 92 a manuscrisului figurează miniatura copiată 
de Muratori 2; ea corespunde întru totul descrierii lui Vasari. 

Scena este împărţită în două planuri. În partea de jos, o arhitectură con- 
venţională reprezintă o poartă mare, flancată de două turnuri cu cîte două etaje 
încununate de niște edicule. Este probabil poarta unui palat, sau a unui oraş; 
ar fi greu de recunoscut chiar imaginea Capitoliului, unde era localizată legenda. 
În fața acestei porți se află două personaje în veșminte antice: împăratul, care 
poartă o coroană pe cap, și Sibila, ținînd o carte, stau de vorbă cu însufleţire °. 
Amândoi arată spre chipul Fecioarei, care ocupă planul de sus al miniaturii. Așezată 
pe un tron fără spătar, ea ține pe genunchi pe copilul Isus, avînd de fiecare parte 
cîte un înger. Madona este încadrată într-un oval făcut din nori stilizaţi. Scena 
nu este însoţită de nici o inscripție. 

Este cazul să considerăm că această imagine ar fi cu adevărat reproducerea 
unui original de Cavallini? Iată un lucru mai greu de spus. Data și stilul miniatu- 
rii n-ar contrazice o asemenea ipoteză. Anul 1285 corespunde epocii în care 
pictorul era ocupat cu lucrările sale de la S. Paolo fuori le mura, și este probabil că 
începuse să lucreze la Roma încă din 1273, cînd prezența lui este semnalată 
la S. Maria Maggiore, alături de Cimabue, care i-a fost probabil maestru î. N-ar fi 
așadar imposibil ca el să fi lucrat atunci și la S. Maria in Aracoeli. Pe de altă parte, 
stilul miniaturii nu contravine caracteristicilor primelor opere ale lui Cavallini. 
Arhaismul arhitecturilor bizantine se regăseşte în toate picturile din acea epocă, 
și poate fi recunoscut și în copiile care s-au păstrat după frescele executate de 
Cavallini la S. Paolo. Este adevărat că în arhitecturile operelor sale ulterioare se 
remarcă forme mai logice, precum și alte detalii decorative decît frunzele stilizate 
care împodobesc arhitectura din miniatura de față. Dar nu este imposibil ca 
miniaturistul să fi modificat modelul pe care îl copia, introducînd cîte ceva din 
propria lui imaginaţie. Faptul care ar putea suscita o îndoială mai serioasă ar fi 
tăcerea lui Ghiberti, care nu vorbeşte de nici o frescă cavalliniană la Aracoeli. 
Se știe cît de exacte sînt informațiile florentinului în privinţa lui Cavallini și se 
cunosc de asemenea multiplele erori ale lui Vasari asupra acestui subiect. Ar fi 
chiar de mirare să nu fi existat la Aracoeli nici o reprezentare anterioară secolului 
al XIII-lea a acestei legende, atît de intim legată de însăși zidirea bisericii. Dar ne 
aflăm aici în domeniul ipotezelor, iar miniatura singură nu poate rezolva pro- 
blema. Să dăm așadar crezare afirmației lui Vasari, pînă la proba contrarie, 


1 Muratori: Antiquitates ital. med. aevi, Vol. III, p. 880 B; vezi şi Muratori: Rerum ital. script. 
Vol. VIII, p- 1069 și urm. 

2 Datorăm aceste informaţii amabilității dr. Fava, directorul Bibliotecii Estense; fotografia 
pe care o reproducem în articolul de față, şi care ne-a fost împrumutată de dr. Eisler, se dato- 
rește bunăvoinţei d-lui Emmanuele Barrabino din Genova. 

3 Cartea era atributul tradițional al Sibilei Tiburtine. Iconografia evului mediu urma, în această 
privință, un pasaj din Lactantiu care, menţionînd-o pe Sibila Tiburtină, adăuga: „quae Tiburi 
colatur ut dea juxta ripas amnis Anienis, cujus in gurgite simulacrum ejus inventum esse 
dicitur, tenens in manu librum”. Lactantiu: De divinis institutionibus, lib. I, cap. VI. 

4 Al. Busuioceanu, op. cit., p. 265 şi urm. 

Dacă problema aceasta nu poate fi rezolvată, miniatura prezintă însă și un 
alt interes, care o face prețioasă prin ea însăși. Ea păstrează cea mai veche repre- 
zentare iconografică a acestei legende atît de caracteristic romană. Lionello Venturi 
a publicat un mic studiu asupra iconografiei acestei scene, citînd toate exemplele 
care îi erau cunoscute 1. El nu indica decît trei reprezentări, datînd din evul mediu: 
1. un mic panou de la Muzeul din Stuttgart (nr. 465), datat din 1358 și atribuit de 
Venturi lui Paolo Veneziano (citat și de Cavalcaselle); 2. un basorelief, astăzi 
pierdut, care decora altădată arcada unui retablu de la Aracoeli, și pe care îl 
socotește, după P. Casimiro, drept opera unui grosolan marmorar roman de la 
sfîrșitul secolului al XIII-lea, sau poate începutul celui de al XIV-lea; 3. gravura 
publicată de Muratori, al cărei original îi era necunoscut ?. Venturi atribuia 
acestor reprezentări două izvoare diferite: unul mai recent și mai complet, repro- 
dus în panoul de la Stuttgart și recunoscut de Venturi în Leggenda aurea a lui 
Jacopo da Voragine; celălalt, mai vechi, este cel din gravura publicată de 
Muratori și reprodusă incomplet și de marmorarul roman. Este evident că sursa 
acestora nu era alta decît fresca de la Aracoeli, care constituia, ca să spunem 
astfel, modelul oficial al scenei respective. 

Să fi fost, de asemenea, această frescă prima elaborare iconografică a legen- 
dei? Ar fi greu de afirmat. În orice caz, ea furniza prototipul definitiv, prototip 
care ne-a fost din fericire păstrat în miniatura descrisă mai sus. 


1 Lionello Venturi: Una rappresentazione trecentesca della Leggenda di Augusto e della Sibilla 
Tiburtina, în ,Ausonia”, I, 1906, p. 93 şi 95. 

2 El nu cita fresca, de la Aracoeli, dar enumera alte cîteva reprezentări mai recente: o 
frescă pierdută a lui Ghirlandaio, care decora arcada capelei Sassetti de la S. Trinità din 
Florența, (menţionată de Vasari); o frescă de Peruzzi la Fontegiusto; un tablou de Falconetto 
la Muzeul din Verona, şi un tablou din colecția Layard din Veneţia, pe care îl atribuia unui 
elev al lui Cima da Conegliano. Asupra originalului d'Este, Venturi remarca: „Nu mai 
există, nici urma acestui codice în Biblioteca Estense”. Pentru operele flamande și franceze care 
reproduceau în secolele XV și XVI această scenă, inspirîndu-se din alte surse, vezi Em. Mâle: 
L'art religieux de la fin du Moyen-Age en France, Paris, 1929, p. 255 nota 5. 

PICTURA ITALIANĂ ÎNAINTE DE CIMABUE ' 


Era o vreme cînd istoria primei renașteri a picturii italiene se începea cu Cimabue. 
Piatra aceasta de unghi, pe care avea să se clădească îndelung, o așezase însuși 
Vasari. Era chiar cuvîntul de început al acelor minunate Vei în care și greşelile 
sînt prețioase celor ce clădesc astăzi istoria pe urmele lui: „Sub nesfîrșitul potop de 
rele ce doborise şi înecase biata Italie, nu numai că se năruiseră toate monumen- 
tele vrednice de acest nume, dar ce era mai rău, pierise cu desăvîrșire orice meșter, 
cînd prin voia lui Dumnezeu se născu în cetatea Florenței, la anul 1240, ca să dea 
cele dintii lumini meșteșugului picturii, Giovanni, numit Cimabue, din nobila 
familie a Cimabuilor cunoscută în vremea aceea” 2. Greșeala lui Vasari a fost de 
mult înlăturată. Cercetătorii moderni 3, care au avut și mai au încă de îndreptat 
din spusele istoricului aretin, au lămurit încetul cu încetul urma mult mai îndepăr- 
tată a acelei „dintii lumini” a meșteșugului picturii în Italia. Cu două şi cu trei 
sute de ani chiar înaintea florentinului, ceva din spiritul lui îndreptat spre 
înțelesuri noi se simțea sfios, neștiutor de propria-i îndrăzneală, în multe fresce 
zugrăvite nepretenţios și anonim, adeseori de mâini umile de țărani, în pridvoarele 
vechilor bazilici ale Romei, în umbra zidurilor mănăstirești sau în modeste 
biserici de ţară. 

Pe unele le-au scos abia tîrziu la iveală arheologii. Mîna isteață a multora 
dintre ei a fost într-adevăr fericită. Pe lîngă cele mai multe însă, cercetătorii sau 
curioșii au trecut îndelung fără să le vadă. Abia în urmă critica le-a scos și pe 
acestea la lumină. Istoria picturii italiene şi-a adăugat astfel un capitol întreg 
al originilor”. Între Cimabue și pictura „bizantină ” a evului mediu italian sînt 
acum cel puţin două sute de ani de căutări și începuturi ale unei arte noi. 


Am putea coborî pînă în secolul al IX-lea, secol de adîncă ignoranță și inerție 
morală ca și artistică. Italia întreagă se găsea ca sub apăsarea unei nopţi, iar 
Roma însăși își pierduse pînă într-atita prestigiul, încît un împărat ca Mihail 
al Bizanțului putea să scrie papei Nicolae I și să-l întrebe cum de nu se rușina să 


1 Capitol dintr-un studiu mai întins asupra Primitivilor italieni. 
2 Vasari, Le vite dei più eccellenti pittori, scultori e avchitettori, Ed. Milanesi. Florența, 1878, 
vol.I, p. 247 


Roma, București, 1929, an VIII mr. 3 și IX w. 2: 

mai folosească limba latină, limbă pe care „nu o mai vorbesc decît barbarii și 
Sciţii”. Bietul papă îi răspundea cu demnitate, și într-o latină încă destul de corec- 
tă, minunîndu-se și el cum un împărat care se intitula „roman” putea să nu 
cunoască și să disprețuiască limba propriilor lui supuși, limba lui Cezar, a lui 
Cicero și Vergiliu, în care se scrisese odinioară pe stilpul crucii din Golgota titlul 
de martiriu al Mîntuitorului 1. 


Dar apărarea papei rămînea neputincioasă cînd în Roma însăși ea nu mai 
putea găsi decît slabe ecouri. Neştiința era, într-adevăr, atît de mare pînă și în 
cler și mînăstiri încît, cum mărturisește alt document, nici episcopii nu mai 
știau să se iscălească. Mînăstirile și bisericile mucezeau în umbră, se înconjurau de 
ziduri crenelate pentru asediile care nu erau rare, sau își trimiteau călugării să 
cerșească o milostivire ce nu se mai ivea de la sine. Arta își pierduse înțelesul, 
iar cînd pe urma deselor pîrjoluri ce mistuiau uneori casele Domnului pînă în 
temelii, vreun abate rămas fără gospodărie ori speriat de pîrjolul și mai cumplit 
al Gheenei care îl aștepta, se hotăra să ridice vreo mînăstire nouă pe ruinele celei 
distruse, atunci ignoranţa și neîndemînarea își scriau urmele și în piatră, pentru 
lauda lui Dumnezeu, pe care vremurile îl sileau să se mulțumească și cu mai puţin. 


Vreun capitel împodobit cu flori neînțelese, abia zgîriate în piatră, vreun animal 
ciudat care vrea uneori să aducă a leu dar ieșea mai puțin decît un vițel, săpat în 
cadrul vreunei uși ori pîndind din muchia unui pilastru, vreun arc potrivit strîimb 
între coloanele unui claustru îți vorbesc îndată de simplitatea îngerească a 
meșterilor care le ciopleau. 


Pictura nu era nici ea mai fericită. Vechiul meșteșug al frescelor romane, 
care din vremea scenelor păgîne de la Pompei, pînă la Catacombe și pînă tîrziu în 
picturile absidale ale bazilicilor se păstrase cu același proaspăt sentiment de viaţă 
și cu același plastic caracter uman, era de mult pierdut. Ultimele opere pe care le 
mai putuse inspira fuseseră frescele de la începutul secolului al VIII-lea, zugrăvite 
în vremea papei loan al VII-lea la Santa Maria Antica în Forul Roman 33. În rest, 
tipicul bizantin pătrunsese pretutindeni, aducînd cu el formule gata alcătuite 
pentru meșteri care nu mai știau nici măcar cum e omul. Sfinți ţepeni, cu mîini 
frînte de la cot, ținînd în ele cărți ce seamănă mai degrabă a lădiţe, sau binecuvîn- 
tînd grecește; Cristoși șezînd pe globul lumii sau în jilțuri împodobite, dar fără 
urma vreunei expresii în ochii peste măsură căscaţi; sfinte Fecioare care abia 
țin cu două degete de umăr vreun Cristos copil, ce ar părea că le stă în poală dar 
este suspendat în aer, umplu bisericile mari și mici, străjuiesc altarele și ușile, 
nemișcați, cu priviri ce se pironesc asupră-ți fără a-ți spune nimic, asemenea. 
unor stafii. 

"Pictură bizantină numai fiindcă proveniența ei era din Răsărit. În realitate, 
ea încetase de mult să se împrospăteze măcar din modelele Bizanțului, unde știința 
artiștilor nu era de disprețuit. Italia își pierduse contactul direct cu împărăția de 
la Răsărit. Din secolul al VIII-lea chiar, luptele iconoclaste îndepărtaseră cu 
totul Răsăritul de Apus. Și dacă în jurul Romei, la Grotta F errata, ori în inima 
cetății chiar, la Santa Maria in Cosmedin, călugări greci goniți de prigoanele de 
la Bizanț se așezaseră de mult întemeind adevărate vetre orientale în inima. 
Italiei, ei își pierduseră contactul viu cu centrele artistice ale Orientului de 
atunci. Modelele odinioară importate prin Ravenna și treptat degenerate se 


1 J. Gregorovius: ,,Geschichte der Stadt Rom im Mittelalter, vom V bis zum XVI Jahrhundert”, 


Stuttgart, 1890, vol. III, p. 142 — 143. Tot în Gregorovius şi alte documente relative la. 
obscurantismul clerului italian în această epocă. 

repetau de la un loc la altul, se reproduceau aidoma, cu singurele variante pe 
care le mai puteau da neîndemînarea sau graba fiecăruia. 

Şi totuși, ici și colo prindea să se ivească cîte un început de expresie care 
rupea rigiditatea liniilor, strecurînd uneori și înțelesuri mai vii în formele copilă- 
rește încondeiate. Era începutul unui gînd încă inconștient, dar pe care ai fi putut 
să-l simţi cum se pregătea să iasă la lumină. Unde întîi, e greu de spus. Destul de 
timpuriu însă, și încă din vremea celei mai întunecate ignoranțe. 


Sfântul Clement din Roma 34. Bazilica azi subpămînteană este clădită din seco- 
lul al IV-lea, poate chiar pe locul casei acestui sfint. Deasupra ei, la începutul 
veacului al XII-lea, papa Pascal al II-lea ridicase altarul nou pe care generozitatea 
cardinalilor și a papilor de mai tîrziu avea să-l împodobească cu atîtea bogății. 
Abia tîrziu, în secolul trecut, cazmalele călugărilor irlandezi aveau să-i descopere 
iar urma. Azi, la lumina slabă a lămpilor electrice, pe zidurile umede și goale, 
poţi citi aproape întreaga istorie a picturii romane din vremea aceea. Miini diferite 
au zugrăvit cam din secolul al IX-lea scenele naive, așezate aproape la întîmplare, 
unde și cât le-a permis locul. 3 

Una dintre ele merită mai ales să fie privită mai de aproape. Scena Înălță- 
rii Domnului, care încheie o serie mai lungă de tablouri evanghelice. Vremea a 
distrus-o în mare parte, transformînd-o într-un mizer rest arheologic. Destule 
amănunte însă, și dintre cele mai caracteristice, sînt încă în stare să dezvăluie 
unui ochi atent ceea ce începea să fie uneori neașteptat în viziunea acestor pictori 
anonimi. Iconografic scena nu se deosebește prin nimic de obișnuitul tipic bizantin. 
Isus, glorificat în curcubeul simbolic, este înălțat la cer de îngerii care zboară în 
dreapta și în stînga lui. Dedesubt, Fecioara pe o înălțime își întinde braţele în 
semn de rugăciune mare spre Mîntuitor; jos, grupurile apostolilor îngrămădiți 
de o parte și de alta încheie simetric scena, întocmai ca în icoanele bizantine. 

Ce lucru extraordinar s-a întîmplat însă? Ce vînt neobișnuit a trecut printre 
apostolii ce se înșiruiau alteori nemișcaţi și asemănători unul cu altul, iar acum 
sînt agitați ca de o furtună? Trupurile lor se frîng cu violență și se răsucesc 
înspăimîntate, braţe se ridică înspre cer însoțind parcă strigăte, feţe se ascund 
în palme de teama de a nu vedea. ochi înfricoșaţi se întorc căutînd undeva scăpa- 
rea. La picioarele Mariei, sfinții Petru și Pavel, încovoiaţi, nimiciți de teamă, se 
feresc parcă gata de a fi striviţi de cerul ce stă să cadă asupra lor. 

Minunată naivitate a cine știe cărui zugrav anonim, care încerca neîndemina- 
tic să spună pentru prima oară ceva! Liniile lui îngroșate fără dibăcie se mlădiau 
mai mult decît trebuia. Gîndul timid, nepriceput să-și rostească tilcul, se folosea de 
violenţă, din teama de a nu spune prea puţin. Înălțarea Domnului, pe care el 
și-o închipuia poate în sine altfel, lua sub penelul său înfățișarea unei catastrofe, 
în faţa căreia apostolii se agitau înspăimîntați și neputincioşi. Era barbar, dar 
era în sfîrșit o expresie, și între cele dintîi, printre miile de chipuri moarte şi de 
scene fără noimă care acopereau bisericile din acea vreme. 

Să însemnăm deci, fiindcă reprezintă o dată, chipul papei zugrăvit în margi- 
nea acelei scene, Leon al IV-lea, pe care nimbul pătrat și albastru din jurul capului 
îl arată a fi fost încă în viaţă în timpul zugrăvirii frescei — jumătatea veacului 


al IX-lea. 
Asemenea licăriri însă, repede stinse, și pe care trebuie să le punem mai mult pe 


seama întîmplării, erau rare de tot. Cercetătorii atenţi încep să le descopere 
ici și colo, fără legătură între ele, fără urma vreune! conștiințe artistice mai 

lămurite, fiind mai mult părerea unui gînd căruia adesea nici nu știi dacă i se 
cuvine vreo însemnătate. Iar cînd se ivesc, destul de timide, în gestul exagerat 
al vreunui personaj, în chipul mai aproape de omenesc al vreunui sfînt, ori în 
vreo scenă inspirată și din alte izvoare decît din tipicurile obișnuite, barbaria 
formelor este încă atît.de mare, încât expresia artistică se află mai mult în închipui- 
rea noastră, decît în umila nepricepere a mîinilor ce le zugrăveau. Va trebui să 
așteptăm mai bine de un secol, pînă în preajma anului 1000, și va trebui să 
părăsim uneori Roma pentru bisericile mici de țară din împrejurimi, ca să întîlnim 
urme mai evidente și mai numeroase ale unei transformări pînă acum abia 
întrezărită. 


Către sfîrșitul secolului al X-lea, și în secolul următor mai ales, urmele aces- 
tea se fac din ce în ce mai dese, mai puțin întîmplătoare, lămurind o anume 
înclinare a gustului popular neîntilnită încă în epocile mai vechi. Bisericile din 
întreaga Italie, îndeosebi cele din regiunea Romei, se acoperă cu lungi cicluri de 
picturi reprezentînd povestiri din Evanghelie sau din viețile martirilor. În serii 
nestîrșite, ele se desfășoară fie de-a lungul navelor, fie în spaţioasele porticuri 
romanice, înlocuind galeriile de sfinți rigizi Și izolați care umpleau pînă atunci 
bisericile. Un gust de povestire, și de povestire pe înțelesul tuturor, pe care 
zadarnic l-am căuta în vechile tradiții, se ivea aducînd cu el și o mentalitate 
nouă, ușor de citit din toate manifestările ei. Un realism dus uneori pînă la 
cruzime, o căutare de a exprima mai ales ceea ce este omenesc în povestirea 
evanghelică, prin amănunte care o apropie de viața profană de fiecare zi, şi mai 
ales o înclinație de a zugrăvi tot ce e suferință omenească în povestirea evanghelică, 
dau un caracter cu totul nou artei din vremea aceasta. 


Patimile Domnului, cu atîta grijă ocolite altădată, reprezentate mai mult în 
aluzii sau în scene care să nu poată știrbi cu nimic din demnitatea Mîntuitorului, 
erau acum cu ardoare căutate şi descrise în toate amănuntele, în locurile cele mai 

vizibile ale bisericilor. N-a rămas bisericuță cît de neînsemnată care să nu-şi 
aibă ,Evanghelia”, sau măcar „Patimile” ei înșirate în mici compartimente 
alăturate, întocmai cum în cărţile ce se scriau pe piele de vițel, se înșirau miniatu- 
rile. Iar fiindcă Evangheliile citite din altar nu ofereau destule motive de inspira- 
ție, nu dădeau tocmai ce era mai omenesc în viața Mîntuitorului, se cercetau cu 
de -amănuntul și evangheliile apocrife, cărțile născocite de imaginația aprinsă a 
scriitorilor din primele veacuri creștine, căci în ele pictorul putea găsi cu amănunte 
uneori drastice întreaga descriere a nașterii Domnului, și minunatele întîmplări 
ale fugii în Egipt, și faptele Mariei, ca și atîtea destăinuiri noi despre patimile 
Miîntuitorului. Uneori, în alte apocrife, el putea găsi chiar fapte dintre cele mai 
extraordinare, care lipseau cu totul din cărțile oficiale,cum era călătoria lui Isus 
la iad și mântuirea simbolică a lui Adam 1. 

Toate aceste scene care colorau închipuirea populară, dînd uneori o notă 
romantică povestirii evanghelice, se împerecheau cu vechile scene consacrate 
oficial, împrumutau elementele lor iconografice, dar le modificau destul de des, 
inventînd o seamă de amănunte realiste pline de vivacitate, care sporeau interesul 
întregii povestiri. Scena Bunăvestirii, de pildă, nu se mai petrecea numai între 
înger și Maria, ca în vechile reprezentări; pictorul de la începutul veacului al XI- 
lea inventa încă un personaj, servitoarea Mariei, care pe jumătate ascunsă după o 
perdea, se ivea în pragul casei iscodind convorbirea Fecioarei. Alteori, în reprezen- 


1 'Textele apocrife au fost publicate și comentate de Tischendorf: De evangeliorum abocryphorum. 
origine et usu, Hagae 1851, și Evangelia apocrypha, Lipsiae, 1876. 


368 


—” — ——.— 


tarea patimilor Domnului erau întrebuințate mijloace și mai drastice, pentru a 
face scenele expresive. În episodul prinderii lui Isus, Petru se mulțumea odinioară, 
pentru a respecta cuvintele Evangheliei, să ridice doar sabia asupra lui Malchus, 
servitorul lui Pilat; acum este înfățișat chiar în clipa cînd îi taie urechea, și nu 
cu spada, ci cu un cuțit, iar sîngele curge șiroaie. Figura lui Isus însuși nu e 
scutită de cruzimea acestui realism, căci nu este rar, de pildă, să întîlnești în 
scena drumului pe Golgota un Cristos nu numai doborit de greutatea crucii dar, 
spre o umilinţă și mai mare, tras cu brutalitate de un ștreang, care e petrecut în 
jurul gîtului. 

Din același gust de a povesti în amănunte suferințele cele mai crude ale 
creștinismului erau reînviate cu sîrguință toate istoriile martirilor, dîndu-li-se 
pretutindeni locurile cele mai de onoare în biserici. Așa cum nu se mai afla 
bisericuță care să nu-și aibă „evanghelia” ei, nu se mai afla nici una care să nu-și 
aibă istoria martirilor ei. Nu numai a celor mari: sfîntul Ștefan, sfîntul Laurenţiu, 
siîntul Sebastian nu mai izbuteau să-i mulțumească pe creștinii care ardeau de 
închipuirea altor suferințe și mai extraordinare. Se cercetau faptele celor mai 
obscuri martiri, adeseori fiind suficientă doar o vagă legendă, pentru a descrie 
apoi cu amănunte care zbîrleau părul, tot ce pătimiseră pentru credință. Sfinţi 
prăjiți de vii, sfinți jupuiţi, sfinți fierți în vreo căldare mare, sfișiați de căngi ori 
purtîndu-și singuri pe palme capul retezat, se iveau acum la fiecare pas, biciuind 
imaginaţia, urmărind gîndurile credincioșilor ca o obsesie însîngerată. lar cum 
obsesiile sîngeroase sînt dublate întotdeauna de nostalgii duioase și idilice, nu era 
deloc rar ca între scenele sîngeroase să întîlnești și cine știe ce imagine cîmpenească 
ori familiară, stîngaci zugrăvită, însă plină de lirism și de naivă poezie aproape 
copilăroasă. Sentimentul profan își făcea astfel loc ori de cîte ori putea, înviora 
închipuirea cu imagini noi ce se lăsau încet, încet descoperite și ducea arta încă 
umilă a acestor meșteri pe alte drumuri decît cele ale tipicurilor teologice de 
odinioară. 

O înșirare a monumentelor păstrate din această vreme n-ar fi poate prea 
lungă dacă ea n-ar face decît să repete în alte variante caractere ce se pot găsi în 
fiecare dintre ele. La San Bastianello pe Palatin, în mijlocul Romei (frescele de la 
sfîrșitul secolului al X-lea, azi dispărute, sînt cunoscute însă din copiile vechi 
păstrate într-un codice la Vatican); la San Urbano alla Caffarella, în marginea 
Romei, sau și mai departe, la Sant'Angelo in Formis 35, aceleași cicluri caracteris- 
tice acoperă pereţii, povestind cu vioiciune patimile Domnului sau istorii amănun- 
tite de martiri. Ne vom opri la unul singur dintre ele, cel mai întins și totodată și 
cel mai caracteristic, fiindcă vom găsi în el toate elementele acestei arte încă 
rudimentare, în care gîndul popular își căuta expresia. 


Sant Urbano alla Caffarella 3 este o bisericuță părăsită, la care nici Bedeke- 
rul, nici ciceronele roman nu prea știu să te îndrepte, deși nicăieri în Campania 
romană nu s-a păstrat mai vie și neatinsă priveliștea de acum aproape două mii 
de ani. Se află dincolo de Poarta sfîntului Sebastian, între Via Appia antica și Via 
Latina: un templu rustic, vechi din timpul Antoninilor, desprinzîndu-și silueta 
încolonată din mănunchiul de plopi și salcîmi ce adumbresc tăpșanul unei mici 
coline. În secolul al II-lea al erei noastre aici era domeniul unei vile a lui Herodian 
Atticul, sofistul nespus de bogat, preceptorul viitorilor împărați Marc Aureliu și 
Lucius Verus, iar în 143 consul la Roma. După moartea tragică a soției sale, Annia 
Regilla, Herodian îi ridicase acest templu în locurile ei familiare. Annia Regilla era 
reprezentată în marmură, asemenea unei nimfe, urmînd pe zeiţa ei patroană, Ceres. 
Apoi, tradițiile creștine au legat lăcașul de amintirea sfîntului Urban, martirul care 

şi-ar fi găsit acolo refugiul în vremea persecuțiilor din timpul lui Marc Aureliu. 
Amintirea aceasta a dus apoi și la transformarea templului de mult părăsit, în 
biserică închinată sfîntului Urban. Ă 

Urma acestei consacrări se mai păstrează încă în mica criptă a bisericii. In 
fundul unei ocniţe întunecate, la lumina slabă a lumînării care le va da pentru o 
clipă viață, se pot desluși chipurile primilor sfinți veneraţi în noul lăcaș creștinesc. 
Tepene și hieratice, cu ochi lipsiți de privire holbîndu-se neputincioşi în întuneric, 
cu gesturi ce nu pot vorbi deși se silesc din răsputeri să se facă înțelese, îți apar 
din nimburile mari, tivite gros, asemenea unor ciudate închipuiri primitive, pe 
care nu mai știi dacă pietatea ori superstiția le-a așezat în acea ascunzătoare: 
Fecioara cu pruncul în brațe, între sfîntul Ion și sfîntul Urban. Amănunte icono- 
grafice și stilistice pe care le-am studiat în altă parte și nu e locul să le reproduc 
aicit, lămuresc epoca acestei umile și subterane devoțiuni ce venea să înlăture 
luminoasele sculpturi păgîne de altădată: sfîrșitul secolului al X-lea și totodată 
— ceea ce este și mai vrednic de remarcat — sfîrșitul artei înseși, care, îndelung 
secătuită de prescripţii și canoane, se întorcea, cînd știința acestora, era pierdută, 
la rudimente tot atît de primitive și de barbare, ca și întreaga epocă ce le dădea 
naștere. 
Cîţiva ani mai tîrziu însă, tot la Caffarella, aceeași umilă ignoranță țără- 
nească ajunsă îndrăzneață poate prin inocenţă, în orice caz eliberată cu totul de 
știința bădărană a zugravilor de meserie, avea să încerce și limbajul nou pe care îl 
vom întîlni ici și colo din ce în ce mai dezlegat. De rîndul acesta, mîna hotărită a 
meșterului cuteza să zugrăvească la lumină: întregul interior al templului, sub 
bolțile pe care a mai rămas încă urma strucurilor antice, este încins de două ori cu 
brîul colorat al frescelor ce se desfășoară în compartimente egale, suprapuse. 
Tainica bisericuță a sfintului Urban, cercetată doar de plugarii și păstorii din 
Campania, își avea acum și ea nu numai „evanghelia ei, dar și istoriile celor mai 
populari dintre martirii Romei, stintul Urban și sfînta Cecilia, lîngă care era 
păstrat un loc și pentru sfîntul Laurenţiu, cel prăjit pe grătar, și pentru alți sfinți 
mai mici, cărora călăi neîndurători le retează braţele și capetele. 

„Istoriile” sînt și azi tot atit de vii ca și odinioară, deși mult mai tirziu, 
în secolul al XVII-lea, o mînă puţin pricepută a încercat să le refacă. Vom găsi în 
ele toată verva născocitoare a acelui gust de a povesti despre care aminteam mai 
sus; vom regăsi toată cruzimea sîngeroasă ce tulbura imaginația și pietatea 
populară; iar într-o scenă sau două, în imagini simple și rustice, și acel fraged 
sentiment al vieţii, pe care povestirea încărcată de alaiul evanghelic nu-l îngăduia 
întotdeauna. Dar vom găsi și ceva mai mult: o expresie stilistică nu mai puțin 
surprinzătoare prin spontaneitatea cu care izbutește să dea viață scenelor naive și 
desenate fără pricepere. Vivacitatea și varietatea compozițiilor impresionează de 
la prima privire. Figurile sînt distribuite liber, într-o abundență de atitudini 
uneori destul de îndrăzneţe, pe care zadarnic ai încerca să le cauţi în picturile de 
altădată. Corpurile lungite, înfățișate în mișcări expresive, şi-au pierdut pînă și 
fizionomia tradiţională bizantină, amintind mai degrabă chipurile din miniaturile 
lombarde sau de dincolo de Alpi. Gustul împodobirii excesive a veșmintelor și 
tronurilor a dispărut şi el. Costumele simplificate tind către același realism pe 
care îl vădeșşte întreaga concepție a povestirii. 

Câtă îndrăzneală era însă în încercarea aceasta țărănească de a închipui 
istoria creștină nu vom putea înţelege bine decît cercetînd cu de-amănuntul 


1 Al. Busuioceanu, Un ciclo di affreschi del secolo XI: S. Urbano alla Caffarella, în ,Ephe- 
meris Dacoromana” Roma, vol. II, 1924, p. 1—65., 

scenele cu totul inedite ale istoriei martirilor de la Caffarella. Viaţa sfintei Cecilia 
și a sfîntului Urban nu fuseseră încă niciodată zugrăvite în vreo biserică. Meșterul 
de la Caffarella le inventa el însuși. „Actele” celor doi martiri îi stau bine-nţeles în 
ajutor; dar trebuie să urmărești de la o icoană la alta toată istoria picturii vechi 
creștine, ca să-ți dai seama ce faptă mare însemna, în vremea aceasta de adîncă 
neștiință, o asemenea încercare de a imagina fără modele o istorie complicată, 
care trebuia să fie înțeleasă și de cei mai simpli credincioși. Picturile de la Caffa- 
rella sînt din acest punct de vedere primul indiciu neîndoielnic al drumurilor noi pe 
care intra arta italiană. Meşterul lor, „Fratele Bonizzo”, care le semna în anul 101 l, 
este desigur prea umil ca să poată fi trecut printre numele de seamă ale acestei arte, 
dar inspirația lui rustică și îndrăzneala naivă de a potrivi istoriile sfinte după 
viața populară a semenilor lui erau aceleași virtuți din care avea să iasă, nu mult 
mai tîrziu, înnoirea întregii picturi italiene. 

Către sfîrşitul secolului al XI-lea libertatea acestor meșteri populari față de 
tipicurile severe și înțepenite ale artei oficiale începe să fie atît de îndrăzneață, 
încît inspirația lor izbutește uneori să realizeze chiar opere de o valoare remarca- 
bilă. Nu vom căuta, firește, asemenea realizări tocmai în locurile cele mai ilustre 
ale cultului oficial. Căci pictura „,bizantinizantă” sau de-a dreptul grecească era 
încă în floare în cele mai multe dintre marile bazilici sau în mănăstirile din Roma Și 
chiar din restul Italiei. Cuiburi de iradiație grecească se găseau mai pretutindeni 
în peninsulă, prin călugări ori meșteri anume aduși din patria lor orientală; ca să 
nu mai vorbim de Italia de sud, populată pînă tîrziu de călugări și anahoreţi 
vasilieni, sau de Veneția unde atunci se înălța și avea să fie consacrată toată 
splendoarea bizantină a Bazilicii San Marco. Dar la Roma chiar, și în multe din 
mînăstirile risipite prin Italia, meșterii și călugării greci erau acasă la ei. Şcoala 
greacă avea și un centru de netăgăduită valoare la Montecassino, unde abatele 
Desiderius, ajuns mai tîrziu papă, concentrase meșteri mozaicari și pictori dintre 
cei mai de seamă, aduși de-a dreptul de la Bizanţ. Viața populară își căuta însă 
expresii noi, în afara sugestiilor acestui riguros tradiționalism ecleziastic, și 
izbutea uneori să-și exprime gîndurile în forme care surprind și astăzi prin 
vioiciune și elocvență. 

Exemplarele cele mai vii și mai ilustrative pentru această artă de esență 
aproape profundă le vom găsi tot în subteranele de la San Clemente 37: un ciclu 
de picturi ulterior celui descris mai sus, zugrăvind în patru mari panouri scene 
legate de sfinţii cei mai veneraţi în străvechea bazilică: sfîntul Clement, sfîntul 
Alexis și sfîntul Ciril. Poporeni umili din jurul mînăstirii, un Beno di Rapiza, 
locuitor al cartierului prin anul 1080, și o măcelăreasă Maria (numele lor sînt 
însemnate în latină pe inscripțiile votive), dedicau aceste picturi sfinților pomeniţi, 
din dragoste pentru ei, „din frică de Dumnezeu”, sau din grija „pentru tămăduirea 
sufletului”. Erau tot atîtea gînduri personale care dădeau oarecum acestor 
picturi un sens actual și o valoare realistă, neobișnuite în ilustrația teologală și 
abstract simbolică a artei oficiale. 

Gustul pictorului ca și al donatorului pios se îndrepta astfel tot către 
narațiune, către ce putea fi mai viu și mai direct în reprezentarea religioasă. 
Scenele erau alese pentru a fi cît mai impresionante prin patetic, prin violență 
sau prin extraordinarul întîmplărilor. Pictorul le adăuga imaginația sa naivă dar 
îndrăzneață și cruditatea unui realism pe care sinceritatea îl făcea deosebit 
de elocvent. 

Una din scene înfățișa, de pildă, cel mai ciudat miracol legat de viața sfîntu- 
lui Clement: salvarea unui copil rămas viu în fundul mării, în locul unde fusese 

aruncat sfîntul. Îngerii ridicaseră din adîncul apei templul în care mama avea 
să-și regăsească copilul înghițit de ape. Coloane subțiri, ca într-o pictură 
pompeiană, îl susțin și draperii ușoare atîrnă de sub arcurile frumos rotunjite. 
Împrejur e apa. Dar pictorul nu ştie să o redea. El o reprezintă trăgînd linii 
drepte și paralele, îndărătul cărora se văd pești înotînd. Întreaga arhitectură 
este o jucărie fragilă și fără sens, sau un acvariu ciudat, cu stîlpi, cu draperii și 
geamuri. Dar înăuntrul lui, scena se petrece emoţionantă și cu o justețe psihologică 
încă neîntîlnită în vreo pictură mai veche. Mama este înfățișată de două ori în 
prezenţa clericilor uimiți și solemni: o dată ridicînd copilul, cu gestul precipitat pe 
care numai realitatea îl putea înfățișa atît de viu, altă dată în picioare, alături de 
clerici, ținînd în braţe copilul pe care mîna și privirea îl dezmiardă cu duioșie. 
În această a doua reprezentare mai ales se poate vedea cît de aproape era acum 
pictura de adevăratul înţeles al artei. Căci nu numai gestul și ținuta sînt desăvîrșit 
expresive, dar liniile grațioase ale trupului subțiratic și ușor ondulat de povara 
copilului, elocvenţa gestului matern și armonia justă a liniilor ce încheie întreaga 
figură amintesc sentimentul suav și puritatea de stil pe care, două secole mai 
tîrziu, le vom întâlni în tandrele Madone de lemn sieneze sau pisane, concepute în 
gustul delicat al goticului primitiv. 

În panourile următoare scenele se desfășoară uneori fastuoase, dar cu aceeași 
preocupare de a reproduce viu realitatea, cum este scena transportării rămășițelor 
sfîntului Ciril la Roma, în care costumele și ceremonialul ecleziastic al bisericii 
romane de la sfîrșitul secolului al XI-lea sînt redate cu vivacitatea și fidelitatea 
unui document istoric. Alteori imaginația artistului alege scene expresive prin 
dinamism și cruzime, iar verva lui aprigă știe să le zugrăvească cu amănunte 
drastice care ţin să impresioneze. Îl vedem astfel pe Sisin, tribunul necredincios, 
pedepsit de sfintul Clement cu orbirea, pentru că-și împiedica nevasta să meargă la 
întrunirile creștinilor. Scena îl reprezintă pe sfînt oficiind la altar în mijlocul 
clericilor, în clipa cînd păgînul iese orb, sprijinit de braţ de un servitor. Sisin 
avea să fie mai tîrziu vindecat tot de sfîntul Clement, și avea să înalțe pentru 
ispășirea necredinţei lui o biserică. Pictorul îl zugrăvește în mijlocul sclavilor săi, 
conducînd cu gestul și cu vorba lucrările clădirii. Tabloul e viu și cu naivă atenție 
inspirat după realitate. Sclavii tîrăsc coloane sau lucrează la zidirea bisericii. 
Iar pentru și mai mult adevăr și vivacitate, pictorul notează în inscripţii scurte 
intervenţiile energice ale lui Sisin, care distribuie porunci și apostrofe într-un 
vocabular fără multe ocolișuri. „Fili dele pute”, se adresează el sclavilor, iar 
această aprigă înjurătură se întîmplă să fie și una dintre cele dintii mărturii 
medievale de limbă italiană. Sensul popular și realist al artei atita vreme con- 
strînsă în formule moarte și abstracte, ajungea astfel pînă la expresiile cele mai 
îndrăzneţe și mai libere ce vesteau cu energie drumurile noi pe care pornea arta 
italiană. 

Ar fi de prisos să urmărim pînă în amănunte toată transformarea lentă a 
acestei arte pînă la sfîrșitul secolului al XIII-lea, cînd pictura italiană își găsește 
în sfîrșit meșterii geniali prin care spiritul cel nou avea să triumfe definitiv. 
Arta tradiționalistă și formalistă a călugărilor greci va mai rezista cîtva timp și 
va da chiar opere remarcabile în mozaicuri venețiene sau siciliene. Dar la Roma, 
forța ei se va stinge treptat, va degenera în clișee din ce în ce mai mizere, pe care 
nici prestigiul artistic și nici gustul timpului nu le vor mai putea apăra multă 
vreme. Gustul popular, realist și înclinat mai mult către înțelesul omenesc al repre- 
zentărilor religioase, va pătrunde tot mai insistent în concepția noilor meșteri și 
va sfîrși prin a câștiga definitiv victoria. Nu va trece mult dealtfel și el își va face 

apariția chiar în locurile altădată consacrate formalismului oficial. În prima jumă- 
tate a secolului al XIII-lea, de pildă, meșteri anonimi formaţi în acest spirit nou 
acopereau cu întinse cicluri de picturi porticul atunci construit al Bazilicii San 
Lorenzo din Roma 3%. Era aceeași insistență de a povesti fapte excepţionale din 
istoria martirilor și de a impresiona prin verismul și cruzimea reprezentărilor. 
Sfinţii Laurenţiu și Ştefan sînt prezentaţi în toate peripeţiile emoţionante ale 
vieții și martiriului lor. Dar alături de aceste scene, care nu erau neobișnuite în 
bisericile romane, meșterii de la S. Lorenzo adăugau și povestiri încă inedite, 
care puneau sub ochii credincioșilor chiar istoria contemporană, și introduceau în 
reprezentarea religioasă motive noi, inspirate de-a dreptul din viaţa profană: 
istoria pontificatului lui Onoriu, moartea împăratului Henric al Il-lea, sau 
încoronarea lui Pierre de Courtenay ca împărat al Orientului, petrecută în 1217 
chiar în bazilica San Lorenzo. Viaţa cavalerească și războinică a timpului, cu 
decoruri și costume văzute în realitate și cu amănunte care azi interesează istoria 
documentară, se înșiră alături de povestirile pioase, ca într-o cronică istoriată care 
nu avea decît legături întîmplătoare cu credința și cu faptele bisericii. 

Pietatea populară, atît de pasionată de povestire și de veracitatea imaginilor 
sale preferate, avea să-și găsească în curînd, tot prin aceste locuri din preajma 
Romei oficiale, și un meșter care, în aceeași formă rustică și plină de naivitate, 
dar cu un talent excepţional, avea să rezume întregul spirit inovator al curentului 
pe care îl urmărim: acel Magister Conxolus 3%, care în a doua jumătate a secolului 
al XII-lea iscălea pioasele scene din viaţa sfîntului Benedict, în mînăstirea de la 
Subiaco 1. De rîndul acesta, se poate spune, un adevărat precursor al lui Giotto, 
plin de același spirit mistic și naiv-realist, deși între el și florentin sau patria 
toscană a acestuia nu este nici o legătură. Ignoranţa inventivă și creatoare, 
pietatea simplă dar pătrunsă adînc de sentimentul vieții triumfau astfel în 
aceste picturi țărănești, care nu erau mai mult decît obișnuitele cicluri de povestiri 
evlavioase menite să instruiască pe cei ignoranţi. 

In aceeași vreme, în bazilicile Romei, arta oficială își găsea puteri noi în 
maeștri reputați — un Cimabue sau un Cavallini — care avea să dea tradiţiilor de 
odinioară o înflorire neașteptată. Era ultima strălucire a acelei arte glorioase și 
îmbătrînite, care se înfășura murind în aurul și azurul mozaicurilor. Dar peste 
unii și alții avea să treacă în curînd predica sfîntului Francisc și viziunea inspirată 
a lui Giotto, întunecîndu-i deopotrivă, și deschizînd artei italiene zarea nouă a 
lumii lor plină de umanitate și de adieri serafice. 


Trei sau patru secole de umile începuturi și de dibuiri neștiutoare se strecoară 
astfel din ce în ce mai apăsat între arta bizantină a evului mediu îndepărtat și 
acest nou stil, care în pictura italiană echivalează cu ceea ce aduce nou Dante, în 
aceeași vreme, în poezie. Un stil nou și, odată cu el, o mentalitate nouă și o nouă 
viziune a lumii. Cum vom explica această lentă transformare care avea să redea 
artei libertatea și puterea de inspiraţie? 


Explicaţiile nu lipsesc, firește, deși în rigoarea lor teoretică ele sînt adeseori 
contradictorii. O întreagă școală de istorici, atenți mai ales la iconografie și 
prețţuind îndeosebi arta bizantină (Millet, Diehl, Br6hier)%, vede de pildă reînnoi- 
rea spiritului acestei arte prin extraordinara influență a miniaturilor orientale 
— siriene, capadociene, armene sau egiptene —a căror circulație intensă se 
urmărește în tot evul mediu și în Italia și în restul Europei. Realismul aprig și 


1 Despre Conxolus, Al. Busuioceanu, Pietro Cavallini e la pittura  vomana del Duecento e del 
Trecento, în „Ephemeris Dacoromana”, III, 1925, p. 400 și urm. 

înclinat către cruzime al anahoreților din Tebaida sau din pustiurile Siriei ar fi 
stat astfel la originea acelei ciudate preferințe a pictorilor medievali italieni pen- 
tru scenele de martiriu și pentru amănuntele drastice ale povestirii. Povestirea 
însăși, înlocuind simbolismul hieratic și abstract de odinioară, s-ar fi născut în 
același arzător şi pasionat Orient, al cărui spirit găsea drumuri pe care să străbată 
și să înrîurească adînc întreaga Europă. Pictura nu făcea altceva decît să meargă 
pe urmele celorlalte arte — ale arhitecturii în primul rînd — care și ele împrumu- 
tau în aceeași vreme forme și concepții orientale, ca să nu mai vorbim de religiozi- 
tatea populară în general, întreținută în toată Europa de extravagantele povestiri 
apocrife — evanghelii, epistole sau fapte de martiri — născute în cea mai mare 
parte din imaginaţia aprinsă a acelorași fanatici călugări orientali. 

Explicația aceasta însă, oricît de ademenitoare și de întemeiată ar fi, nu 
poate satisface întru totul problema complexă a artei despre care e vorba. Căci 
pictura nu este numai iconografie, iar influența orientală poate fi urmărită mai 
mult în această direcție. Cercetători mai puţin convinși de importanța jconogra- 
fiei, atenţi mai degrabă la formele și înrudirile stilistice, stăruie mai mult asupra 
raporturilor dintre arta italiană din această vreme și pictura și miniaturile de 
dincolo de Alpi. S-a insistat astfel și se insistă din ce în ce mai mult asupra rela- 
țiilor dintre școala de pictură romană și sud-italică, și arta germană din vremea 
lui Otto, reprezentată prin miniaturi sau prin frescele faimoase de la Reichenau. 
Unii au admis influenţa directă a Şcolii italiene asupra celei germane (Springer, 
Vöge, Kraus, Bertaux)“!, fără să lipsească însă și apărătorii teoriei opuse, după 
care arta romană și sud-italică și-ar datora transformarea din preajma anului 1000 
influențelor venite de dincolo de Alpi 1. Realismul brutal al picturii pe caream 
urmărit-o, violența expresivă a mișcărilor și uneori chiar liniile acelor figuri, 
care nu mai sînt concepute după canoanele tradiționale, ar reflecta astfel mai 
degrabă decît o influență orientală, una nordică, infiltrată pe aceeași cale a 
manuscriselor cu miniaturi și a obiectelor de artă minoră. 

Ambele explicaţii, oprindu-se însă mai mult la elementele concrete ale 
acestei arte, nu lămuresc ceea ce este esenţial în manifestarea ei şi creator pentru 
întreaga dezvoltare ulterioară — acea radicală transformare de spirit și acea 
psihologie cu totul nouă, care dintr-o artă în general rigidă şi formală făcea 
o expresie atît de vie și de liberă a spiritului popular. Transformarea aceasta 
avea să se facă nu atît prin modele și influenţe venite din afară, cît tocmai 
prin ignoranță și prin fantezia naivă care înlocuia fără voie știința și forma- 
lismul pictorilor de odinioară. După decadenţa din secolele IX și X, pictura 
italiană era ajunsă într-un fel de copilărie, a cărei urmare firească trebuia să 
fie uitarea aproape totală a vechiului meșteșug. Pictorii nu mai știau nici să 
interpreteze și de cele mai multe ori nici să citească textele sacre pe care tre- 
buiau să le ilustreze. Cu atît mai puţin se puteau bizui pe știința lor despre 
canoanele docte ale meșteșugului picturii de altădată. Oameni simpli și neștiu- 
tori pînă la grosolănie, dar adînc pioși, iată ce erau acești zugravi chemați 
să le vorbească semenilor despre Evanghelie și despre lucruri îngerești. 

În asemenea condiţii trebuie să ne închipuim acel început de veac, după 
anul 1000, cînd, scăpată de obsesia cataclismului așteptat, omenirea întreagă 
se îmbracă dintr-o dată în „candid veşmiînt de biserici”! (candida ecclesiarum 


1 Cartea apărută acum cîțiva ani, a lui Raymond Van Marle, „La peinture romaine au moyen-âge, 
son développement du 6-e siècle jusquà la fin du 13-e siècle”, Strassbourg, Heitz, 1921, este 
aproape în întregime o ilustrare a acestei teorii. 

vestis), după expresia unui cronicar al timpului +. O activitate artistică extra- 
ordinară începe pretutindeni, mînată de aceeași ardoare a unei pietăți fanatice ®. 
Pelerini și cruciați străbat toate drumurile care duc spre sfîntul Mormiînt, 
iar gîndurile lor, biciuite încă de închipuirea aprinsă a sfirșitului lumii, se opresc 
să se închine la fiecare răspîntie. Biserici și capele răsar din pămînt și pereţii 
lor sînt înfloriți de povestea colorată a suferințelor Mîntuitorului. Aceiași 
meşteri simpli, nedibaci dar îndemnați de evlavie, le zideau și le zugrăveau 
pretutindeni — în Franţa, în Germania sau în Italia; și din neștiința lor, arta 
se năștea pretutindeni în forme noi, inspirată de aceleași sentimente și întoarsă 
către aceleași înțelesuri. Ceea ce știința și tradiția nu mai puteau da acestor 
meșteri, era înlocuit de ceea ce îi învăța însăși realitatea și viața dimprejur. 
Ceea ce dispăruse prin uitare și ignoranță, era dobîndit prin observaţia și repro- 
ducerea lucrurilor văzute aievea., Arta reînvia astfel prin același proces care o 
crease și altădată și care e veșnic izvorul ei de întinerire. 

În acelaşi timp ea se umaniza, reflectînd însăși psihologia oamenilor care 
o creau. Căci dacă suferințele Mîntuitorului sînt povestite cu atîta cruzime 
și dacă stăruința pictorilor se concentrează în zugrăvirea tuturor amănuntelor 
în istoriile cele mai sîngeroase ale martirilor de altădată, aceasta se datorește 
faptului că însăși închipuirea lor, bîntuită încă de spaima cataclismului final, 
trăiește sub această obsesie violentă a penitenţei care trebuie să le mîntuiască 
sufletele. E o psihoză generală de maceraţie și de voință frenetică de martiriu, 
şi în același timp de nestăvilit impuls către cruzime sub toate formele. 


Cronicile timpului sînt pline de amănuntele cele mai înfiorătoare, reflec- 
tînd acest ciudat amestec de evlavie și bestialitate. Cronicarii primei cruciade, 
mulţi dintre ei oameni care au întovărășit armatele în expediții, sînt poate cei 
mai instructivi în această privinţă. Limbajul lor este în continuu colorat de 
imaginile crunte și scăldate în sînge ale pioaselor măceluri de la locurile sfinte. 
Necredincioșii sînt omorîţi „întocmai ca vitele la abator” (sicut animalia ad 
macellum), capetele lor sînt înfipte în pari dinaintea bisericilor, oamenii sînt 
fripţi de vii și mirosul cărnii lor umple orașele, alţii sînt înăbușiți cu fum de 
pucioasă, sau înecaţi de mîini creștinești în puțuri și bălți. Munţi de capete, de 
mîini și de picioare retezate se ridică la răspîntii, iar un cronicar adaugă pentru a 
impresiona și mai mult, că „se mergea pe străzile Ierusalimului înotînd în sînge 
pînă la genunchi și pînă la zăbalele cailor”. Iar toate acestea erau scrise nu cu 
oroare, ci „cu mare plăcere” (gaudium nobis fuit), compătimirea îndreptîn- 
du-se uneori numai către caii cărora li se tăiau capetele și li se bea sîngele la 
vreme de mare sete 2. 

Psihologia aceasta adînc biîntuită de instincte violente și întreținută de 
fanatism ne poate explica îndeajuns ceea ce îi este corespunzător în arta tim- 
pului. În ea stă de bună seamă tot realismul crud al picturii pe care am urmă- 
rit-o, și tot din ea se trage acel aer de familie pe care îl are întreaga artă 
apuseană din această vreme. Nu este de mirare deci nici dacă iconografia 
atît de ciudată și de brutală venită din Orient a avut atîta succes în pictura 
apuseană. Cînd această psihoză colectivă se va potoli în sfîrșit, și se va întoarce 
către o religiozitate inspirată de sentimente mai liniștite, arta va rămîne cu 


1 Raoul Glaber, cfr. N. Iorga, Cărți reprezentative în viața omenirii, în „Rev. Ist”, An XIV, 
nr. 1—3, p. 9. 

2 Pentru amănuntele citate şi pentru altele tot atît de caracteristice, a se vedea analizele de 
cronici făcute de N. Iorga, în ,,Les narrateurs de la premiere croisade”, în „Rev. hist. du Sud- 
Est européen”, An. V, pp. 11— 12, 31, 109, 132— 133, 202, 206. 

câștigul definitiv ieșit din contactul ei viu cu realitatea. Pictorii nu vor avea 
decît să-și adîncească observaţia și să se apropie din ce în ce mai mult de 
adevărul vieții. Iar știința lor nu va mai fi știința regulilor și a canoanelor 
sacrosancte, ci acea cunoaștere a naturii și omului, singura capabilă să dea rea- 
litate artei. Pe acest drum va stărui pictura italiană și va izbuti să-și adîncească 
expresia. În pragul secolului al XIV-lea, ea va înflori în suavele primăveri 
pămîntești pline de sfințenie ale lui Giotto. 


Studii, cronici şi reflecții 
despre arta universală 


DANIELE DA VOLTERRA 


ŞI 
ISTORIA UNEI TEME PICTURALE “ 


Istoria dramaticei fresce a lui Daniele da Volterra de la Trinită dei Monti din 
Roma — atît de lăudată de Vasari și admirată și de alți contemporani ai artis- 
tului — este bine cunoscută (il. 72—74). 


Pe cînd lucra, din însărcinarea maestrului său Perino del Vaga, la o friză 
dintr-o sală a palatului Agnolo Massimi din Roma, Daniele, dobîndind pre- 
țuirea donnei Elena Orsini, a primit de la ea însărcinarea de a împodobi cu 
fresce și cu stucaturi capela pe care ducesa o avea în biserica Trinità dei 
Monti 1. i 

Artistul a lucrat cîțiva ani la aceste picturi, realizînd în scena cea mai 
importantă, Coborîrea de pe Cruce, terminată în 1541?, capodopera sa. Vasari 
laudă această lucrare pentru bogăția compoziției şi frumusețea figurilor, 
pentru racursiurile dificile și pentru fineţea cu care sînt prezentate nudurile; 
aprecieri, fără îndoială, meritate și pe care nici contemporanii nici critica 
ulterioară n-aveau să le contrazică. 

Ba chiar, o descriere eronată a lui Vasari, rectificată mai tîrziu de Bottari 5, 
a prilejuit presupunerea că de executarea acestei fresce, cît și de a celorlalte ce 
împodobesc capela, n-ar fi fost străină mîna lui Michelangelo însuși, maestrul 
pe care Daniele s-a străduit să-l imite. Presupunerea întărită și de calitățile 
picturii — frumusețea nudurilor și mai cu seamă a racursiurilor, ca și o 
anumită impresie de vigoare, evidentă în toate liniile pline de mișcare ale 
compoziţiei — nu s-a putut însă adeveri și nici nu este probabil ca Michelangelo 
să fi pictat ceva în Roma, fără ca Vasari sau contemporanii săi să o știe cu precizie. 

Lucrarea este opera lui Daniele da Volterra, iar faptul că a putut sugera, 
prin calităţile ei artistice, bănuiala unei contribuţii nemijlocite din partea celui 
mai celebru maestru cu care se mîndrea în acea vreme arta romană, nu este 


1 Vasari, Le vite dei più eccellenti pittori, scultori ed architettovi, ed. Milanesi, 1878, t. VII, p. 50 
și urm. 

2 Ibidem, nota Milanesi, p. 53. 

3 Bottari, Raccolta di lettere sulla pittura, scultura ed architettura, scritte dai più celebri perso- 
naggi dei sec. XV, XVIe XVII, Roma, 1754— 1783, t. IV, no. CCXL; vezi și Milanesi, în 
op. cit, t VII, p. 55, nota 1. 


Ephemevis Dacoromana, Roma, V, 1932. Traducere din italiană. 

desigur dintre cele mai mărunte merite ce i se pot recunoaște. Astăzi, însă, 
pictura e foarte alterată, atît din cauza vechimii cît și a unor retușări ulterioare. 

În 1811, după cum menţionează Milanesi 1, ea avea să fie desprinsă de 
pe zid și pusă pe pînză, iar mai tîrziu, după o serie de vicisitudini, dintre 
care n-au lipsit nici procesele judiciare, să fie restaurată, pierzindu-și mai toată 
vigoarea plastică și coloritul original. 

Descrierea lui Vasari pare totuși să nu fie făcută după originalul însuși 
al picturii, ci mai curînd după vreun desen, datorat desigur tot lui Daniele 
da Volterra. Bottari, controlînd textul lui Vasari, constatase unele nepotriviri 
ciudate cu picturile care împodobesc capela de la Trinità dei Monti ?. iar Mila- 
nesi avea şi el să observe alte dezacorduri esențiale, chiar în descrierea scenei 
Coborîrii. Într-adevăr, Vasari o descrie pe Maria susținută pe brațe de Magda- 
lena și de celelalte Marii, pe cînd fresca o arată întinsă la pămînt, înconjurată 
de Magdalena care o sprijină și de celelalte femei plîngînd. La fel de caracte- 
ristic este poate și faptul că, în toată descrierea sa, Vasari nu spune o vorbă 
despre culorile frescei, lucru care nu s-ar fi întîmplat dacă ar fi avut pictura 
în faţa ochilor. Exista dealtfel un desen al lui Daniele care reprezenta Coborîrea 
și se pare că, trecînd prin mîinile unui pictor francez, Jacopo Stella, se afla pe 
vremea lui Bottari în posesia scriitorului Mariette. 

Nu cunoaștem astăzi acest desen care, după părerea lui Milanesi, ar fi 
putut reprezenta chiar varianta descrisă de Vasari. Dar un alt desen, încă inedit, 
și, fără nici o îndoială de mîna lui Daniele, se află în Colecţia regală română 
de la Castelul Peleș din Sinaia? , provenind din colecția italiană Santo Varni 
(il. 75). 

Desenul în sanguină, pe hîrtie brună și întărit cu lumini albe +t, deși alterat 
de umiditate, este un document excelent relativ la fresca lui Daniele. Subiectul 
este identic cu cel al frescei, iar liniile, definitiv fixate, cu foarte mici diferențe 
față de cele ale picturii, revelează poate o ultimă elaborare a compoziţiei, înainte 
de a fi transpusă pe zid. 

Dar lucrarea, atît de pălită în pictură, cu alterări de culoare și contururi 
retușate cu uscăciune, apare mai spontană și mai sinceră în liniile ușoare Și 
lipsite de duritate ale desenului. Chiar dacă plastica formelor e -puternică și 
dă forță de materialitate figurilor frescei, din liniile desenului se desprinde o 
senzație mai vie a mișcărilor și o grație mai spontană. Unele corectări de con- 
tururi, retușări mărunte, sau anumite amănunte încă nefixate definitiv, ne îngă- 
duie să surprindem însăși inventivitatea artistului, ajunsă la ultimele perfec - 


1 Milanesi, ibidem, p. 53, nota. 

2 Bottari, loc. cit.; vezi și Milanesi, nota citată. 

3 Bogata Colecţie regală română se află astăzi în palatele regale din Bucureşti (Palatul din 
Calea Victoriei şi cel de la Cotroceni) și în castelele de la Sinaia (Peleș, Pelişor și Foișor). 
Conţine mai bine de două sute de tablouri, dintre care multe de mare valoare artistică, repre- 
zentînd cele mai diferite școli. Aproape o sută sînt opere datorate unor maeștri italieni. 
Tablourile provin în cea mai mare parte din celebra Colecţie Bamberg, care conținea în 
secolul trecut o mare parte din Colecția spaniolă a lui Ludovic-Filip, vîndută la Londra în 
1853, precum și colecțiile mareșalului Soult și marchizului De Las Marismas. La acestea s-au 
adăugat achiziții ulterioare făcute de regele Carol I. Catalogul Colecţiei, Tableaux anciens de 
la Galérie Charles I-er Roi de Roumanie (Braun, Clement et Co., Paris, Dornach et New York) 
a fost publicat în 1898 de Léo Bachelin, bibliotecar al regelui Carol. Atribuirile sale însă, nu 
întotdeauna. sigure, trebuie rectificate (ceea ce ne propunem să facem într-o lucrare în vederea. 
căreia am şi adunat mare parte din materialul ilustrativ). Colecţia, conform testamentului 
regelui Carol I, este astăzi proprietatea Coroanei României. 

4 Catalog Bachelin, nr. 36; dimens. 0,30 x 0,45 m. 

ţionări. Unele dintre aceste amănunte, ca de pildă, piciorul femeii din dreapta, 
care aproape îl atinge pe al Mariei, își vor schimba poziția în frescă; altele vor 
fi completate (mai cu seamă dispunerea drapărilor), sau vor fi puțin modificate 
(desenul miinilor, pe alocuri prea grăbit schițat cu creionul, ca și trăsăturile 
unora dintre figuri). Toate aceste mici deosebiri și toate aceste perfecționări 
dovedesc însă că desenul este anterior picturii și executat în vederea ei, așa că 
nu mai încape nici o îndoială în privința autorului său. Nimeni care ar fi copiat 
mai tîrziu fresca lui Daniele cu atîta îndemânare încît să-i intuiască sensul 
precis al fiecărei linii, n-ar fi avut de ce să modifice ori să simplifice amănuntele 
acelor linii, urmărite în ansamblu cu toată fidelitatea. 

Desenul este, așadar, fără nici o îndoială, de Daniele și, după toate proba- 
bilităţile, însăși schița care avea să fie apoi transpusă pe zid. 

Un al doilea tablou din aceeași Colecţie (il. 76), datorat tot lui Daniele 
da Volterra, ne dovedește şi succesul de care s-a bucurat fresca de la Trinità dei 
Monti în timpul vieţii artistului. Este o reluare, în dimensiuni destul de mari 1, 
a celei mai patetice scene din compoziția murală, aceea a Leșinului Mariei. 
Restrînsă la cele două figuri principale și situată într-o ambianță sumbră, dincolo 
de care se zăreşte îndepărtata priveliște a unui peisaj, compoziţia este identică 
cu cea de la Trinită dei Monti, cu singurul adaos decorativ al crinilor și al cărții 
aflate pe jos lîngă Maria. Culorile sînt însă modificate, iar armonia lor sobră, 
aproape negricioasă, dă tabloului o frumusețe gravă, în ciuda răcelii și a ma- 
nierei destul de seci cu care este pictat. Maria e îmbrăcată în veșmînt călugăresc, 
rasă cenușie, mantie neagră, văl alb în jurul capului. Este o puternică gradație 
de culori, de la alb la negru, în armonie cu fondul întunecat, gradat și el de la 
negrul opac la brunul și verzuiul închis al peisajului. Numai îmbrăcămintea 
Magdalenei — veșmînt galben, mantie galben-roșcat, văl alb-brun, bandă albă 
și azurie în părul blond deschis — introduce o variație în gama aproape funebră 
a celorlalte culori. Efectul e sporit și de lumina crudă care cade pe cele două 
figuri, aruncînd un ton argintiu și rece pe culori și scoțînd în evidență formele. 
Plastica nu este însă la fel de viguroasă ca în fresca de la Trinită dei Monti. 
Desenul foarte îngrijit şi umbrele puternice nu izbutesc să dea destulă viață 
acestor forme care, uneori — mai cu seamă în desenul mîinilor — amintesc de 
modelele michelangiolești. Pictura rămîne rece și de un efect mai mult decorativ. 
Dar tabloul este cu siguranţă dintre cele mai bune ale lui Daniele da Volterra. 

Un al treilea tablou din aceeași Colecţie 2 reproduce tot subiectul frescei 
de la Trinită dei Monti (il. 77). De data aceasta însă nu mai avem de a face cu 
Daniele da Volterra, ci poate cu vreunul dintre discipolii săi, ori cu copia ulte- 
rioară a unui pictor destul de mediocru. Abilitatea lui în reproducerea modelului 
este foarte aproximativă. Desenul, incorect, urmărește mai mult liniile prin- 
cipale, neglijînd amănuntele, alterînd expresiile; tabloul e în întregime pictat 
în culori închise bituminoase, care învăluie formele ca într-o umbră opacă. Pentru 
grupul de picturi pe care le descriem, acest tablou nu poate avea altă importanță 
decât că, fiind destul de vechi, poate din timpul lui Daniele, demonstrează încă 
o dată succesul de care s-a bucurat fresca de la Trinită dei Monti, copiată probabil 
de multe ori. 


Acest grup de lucrări, atît de strîns legat în jurul aceleiași teme picturale, ne 
determină să urmărim și altfel istoria tabloului. Coborirea de pe Cruce de la 


1 Ibidem, nr. 37; dimens, 1,72 x 1,10 m. 
2 Ibidem, nr. 35; dimens. 0,88 x 1,34 m. 

Trinită dei Monti își are într-adevăr antecedentele în pictura italiană din Cin- 
quecento, iar succesul său se poate urmări și mai tîrziu, pînă în Seicento, ȘI 
pînă în pictura flamandă. Este una din temele picturale a cărei istorie marchează 
etape ce nu sînt simple reluări iconografice, ci reprezintă o evoluţie stilistică 
strîns încheiată prin filiația aceluiași motiv. 

O indicație în această privință a fost dată însă de Cavalcaselle, care, men- 
ționînd Coborîrea de pe Cruce a lui Signorelli de la S. Croce din La Fratta 
(astăzi Umbertide, în prov. Perugia), găsea că compoziția acestei picturi servise 
drept model și altor artiști ulteriori: lui Daniele da Volterra, în Coborîrea de 
la Trinită dei Monti, lui Sodoma, în opera sa de la S. Francesco din Siena, 
lui Correggio, lui Carracci, lui Rubens și lui Van Dyck. 

De tapt, Cavalcaselle contopea două teme picturale cu totul diferite și 
punea laolaltă opere care nu au între ele nici un raport direct de inspirație. 
Căci dacă opera lui Signorelli de la Umbertide, aceea a lui Daniele da Vol- 
terra, a lui Sodoma și a lui Rubens pot fi în adevăr puse în legătură unele cu 
altele, în schimb, ele nu au nimic comun cu Cobortrea lui Correggio de la Pina- 
coteca din Parma, cu aceea atribuită lui Carracci de la Muzeul Naţional din 
Napoli, sau cu numeroasele compoziţii cu acest subiect ale lui Van Dyck 2. 
Acestea din urmă sînt variante ale motivului pe care l-am numi mai degrabă 
„Plingerea lui Isus” și nici măcar nu pot fi puse în dependență unele de altele. 
Signorelli ilustrase dealtfel și acest motiv, într-o altă pictură a sa, în Cobortrea 
de la Catedrala din Cortona 3. 

În ceea ce privește motivul pictural de care ne ocupăm, acesta ar putea fi 
definit în modul următor; o compoziţie dramatică în care două momente dife- 
rite sînt legate laolaltă: Coborîrea lui Isus de pe cruce și Leșinul Mariei, amîn- 
două grupînd mai multe personaje înscrise în cadrul oarecum geometric format 
de crucea lui Isus și două sau trei scări înalte care se sprijină pe ea. Este vechea 
schemă iconografică ce își are originea în pictura bizantină și pe care artiștii 
din Cinquecento se vor strădui să o realizeze în linii tot mai sintetice și unitare. 

Două dintre cele mai vechi reprezentări ale acestui subiect, care reunesc 
toate elementele descrise mai sus, se vor întîlni încă de la începutul secolului al 
XVI-lea. Una o găsim în tabloul început în 1503 de Filippino Lippi și terminat 
după 1505 de Perugino, după Cavalcaselle 4, de Andrea d'Assisi, după Adolfo 
Venturi 5; tablou pictat altădată pentru SS. Annunziata din Florenţa și care 
astăzi se află la Uffizi (il. 78). A doua reprezentare este amintita pictură a lui 
Signorelli de la Umbertide, din 1515—16 (il. 79) 8. 

Compozițiile se aseamănă mult în liniile lor esențiale, chiar dacă gruparea 
personajelor și îndeosebi scena leşinului Mariei sînt tratate în mod independent 
de cei doi artiști. În tabloul lui Filippino, scena leșinului Mariei, situată într-un 
plan lateral, atrage mai puțin atenția celui ce îl privește, și e lesne echilibrată 
de grupul aproape indiferent al apostolilor din dreapta; în tabloul lui Sienorelli 
însă, mult mai concentrat și mai expresiv, aceeași scenă dobîndește însemnătate, 


1 J. A. Crowe și G. B. Cavalcaselle, Geschichte der italienischen Malerei, Leipzig 1870, vol. 
IV, ps 32, 

> Pentru Coborîvea lui Correggio de la Parma, vezi fotografia Alinari 15569; pentru Carracci, 
Alinari 12096; pentru Van Dyck, repertoriul complet al lucrărilor cu acest subiect, la J. Guiffrey, 
Antoine Van Dyck, Paris, 1893, pp. 248—249. 

3 Foto Alinari nr. 10840. 

4 0p. cit., vol. III, p. 200. 

5 A. Venturi, Storia dell'arte italiana, vol. IX, partea a III-a, p. 531. 

6 Nota Milanesi, în Vasari, op. cit, vol. III, p. 703. 

și importanța ei e sporită în ansamblul compoziţiei atît prin locul central care 
îi este atribuit, la piciorul crucii, cît și prin gruparea tuturor figurilor în jurul 
Mariei, căzută la pămînt. Dar amîndouă tablourile, deși diferite prin amănunte, 
își înscriu compoziția în liniile simple ale aceleiași scheme triunghiulare, atît 
de apreciată de artiștii din prima perioadă a secolului al XVI-lea. Figura lui 
Isus, verticală, domină acest dispozitiv arhitectural, al cărui plan inferior se 
lărgește și dă scenei, privită foarte organic, un sens mai complex. 

S-ar putea spune că este un prim tip al acestei compoziţii, pe care l-am 
putea numi, pentru a-l deosebi de celelealte, żipul triunghiular. 

N-am putea stabili un raport direct de inspiraţie între aceste două picturi 
și Coborirea pictată mai tîrziu de Daniele. Afirmația lui Cavalcaselle în această 
privință ne pare prea puțin întemeiată. Compoziţia din tabloul lui Daniele 
prezintă un tip stilistic cu totul diferit de cele două precedente, chiar dacă în 
toate trei se găsesc reunite aceleași elemente. 

S-ar putea însă stabili cu siguranță un raport mai direct între pictura de 
la Trinità dei Monti și cunoscuta Coborire de pe Cruce a lui Sodoma de la Aca- 
demia de bele-arte din Siena. Sodoma lucrase într-adevăr la Volterra pe cînd 
Daniele se afla încă în orașul său natal, și îi fusese profesor, influențîndu-l vizi- 
bil în operele sale de tinereţel. Coborfrea de la Siena era anterioară? și, fără 
îndoială, chiar dacă Daniele nu o fi cunoscut-o direct, cel puţin, învățind arta 
desenului de la Sodoma, va fi avut ocazia să reproducă, după indicațiile maes- 
trului său, liniile esențiale ale compoziției cu acest subiect. 

Aceste linii erau destul de diferite în comparație cu cele ale compozițiilor 
lui Filippino și Signorelli, deoarece schema triunghiulară a acestora din urmă, 
echilibrată simetric de linia verticală a figurii lui Isus care domină compoziţia, 
este înlocuită în tabloul lui Sodoma de dispozitivul nesimetric al unei compo- 
ziții orientate în sens diagonal (il. 80). Linia principală este și aici indicată 
tot de figura lui Isus și se prelungește de la o extremitate la alta a tabloului, 
despărțind clar două planuri de importanţă inegală. Aproape toate personajele 
sînt grupate sub această linie, în planul inferior, pe cînd cel superior, mult mai 
lejer și aerat, nu prezintă decît o singură figură, profilată pe cerul luminos. 
Este tipul Coborîrit care s-ar putea numi diagonal și care reprezintă o nouă 
etapă în evoluția stilistică a acestei teme picturale în Cinquecento. Sodoma 
izbutea așadar să dea o interpretare destul de personală scenei respective, chiar 
dacă gruparea nu prea intimă a figurilor face tabloul mai puţin concentrat și 
mai puțin expresiv față de acela al lui Signorelli. 

Daniele de Volterra avea să reia același tip diagonal, idee care nu-i putea 
fi sugerată decît de opera lui Sodoma. Dar tabloul lui, mult mai viguros în 
privința concepției și mai bine legat, se va putea realiza cu acea forță a compo- 
ziției și cu acea plastică viguroasă care amintesc de arta lui Michelangelo. Pei- 
sajul, care ocupa un loc atît de important în tabloul lui Sodoma, este suprimat 
de Daniele, a cărui scenă nu are alt fond decît cerul, de un albastru intens și 


1 Vasari, t. VII, p. 49 și urm. Vezi și notele lui Milanesi. 

2 Vasari nu indică data sigură a picturii, dar o pune în rîndul operelor de tinereţe ale artis- 
tului; t. VI, pp. 387— 88; vezi şi nota lui Milanesi, care menționează data de 1513, dar crede că 
pictura ar fi anterioară operelor executate de Sodoma la Monteoliveto (terminate în 1508); 
Morelli o situează și el printre operele din prima perioadă a artistului, 1501— 1512; Ivan Ler- 
molieff, Kunstkritische Studien über italienische Malerei. Die Galerien Borghese und Doria 
Pamfili im Rom, Leipzig, 1890. p, 191. Vezi și H. Cust, Giovanni Antonio Bazzi the man and 
the painter Londra, 1906, și L. Gielly, Giovanni Antonio Bazzi, dit Le Sodoma Paris, Plon, 
p. 106, nota. 

noros. Toată compoziția se reduce astfel la o arhitectură masivă de corpuri 
umane, a cărei forță e exprimată nu numai plastic, ci și cu sens dinamic în 
linii și în mișcări. Este ca un fel de îngrămădire de forțe, a cărei rînduire geome- 
trică exprimă tensiunea coboririi și efortul pentru a o susține. Trupul greu și 
inert al lui Isus conferă un echilibru întregii acțiuni și concentrează tot interesul 
scenei. El indică de asemenea și diagonala puternică ce desparte cele două 
planuri ale compoziției. Partea mai compactă și mai expresivă se adună, ca în 
tabloul lui Sodoma, în planul inferior. Dar formele se leagă puternic între ele 
și dau o unitate de piramidă acestei îngrămădiri umane, în mijlocul căreia Co- 
borirea, ca și Leșinul Mariei — momente total diferite în tabloul lui Sodoma — 
formează o unitate organică. Mai puţin unitar și insuficient legat de restul com- 
poziției este în schimb planul al doilea, situat deasupra diagonalei. Cele două 
figuri de sus fac gesturi care le pun oarecum în legătură cu acțiunea. Braţele 
lor întinse sînt gata să se desprindă de trupul lui Isus, pe care l-au coborât de 
pe cruce. Dar alte două personaje — soldatul care coboară scara și sfîntul Ioan — 
nu contribuie deloc la interesul scenei și servesc mai mult la umplerea cadrului. 
Burckhardt observa foarte just inutilitatea figurii sfîntului Ioan, al cărui gest 
gratuit declamator nu are nici un rost în scena atît de intensă ce se petrece în 
fața lui 1. 

In ciuda acestor defecte, Daniele da Volterra realiza, fără îndoială, o 
operă măreaţă. Imprumutînd o idee stilistică creată de Sodoma, el dădea scenei 
o amploare și o forță demne de arta Renașterii. Coborîrea sa reprezenta încă 
toată înălțimea de concepție a artei din Cinquecento și poate chiar ceva mai 
mult. Pentru că în plastica viguroasă a figurilor, în dinamismul și în patetismul 
întregii scene, ca și în acel dispozitiv diagonal atît de îndrăgit de artiștii ulte- 
riori, era o anticipare grăitoare a Barocului, care găsea în acest discipol al lui 
Michelangelo unul dintre primii săi reprezentanți. 

Aici s-ar putea face o digresiune, pentru a aminti de o altă operă 'care, 
deși nu are exact aceeaşi temă picturală și nici n-ar putea fi pusă cu certitu- 
dine în legătură cu aceea a lui Daniele, ne sugerează totuși o apropiere poate nu 
lipsită de interes. 

E vorba de bine cunoscutul și mult admiratul tablou al lui Tintoretto de 
la Academia. de bele-arte din Veneţia, reprezentînd pe Isus mort și pe Fecioară 
leșinată (il. 81). 

Compoziţia este un fel de sinteză a subiectului tratat de Daniele, concen- 
trind într-un singur grup de o puternică expresie dramatică, cele două motive 
esențiale în lucrarea acestuia, adică Coborirea lui Isus și Leșinul Mariei. Dar 
deosebit de interesant este faptul că aceste motive sînt redate cu o mare asemă- 
nare în tabloul lui Tintoretto, ca și cum amintirea lor ar fi trecut în opera artis- 
tului venețian, îmbrăcînd forma nouă a unei arte mult mai rafinate. Carac- 
teristică în această privință este, de exemplu, figura Fecioarei, susținută de 
Magdalena, grup atît de asemănător în privința conturului cu cel din fresca de 
la Trinità dei Monti, sau cu cel din tabloul lui Daniele de la Sinaia (fig. 76). 
Amintește de asemenea de fresca lui Daniele și figura lui Isus, întins în poala 
Fecioarei, aproape în aceeași poziție în care îl vedem coborit de pe cruce în pic- 
tura de la Roma. Pînă și figura celei de a treia femei care, cu braţele larg des- 
tăcute, se apleacă asupra chipului lui Isus, este plasată în același fel și reproduce 
aproape gestul personajului care îi corespunde în tabloul artistului roman. 


1 Jacob Burckhardt, Erinnerungen aus Rubens, Kröner Taschenausgabe, Leipzig, p. 75. 

Tintoretto a tratat acest subiect atît de concentrat în acea manieră impre- 
sionantă, mulțumită căreia culoarea lui profundă și caldă dobindește o și mai 
mare intensitate prin jocul umbrelor proiectate puternic. Opera este esențial 
coloristică și realizarea ei vibrantă o învăluie într-un farmec poetic deosebit. 
Nici o asemănare deci, în concepţie și în stil, cu ceea ce realizase la Roma 
Daniele da Volterra. Totuşi liniile compoziției sale sugerează comparația, în 
ciuda acestor deosebiri esenţiale. Tintoretto nu era dealtfel cu totul străin de 
arta romană. Este cunoscută admiraţia lui pentru Michelangelo și afinitatea 
sa de cvasidiscipol pentru marele maestru. În picturile de la palatul Gussoni 
din Veneţia, Tintoretto reprodusese figura Aurorei și a Crepusculului de la Cap- 
pella Medicea, după modelele reduse ale lui Daniele. Şi dacă cumva artistul 
venețian o fi fost la Roma, este neîndoielnic că a frecventat cercul lui Miche- 
langelo; ca atare ar fi avut și posibilitatea să cunoască de aproape fresca lui 
Daniele. Firește, nu s-ar putea trage nici o concluzie afirmativă, dar asemănările 
și coincidenţele relevate de noi ne îngăduie să nu excludem posibilitatea unui 
ecou al artei lui Daniele pînă la Veneţia. 

Printre operele care pot fi puse în raport cu Coborirea lui Daniele a fost 
adesea indicată și binecunoscuta pictură a lui Barocci de la Catedrala din Peru- 
gia 45, care reprezintă același subiect (il. 82) *. Barocci lucrase într-adevăr 
mult timp la Roma și avusese ocazia să cunoască fresca lui Daniele, a cărei 
faimă era încă recentă, în timpul primei sale șederi acolo, în 1546 2. Opera lui 
din Perugia e mai tîrzie, terminată abia în 1569, adică după a doua sa şedere 
la Roma, cînd lucrase la Vatican 3. Este sigur, așadar, că cercul artistic al 
lui Daniele nu-i putea rămîne necunoscut, și se poate chiar presupune un contact 
direct între el și contemporanul său mai în vîrstă de la Roma. 

Dar aceste indicii nu ne spun prea multe, deoarece opera însăși, concepută 
în cu totul alt spirit, ne dovedește prea puţine asemănări cu fresca de la Trinità 
dei Monti. Doar figura lui Isus, cu acea flexibilitate moale a trupului neînsu- 
flețit, cu brațul drept ridicat, în vreme ce capul și brațul stîng atîrnă în jos, 
este poate singurul element care ar putea aminti întrucîtva pictura lui Daniele. 
Totuşi opera lui Barocci, cu un colorit mult mai fluid și alternînd luminile cu 
umbrele într-o manieră ce aminteşte de Correggio, este concepută într-un sens 
mai patetic, cu o violență a mișcărilor și cu gesturi excesive, care îi dau un aer 
aproape declamator și nu lipsit de artificialitate. 

Elementele compoziţiei lui Daniele se regăsesc în ea, dar altfel folosite 
stilistic, Barocci reuşind chiar, printr-o ingenioasă modificare a dispunerii sce- 
nei, să creeze un nou tip al acestei compoziţii, deși mai puțin clar și mai puţin 
simplu decît cele precedente. Figura lui Isus este aici centrală, cu toată linia 
curbă a trupului, care denotă încă reminiscența diagonalei. Dar cele cinci figuri 
care completează scena Coboririi se grupează radial în jurul figurii centrale, 
constituind o simetrie aproape perfectă a liniilor. Pînă și scările, sprijinite de 
cruce și dispuse oblic, întregesc această simetrie, convergînd, ca și celelalte linii, 
către centrul unic al tabloului, figura lui Isus. Pentru a sublinia și mai mult 
această convergenţă și a-i da o împlinire totală a conturelor, scena Leșinului 


1 Crowe şi Cavalcaselle, op. cit., vol. IV, p. 32; A. Perate, în Histoire de l'art, îngrijită de 
A. Michel, t. V, partea a Il-a, pp. 588 și 600. 

2 A. Muñoz, Il Barocci e larte romana del suo tempo în Studi e notizie su Federico Barocci, 
Florenţa, 1913, p. 40. Vezi şi Corrado Ricci, Federico Barocci 1535-— 1612, ibidem, pp. IX 
si XVII. 

3 W. Friedländer, Barocci, în Allgemeiner Lexikon der bildenden Künstler, editat de Thieme şi 
Becker, vol. II, p. 512. 

Mariei din planul inferior se curbează clar în jurul motivului principal, integrîn- 
du-se aproape ca un cerc cu rotunjirea anume voită a extremității superioare a 
tabloului. 

Unitatea liniilor apare astfel destul de bine gîndită; ingenioasă este și sime- 
tria convergentă care avea să dea acest źip central al compoziţiei. Dar tumultul 
de mișcări și de atitudini forțate, dinamismul nu tocmai coerent al ansamblului, 
dau o impresie de instabilitate ansamblului însuși, de construcție artificială, 
al cărei echilibru amenință să se frîngă. Pictura lui Barocci era și din acest 
punct de vedere departe de aceea a lui Daniele, atât de solid construită și echili- 
brată în elementele ei esenţiale. Era o diferență nu numai de linii, dar şi de 
gust, care marca acum o altă epocă în pictura italiană. Raporturile de inspirație 
nu ni se par deci deloc probabile. Cei doi artiști rămiîneau străini unul de altul, 
atît în privința stilului cât și a sensibilităţii. Dar tema picturală de a cărei istorie 
ne-am propus să ne ocupăm se îmbogăţea cu o interpretare nouă, dintre cele mai 
ingenioase. 

Cîteva decenii mai tîrziu, în 1612, geniul îmbibat de italienism al flaman- 
dului Rubens avea să reia același subiect, pentru a-l duce la desăvîrșire și a 
crea una dintre cele mai viguroase opere ale artei moderne: Coborîrea de pe 
Cruce, de la Catedrala din Anvers (il. 83). 

De data aceasta, Daniele da Volterra și Barocci se întîlnesc în inspirația 
impetuoasă și plină de sentiment a flamandului. Rubens se întorsese de curînd 
din Italia și viziunea lui era încă obsedată de neîntrecuta culoare și de formele 
armonioase ale maeștrilor pe care îi cunoscuse acolo. La Genova, Bologna, 
Florența, Roma, ca să nu mai vorbim de Veneţia, se apropiase de toți artiștii 
contemporani. li descoperim rînd pe rînd în operele sale create după 1608, mai 
cu seamă pe Michelangelo, pe venețieni, pe Correggio și pe bolognezi despre care 
se vorbea atît de mult în acea vreme. 

Coborirea de pe Cruce din Anvers îi rezumă aproape pe toți. Este ca o sin- 
teză atit a geniului său personal, cît și a influențelor italiene cu care se hrănise. 
Vădită este însă mai cu seamă amintirea unora dintre italieni, fără care opera 
nici nu s-ar putea defini: Caravaggio, în realismul categoric al figurilor și în 
puternicele efecte de umbră și lumină care împresoară formele; Barocci, în 
gama fluidă și complexă a culorilor, ca și în unele reminiscenţe ale compoziţiei ; 
Daniele da Volterra, mai cu seamă, chiar în ideea stilistică, în arhitectura îndrăz- 
neață și în expresia dramatică a compoziției, pe care Rubens avea să o inten- 
sifice pînă la tragic. 

Nu încape nici o îndoială că ideea inițială a acestei opere i-a fost sugerată 
maestrului flamand de fresca de la Trinită dei Monti. Dispunerea scenei, orien- 
tată în sens diagonal, dinamismul puternic, cât și linia corpurilor, erau caractere 
care odată văzute în opera lui Daniele, nu puteau fi ușor uitate. Rubens avea 
doar să simplifice și să dea mai multă importanţă ideii create de artistul roman. 
Scena Leșinului Mariei avea să dispară din pictura sa, pentru ca interesul psi- 
hologic să se poată concentra; iar linia diagonală, acum suverană, avea să dea 
compoziției un sens unic și să-i accentueze ritmul. Toată această scenă, conce- 
pută cu atita pasiune, redată cu atîta tragism, este un singur bloc, gîndit arhi- 
tectonic, echilibrat plastic și solid. În centrul ei, figura molatic curbată a lui 
Isus, cu braţele inerte larg deschise, amintește figura mlădioasă a Mîntuitorului 
lui Barocci, doar mai grea și mai robustă decît aceea. Şi poate tot din tabloul 
de la Perugia era împrumutat și gestul gingaș și duios cu care Magdalena înge- 
nuncheată susține piciorul lipsit de viață al crucificatului. 

Rubens sintetiza astfel și aprofunda o idee care, imaginată mai de mult, 
nu își găsise încă suprema realizare. El nu crea un nou tip stilistic, ci relua unul 
mai "vechi și îl perfecționa. Dar unitatea infailibilă a compoziției sale, maies- 
tuoasa forță a acelui concept care își găsea concentrarea într-o singură linie 
esenţială, ca și intensitatea sentimentului acestei drame atît de concis prezen- 
tată, dădeau vechiului subiect pictat de Daniele de Volterra o împlinire și un 
sens de profunzime care nu mai puteau fi depășite. 


Ciclul istoric al Coborîrii de pe Cruce se încheia așadar cu această măreață 
creaţie. Rubens era ca un rezumat și ca o concluzie a întregii evoluții. Expresie 
a Barocului, Coborîrea sa era ceea ce este în genere Barocul, o amplificare a 
formelor, o creștere a dramatismului expresiei preluată de la Renaștere. Cinque- 
centul poate fi deci recunoscut de la Sodoma la Daniele și pînă la Barocci în 
inspirația și în linia caracteristică a acestei opere a maestrului de la Anvers. 
Era în ea o realizare definitivă, în care geniul personal al unui mare artist sinte- 
tiza o lungă elaborare succesivă, ajunsă la expresia ei cea mai înaltă. 


TABLOURILE LUi EL GRECO 
DIN COLECȚIA REGALĂ A ROMÂNIEI 


Operele lui El Greco aflate în importanta colecţie de tablouri vechi a României 
sînt puţin sau insuficient cunoscute. Această colecţie! constituită de regele 
Carol I, care a cumpărat primul lot în 1879, provine în cea mai mare parte “din 
aceea a consulului prusac F. Bamberg. Aici erau întrunite operele mai multor 
galerii altădată celebre: faimoasa galerie spaniolă a lui Louis-Philippe de Or- 
ans, intrată la Luvru din 1838 pînă în 18482, colecția mareșalului Soult, 
aceea a marchizului de Las Marismas, etc. Pînzele lui El Greco, păstrate astăzi 
în cele două palate din București și în castelele de la Sinaia, provin în parte 
din galeria lui Louis-Philippe *. 

Descrierea lor a fost făcută pentru prima oară în catalogul publicat în 
1898 de Léo Bachelin, bibliotecarul lui Carol I3. Dar această descriere conține 
greșeli, chiar și în privința interpretării subiectelor, care n-au putut fi întot- 
deauna relevate, deoarece catalogul dădea pentru El Greco doar trei reproduceri 
în heliogravură, retușate. 


Gazette des Beaux-Arts, Paris, mai 1934, Comunicare ținută la al XIII-lea Congres 
internațional de Istorie a artei de la Stockholm, sept. 1933. Vezi și Actele Congresului, Stockholm, 
1933, p. 172— 174. Traducere din franceză. 

1 Catalogul colecției a fost publicat de L. Bachelin, Tableaux anciens de la Galerie Charles 
I-er voi de Roumanie, Paris, Braun, 1898; dar această luxoasă publicație este acum depășită 
şi conține multe erori. Studii mai restrinse: William Ritter, La Galerie de tableaux du voi 
Charles I-er de Roumanie, „L’Art et les Artistes”, oct. 1906; Valerian de Loga, Die spani- 
schen Bilder des Königs Carol von Rumänien, „Zeitschrift für bildende Kunst”, Neue Folge, 
XXII, nr. 9, p. 213 şi urm.; Al. Busuioceanu, Colecția regală de pictură, Buc., Imprimeria 
Națională, 1932. Un studiu mai extins, ca și un nou catalog al colecției se află în pregătire 
și vor fi publicate de autorul acestui studiu. 

2 Notice des tableaux de la Galerie espagnole exposés dans les salles du Musée royal au Louvre, 
Paris, 1838. Tablourile acestei galerii au fost vîndute la Londra în 1853. 

3 Bachelin, op. cit., nr. 161— 169. 

Catalogul Bachelin a fost documentul esențial folosit de Manuel B. Cossio. 
În studiul său asupra lui El Greco, devenit clasic, Și în catalogul operelor artis- 
tului !, autorul a menționat tablourile din colecția regală, încercînd, pentru 
prima oară, să dateze cîteva din ele. Ilustrul savant spaniol nu s-a înșelat, fără 
îndoială, în privința valorii acestor picturi, dar, necunoscîndu-le de visu, n-a 
putut enunța asupra lor decît aprecieri incomplete, care necesită unele recti- 
ficări. 

O clasificare mai bună a fost făcută de Aug. L. Mayer în excelentul său 
studiu asupra maestrului spaniol și în catalogul critic al operelor lui El Greco 2. 
Observațiile sale judicioase sînt foarte folositoare, dar, și de rîndul acesta, pic- 
turile de la București și Sinaia au fost cunoscute de critic doar din fotografii și 
descrieri insuficiente 3. 

Am socotit așadar că un studiu mai detaliat și efectuat chiar asupra acestor 
opere n-ar fi lipsit de interes. Pictura lui El Greco, atît de stranie și variată în 
evoluția ei, oferă încă probleme neclarificate. Tablourile de la Bucureşti și Si- 
naia pot oferi în această privință unele informaţii noi. Ca atare nu va fi inutilă 
o prezentare a lor și încercarea de a le încadra, pe cît va fi cu putință, în 
ansamblul operei acestui maestru. 


Una din cele mai vechi dintre pînzele colecției regale este, pe cît se pare, 
Isus purtind crucea 4, aflată la castelul Peleș din Sinaia (1,15 x 0,71; il. 84). 
Menţionată în catalogul Bachelin și în cel al lui Cossio, ea lipsește din catalogul 
Mayer +. Recunoaștem în ea un subiect adesea reluat de El Greco în tablourile 
sale și care derivă din imaginea Mîntuitorului creată de artist în opera sa Es- 
polio. Ca și în pictura de la Toledo, inspirația mistică domină figura lui Isus. 
Izolat pe un cer cu nori grei, Mîntuitorul își ridică privirile pline de fervoare 
și suferință într-o contemplație rugătoare. În Espolio, o singură mînă, de o fru- 
musețe aproape feminină și fremătînd de durere, era așezată pe pieptul lat 
drapat în roșu. Aici, El Greco adaugă imaginea ritmică a celeilalte mîini, la 
fel de grațioasă și de expresivă. Degetele lungi și subțiri, cu contururi ondulate, 
string crucea cu o mișcare ușoară, ca și cum ar ţine un instrument muzical. 

Catalogul Mayer indică douăsprezece variante cu același subiect 5 și s-ar 
mai putea adăuga cel puțin încă una ê în afară de exemplarul de la Sinaia. 
Toate aceste variante se eșalonează — împărtășind aici părerea lui A. L. Ma. 


1 Manuel B. Cossio, El Greco, Madrid, 1908, catalog nr. 359— 367. 

2 A. L. Mayer, El Greco. Eine Einführung in das Leben und Werken des Dominico Theotokopuli 
gennant El Greco, München, 1911, ed. III-a 1920; id. El Greco, Berlin, 1931; id. Dominico 
Theotokopuli El Greco. Kritisches und illustrierte Verzeichnis, München, 1926. Tablourile de la. 
București şi Sinaia sînt menționate la nr. 14a, 16a, 28, 48a, 126c, 277a, 298a, 301. 

3 Catalogul Mayer reproduce fotografiile foarte nesatisfăcătoare publicate de Valerian de: 
Loga în articolul citat. El nu înregistrează dealtfel decît cele opt tablouri menționate: 
de Loga. 

4 Cat. Bachelin, nr. 164; cat. Cossio, nr. 362. 

5 Col. A—L. Nicholson, Londra; col. baronului M. Herzog, Budapesta; col. M. Nebesky, Paris; 
col. A. de Beruete, Madrid; col. particulară la Huete (prov. Soria, Spania); col. Alvaro Retana. 
y Gamboa, Madrid; muzeul Prado, Madrid; col. infantelui Francisco de Bourbon, Madrid; 
col. Julian Mengs, Madrid: biserica parohială din Olot (prov. Gerona, Spania) și încă două. 
exemplare la Madrid în colecții particulare nespecificate. 

6 Exemplarul din col. Rohoncz, publicat de A. L. Mayer în studiul său recent, El Greco, Berlin, 
1931, p. 72 şi 85. Mai puţin sigure, alte două exemplare, unul în col. Stirling Maxwell din 
Keir, Scoţia, menționat de Cossio, catalog nr. 338 şi p. 191, și de Emilio del Villar, EY 
Greco en España, Madrid, 1928, p. 115; celălalt în col. Quer de la Barcelona, menționat doar: 
de Del Villar, loc. cit. 

yer — între 1579 și 1593. Ele sînt așadar aproape toate din prima perioadă de 
activitate a artistului și poate, în unele cazuri, din primii ani ai perioadei a 
doua 1. În ce privește exemplarul de la Sinaia, nu ne lipsesc elemente mai precise 
de comparaţie. Două tablouri în special, ambele la Madrid — unul semnat și 
destul de cunoscut, din colecţia A. de Beruete, celălalt din colecția infantelui 
Don Francisco de Bourbon — prezintă multe asemănări cu tabloul nostru. 

Studiul tuturor variantelor acestei scene ne permite să distingem trei 
tipuri. Exemplarele cele mai vechi, dintre care mai cunoscut este cel semnat 
din colecția Rohoncz, datează probabil din următorii doi-trei ani de după exe- 
cutarea tabloului Espolio, adică între 1579 și 1582. Sînt exemplarele cele mai 
realiste și care amintesc cel mai bine de tipul Mîntuitorului din catedrala de la 
Toledo. Un al doilea grup ar fi constituit de tabloul de la Sinaia și cele două 
pînze de la Madrid menţionate mai sus. Toate trei sînt posterioare celor din pri- 
mul grup, dar executate fără îndoială înainte de 1591, data lucrărilor efectuate 
de El Greco la Talavera la Vieja, unde se situează după părerea generală înce- 
putul unei noi maniere. Din primii ani ai acestei noi maniere, adică aproximativ 
între 1591 și 1593, datează al treilea grup de picturi, dintre care cea mai cunos- 
cută este cea de la Prado, cu același subiect. Este tipul cel mai avansat; trăsă- 
turile de penel devin mai nervoase, efectele de lumină mai crude și aproape 
violente, iar trăsăturile figurii, sub austeritatea interpretării mistice, vădesc o 
expresie lipsită de orice frumuseţe exterioară. Exemplarul de la Sinaia se nu- 
mără printre cele mai bine conservate și fără îndoială printre cele mai frumoase. 


Un al doilea tablou poate fi de asemenea datat din prima perioadă: este o pic- 
tură de dimensiuni foarte reduse (0,21 x 0,24; il. 85), cu subiectul Isus luîn- 
du-si rămas-bun de la Maria #; se află la castelul Pelișor din Sinaia 2. Este 
tot o variantă a unui subiect creat de El Greco încă din primii săi ani la Toledo. 
Catalogul Mayer menţionează trei replici: una la Toledo, cea mai veche; o alta 
la Chicago, în colecția Ch. Derring (expusă la Art Institute) și a treia la Si- 
naia. O vom mai adăuga pe aceea mai puțin cunoscută din colecția Van Beu- 
ningen de la Rotterdam, care a figurat recent la o expoziție a Muzeului Boy- 
mans din același oraş 3. 


Aceste variante prezintă două tipuri, corespunzînd unor epoci diferite. 
Cele din Toledo și Rotterdam sînt sensibil anterioare celorlalte două. Ele amin- 
tesc, prin stil și prin tipul personajelor, de epoca în care El Greco picta Espolio 


1 Am adoptat în studiul de față criteriile cronologice după care Cossio şi Mayer sînt oarecum 
de acord pentru a distinge trei perioade în activitatea lui El Greco în Spania. Potrivit acestei 
cronologii, prima perioadă cuprinde toate operele artistului începînd cu primele lui lucrări la 
Santo Domingo el Antiguo (1577), pînă la lucrările de la Talavera la Vieja (1591). Cossio distin- 
gea chiar o subdiviziune în această perioadă: debutul artistului, între 1577 (Santo Domingo 
el Antiguo) și 1584 (Martiriul sfîntului Mauriciu de la Escorial), urmat de o epocă de tran- 
ziție, 1584— 1594 (Înmormîntarea contelui de Orgaz). A doua perioadă ar fi cuprinsă între 
1591 (Talavera la Vieja) şi 1603 (tablourile de la Illescas), Cossio situînd-o între 1594 și 1604. 
Ultima etapă cuprinde toate operele artistului realizate după începerea lucrărilor sale de la 
Illescas. Există poate o oarecare rigiditate în acest clasament, care dealtfel nu are nimic 
absolut, dar el corespunde unor etape bine marcate în evoluția artistului și permite o mai 
bună orientare în activitatea lui. 

2 Cat. Bachelin, nr. 167; cat. Cossio, nr. 365, vezi și p. 325 și 701 ale studiului; cat. Mayer, 
nr. 48 a; Mayer, E! Greco cit. p. 73. 

3 Descriere și reproducere în Museum Boymans Rotterdam, Catalogus Kersttentoonstelling, 
1932— 1933, p. 13, nr. 18. Tabloul (1 x 1,18) provine de la Colegiul Nuestra Señora del 
Recuerdo din Madrid și a lost descoperit în 1914 de Cossio. Nu figurează în nici un catalog 
al operei lui El Greco. 

și Martiriul sfîntului Mauriciu. Artistul le-a executat probabil în jurul anului 
1580. Celelalte două, aproape identice ca iconografie, dar foarte diferite în a- 
ceastă privință de primele două, au fost concepute fără îndoială cu cîţiva ani 
mai tîrziu. Figura lui Isus amintește, în ciuda stilului mai puţin nervos și în- 
drăzneţ, chipul Mîntuitorului din tablouri aparținind unei epoci anterioare, 
cum sînt cele două variante ale scenei cu Isus zzgomind zarafii din templu din 
colecția H. C. Frick de la New York și de la San Gines din Madrid. În acea 
epocă nu apar încă excesele de sensibilitate ale lui El Greco, dar se pot între- 
zări formele agitate pe care le va lua arta sa mai tirziu. 

Exemplarul de la Sinaia este însă mai recent decît cel de la Chicago. Gra- 
ţia mai accentuată a personajelor în acesta din urmă, liniile lipsite de nervozi- 
tate, plastica mai fermă, în care lumina se așterne pe contururi fără să le 
destrame și fără să le dea reflexe crude, sînt încă în acea manieră calmă, aș 
putea zice clasică, a artei lui El Greco de la sfîrșitul primei sale perioade din 
timpul cînd picta Înmormântarea contelui de Orgaz. Tabloul de la Sinaia, cu 
un contur mai puţin precis, învăluit într-o lumină mai nobilă și mai tosfores- 
centă, anunță deja viziunea nervoasă și cu totul spirituală a picturilor de la Ta- 
lavera la Vieja și a celor ce le-au urmat. Astfel, datîndu-l din preajma anului 
1590, nu vom fi poate prea departe de adevăr. 


O altă lucrare de dimensiuni mult mai mari (3,46 x 1,37; il. 85), care merită 
o menţiune specială nu numai în colecția României, dar și în ansamblul operei 
lui El Greco, este Înehinarea păstorilor ® de la palatul regal din București. Pic- 
tura este semnată cu numele întreg și provine din galeria spaniolă a lui Louis 
Philippe 1. 

Unele elemente din această pictură nu sînt poate cu totul noi. Decorul 
cu bolți în ruină în care se petrece scena mai fusese închipuit de artist, în pro- 
porţii mai reduse, pentru tabloul său de la Escorial, Adorarea numelui lui Isus, 
pictat către 1579. Zborul îngerilor care susțin banderola cu inscripție amintește 
partea superioară din Martiriul sfintului Mauriciu. Detalii mai puţin importante 
se regăsesc de asemenea în picturi din tinerețe, cum este mielul cu picioarele 
legate, pe care artistul l-a schițat în tabloul Isus zgonind zarafii din templu, 
din colecţia Cook de la Richmond. Căutarea efectelor violente de lumină în 
întuneric nu era nouă la El Greco, deoarece o aplicase și în Închinarea păstorilor 
pictată la Santo Domingo el Antiguo, curînd după stabilirea lui la Toledo, 
sau în copia după Correggio, încă și mai veche, aflată în colecția contelui Con- 
tini-Bonacossi din Roma. Problema îl preocupase dealtfel pe artist încă din 
Italia, unde Bassano și Correggio îi ofereau exemple foarte instructive. 

Dar tabloul,de la București nu aparține acestei epoci. El trădează remi- 
niscenţe de tinerețe, pe care pictorul le relua într-o interpretare nouă. Într-un 
cadru cu proporţii înalte — acele proporţii în care Meier-Graefe vedea una din 
caracteristicile „goticului secret” al lui El Greco ?, tabloul prezintă o viziune 
stranie, în care radiaţiile unei lumini mistice învăluie elementele pămiîntești 
și cerești în același decor fantastic. Este o compoziție complexă, unde planurile 
se întretaie în jurul unui ax median, determinînd oarecum o serie de cercuri 
opuse, dar legate într-un tot unitar. Linia curbă a bolților se prelungește cu linia 


1 Notice des tableaux de la Galerie espagnole exposés au Louvre, nr. 253; cat. Bachelin, nr. 162, 
cat. Cossio, nr. 360; cat. Mayer, nr. 16 a; Mayer, El Greco, p. AA ii LU: 

2 I. Meier-Graefe, Greco peintre baroque, în „L'Art décoratif”, XIV, 19:12, “ur. 182, P2410. 
Articolul a fost retipărit după versiunea germană apărută în revista ‚Kunst und Kiinstler”” 

în care se îmbină personajele din registrul inferior. Un al doilea cerc, format 
de aceste personaje, taie orizontal planul vertical al primului cerc. În partea 
superioară, hora îngerilor reia același motiv circular, dar de rîndul acesta în 
mișcare. 

Fără îndoială nu există nimic gotic în această compoziţie excesivă, în care 
echilibrul pare atît de laborios obținut, iar ochiul ezită între imaginea statică 
de jos și grupul mobil de sus. Ideea însăși a mobilităţii și a acestei construcții 
în cercuri denotă barocul, atît de intim îmbinat în inspirația artistului cu remi- 
niscenţele bizantine și cu misticismul său de esenţă mediteraneană. 

Cum să datăm această pictură atît de stranie și complicată? Tabloul a 
fost apropiat, pe drept cuvînt cred, de picturile executate între 1590 și 1600 
de El Greco pentru biserica colegiului Doña Maria de Aragon din Madrid. Cossio 
indicase patru lucrări care ar fi făcut parte din acest ansamblu: Botezul, Răs- 
tignirea și Învierea de la Muzeul Prado, și Bunăvestivea de la Muzeul Balaguer 
de Villanueva y Geltru. El nu cita și Închinarea păstorilor de la Bucureşti, dar 
în catalogul său data acest tablou din aceeași epocă cu celelalte: 1584— 15947, 

Mayer este mai puţin precis în această privință. El reia argumentarea lui 
Cossio despre operele ce pot fi ratașate bisericii colegiului din Madrid și, sporind 
numărul lor, le adaugă și tabloul de la București. Dar datele pe care le propune 
variază nu numai de la catalog la studiul consacrat artistului, dar și de la un 
capitol la altul al acestei lucrări ?. 

Printre operele ce pot fi puse în legătură cu tabloul de la București și cu 
ansamblul picturilor din biserica colegiului Doha Maria există una care ni se 
pare deosebit de apropiată de pictura noastră. Este Botezul de la muzeul Prado, 
dealtfel singurul tablou provenit direct din biserica colegiului 3. Schema compo- 
ziției, desenul unora dintre personaje și alte elemente, ca racursiul îngerilor sau 
formele de „„putti” din planul superior al ambelor tablouri prezintă asemenea 
analogii, încît ai fi tentat nu numai să asociezi aceste două picturi, dar și să 
le distingi de seria celorlalte, ce par a fi dintr-o epocă ulterioară. 

Lucrările de la colegiul Doña Maria se eșalonează pe cel puţin zece anit. 
Primele picturi erau gata probabil în 1590, cînd s-a făcut sfințirea bisericii, iar 
cele două tablouri amintite mai sus fac desigur parte dintre acestea. El Greco 
a mai executat apoi alte picturi între 1579 și 1600, și anume, Răstignirea de la 
muzeul Prado și Bunăvestirea de la Villanueva. În ce privește Învierea şi Cobo- 
vîrea sfintului Duh 5, aflate ambele la muzeul Prado, ele trebuie să fie și mai 
târzii, nefăcînd poate parte din ansamblul colegiului de la Madrid. 

Printre numeroasele Închinări ale păstorilor pictate de El Greco *, una 
singură reproduce exact compoziția tabloului de la București. Este replica, de 
dimensiuni reduse, din Galeria Corsini de la Roma. Stilul ei mult mai nervos, 


Cossio, op. cit., p. 291 şi urm.; catalog nr. 59, 61, 271 şi 360. 
Mayer, Catalog, nr. 16a şi observaţiile privind nr. 38; id. El Greco, Berlin 1931, p. 47 


3 Pentru proveniența tabloului vezi Don Pedro de Madrazo, Catalogue des tableaux du 
Musée de Prado, Madrid 1913; Cossio, loc. cit., p. 293. 

4 Cossio, op, cit., p. 291—292 şi apendice ELA 

5 Citată de Mayer ca făcînd parte din același ciclu. 

6 Catalogul Mayer indică următoarele exemplare: Toledo, S. Domingo el Antiguo; Bucu- 

reşti, Galeria regală; Roma, Galeria națională Corsini; Valencia, Colegio del Patriarca; 

New-York, Metropolitan Museum; Madrid, col. Mariano Hernando; Toledo, S. Domingo 

el Antiguo (aticul altarului principal); New-York, col. S. Blumenthal; Illescas, biserica 

Hospicio de la Caridad. 

cu contururi mai puțin ferme și o lumină crepitantă ce pare să dizolve formele 
eliminîndu-le precizia, indică o epocă mai înaintată. Aceleași remarci sînt valabile 
și pentru Botezul din Galeria Corsini 5, care reproduce Botezul de la muzeul 
Prado. Aceste două tablouri nu pot fi datate decît cu cel puţin zece ani după 
tabloul de la București și cel de la Prado. El Greco asocia astfel încă o dată 
cele două subiecte pe care le tratase în același timp cu cîțiva ani înainte 1. 


Sfîntul Martin călare 5! de la palatul Cotroceni din Bucureşti 2 reproduce o 
compoziţie celebră a lui El Greco. Bachelin catalogase din greșeală această pic- 
tură sub titlul Don Carlos călare, văzînd în ea nu numai un portret din tinereţe 
al fiului lui Filip al II-lea, ci și ilustrarea unui episod din viaţa Cidului. În rea- 
litate este vorba de o replică — una dintre cele mai frumoase, după A. L. Ma- 
yer — de dimensiuni reduse (1,06 x 0,58; il. 87) a celebrei picturi executate de 
El Greco între 1597 și 1599 pentru capela S. José din Toledo, aflată în colec- 
ţia J. P. Widener din Philadelphia. 


Tabloul e remarcabil nu numai prin eleganța liniilor sale nervoase și on- 
dulate, prin grația aproape copilărească a sfîntului îmbrăcat într-o armură 
damaschinată, dar și prin armonia sobră a culorilor, în care domină fondul bleu- 
vert al cerului noros, în opoziție cu alb-negrul prin care se detașează calul și 
călărețul, și prin tonalitatea gri-argintie proprie acestei picturi. 

El Greco a reluat adesea această compoziție, agreată fără îndoială de con- 
temporani datorită aerului de eleganță mondenă și graţioasă pe care-l dăduse 
sfîntului cavaler. Cossio a semnalat cinci exemplare: tabloul semnat de la Phi- 
ladelphia, replica de la București, cea din colecția Manzi (astăzi în col. Bern- 
heim- Jr. la Paris), cea a pictorului John Sargent de la Londra și ultima din 
colecția d-nei Syngros din Atena 3. Mayer nu înscrie în catalogul său decît 
primele trei, la care adaugă însă un tablou aflat la Chicago în posesia lui Ch. Dee- 
ring (expus la Art Institute) și un altul de la Paris, în colecţia Durand-Ruel 4. 
Am putea menționa încă o variantă în colecția Contini din Roma. 


Toate aceste variante sînt atît de apropiate de model, încît n-ar putea să 
dateze dintr-o epocă mult posterioară. Ele au fost executate probabil la vreo 
trei-patru ani după tabloul din Toledo, fără ca artistul să fi simţit nevoia de a 
moditica interpretarea subiectului. Cu toate acestea, în tabloul din colecția 
Durand-Ruel și în cel din colecția Bernheim, figura sfîntului pare ceva mai ma- 
tură, cu părul tăiat scurt și un început de mustață. S-ar putea ca în ambele cazuri 
să fie vorba de replici ceva mai tîrzii, anterioare însă în orice caz anului 1603, 
cînd artistul își începe lucrările de la Illescas, unde se conturează o nouă manieră. 
In ce privește tabloul de la București, el seamănă atît de bine cu pictura inițială, 
încît poate fi considerat drept una din primele replici, executate imediat după 
1599. 


Din aceeași perioadă cu Sfintul Martin mai există în colecția regală un alt tablou 
care merită să fie cunoscut: este Martiriul siintului Sebastian (il. 88), aflat la 


1 Pentru ambele tablouri vezi Attilio Rossi, Due quadri di Domenico Theotokopuli, în ,Bollet- 
tino d'Arte”, II, 1908, p. 307—314. Catalogul Mayer, nr. 17 şi foto Anderson 21020—2 1021. 
Picturile nu sînt menționate în catalogul Cossio, deoarece au fost descoperite ulterior. 

2 Cat. Bachelin, nr. 168; cat. Cossio, nr. 366; cat. Mayer, nr. 298 a; Mayer, El Greco, 
p. 103— 104. 

3 Cossio, p. 330 şi cat. nr. 242, 366, 309, 345 și 351. 
4 Cat. Mayer, nr. 297, 298, 298 a, 298 b şi 2 


palatul Cotroceni din Bucureşti 1 (0,89 x 0,68)%*. El reprezintă chipul grațios 
al unui adolescent. Arta lui El Greco excela în modelarea acestor corpuri juve- 
nile, care sub penelul abil al artistului dobîndesc o grație mlădioasă și proporții 
întotdeauna suple, din ce în ce mai alungite. Sînt creaţii ce revelează viziunea 
plastică a unui mare artist și totodată idealul intelectual al armoniei și frumo- 
sului format la școala umanismului italian și nutrit de îndepărtatele amintiri din 
patria greacă. 

Nu se cunosc decit trei tablouri ale lui El Greco reprezentîndu-l pe Sfîntul 
Sebastian, toate din epoci diferite. Cel mai vechi, de la catedrala din Palencia 
în Spania, este o lucrare din prima perioadă și nu are nici o înrudire, fie și ico- 
nografică, cu tabloul nostru. Sfîntul e zugrăvit în genunchi, într-un peisaj stîn- 
cos. Al doilea, cel de la București, este, cred, cel mai frumos. Trupul tînăr, 
suplu și zvelt amintește de torsul nud din tabloul reprezentînd pe Sfântul Martin. 
Această asemănare, ca și stilul picturii, ne fac să datăm opera de față, la fel 
ca tabloul precedent, de la sfîrșitul celei de a doua perioade, poate între 1599 
și 1603. Al treilea Sfînt Sebastian, destul de cunoscut, este cel din colecția marchi- 
zului de Casa Torres din Madrid. Este o variantă a tabloului de la București, 
dar dintr-o epocă mult mai evoluată, în care artistul, abandonînd formele gra- 
ţioase, ducea pînă la exces spiritualitatea interpretărilor sale, deformînd sau chiar 
urîţind personajele. Chipul sfîntului din această ultimă variantă amintește 
dealtfel trăsăturile personajului îngenuncheat din Viziunea apocaliptică, aflată 
în colecţia Zuloaga, care datează din ultima perioadă a lui El Greco. 


Tot la palatul Cotroceni se află o Sfintă familie 5, operă de mare frumuseţe, 
care, prin graţia figurilor feminine și eleganța oarecum afectată a gesturilor, 
trădează reminiscenţe din Correggio 2. Ea provine din colecția baronului Taylor 3, 
căruia Louis-Philippe îi încredințase misiunea de a-i alcătui galeria spaniolă. 
Subiectul a fost reluat de artist în numeroase variante 4. Tabloul de la Bucu- 
rești (0,70 x 0,84; il. 89) face parte dintr-un grup mai restrîns, care reproduce 
cu exactitate tipul iconografic al unei picturi de la muzeul din Cleveland 5 
(0,70 x 0,84) și al celei din colecția Van Horne de la Montreal. 

Tabloul de la Cleveland nu diferă de cel de la București decît prin modul de 
tratare a fizionomiei Fecioarei. În primul, ea privește drept în față, iar părul îi 
este acoperit de un văl; în cel de al doilea, ea își pleacă privirea spre copil, cu vălul 
numai pe jumătate tras peste cap. Efectele de lumină sînt mai atenuate şi mai 
puțin subtile în cel de la Cleveland. Mayer datează prima variantă din 
1592—1596. Ea pare în orice caz anterioară tabloului de la București, care 
denotă o mai mare precizie a fizionomiilor și mai mult rafinament în stil 
și compoziţie. Pe acesta îl putem data, ca și autorul citat, din ultimii ani ai 
perioadei a doua, adică din 1600—1603. Dealtfel cam aceeași dată îi atribuie și 
Cossio, care considera acest tablou drept unul din cele mai interesante din galeria 


1 Cat. Bachelin, nr. 169; cat. Cossio, nr. 367; cat. Mayer, nr. 301. 

a Cat. Bachelin, nr. 165; cat. Cossio, nr. 363; cat. Mayer, nr. 28. 

3 Însemnare scrisă pe dosul tabloului. 

4 După catalogul Mayer: Muzeul Hispanic Society of America, New-York; Spitalul S. Juan 
Bautista, Toledo; col. Herzog, Budapesta; colecție particulară din Paris (acest exemplar 
a intrat din 1926 la muzeul Cleveland); col. regală din București; col. Van Horne, Montreal; 
muzeul Prado, Madrid: Metropolitan Museum, New-York; spitalul S. Ana, Toledo (exemplar 
dispărut). La acestea trebuie adăugat un alt exemplar în col. Widener din Philadelphia. 
5 Pentru aceasta a se vedea „La Revue de l'Art”, nov. 1926, p. 299. 


391 


de la București 1. Exemplarul de la Montreal îl reproduce pe cel de la București, 
cu reminiscențe din prima variantă, mai ales în trăsăturile Fecioarei. Lumina 
este şi mai vie decît în tabloul nostru. Avem probabil de a face cu o pictură 
ulterioară, care ar putea fi datată în jurul anului 1603, chiar de la începutul 
celei de a treia maniere. 


Un alt tablou aflat la castelul Peleș din Sinaia, deși comportă trăsături caracteris- 
tice artei lui El Greco, a suscitat unele discuţii cu privire la autenticitatea lui. Este 
replica 54 de dimensiuni mai reduse (1,45 x 1,07; il. 90) a celebrei picturi de 
la Escorial, reprezentînd Martiriul siîntului Mauriciu 2. Ea diferă de tabloul 
cel mare prin detaliile compoziției și chiar prin culori, iar particularităţile sale 
stilistice denotă o interpretare mai evoluată a subiectului tratat anterior la 
Escorial. 

Mayer consideră această pictură drept o lucrare de atelier, executată poate 
de fiul artistului, Jorge Manuel. El nu insistă asupra motivelor acestei atribuiri, 
pe care le putem deduce însă chiar din elementele discuţiei. 

În inventarul făcut după moartea artistului și publicat de San Roman y 
Fernândez, se menționează în casa lui El Greco trei reprezentări ale Martiriului 
sfîntului Mauriciu, cu specificarea că una e „,„mare”, iar alta ,„mică”3. Ce s-a 
întîmplat cu aceste trei picturi care sînt deosebite de cea de la Escorial? Una din 
ele e menționată de autori mai vechi drept „schiță originală pentru marele 
tablou de la Escorial” (el borrân original para el cuadro grande de San Mauricio). 
Ea se afla încă în 1845 la biserica San Torquato din Toledo, dar avea să dispară 
fără urmă după cîțiva ani 5. 

Cossio nu cunoștea decît două replici ale tabloului de la Escorial: cea de la 
Sinaia — care provine din colecția amintită a baronului Taylor — și o alta 
provenită de la Toledo, care se afla pe atunci la Madrid în colecția lui Fernando 
de Brieva. El admitea că prima ar fi de mîna lui El Greco, însă din ultima 
perioadă, în timp ce a doua i se părea a fi doar o copie executată de fiul artistului, 
după un tablou original, care fără îndoială nu era cel de la Escorial 6. 

Preluînd îndoielile lui Cossio asupra tabloului de la Madrid și, bazindu-se 
probabil pe asemănările acestuia cu tabloul de la Sinaia, Mayer a asociat cele 
două variante, atribuindu-le atelierului lui El Greco, unde ar fi putut fi executate 
după vreuna din picturile originale indicate în inventarul casei artistului. Nu 
cunosc exemplarul de la Madrid, și nici nu sînt sigur că tabloul menționat de Mayer 
este identic cu acela citat de Cossio 7; dar analiza tabloului de la Sinaia, ținînd 
cont de variațiile stilistice pe care le întîlnim întotdeauna în replicile operelor 
lui El Greco, ne înclină să afirmăm autenticitatea acestei picturi. 


1 Cossio, op. cit., p. 332 şi 701—702. 

2 Cat. Bachelin, nr. 166; Cossio, p. 222—223, 698—699 și cat. nr. 364; cat. Mayer, nr. 
126 c. Bachelin dădea o interpretare fantezistă acestui tablou, pe care îl intitula Cei patruzeci 
de martiri, văzînd totodată portretele lui Filip al II-lea și Don Carlos în mijlocul granzilor 
de Spania. 

3 Fancisco de Borja de San Roman y Fernández, El Greco en Toledo o nuevas investigaciones 
acerca de la vida y obras de Dominico Theotocopuli, Madrid, 1910, p. 189— 198. 

4 Ponz lşi Ceán Bermudez, cf. Cossio, op. cit., p. 221. 

5 Cossio, loc. cit. 

$ Jdem, p. 21—223: 

? Tabloul citat de Mayer era scos la vînzare de un negustor în 1926. 

Există, fără îndoială, contraste remarcabile între replica de la Sinaia și 
marele tablou de la Escorial. Fizionomiile personajelor sînt diferite, ca și coloritul 
care, viu și frapant la Escorial prin opoziția puternică dintre albastru și galben, 
este foarte atenuat şi aproape mohorit la Sinaia, unde predomină tonurile gri- 
albăstrui și culorile închise. Acest colorit este însă în concordanță cu celelalte 
caractere ale tabloului care, conceput evident mai tîrziu, prezintă personaje cu 
trupuri mai alungite, cu linii mai ondulate și chipuri lipsite de orice căutare a 
frumuseții. Aceste chipuri reproduc în cea mai mare parte tipuri întîlnite în alte 
tablouri ale lui El Greco, mai ales în picturi posterioare tabloului de la Escorial. A 
doua figură din stînga, de pildă, în grupul personajelor principale, seamănă cu 
Sfântul Toma din ciclul apostolilor de la Muzeul El Greco din Toledo. Capul copilu- 
lui, cu colereta lui plisată, amintește capul Sfintului Martin de la București. Chipul 
sfântului Mauriciu evocă în mod uimitor o figură dintr-un alt tablou mai puțin 
cunoscut, care trebuie citat în mod deosebit aici. 

Este o pictură de dimensiuni foarte mici (0,25 x 0,20) din colecția Van 
Horne de la Montreal, care în cataloagele Cossio și Mayer e înregistrată simplu ca 
reprezentînd figura unui sfînt 1. În realitate este o variantă a capului sfîntului 
Mauriciu, semănînd fără îndoială cu cel din tabloul de la Escorial, dar și mai mult 
cu acela din tabloul de la Sinaia. Este probabil un studiu pentru Martiriul sfântu- 
lui Mauriciu, sau poate un fragment din această scenă, executat mult mai tîrziu 
decât tabloul de la Escorial. Stilul indică ultima epocă a artistului, poate chiar 
primii ani ai acestei epoci, adică 1600— 1606. 

Aceste date se aplică și tabloului de la Sinaia, ale cărui caracteristici ne 
amintesc unele picturi executate de artist la biserica spitalului din Illescas. 
N-avem cum să stabilim raporturi mai strînse între tabloul de la Montreal și 
pictura de la Sinaia, dar evidenta lor înrudire ne face să ne gîndim la un model 
comun, care ar putea fi unul dintre cele trei tablouri menționate în inventarul 
casei artistului. 


Ajungem la un alt tablou, poate cel mai important din colecție, care ar putea 
figura alături de cele mai izbutite creaţii ale artistului în domeniul portretului. 
Este o lucrare excelentă ? (1,16 X 0,86; il. 91) de un colorit sobru, care se reduce 
la tonuri de negru, gri și brun, cu pete de culoare izolate — rozul discret al carna- 
ţiei și puţin galben pe muchiile cărții deschise. Tabloul se află la castelul Peleș 
din Sinaia 55. Este portretul unui savant, canonic probabil, judecînd după inscrip- 
ţia aproape ascunsă de pe foile cărții pe care își sprijină mîinile: CANONICI. 
Bachelin îl identificase greșit cu Don Diego Covarrubias, ilustrul profesor de la 
Salamanca și prietenul intim al lui El Greco, pe care acesta l-a pictat în mai multe 
rînduri. Este un necunoscut, dar una dintre figurile cele mai nobile și mai expresive 
din câte ne-a lăsat acest mare portretist al unei aristocrații intelectuale și de 
spirite de elită. 

S-ar putea găsi unele asemănări de stil între tabloul acesta și portretul lui 
Antonio Covarrubias păstrat în casa lui El Greco din Toledo. Regăsim în el 
aceeași sobrietate de culori — mai închise în tabloul de la Sinaia — același 
impresionism în factură și aceeaşi concentrare în expresia psihologică a personaje- 
lor. Alte corespondențe și mai pregnante ar putea fi relevate între tabloul de 
la Sinaia și o altă pictură din aceeași epocă, și de cea mai bună manieră, anume 


1 Cat. Cossio, nr. 10; cat. Mayer, nr. 174 
2 Cat. Bachelin, nr. 161; Cossio, p. 445—446 şi cat. nr. 359; Mayer, op. cit., p. 133 şi 
cat. nr. 347 a. 

Portretul cardinalului Tavera de la spitalul San Juan Bautista din Toledo, unde 
asemănările merg pînă la atitudinea identică a personajelor șila uimitoarea 
similitudine a fizionomiilor. Dar tabloul de la Sinaia prezintă o superioritate prin 
subtilitatea penelului, prin fineţea tușelor aproape transparente, care creează 
jocuri de lumină pe epiderma delicată, pe blană și pe veșmintele de catifea ale 
personajului; se cuvine de asemenea să insistăm asupra nobilei expresivități a 
acestor mîini fine și nervoase așezate pe cartea deschisă. 

Tabloul nu poate fi datat decît din ultima epocă a lui El Greco, alături de 
portretele lui Don Antonio Covarrubias și al Cardinalului de Tavera, poate și de 
Sf. Ieronim în veşminte de cardinal de la National Gallery din Londra. Este fără 
îndoială una din capodoperele acestui artist. 


Tabloul care ne-a mai rămas de prezentat este o pictură deosebită, cu un efect 
al coloritului și un gust atît de modern, încît aproape că amintește de arta lui 
Cezanne. Se află tot la castelul Peleș și reprezintă în dimensiuni mijlocii (1,10 x 
0,83; il. 92) Logodna Fecioareil. 

Pe armonia gri a draperiilor ce formează fundalul, albastrul deschis și rece 
al vălurilor Fecioarei se detașează transparent, învăluind această figură fragilă în 
nuanţe aproape aeriene. In fața ei, sfîntul Iosif se profilează în veșminte verde 
închis cu tonuri galbene, alături de preotul în alb-gri și galben. Celelalte perso- 
naje adaugă acestui ansamblu un joc subtil de roșu-violet, de galben, de oranj, 
de alb și de gri. 

Subiectul însuși e unic în opera lui El Greco 56, Este unul din rarele tablouri 
ale artistului la care nu se cunoaște nici o replică. Cossio și Mayer au văzut în el o 
operă pictată între 1603 și 1606 pentru altarul micii biserici a spitalului Caridad 
din Illescas, lîngă Madrid. Pictorul a executat, într-adevăr, o serie de șase tablouri 
pentru această biserică, unul reprezentîndu-l pe Sfintul Ildefonso, iar celelalte 
cinci, scene din viața Fecioarei. Patru dintre acestea, foarte deteriorate, repictate 
și înnegrite, se află încă acolo. Al cincilea a dispărut de multă vreme și a fost 
înlocuit cu o pictură oarecare pe un subiect total diferit. Cossio și apoi Mayer au 
presupus că tabloul pierdut ar putea fi cel de la Sinaia.În ansamblul scenelor de 
la Illescas, Logodna Fecioarei și-ar fi găsit locul în mod plauzibil, iar celor doi 
autori li s-a părut de asemenea că stilul picturii n-ar contrazice această ipoteză. 
O vizită recentă la biserica din Illescas ne-a convins că presupunerea era neîn- 
temeiată. Tabloul de la Sinaia nu se potrivește în nici o privință cu ansamblul 
picturilor de la Illescas, nici ca stil, nici ca dimensiuni. 

În biserica amintită se păstrează și acum cadrul sculptat de El Greco însuși 
pentru tabloul dispărut. El este perechea celui care îl reprezintă pe Sfintul 
Ildefonso, dar e mult mai mare, mai înalt și rotunjit în partea superioară. 
Toate celelalte tablouri ale lui El Greco din acea biserică au cadrul oval. Cît 
despre stil, picturile de la Illescas diferă total de tabloul de la Sinaia. În Sfântul 
Ildefonso El Greco nu ajunsese încă la acel exces al personalității pe care îl 
constatăm în Logodna Fecioarei. În pictura de la Illescas subsistă chiar unele 
elemente realiste, care vorbesc despre un gust și o manieră diferită a artistului în 
perioada acelor lucrări. Tabloul de la Sinaia, de o factură foarte liberă, este, 
dimpotrivă, redus în compoziţia lui doar la elementele esențiale. Fără a mai 
vorbi de siluetele celorlalte personaje, care denotă evident o epocă mult mai 


1 Cat. Bachelin, nr. 163; Cossio, op. cit., p. 314—315 şi cat. Mayer, op. cit. p. 133 și cat. 
ne le d 

avansată, este de ajuns să privim capul Fecioarei, mai mic decît în toate 
celelalte tablouri ale lui El Greco, pentru a ne da seama că avem de a face cu o 
operă din ultimii ani ai pictorului, care în ultima dezvoltare a stilului său manifesta 
această tendință de a îngusta corpurile, de a subția extremităţile și a face capetele 
foarte mici. 

Există dealtfel o particularitate care nu a fost remarcată pînă acum și nu 
putea fi relevată din fotografiile retușate publicate de Bachelin: acest tablou nu 
este terminat. Braţul întins al sfîntului Iosif nu are mînă, terminîndu-se printr-o 
pată informă de un gri închis, pusă la întîmplare. Celelalte mîini sînt de asemenea 
abia schiţate, ca și figurile confuze, cu contururi nehotăriîte. E evident că tabloul se 
afla încă în stadiul de lucru, iar artistul nu a avut timp să-l termine. Nu poate fi 
așadar vorba de Illescas, unde totul era terminat în 1606, cu opt ani înainte de 
moartea artistului. 

Tabloul de la Sinaia trebuie să fie ulterior. Inventarul făcut la moartea 
artistului ne vine în ajutor și de rîndul acesta. Într-adevăr, găsim în el menţionat 
un tablou cu acest subiect (un despojo pequeño )!, asupra căruia nu s-a dat pînă în 
prezent nici o indicație. Este vorba fără îndoială de pictura de la Sinaia, care 
prezintă toate caracterele unei opere tîrzii a lui El Greco. Lucrată în ultimii ani 
ai vieţii, poate chiar în cel de pe urmă, pictura a rămas neterminată, ceea ce ar 
explica stilul ei ciudat, ca și faptul că nu are o replică. Ca atare opera este cu atît 
mai interesantă. Ea reprezintă nu numai una din creaţiile lui El Greco cele 
mai subtile și vibrante prin colorit, dar revelează totodată în ansamblul creaţiei 
artistului ultima etapă a evoluţiei sale, care se încheie prin această scînteiere de 
forme și culori de o intensă spiritualitate. 


TOLEDO — EL GRECO” 


De la Madrid la Toledo, „cetatea împărătească” din mijlocul Spaniei, drumul 
trece prin pustietăți pietroase de Castilie, pe unde pasul șovăielnic al Rosinantei 
purtase altădată cavalereștile sminteli ale lui Don Quijote. Nu departe, se ivește 
Toledo, ca pe o colină mistică, pe creștetul de stînci și rîpe al unui munte sur, 
încins de apa Tagului. 

În aceste locuri poposea acum aproape patru secole un tînăr pictor care nu 
vorbea limba țării, dar care, călcînd pe același drumuri și poate cu același suflet ca 
ȘI aprigul hidalgo al lui Cervantes, avea să se facă înţeles și să-și lege faima de 
cetatea în care era străin. 

Se numea Domenico Theotokopuli. Era născut în Candia grecească și avea să 
rămînă pentru totdeauna cu porecla lui de venetic — El Greco. 

O făptură ciudată acest Dominico, pe care drumuri nelămurite, învăluite de 
mistere, îl aduseseră în aceste locuri. Se născuse în Creta și era grec; dar nimeni nu 
știa — nu știe nici azi — cînd și unde, și cine îi erau părinții. Irecuse peste mare 
în Italia, unde învățase meșteșugul picturii; dar și aici urma lui e ștearsă pre- 
tutindeni și înv ăluită în necunoscut. Trăise la V eneţia. Fusese poate ucenic al 
marilor maeștri, Tizian, Tintoretto? N-avem nici o mărturie. Trecuse pe la Parma, 
pe la Roma, tot atît de neștiut. Ajunsese pînă la Neapole, poate și în Malta, iar 


1 San Roman y Fernández, op. cit. 


Revista Fundațiilor Regale, București, sept. 1935, II nr. 9 p. 678—683 


395 


v 


urma lui dispare apoi cu totul, ca să apară, fără să știm cum, nici bine cînd, la 
Toledo de unde începe existența lui adevărată. 


În cartierul evreiesc al cetăţii, printre oamenii nevoiași care îi aduceau 
poate aminte de lumea lui orientală, în vreuna din căsuţele cu acoperișuri scunde, 
zidite deasupra ripelor roșcate de la marginea cetăţii, își găsise adăpost ciudatul 
tînăr, pe care nimeni nu știa ce nevoi sau ati biții îl mînaseră pînă acolo. Era sărac. 
Viaţa nu era ușoară pentru un om fără căpătii ce apărea în cetate numai cu un 
penel la subțioară. Era tăcut și singuratic. Viaţa nu e veselă pentru cine este 
obișnuit să se înțeleagă mai mult cu sine decît cu ceilalți. Om straniu în contactul 
lui cu lumea, făcea să circule asupra lui legende care nu se puteau controla. Dar 
era aprig meșter la lucrul picturii, unde nimeni în cetate n-ar fi fost în stare ai se 
potrivi. 

Dominico își făcea greu drum printre semenii săi cei noi care nu izbuteau 
să-l înțeleagă. Singur penelul său putea cîştiga pentru el încrederea pe care, 
numai cu făptura sa, artistul nu se arăta în stare să o dobîndească. Prileţul s-a 
ivit din fericire curînd. Călugării de la Santo Domingo el Antiguo l-au chemat să le 
împodobească altarul cu icoane mari, pe care nu le puteau da pe mîna oricărui 
meșter. Erau cele dintîi opere în care pictorul avea să spună — poate nu numai 
pentru cei dimprejur, ci și pentru el însuși — ceva din ceea ce era tăinuit în el. 
Strădania nu i-a fost în zadar. Căci lucrînd zi de zi, pictura dezvăluia marile 
virtuţi ale artistului și se arăta vrednică de laudă. Figurile de sfinți și de Cristoși se 
închegau din culori arzătoare ce nu se găseau pe paleta altui pictor. Scene concepu- 
te cu îndrăzneală îi ieșeau de sub penel, închipuind o lume diafană și de neatins. 
Realitatea era și nu era în ele. Era ca o imagine în care artistul părea încă nedecis 
între lumea adevărată și închipuirea ei. Pictura era enigmatică, întocmai ca și omul 
care o zugrăvea. Ea spunea poate destul pentru ochii credincioșilor care nu 
doreau decît să se închine. Dar ascundea și năzuinţe cu mult mai mari, pe care 
mîna meșterului încă tînăr nu izbutise să le pună în lumină. 

Artistul avea însă vreme să spună mai mult altădată, în icoane pe care nu 
înceta să le gîndească în clipele lui de ardoare. Căci arta lui se făcea cu încetul, în 
meditații ce aprindeau în el flăcări nebănuite de exaltare și creație. Dar arta lui 
trecea dincolo de îngrădirile credinței. Şi nu o dată, gîndul înflăcărat avea să-l 
ducă pînă la expresii care îl făceau suspect de necredință. Curînd după ce pictase 
altarul de la Santo Domingo, decanul catedralei din Toledo îi încredințase o 
lucrare ce trebuia să împodobească Vestiarul preoţilor: un tablou cu scena 
despuierii lui Isus de haine înainte de a fi suit pe cruce, faimosul Espolio, care și azi 
împodobește sacristia catedralei toledane și se numără printre operele cele mai de 
seamă ale artistului din această perioadă a tinereţii. El Greco concepuse scena cu o 
intensitate dramatică și cu o putere de viziune care dau tabloului mai mult decît 
forţa realităţii. În mijloc este Isus, o figură tragică în care se petrece dureroasa 
desprindere a ființei lui cerești de cea pămîntească. Ochii lui înnecaţi în lacrimi se 
îndreaptă către cer, în vreme ce mîinile se așează pe piept într-un gest Ușor, 
aproape melodios. E rugăciune și e suferință. E pietate mistică și e imagine a 
realității. Dar tabloul nu le-a plăcut călugărilor, care aveau grave mustrări de 
adus artistului. Isus zugrăvit mare, aproape cît un om, purta un veșmînt prea roșu 
pentru decența locului în care se afla. În jurul lui se înghesuiau ostași cu figuri 
populare, în care prea pioșii oameni ai bisericii recunoșteau scandalizați chipuri 
întilnite pe străzile orașului. Apoi, lucru și mai scandalos, artistul zugrăvise la 
picioarele Mîntuitorului, într-o prea de aproape atingere cu fiinţa lui venerată, 

chipul unei Magdalene îndurerate, care era iarăși o profană figură luată din 
realitate. 

Era adevărat! Magdalena încriminată nu ieșise din închipuirea cucernică a 
artistului. Era Doña Geronima de las Cuevas, femeia spriîncenată și cu ochi 
scînteietori care îmblînzise ciudăţenia hirsută a artistului, și pe care avea să o 
zugrăvească adeseori în figuri de Magdalene, de Fecioare sau de sfinte Veronici. 
Pentru ea înfrunta acum un proces cu oamenii bisericii, care nu se arătau tocmai 
ușor de îmblinzit. 

Dar asemenea procese, care îl aduceau uneori pînă în pragul Inchiziției, 
nu erau deloc rare în viața artistului, obișnuit să se atle la mai tot pasul în conflict 
cu realitatea. Ochii lui deprinși cu viziuni interioare aveau strania putere de a 
deforma și a schimba în nălucire aproape tot ce le ieșea înainte. Pîlpiirile lui 
lăuntrice se împleteau cu lumea din afară în imagini ce transformau realitatea, 
dîndu-i aparenţe de vedenie. El Greco își zugrăvea tablourile cu fantomele spiritu- 
lui său, așa cum eroul lui Cervantes, care părea a-i fi fost frate bun, popula lumea 
adevărată cu imaginile arzătoare ale închipuirii lui. 

O singură dată artistul concepuse în ardoarea lui de a crea, și o ambiţie 
lumească, în care își pusese mari speranţe pentru faima numelui său. Filip al II- 
lea — și acela un iluminat șiun nebun. întru Cristos — adunase la Escorial 
artiști din toată lumea, ca să împodobească severa bazilică a sfîntului Laurenţiu 
clădită de el. El Greco i s-a înfățișat, și după probe care păreau să-i fi plăcut 
regelui, a primit însărcinarea de a zugrăvi un mare tablou cu martiriul sfîntului 
Mauriciu. Doi ani a lucrat la Toledo această pictură, în care penelul său a izbutit 
să aştearnă o adevărată viziune genială. Doi ani de strădanie creatoare și de 
ardere lăuntrică pentru a închega în limpezi tonuri de albastru și de galben imagi- 
nea gîndită zi și noapte pînă la halucinare. Tabloul a fost apoi înfățișat regelui și 
supus aprecierii lui supreme. Cuvîntul regal avea să hotărască soarta artistului 
care se socotea capabil de creaţii și mai mari. Dar încă o dată ochii profani se 
dovedeau incapabili de a vedea cum vedea el, artistul. Încă o dată spiritul bigot 
descoperea în îndrăznelile de viziune ale pictorului nciertate încălcări ale canoane- 
lor și ale credinţei. El Greco se văzu astfel în dizgrație, înainte de a fi obținut 
favoarea regelui. Nu mai avea nimic de așteptat. Se întorcea la Toledo zguduit 
poate de nemeritata dezamăgire, dar dezlegat, vindecat de imposibila ambiţie 
de a ieși, fie și numai o dată, din lumea singulară a închipuirii lui. 

Soarta îl lega astfel pentru totdeauna de Toledo, unde numele lui de 
străin începea a fi familiar și de mulți respectat. El Greco era un om ciudat, 
dar în firea și meșteșugul lui nu era greu pentru oamenii subțiri să descopere 
sufletul ales și gîndirea nobilă care îl lumina. Meșteșugul îl ajutase dealtfel să 
cîștige și bani, pentru a fi în rîndul oamenilor demni. La biserică, în piața 
cetăţii, pe stradă, el era Señor Dominico, prietenul învățatului paroh de la Santo 
Tomé, prietenul doctorului și profesorului de la Salamanca, Don Diego de Co- 
varrubias, și al tuturor oamenilor aleși ai cetăţii, cu care sta de vorbă și le 
făcea uneori portretul. Bisericile din Toledo, din împrejurimi, de-la Madrid chiar, 
se întreceau să-i comande altare și icoane, pe care i le plăteau scump. Căci 
El Greco era deopotrivă pictor, arhitect și sculptor, și era greu de găsit un 
altul mai priceput decît el. 

Cîteodată ciudățenia inspirației lui îl aducea iarăși în conflict cu preoții 
și tribunalele. Pentru o Imaculază Conceptie zugrăvită la Santo Vicente avea să 
dea socoteală parohului și Inchiziției, care nu admitea heruvimi ca aceia zugră- 
viți de El Greco, cu aripi prea lungi, ca de arhangheli, și cu înfățișarea fără 
formă limpede, ca a unor fantasme. Artistul nu ciuntea însă nimic din ceea ce 
vedea el cu ochii spiritului, și lumea începea să se obișnuiască cu arta sa, chiar 
dacă se întîmpla să n-o înțeleagă cu totul. Uneori, sau poate întotdeauna, El 
Greco își amintea în tablourile sale și de patria lui îndepărtată, de pictura hie- 
ratică a bisericilor bizantine din Candia și din toată Grecia. Atunci sfinții 
săi luau înfățișări prelungi și descărnate, scenele se desprindeau aerian, nepă- 
mîntești, zugrăvind o lume neatinsă decît cu gîndul, și înaintea căreia gestul 
firesc era închinarea. Așa făcuse la Santo Tomé, cînd zugrăvise scena Tamor- 


mîntării contelui de Orgaz, tablou care îi cîștigase admirația tuturor concetă- 
țenilor și care face și astăzi marea glorie a artistului. Așa făcuse în mai toate 
tablourile lui religioase, uneori pînă și în portrete de contemporani, unde pic- 
torul părea a fi dorit să zugrăvească mai mult spiritul decît făptura lumească 
a oamenilor pe care îi vedea. Enigmaticul artist, care pînă la bătrînețe n-a 
încetat să-și iscălească tablourile cu înflorite litere grecești — Dominikos Theo- 
tokopoulos Kres — rămînea astfel un grec, chiar atunci cînd viața părea a-l 
fi smuls pentru totdeauna din lumea îndepărtată a copilăriei lui. 

Dar era poate tot pe atît și spaniol, în mijlocul acelor oameni care se uitau 
ca într-o oglindă în chipurile zugrăvite de el. Cavaleri cu nobile figuri, sau sfinți 
înfășurați în glorii luminoase ieșeau în pictura lui dintr-o viziune în care se 
amesteca deopotrivă și lumea de contraste și de pasiuni a spaniolilor, lumea 
în care sufletele izbucneau de atîtea ori în aprinderi eroice, sau se învăluiau 
ca într-un zăbranic în tristeţea fanatismului bigot. „Spania neagră”, Spania 
penitenţelor și a macerației, Spania „Cavalerului tristei figuri” al lui Cervantes, 
se întîlnea în viziunea lui El Greco cu fervoarea sufletului său oriental. 

Toledo însuși îi plăcuse poate și îl reținuse pentru că înfățișa mai bine 
decît orice loc sufletul acestei Spanii aprige, încărcată de tristeţe, de pietate și 
de pasiuni iluminate. Peisajul abrupt, făcut din așchii, din lumini și umbre vio- 
lente, pe care rîul Tago îl înfășoară cu un încolăcit nimb de argint, reflecta 
ardoarea acestui misticism — păgîn și creștin totodată — îmbibat de Orient. 
El Greco avea să zugrăvească imaginea acestui Toledo într-o pînză fără egal, 
în care a pus toată violența fanteziei sale mistice. Sub un cer ca de furtună, 
care aruncă asupra lucrurilor lumini de fulger, orașul se desprinde sumbru pe 
colina colțuroasă, ca într-o halucinație de apocalips. Nu e Toledo cel real, cel 
care sta înaintea ochilor artistului; era fantoma cetății, ființa ei aeriană, așa 
cum se oglindea în mintea lui El Greco în clipele lui de mistică vedenie. 

Toledo avea să adăpostească bătrinețea și geniul artistului, și avea să 
pună aureola gloriei în jurul numelui său. El Greco ajunsese să se înțeleagă cu 
oamenii în mijlocul cărora era străin. În sufletele lor aprinse și pornite spre 
mari fapte pîlpîia adesea aceeași nebunie divină ca și în închipuirea creatoare 
a artistului. Un prieten scria pe mormîntul lui, la Santo Domingo: „Creta i-a 
dat viața, iar Toledo penelurile...” Şi era adevărat. Din cele două patrii, El 
Greco închegase pentru totdeauna lumea spiritului său care trăiește și astăzi. 

EXPOZIȚIA JAPONEZĂ 
DE LA 
MUZEUL TOMA STELIAN 


Pentru a doua oară în cursul acestui an, Muzeul Toma Stelian de la Şosea, 
reorganizat și readus la viață de noul său director, dl. George Oprescu, oferă 
publicului nostru prilejul binevenit al unei expoziţii de artă străină, unitar alcă- 
tuită și cu totul nouă în București. 

Cea dintii a fost expoziția de acum două luni a Desenului francez, cînd 
opere de o deosebită valoare ne-au fost prezentate, și cînd îngrijita documentare 
a Catalogului ocazional, ca și conferințele explicative ținute în localul Muzeului 
au sporit interesul artistic al expoziţiei cu unul educativ care nu se poate trece 
cu vederea. 

De rîndul acesta, o demonstraţie nouă, aleasă dintr-un domeniu și mai puțin 
cunoscut la noi, vine să se adauge la activitatea atît de utilă și de bine chib- 
zuită a acestui muzeu, cel mai tînăr dintre toate și mai înțelegător față de rostul 
său de instituție închinată deopotrivă artei și culturii. 

O bogată serie de stampe japoneze, împrumutată din colecțiile Elisa și 
Ion I. C. Brătianu, reprezentînd operele unuia dintre cei mai de seamă artiști 
ai Japoniei din secolul trecut — Hiroshige — ne este prezentată în două săli 
ale Muzeului, cu o îngrijită alegere și cu o catalogare scrupuloasă, care înlesnește 
vizitatorilor explicația acestor imagini exotice. 

Sînt ilustrații detașate din albume, sau simple foi volante, înfățișînd în 
tandre culori de o limpezime aproape de acuarelă, și în delicate linii săpate în 
lemn, peisaje grațioase desprinse parcă dintr-o ţară văzută în vis, scene de cîmp, 
de stradă sau de hanuri, în care realismul fără cruzime se confundă cu poezia, 
animale, păsări mai ales, cu încîntătoare siluete, profilîndu-se pe uriașe discuri 
de lună sau pe albăstrimile imaculate ale unor ceruri de safir. 

Hiroshige e în această artă a gravurii japoneze, care pe la mijlocul seco- 
lului trecut își încheia perioada ei de glorie, un naturalist. Un naturalist tocmai 
prin înțelegerea și prin strădania lui de a reda natura. Artiști mai vechi, nu mai 
puţin dotați, se opriseră la un stil mai mult ornamental, sau preferaseră expresia 
unui idealism uneori fantastic, care îi ținea în marginea realității. Japonia 
adevărată, cu cerurile ei molatec estompate, cu primăverile și iernile ei desprinse 
parcă dintr-o magie colorată și cu graţia ei de miniatură delicată, avea să apară 
în stampa japoneză abia la începutul secolului al XIX-lea, poate sub influența 
artei europene. 

Hiroshige înseamnă apogeul acestui peisagism, alături de arta nu mai puţin 
prețuită a unui Hokusai, mai vechi decît el, sau a contemporanului său mai tînăr 
Kuniyoși, iar naturalismul său, care se simte în înțelegerea lui pentru perspec- 
tivă, în notația fugară și precisă, în grija de detaliu, îl apropie destul de arta 
europeană. 

Un temperament poetic însă și o intuiție a realității cu totul personală 
îl duc nu la reproducerea aidoma a naturii, ci mai degrabă la interpretarea ei 
printr-un sentiment liric, care rămîne dominant în fiecare din aceste subtile 
desene. Hiroshige descoperă astfel mijlocul de a se insinua el personal în ori- 
care din priveliștile ce prind viață sub cuţitașul său: la marginea unei prăpăstii 

în munţi, stîncile uriașe profilate în primul plan îți sugerează mai degrabă sen- 
timentul nimicniciei tale de om între formele gigantice ale naturii, în vreme ce 
departe la orizont zărești ca o mîngiiere linia blîndă a unui țărm. Cîteodată, 
privind sub ploaie oamenii zgribuliți ce trec în grabă pe spinarea arcuită a unui 
pod, ești apăsat și tu de tristețea sură a peisajului și îngrijorat de norii negri 
care plutesc deasupra. Sau alteori, privind de sus peste nesfîrșite orezării gal- 
bene ce dormitează în bătaia soarelui, îţi risipești gîndurile fără grijă, legănate 
ca de un cîntec. 

Asemenea interpretări emotive care fac din peisaj un crimpei de sutlet cu 
nuanțe schimbătoare, după clipele fugare în care ochiul a avut imaginile, ase- 
menea corespondențe” poetice între artist și natura văzută într-o anumită 
lumină și o anumită dispoziţie a sufletului au și făcut ca Hiroshige să fie CONSI- 
derat drept un impresionist. 

Tehnica lui nu este impresionistă, căci nimic nu poate fi mai precis, mai 
finit conturat și mai arhitectural redat. Culoarea nu se descompune În jocul 
spectral de infinite nuanțe al impresioniștilor europeni. Dar e un impresionist 
prin sentiment și prin marea lui sensibilitate pentru lumină. Căci în peisajele 
acestea, în care spaţiul este îmbrățișat atît de larg și în care omul intervine mai 
întotdeauna ca un element mărunt, sînt toate aspectele de lumină ale anotimpu- 
rilor şi ale ceasurilor zilei: o procesiune religioasă se grăbeşte să treacă pe un 
drum de ţară, sub bătaia cenușie a ploii, o priveliște de cîmp cu albia leneșă 
a unui rîu se desfășoară sub un cer de vară, în lumina orbitoare a amiezei. Un 
sat cu căsuțe ascunse la picioarele lui Fuji-Yama se străvede prin ceața albăs- 
trie a iernii. Este ca o nesfirșită alternare de priveliști, în care ochiul alunecă 
pe linii ondulate, modelîndu-și neîncetat impresiile de la un crepuscul la altul. 

În acest fel e ușor de înţeles ce au putut prețui impresioniștii europeni în 
arta exotică a acestui peisagist. Căci stampele lui au fost în mîinile unui Monet, 
ale unui Jongkind sau Whistler, care le-au admirat cu entuziasm pe vremea cînd 
ei căutau o expresie nouă pentru peisajul european. Hiroshige nu avea să-i 
înveţe această nouă expresie, căci arta lui rămîne totuși de altă esență. Dar avea 
să le dea sugestii prețioase de care ei au știut să se folosească. Expoziţia de la 
Muzeul Toma Stelian este din acest punct de vedere cît se poate de instructivă. 
Arta lui Hiroshige poate fi înţeleasă prin ea pînă în amănunt. Și tot atît de 
lesne se poate urmări în cele peste o sută de stampe expuse și ce a fost fecund 
în arta aceasta pentru viziunea nouă a artiștilor europeni. 


MASSIMO CAMPIGLI 


La librăria Hasefer am avut o expoziție străină, demnă de tot interesul, a unui 
artist dealtfel cunoscut din expoziţii de peste hotare și care şi-a meritat toate 
elogiile înregistrate în presa noastră. Expoziţia d-lui Massimo Campigli $. 
Arte italianissima în cel mai fervent înţeles, înclinată către armonia per- 
fectă a culorilor și a formelor, și stăpînită de acea sugestie a antichității căreia 
nu-i scapă adeseori nici spiritele cele mai avansat moderniste ale acestei arte. 


Calendarul, Bucureşti, 27 feb. 1932. 

DI. Campigli este dealtfel, în cel mai bun înţeles, un modernist. Arta lui 
cerebralizată și rafinată, ieșită din evident studiu de atelier, tinde către expri- 
mări sintetice, în care formele se simplifică pînă la elementar, închegîndu-se 
într-un colorit de inefabile armonii. 


Un modernism totuși de cea mai clasică concepţie, trezind amintirea directă 
a picturii pompeiene, pe care această expoziţie a exaltat-o aproape în armonii 
de linii și în culori derivate din anticele encausturi. Chipuri văzute la noi, căci 
expoziția cuprinde și motive românești, costumele țărăncuţelor noastre, ne apar 
astfel într-o ciudată transpunere a cărei realitate se îndepărtează de noi pînă 
ajunge de nerecunoscut. Figurile împrumută o carură romană foarte accentuată, 
în care linia urmărește mental modele clasice, după cum o „bluză românească” 
este de-a dreptul un motiv pompeian, în care roșul caracteristic al picturii antice 
se întretaie în fine arabescuri pe griul preferat al pictorului. 


Dar indiferent de temele inspirației sale, dl. Campigh a reușit să întru- 
nească în expoziţia aceasta lucrări ce nu se vor uita ușor. În simplificările com- 
pozițiilor sale este o linie de o înțelegere atît de sintetică, încît pictura izbutește 
să fie plină de sens chiar și atunci cînd nu are aerul. Ea este constructiv gîndită, 
deopotrivă cît și pictural. Şi nu e desigur cel mai mic merit al acestui artist, 
acela de a izbuti să impresioneze ca un colorist cu toată simplitatea elementară 
a gamei sale, restrînsă la trei-patru culori de tonuri îndulcite, și la acorduri 
simple în care intensitatea nu este căutată. E însă în acest colorit o armonie 
clară și candid simțită, care își găsește rezonanţe imediate în ochii celor ce o pri- 
vesc. 


PORTRETUL FRANCEZ ÎN DESEN ȘI GRAVURĂ 


Acum vreo cincisprezece ani, în sălile de sus ale Muzeului Kalinderu — unde 
dl. Steriadi păstrează cu gelozie ciudatele colecţii strînse la întîmplare de răpo- 
satul Iancu Kalinderu, Societatea „,Graphica“ a d-lor J. Steriadi și Fischer- 
Galaţi — răposată astăzi și ea — a organizat cea dintîi expoziție la noi a por- 
tretului francez în gravură. Încercarea nu a fost lipsită de valoare, cu tot carac- 
terul atît de special al exponatelor. Cu lucrări provenite mai ales din bogata 
colecție de gravuri a d-rului Cantacuzino, și cu alte împrumuturi tot din țară, 
s-au putut înfățișa atunci, în exemplare de bună calitate, exemple din mai toți 
artiștii francezi care au ilustrat această delicată și prețioasă artă. 

Acum vreo șapte-opt ani a mai fost un prilej cînd portretul francez a putut 
fi admirat la noi, de data aceasta numai în lucrări de artiști moderni, la Expo- 
ziția Desenului francez din secolele XIX și XX, organizată la Muzeul Toma 
Stelian. Portretul nu constituia în acea expoziție o temă specială; dar se puteau 
vedea piese destul de numeroase în acest gen, datorate unor artiști ca David, 
Ingres, Delacroix, Corot, Puvis de Chavannes, Hippolyte Flandrin, Degas, 
Cezanne și mulți alții. 

O nouă expoziţie, organizată tot de Muzeul Toma Stelian, cu concursul 
Muzeului Luvru și al Cabinetului de Stampe al Bibliotecii Naţionale din Paris, 

vine acum să ne dea o sinteză a acestei arte atît de specific franceză, așa cum 
s-a manifestat ea din secolul al XVI-lea pînă astăzi, în desen cît și în gravură. 

O temă mai interesantă, prin continuitatea pe care o prezintă și prin 
perfecția operelor la care se referă, nici nu s-ar putea imagina. Limitîndu-se la 
proporții reduse și insistînd asupra unui element psihologic și moral, care trece 
dincolo de interesul pur formal al artei, portretul e pentru arta franceză ceea ce 
a fost idealizarea chipului omenesc pentru arta greacă de odinioară, sau ceea ce 
este fluida armonie a formelor, îmbrăcînd un conţinut de individualitate umană, 
pentru arta italiană a Renașterii. 

Începînd din secolul al XIV-lea — cînd pictura italiană nu ajunsese încă 
la portretul propriu-zis, mulțumindu-se cu o reprezentare mai mult conventio- 
nală a omului, bazată pe elemente de iconografie generică — pictura franceză, 
prin portrete cum este acela al regelui Ioan al II-lea, de la Luvru, își manifesta 
tendinţa ei marcată către caracterizarea precisă a figurii omenești și către inter- 
pretarea ei psihologică, dusă pînă la scrutarea amănuntului. 

n pictură, în miniatură, mai apoi în desen și gravură, genul acesta de repre- 
zentare a omului a dobîndit repede o adevărată preponderență în arta franceză 
care apare de la început ca o artă umanistă. Un umanism nu însă în sensul celui 
italian, care era ca un fel de elogiu al omului ideal, împodobit cu reminiscențe 
clasice și aspirînd către frumusețea de erou sau de zeu. De o esență mai nordică, 
umanismul artei franceze s-a referit întotdeauna la omul real, pe care artiștii 
l-au înnobilat cu calități de graţie și eleganță, fără a-l desprinde însă din pro- 
pria-i individualitate și a încerca să-l transforme în simbol. Omul concret din 
Eseurile lui Montaigne, sau din Cugetările lui Pascal, omul de societate și omul 
moral din Vieţile lui Brantôme sau din Maximele lui La Rochefoucauld se regă- 
sește în aceste portrete, pe care o lungă serie de artiști, unii rămași anonimi, 
le-au zugrăvit cu un talent mai întotdeauna excelent. 

Expoziţia de la Muzeul Toma Stelian ne dă, într-un chip sumar, dar într-o 
agreabilă alcătuire, istoria acestei portretistici — artă și în același timp analiză 
pătrunzătoare a psihologiei și realității omenești franceze. În lucrările expuse, 
ne este amintită întreaga suită a portretului francez din secolul al XVI-lea, 
al XVII-lea și al XVIII-lea, de la anonimii din secolul al XVI-lea, care roiesc 
în jurul lui François Clouet — din nefericire nu găsim nimic de mîna acestuia 
în expoziție — pînă la Dumoustier și Nanteuil, artiști de seamă din secolul al 
XVII-lea, din care ni se dă cîte o "lucrare, pînă la Le Brun, Rigaud și Lar- 
gillière, portretiștii epocii celei mai fastuoase de la Versailles, apoi pînă la Wat- 
teau, mai puțin portretist decît desenator de graţii, pînă la Boucher, Nattier, 
Tocqu€, La Tour, Gabriel de Saint-Aubin, Nicolas Cochin, Greuze și d-na Vigée 
Lebrun, sau pînă la artiști călători în Orient, ca Leprince și Liotard, cei din 
urmă avînd o legătură și cu lumea românească. La acestea se adaugă și un nu- 
măr de desene moderne, de artiști ca Prud'hon, Girodet, Gerard, Ingres, Hip- 
polyte Flandrin, Chasseriau, Carpeaux, Constantin Guys, Bonnat, Degas, Manet, 
Cezanne, Pissarro etc., lucrări dintre care unele au mai fost văzute și la Expo- 
ziția de acum șapte ani, tot la Muzeul Toma Stelian. 

N-ar fi fost rău, desigur, dacă în această prezentare rezumativă ar fi fost 
scoase mai mult în evidență unele momente ale portretisticii franceze, sau unii 
artiști mai de seamă. Secolul al XVI-lea, de pildă, atît de însemnat pentru 
această artă, sau portretiști ca Nanteuil și La Tour — fără a mai vorbi de un 
Perroneau, cu totul omis din cadrul expoziţiei — s-ar fi cuvenit poate să fie 
mai stăruitor reprezentați; după cum un loc mai larg ar fi prins bine și pentru 

desenul modernilor, pentru un Ingres în primul rînd, ca și pentru cîțiva artiști 
ce vin după el. Dar în cadrul restrîns al expoziției, a fost desigur greu să se 
Stăruiască mai mult, organizatorii preferînd să dea, în cele vreo sută de lucrări 
prezentate, un tablou cît mai complet și mai variat al genului de artă pe care 
îl ilustrau. 

O completare prețioasă o aduc, dealtfel, gravurile care alternează în expo- 
ziţie cu desenele. În cele vreo șaptezeci, optzeci de planșe, alese cu multă grijă, 
se întîlnesc aproape toate numele de seamă ale acestei arte, atît de înfloritoare 
altădată — de la un Geoffroy Tory sau Jacques Prévost, portretiști ai lui Fran- 
cisc I, pînă la un Thomas de Leu, un Nanteuil sau un Edelinck, ca să nu citez 
decît unele din numele mai mari care se întîlnesc în expoziție. La rînd cu aceștia 
sînt înfăţișaţi și modernii, mai sporadic și mai fugar, întrunind însă exemple 
variate și interesante, care merg de la subtilele acquaforte ale unui Ingres, pînă 
la litografiile incisive și spirituale ale lui Toulouse-Lautrec. 


Să notez, în sfîrşit — pentru că poate fi și un exemplu — grija scrupu- 
loasă cu care e redactat catalogul expoziţiei, lucrare bine ordonată şi documen- 
tată, datorată d-lor Lemoisne și Rouchès de la Paris, în colaborare cu dl. 
Alphonse Dupront. 


CONCHISTADORII LUI VÁZQUEZ DIAZ 


Dialog în faţa unui portret. L-am văzut pe Vázquez Diaz lucrînd, și l-am ascultat 
comentindu-și propria lui operă, cu un dublu simț critic, acela al privitorului 
străin Și acela al creatorului. „Vi se pare prea lung braţul acesta?” mă întreba 
el, Tn faţa unei figuri la care lucra de cîtăva vreme cu oarecare neliniște că 
nu va izbuti să confere mai multă expresivitate modelului, care nu avea deloc. 
„Mi se pare normal”, am răspuns, uitîndu-mă la proporțiile figurii ce începuse 
să dobindească monumentalitate și schița un gest amplu, elocvent prin sine 
însuși. „Adevărul e — mi-a spus el — că omul acesta are braţe scurte, prea scurte 
pentru un asemenea gest, iar fața lui blajină este prea ștearsă pentru a se lăsa 
portretizată ”. Neliniștea pictorului se concentra asupra figurii aceleia rotunde 
și cumsecade, care i se împotrivea prin lipsa ei de calități plastice, chinuindu-l 
în strădania lui de a face un portret, depășind totodată modelul. Aceeași față 
o văzusem nu cu mult înainte, pe aceeași pînză, dar din profil, iar acum o vedeam 
mai mișcată, întoarsă spre privitor și captînd î în trăsăturile ei un joc de lumini 
ȘI umbre, care-i dădeau mai mult caracter și mai multă vigoare. „Poate că omul 
n-o să se recunoască în tabloul acesta ca-ntr-o oglindă — mi-a spus el — dar 
fac tot ce pot pentru a se recunoaște așa cum ar trebui să fie, ca trup şi ca 
suflet, în ipostaza lui cea mai bună. Şi în timp ce-și strîngea penelurile, privirea 
extraordinar de mobilă și inteligentă a pictorului s-a oprit din nou, absorbită 
și preocupată, asupra pînzei încă umedă de culori, care-i provoca atîta frămîn- 


tare. 


Portretistul. Zurbarán. El Greco. Arta lui Vázquez Diaz, portretist și pictor 
de figuri, poate fi definită prin acest scurt dialog și prin concluzia formulată de 


[ Madrid, 1950— 19512] Traducere din spaniolă după un manuscris din arhiva autorului. 

el asupra muncii sale. Concepţia lui depășește adesea modestele calităţi ale unui 
model în aparență prea comun. Penelul său amplifică formele, căutînd o struc- 
tură solidă, pentru a înălța pînă la ideea de corporalitate umbra omenească, 
îndeobște debilă și prezumtuos încremenită sub ochii artistului. Pictorul își 
privește modelul nu cu preocuparea servilă de a reda fidel formele sale meschine 
sau greoaie, ci ca un vizionar care caută în materialitatea inexpresivă a corpului 
ideea care l-a generat și spiritul care ar trebui să-l însuflețească într-o realizare 
perfectă. Astfel portretul este și „asemănător” și neasemănător; destul de ase- 
mănător pentru ca modelul să aibă satisfacția vanitoasă de a-și recunoaște 
chipul în liniile și formele viguros trasate de pictor; dar în același timp, depășind 
cu mult mărunta realitate care l-a inspirat, foarte aproape de spiritul sau de ca- 
racterul pe care artistul izbutește să-l descopere și să-l accentueze în ceea ce 
se ascunde dincolo de acele forme imperfecte, sau de o expresie fugară, ivită 
în treacăt pe chipul modelului. 


De aici rezultă înclinația pictorului către portretul reprezentativ, sau 
potretul imaginar, care-i îngăduie să-și realizeze cu mai multă profunzime și 
libertate viziunea lui concentrată asupra spiritului și semnificației simbolice sau 
monumentale a corpului omenesc. De aici, privirea lui pătrunzătoare asupra 
chipurilor celor mai variate, pentru a descoperi trăsăturile sociale sau naționale, 
ceea ce este permanent și adînc în formele pieritoare și uneori în aparență vul- 
gare ale atîtor modele ce s-au perindat pe sub ochii lui. Şi tot de aici, studiul 
său aprofundat și afecțiunea lui pentru maeștri ca Zurbarán sau El Greco, care 
au lăsat o amprentă atît de puternică în spiritul și concepţia artistului. Zur- 
barân, maestrul auster, exemplul rigorii și al voinței disciplinate în mijlocul 
barocului spaniol; vizionarul unei forme care, prin severitatea ei, prin simpli- 
ficarea arhitecturală, prin structurile sale reduse la esenţial, ajunge aproape la 
concepția cubismului. Un cubism ca geometrie a formei și spiritului, așa cum 
îl întîlnim în epocile eroice ale artei, sub dalta euclidiană a unui Policlet, sau sub 
penelul unui Piero della Francesca sau al unui Bramante, pictori și arhitecţi, 
artiști care gîndeau formele în volume și volumele în cifre. El Greco, alt vizio- 
nar, vizionarul spiritului, al cărui penel aprinde în privirile cavalerilor săi o fla- 
cără misterioasă și zugrăvește pe chipurile descărnate exaltarea sufletului care 
îndemna veacul spre eroism și sfințenie. În acești doi pictori — unul compatriot 
al artistului, bătînd aceleași drumuri pe care le-a cunoscut Vázquez Diaz în 
copilăria și tinerea lui; celălalt un străin care, ca nimeni altul, a știut să scruteze 
și să intuiască adîncurile sufletului spaniol — și-a găsit pictorul nostru precursorii 
și maeștrii săi exemplari, în puternica-i năzuință de a exprima cu penelul ceea 
ce este profund și permanent în chipul și spiritul spaniol. 


Vázquez Diaz, pictorul naţiunii. Vázquez Diaz a fost de la început pictorul 
națiunii și al măreţelor fapte spaniole, încă de la figurile de toreadori, de inte- 
lectuali sau de oameni din popor, pe care le zugrăvea în tinereţe, impunîndu-le 
o forță de expresie obținută din simplitatea sau asprimea figurilor, din accentul 
caracteristic al trăsăturilor și din acea concentrare a privirilor uimitor de volun- 
tare, ce par să emane dintr-un fond implacabil și se impun dominîndu-l pe pri- 
vitor. Străduința lui de a reprezenta în figurile pictate specificul naţiunii l-a 
dus mai tîrziu la conceperea acelor fresce grandioase de la La Râbida, unde cu 
aceeași simplitate și aceeași preocupare de a-și construi formele arhitectonic, 
și de a exprima în ele nu numai concretul, ci și ideea și spiritul, el a ilustrat 
istoria descoperirii Americii și eroica aventură a Spaniei în lumea nouă. În fres- 

cele acestea viziunea artistului nu s-a oprit — cum ar fi fost simplu — asupra 
anecdoticului sau a „ilustrativului”. Concepția lui se concentrează încă o dată 
în figura umană, gravă şi solemnă, și într-o compoziție ritmică, lentă, care ajunge 
aproape la hieratism, înălțînd gestul, atitudinile și sensul fiecărei scene pînă la 
simbolic. Caracteristice sînt chiar titlurile date de pictor acestor fresce: Naur- 
gatorul și călugărul; Cugetarea Navigatorului; Convorbirile; Eroicui fii ai orașelor 
“Palos ȘI Moguer; Plecarea corăbiilor. Nici un nume, nici o aluzie mai precisă 
la faptele consemnate de cronică sau legendă. Istoria văzută doar în gloria ei, 
în simbolul ei, în idee. 


Conchistadorii. Pedro de Alvarado. Aceeași năzuință l-a făcut să conceapă mai 
tîrziu seria de portrete ale Conchistadorilor, începută cu ani În urmă. Penelul 
pictorului găsește în aceste figuri resursele unei libertăți de imaginație care-i 
favorizează concentrarea asupra ideii sau a formei. Iconografia tradițională, 
nesigură și uneori convențională, îi îngăduie să creeze prin propia lui intuitie 
acele figuri, care se impun uneori prin trăsăturile viguros concepute, alteori prin 
interpretarea spirituală sau înălțarea figurilor pînă la monumental și simbolic. 


Portretul cel mai vechi din această serie, pictat în 1936, şi care se află 
acum la Palatul Guvernamental al Republicii Salvador, este acela al conchista- 
dorului Pedro de Alvarado. Figura cruntului oștean, al cărui nume evocă printr-o 
stelă de sînge faimoasa Noapte Tristă a spaniolilor lui Hernán Cortés, priveşte 
în portret cu o forță concretă și o expresie tăioasă, care dau aproape senzația 
unei prezențe vii, agresivă și neliniștitoare. Faţa prelungă și îngustă, cu fruntea 
bombată și accentuată de o lumină violentă, este aceea a războinicului hotărît, 
care nu cunoaște alt gînd decît să-și lovească dușmanul și să-și impună voința. 


Ochii sînt cruzi, gura brutală și senzuală, nasul coroiat ca ciocul unei păsări 
de pradă. Pictorul nu insistă asupra altor elemente realiste. Dorinţa lui este să 
dea un portret eroic, impunător atît prin caracter cît și prin sugestivitatea a 
ceea ce e reprezentativ. Figura Conchistadorului se înalță rigidă, îmbrăcată în 
oţel și în scăpărările frînte ale armurii sale. 

Atracția lui Vázquez Diaz pentru armuri! Şi marea lui știință de a scoate 
din acele forme strălucitoare efectul plastic și pictural care dă atîta accent por- 
tretelor sale! Uneori această atracție merge pînă la paradoxal și riscat. Nu e, 
oare, o armură — golită însă de importanță datorită compoziției — pînă și în 
portretul modern al Ducelui de Alba, reprezentat în haine de stradă? Nu e 
vorba însă de un accesoriu decorativ. Concepţia artistului, prin însăși esența ei, 
refuză decorativul. Dar armura care îmbracă un corp omenesc, sau armura goală, 
desenează magnifice forme poliedrice, care nasc spaţiu înălțindu-se monumental, 
și îi oferă pictorului resurse aproape arhitectonice pentru a defini o figură prin 
unghiuri și rotunjimi și prin structura formei solide, în contrast cu ceea ce este 
viu și carnal. Prin această atracție, Vâzquez Diaz se apropie de cubismul pe care 
l-am amintit — nu neapărat cubismul parizian al unui Picasso sau Braque, 
care l-a preocupat pe artistul nostru la începuturile sale, ci acea idee a formei 
geometrice în uman, de atîtea ori prețuită de renascentiștii italieni și formulată 
cu mult înainte de greci. Acest geometrism structural, care este ca o înclinaţie 
volumetrică în ideea sensibilă a artistului, apare constant în pictura lui Vâz- 
quez Diaz, și nu poate surprinde în portretele sale, cu atît mai puţin în figu- 
rile reprezentative ale Conchistadorilor. Şi acele lumini care se încrucișează 
aprinzînd focuri violente pe formele de oțel! N-am să amintesc aici de El Greco 

și Tiţian, dar aș putea cred să spun că nimeni nu știe astăzi să îmbrace un corp 
omenesc în armură și să-l picteze cu forța și măiestria acestui artist. 


Hernán Cortés. Al doilea portret al seriei datează din 1937: marea figură ecvestră 
a lui Hernán Cortés (2,80 x 2,60), expusă anul trecut la Expoziţia Naţională 
de Bele-arte de la Madrid. N-a existat poate între operele ieșite de sub penelul 
acestui artist lucrare mai mult discutată, și nici mai puţină înţelegere față de 
arta voluntară și de formele decise imaginate de pictor. Publicul, obișnuit cu un 
realism ușor accesibil și cu o artă îndulcită de jocuri coloristice și luxul de acce- 
sorii în compoziţie, s-a lovit de nuditatea formală și de rigorismul concepției, 
care apropie această pictură de sculptură și de arta monumentală. 

Într-un peisaj cu culmi și cu depărtări învăluite în cețuri subțiri și umbre 
crepusculare, apare figura oșteanului călare, îmbrăcat tot în armură, detașin- 
du-se uriaș în austera singurătate. Un gest amplu, de o perfectă plasticitate, 
impresionant prin forţa lui și prin îndrăzneaţa linie a compoziţiei, constituie o 
aluzie simbolică la semnificația figurii. Brațul războinicului e ridicat pentru a 
lovi cu spada cea mare, care se desenează pe cer ca o interminabilă diagonală 
de oţel. Pe această înclinaţie a diagonalei este construită întreaga compoziție, 
pentru a da figurii mișcare, acel dinamism conţinut în imobilitate, propriu sculp- 
turalului și monumentalului. Vâzquez Diaz, a cărui artă asociază întotdeauna 
sensibilul cu cerebralul, urmărește în această lucrare un joc plastic care i-a ispitit 
pe artiștii Renașterii, revenind în pictură de fiecare dată cînd un creator încearcă 
să depășească realitatea prin mijloace stilistice. Nu trebuie să ne lăsăm înșelați 
de amintirea figurilor ecvestre ale lui Velâzquez. Modernul nu este realist. Figura 
personajului său, profilată aproape hieratic pe cer, este mai mult sau mai puțin 
un portret; este ideea acestuia, proiectată în dimensiuni spaţiale și ridicată pînă 
la funcția ei simbolică. Gestul avîntat al Conchistadorului nu este motivat prin 
nimic realist. Privirea lui intensă, tăioasă la rîndul ei ca o spadă, nu e ațin- 
tită asupra nici unui obiect precis. In pustietatea peisajului nu apare alt element 
concret, în afară doar de o lespede aluzivă, în primul plan, cu figura unui idol 
sau rege aztec. Pe cer, un fuior subţire de nori orizontali contrastează cu diago- 
nala compoziției. La fiecare tușă de penel pictorul s-a gîndit la elementele sti- 
listice ale picturii sale. Hernán Cortés este aproape un monument ecvestru, 
imaginat pe culmile sălbatice ale pămîntului aztec. 


Jiménez de Quesada. Foarte apropiat ca dată de aceste lucrări este un alt portret, 
acela al lui Jiménez de Quesada, aflat astăzi la Legația spaniolă din Bogotá. 
Nu-l cunosc decît din fotografie. Nu pot vorbi despre calităţile sale coloristice. 
Dar îmi ajunge această imagine redusă, în alb, griuri și negru, pentru a-mi da 
seama de vigoarea penelului, de concentrarea pictorului în limbajul său stilistic 
și de intensitatea expresiei. Această față gravă, cu privirea absorbită, cu aspre 
și nobile trăsături uscățive, care amintesc de asceticele figuri ale lui El Greco, 
ar putea fi a unui războinic sau a unui sfînt. Platoșa ce acoperă pieptul persona- 
jului nu contrastează cu austeritatea chipului. Pictorul a urmărit să redea su- 
fletul oșteanului și, întocmai ca maestrul din Toledo, a știut să aprindă flacăra 
spiritului în toate detaliile picturii, ca și în tremurul mîinii ce sublinia aceste 
trăsături. Dar dacă El Greco este o prezență îndepărtată care se recunoaște 
în expresivitatea operei de față, stilul picturii e diferit de acela al maestrului din 
Toledo, revelînd cu putere cea mai bună factură a lui Vázquez Diaz. Capul 
războinicului frapează printr-o modelare hotărîtă, printr-un anumit geometrism 

în structura formelor, și prin tușele impulsive lăsate de penelul artistului. Acea 
umbră puternică de pe tîmpla cavalerului, ce pare ca o aripă în jurul frunţii, 
se revelează ca o tăietură adîncă într-o materie plastică. Pictură „făcută cu 
barda””, ar fi spus Bourdelle, așa cum a mai spus și despre alte opere ale artis- 
tului, făcute în tinereţe. Plasticitate care apare întotdeauna în tablourile acestui 
pictor și sugerează străduința artistului de a da opere complete, modelindu-și 
formele nu numai în materia culorilor, ci și într-un spaţiu imaginar, construin- 
du-le uneori într-o armătură perfectă, ca un sculptor, ca un arhitect. Acest 
Jiménez de Quesada, care poate fi războinic sau poate fi un sfînt, este o capo- 
doperă. Vâzquez Diaz a atins în această figură, cu simplitate, cu gravitate, acele 
limite ale artei sale care fac din el, și nu numai în prezent, un mare portretist. 


Cele două portrete ale lui Francisco Pizarro. Tabloul cel mai recent din această 
galerie, figura conchistadorului din Peru, Francisco Pizarro, își are istoria lui, care 
aproape că îi conferă o dublă personalitate și dovedește complexele exigenţe ale 
pictorului în preocuparea sa artistică. Am cunoscut acest tablou, pe aceeași 
pînză, într-o concepție și o compoziție cu totul diferită de aceea în care apare 
astăzi, în forma lui definitivă. De dimensiuni mai mari, așa cum îl imaginase 
artistul cu mult înainte, în 1937, cînd a început să-l picteze, Pizarro iniţial apă- 
rea cu toată statura, sprijinindu-și o mînă pe marea lui spadă și ținînd în cealaltă 
bastonul de conducător. Capul, cu expresie vulturească și cu o barbă mare albă, 
privea întors ca și în tabloul de astăzi, dar modelat cu mai puţin realism, părînd 
chipul unui războinic fabulos, învăluit în aureola vitejiilor și în albul acelei bărbi 
imperiale. Culorile strălucitoare — roșu și galben — ale panașului de pe coif, 
puneau o notă fantastică, ce dădea figurii aproape aspectul unul personaj mitolo- 
gic. Era un Pizarro de legendă, ceva între erou, împărat și patriarh, iar figura lui 
împodobită cu acele pene stranii, evoca tărîmuri sălbatice, unde oamenii se 
supuneau magiei culorilor, invocîndu-și zeii în limbajul păsărilor. Dar acest 
cap de un puternic caracter nu avea nimic imaginar. Urmărind în gînd cea mai 
veridică figură a eroului său, pictorul descoperise într-o zi un model care i s-a 
părut a fi chiar Pizarro însuși. Umbra aventurosului Căpitan se afla alături de el 
în tramvai. Artistul n-a putut rezista ispitei, și s-a adresat bătrînului, explicîn- 
du-i dorința lui de a-l lua drept model pentru Pizarro al său. „Păi nu v-aţi înșelat 
prea tare, domnule pictor — a răspuns omul —. Nu sînt Pizarro, dar sînt din 
aceeași provincie cu el și chiar din Trujillo”. Intuiţia artistului se dovedea 
încă o dată miraculos de exactă. Iată-l pe Pizarro bătrîn, cu profilul lui vulturesc, 
cu fața lată și osoasă, cu barba albă de împărat. Pictorului nu-i mai rămînea 
decît să interpreteze modelul și să-i adauge acea aureolă nedefinită de eroic 
și fabulos. 


Așa am văzut această pictură foarte de curînd. Pictorul venise în faţa 
pînzei pentru a-i da ultimele tușe, iar eu mă pregăteam să scriu articolul de faţă, 
cînd ideea artistului s-a schimbat dintr-o dată, iar bătrînul Pizarro a suferit o 
metamorfoză neașteptată. Peste pînza abandonată într-un colț al atelierului 
trecuseră doisprezece ani. lar doisprezece ani nu trec fără să aducă o schimbare în 
gîndirea și în gustul unui artist. M-am întors într-o zi ca să-l văd pe bătrînul 
Pizarro în noua lui formă, oarecum neliniștit, așa cum te ducisă vezi un prieten 
care a trecut printr-o încercare grea. Da, încercarea fusese dură. Fără nici un 
menajament față de concepția iniţială, pictorul modificase aproape întreaga 
înfățișare a eroului. Pînza fusese micșorată. Conchistadorul nu mai apărea cu 
statura întreagă, ci doar ca bust, la fel cu figura lui Pedro de Alvarado. Schimbată 

era și poziția. Personajul nu mai ostenta bastonul de comandant, ci își sprijinea 
mîna, în mănușa de războinic, pe o masă, alături de o mască incasă, care cu 
galbenul ei constituia singura pată de culoare vie în tablou. Dispăruse şi străluci- 
toarea eșarfă de căpitan, care tăia de-a curmezișul pieptul oșteanului. Panașul 
coifului era discret, iar culorile se topeau în tonuri stinse de roșu și violet, armoni- 
zate cu fondul întunecat al picturii. Era figura unui grav și bătrîn oștean, a cărui 
privire limpede, puţin obosită, lăsa să se întrevadă conducătorul cu o severă şi 
impunătoare voință. Pictorul se preocupase mai ales de expresia realistă a acelei 
figuri și își pusese toată priceperea pentru a scoate relieful și jocurile de lumini Și 
reflexe colorate ale armurii. Pictura își pierduse elementele surprinzătoare care 
zgîndăreau imaginaţia dar, concentrată și sobră, câștigase mult în vigoare și realism. 

Mi se pare interesant acest dublu aspect al aceleiași opere. Un portret 
— real sau imaginar — nu este atît chipul modelului, cît acela al pictorului însuși. 
lar în acest Pizarro de acum — încă neterminat — Vázquez Diaz se reflectă așa 
cum e astăzi, în profunzimea și în arta sa de deplină maturitate. 


SALONUL. CELOR UNSPREZECE 
SAU EUGENIO ŞI DEMONUL SĂU” 


E ste oare îngerul sau demonul lui (unde există îngeri există și demoni) cel care îl 
îndeamnă în fiecare an pe Don Eugenio să deschidă cu solemnitate acest Salon al 
celor Unsprezece, care, prin har și multiplicare, a ajuns al celor Optzeci și opt, 
sau cam așa ceva? Am uitat expoziţiile din anii anteriori. Fiecare cu steaua sa, 
fixă sau fugară. Aici nu există limite, nu există timp. Vreau să fiu mai explicit. 
Aici lumea încetează să se mai miște și este doar cîteodată tridimensională. 
Lămpile sînt sori înăuntrul unor aștri mari, care abia de încap în prăvălia unui 
negustor de pînzeturi. Sfincșii nemiloși mușcă pămîntul cu cozile lor de șarpe, în 
timp ce un cap de Cristos privește trist de pe pînză, cu fruntea despicată de 
presupusele-i plete. O casă cu multe etaje arde în flăcări, dar în stradă răsună 
doar strigătul unei femei care fuge în cămașă (probabil e noapte) cu pruncul la 
piept. Este îngerul? Este demonul? S-a prăbușit un castel în mii de frînturi. 
Lespezi vinete, imponderabile, nemateriale. Grădina Balafria doarme mistică, 
iluminată doar de o eclipsă de soare. Ceasul s-a oprit la unsprezece fără douăzeci 
fix, pentru că alături de el nu se află o inimă (ci doar forma ei neverosimilă), iar 
dedesubt înoată un pește într-un acvariu gol și prea mic. Femeia aceea despuiată 
nu are nici brațe, nici cap. Ne-o închipuim frumoasă, în fața ferestrei deschise 
spre mare. Este îngerul? Este demonul? Un nor plutește deasupra Escorialului, 
fără a fi amenințător. lar un diplomat mititel, pieptănat ireproșabil, deţine o 
mulțime de secrete în codul său cifrat. 

Mă simt bine în acest Salon, unde arta'și-a pierdut gravitatea ei clasică și 
este doar levitaţie în absurdul poetic și în ireal. Eram sătul de Salonul celor 
Unsprezece Mii, unde cunoscători savanţi (și uneori cîte un tînăr timid), sau 
domni cu decorații și de o anumită vîrstă, explicau fermecătoarelor lor însoţitoare 


Publicat în Cuadernos hispano americanos, Madrid, martie— aprilie, 1950. Traducere din spaniolă 
după un manuscris din arhiva autorului. 

regulile perspectivei, meritul vreunui artist neîntrecut în imitarea naturii moarte, 
sau remarcau cu o surprinzătoare luciditate trăsăturile care denotă în tablouri 
urma vechilor maeștri și respectul pentru tradiţie. 


Dar n-am găsit un răspuns la inocenta mea întrebare: este îngerul sau 
demonul lui Don Eugenio cel care tulbură spiritul orașului cu aceste năluci uimi- 
toare ce abia încap în subsolul de la Biosca? Cineva, lîngă mine, îmi suflă la 
ureche: 

— Asta e pictură abstractă. 

— Ce neghiobie! Cum poate să fie abstractă pictura? 

— Da, da, — insistă celălalt — acum totul este abstract. Uită-te la poezia 
care se scrie. Nimănui nu-i mai pasă de natură. Cine mai vrea să-i comunice citito- 
rului nobile sentimente în cuvinte clare? Totul își pierde ponderea. Poetul gîndește 
Printre cuvinte, imaginile lui — dacă există — sînt idei care rămîn misterioase ȘI 
uneori se volatilizează în simple sunete. 

Mă uit la Don Eugenio, care însoțește afabil o doamnă frumoasă prin faţa 
tablourilor lui Zabaleta. Mîna lui schițează prin aer cîteva semne misterioase, în 
timp ce cuvinte pe care nu le aud traduc pe scurt doamnei gestul explicativ al 
amtitrionului. Doamna încuviințează din cap. Iar sorii aceia strălucesc demenți, 
fiecare în steaua lui. Unul dintre ei zăbovește nepăsător pe mîna unei vînză- 
toare. Ne aflăm în Rue de Rivoli. Alături, în fața unui tablou de Tapies, o tînără 
privește stăruitor alt astru, mai mic, căzut în fundul apelor. Fata pare mișcată 
și-i mijeşte o lacrimă de compătimire. Aici aștrii se prăbuşesc. Ce păcat de lumina 
atît de frumoasă! Trece un domn cu oarecare gravitate. Aștrii nu-l interesează. 
Se uită la sfincșii verzi ai lui Pong. Încruntă sprîncenele nedumerit. Cercetează pe 
îndelete detaliile. Ridică din umeri și pornește să caute alte tablouri mari rezona- 
bile. La cîțiva pași, un alt domn cu o înfățișare tolerantă contemplă într-o pictură 
de Cuixart figura tristă a lui Cristos. Descoperă în josul imaginii inscripția 
scîlciată MAASCRO și se îndepărtează îngrozit. Don Eugenio e așezat într-un 
fotoliu. Se odihnește și-i privește pe vizitatori. Ochii lui, întotdeauna vigilenți, 
se amuză privind, niţel zimbitori,-nițel malițioși. Eu tot n-am găsit încă răspuns la 
întrebarea mea. Mulțimea sporește. Acum nu mai e loc liber în fața nici unui 
tablou. Trebuie să mă apropii și eu. Îl las pe Don Eugenio cu misterul lui, și mă 
îndrept către ceasul acela oprit înainte de vreme. 


Torres García. Acest barcelonez din Montevideo merită tot respectul. 
Este bunicul multor pictori, mai ales catalani. Tablourile sale, acum întunecate de 
vreme și de verniuri, vor fi fost mai luminoase cînd le-a pictat artistul. Este o 
lecție. Pictorul trebuie să-și vadă culoarea nu numai în prospeţimea ei, ci Și în 
viitor. Formele au și ele prezent și viitor. Unele surprind la-nceput prin răzvrătirea 
sau confuzia lor șocantă. Pictorul își are poate justificările sale. Nu este înţeles. 
Dar timpul trece și lucrurile se limpezesc. Ajunge să înțeleagă pînă și insul cel 
mai greoi și mai refractar la inovaţii. Iar atunci, asupra artistului cu prea puțină 
originalitate se cerne o amenințare: tocmai aceea a unei înțelegeri prea limpezi. 
Aceste Ramblas cenușii ale lui Torres Garcia, în care abundă orologiile oprite, 
sticlele cu licori și ceștile de cafea mai mari decît un tramvai, se numesc astăzi 
„simultaneism”. Titlul este prin sine însuși un simbol al caducității. Pictorul 
avea să abandoneze această cale pentru altele mai hazardate. A rămas de la el o 
vorbă frumoasă, scrisă în 1919: „Artistul ignoră obiectul”. Dar și în privința 
aceasta Torres Garcia venea puţin prea tîrziu. Începutul îl făcuse înaintea lui, și 

cu alte rezultate, Picasso, care părăsise cafenelele Barcelonei pentru cele din 
Paris. 


Joan Miró. Obiectul. Obsesia pictorului și obsesia tuturor. Dacă aș putea 
scăpa de obiect, ar fi ca și cum aș scăpa de mine însumi. Ce vacanță salutară, 
dar care mi-e interzisă! Joan Miró, fără să-și piardă speranța, încearcă această 
aventură și este astăzi un maestru universal al artei abstracte. Picasso de aseme- 
nea. Ce iluzie! Obiectul rămîne întotdeauna în noi, chiar cînd este un număr. 
Arhitectul lucrează cu cifre, și încă n-am văzut casă să fie cu adevărat o abstrac- 
ție. Cum ar putea fi pictorul și mai abstract? Priviţi. O urmă de sanda în nisip. 
Nişte ochi răutăcioși care ne urmăresc din pata aceea colorată, ca din adincul 
unui coșmar. Umbre furișe trec grotesc pe un cîmp roșcat, ca pe un fel de plajă 
privită prin lentile colorate. Iar cercul acesta, cu un punct în mijloc, este imaginea 
a mii de cercuri văzute și concrete. Artă abstractă. Unde să întîlnești absența 
perpetuă, locul liber între închisoarea spaţiului și închisoarea lucrurilor? Cum să 
simţi că te afl acolo unde nu ești, sau să pleci către alte meleaguri mai libere sub 
același acoperiș al lumii? Joan Miró eludează obiectul, dar în tatonarea lui 
meditată rămîne amintirea, și uneori umbra formei văzute și de neînlăturat. 


Salvador Dali. Iată imaginea impresionantă a unui nor înaripat; în fund, 
arhitectura Escorialului pe un sol desenat ca o tablă de șah, iar într-un colț, 
figura accesorie a unui diplomat, legată poate printr-o aluzie de nor sau de 
Escorial. Salvador Dali a comunicat că tabloul este neterminat. Nu putem ști ce 
anume lipsește din el. Dar nu cred că într-o versiune viitoare pictorul ar șterge 
acel nor majestuos, și nici că măruntul personaj ar dobîndi proporții mai mari. 
lar cum în tablourile lui Dali compoziţia are întotdeauna rolul primordial, 
putem considera această operă, deși neterminată, drept definitivă. O judecăm în 
concepția ei. Dali este un artist atît de scrupulos, atît de dornic de perfecțiune, 
ca și cei din Renaștere. In forma ei cea mai bună, arta lui ar trebui să implice 
existența și acțiunea. Folosesc aceste cuvinte ale lui Herrera, pentru că artistul 
însuși se referă în tabloul său la Escorial. „Unde este existenţă și acţiune — spune 
arhitectul — este îmbinarea lor” (donde hay ser y obrar, hay el conjunto de 
ambos). Herrera numește această îmbinare „,plenitudine””, și adaugă o definiție 
atît de completă și de frumos rotunjită, ca o volută din templul Escorialului: 
„„Plenitudinea în lucruri (care este opusă vacuităţii) cere să se îmbrățișeze extremele 
existenţei și acțiunii în toate; iar principiul acesta este vădit prin sine însuși, 
căci negîndu-l, va urma totala distrugere a oricărei armonii și corespondențe 
plenare din întreaga natură”. In fața imaginii norului conceput de Dali trebuie să 
meditezi la acest principiu. Şi la existența și acțiunea unui artist care se joacă 
atît de dezinvolt cu propria-i imaginaţie și cu resursele capricioase ale tehnicii și 
artei sale. 


Gigliotti Zanini. Să lăsăm însă deoparte pedanteria. lată un arhitect, pictor 
și poet, ale cărui opere stau alături de cele ale lui Dali. Este adevărat că imaginile 
lui nu sînt exact ceea ce cer eu de la poezie. Poate nici de la pictură. Dar ce con- 
tează? Îmi ajunge să visez în faţa lor, chiar dacă visul acesta îmi amintește de 
altul, mult mai vechi, cînd credeam că rostul lumii era să facă omul fericit. Zanini 
este din Trento, aproape un venețian. lar tablourile sale sînt scăldate în același 
aer pe care l-au respirat vechii maeștri, de la Jacopo Bellini pînă la Canaletto. 
Lagune verzi, case pe apă, cîte o insulă care seamănă cu San Giorgio Maggiore, și 

campanile ca niște săgeți îndreptate spre cer. Nici ţipenie. Abia dacă se zărește o 
femeie minusculă care cotește după colț, cu umbrela în mînă. Un cal se apropie 
pașnic de țărm. Un copac încovoiat își privește umbra în apele moarte. Zanini 
învăluie totul într-o ceață subțire, întocmai ca un visător. Şi multe arhitecturi 
între cer și mare. Dar de ce descriu oare aceste tablouri și nu spun nimic despre 
ele? Ce naiba, eram critic, ba chiar și istoric de artă! De ce nu-mi exercit acum 
critica mea acerbă asupra pictorului? Poate pentru că mă odihnesc. lar Zanini se 
odihnește și el, cu penelul î în mînă. Îmi amintesc de reflexele unei case roșii, cu 
pergola ci, oglindite în apă. Pomii se uitau toată ziua pe fereastră. Nu era nimic 
care să nu fie clar. Unele corpuri tremurau în liniștea lor, de fericire. Cînd vom 
porni într-o nouă călătorie? 


Rafael Zabaleta. În faţa tablourilor lui Zanini n-am dat de demonul 
lui Don Eugenio. Desigur că italianul a fost atins de aripa îngerului, fapt care l-a 
făcut atît de sensibil pe Don Eugenio. Mă întorc în sala cealaltă, unde se înghesuie 
lumea, iar îngerii se încrucișează cu demonii. Mă opresc în fața tablourilor lui 
Zabaleta. Aici sorii ard înăuntrul stelelor, iar o prăvălie de pînzeturi, cu vînzăto- 
rii și clienţii ei este orbitoare, ca o viziune magică, scăpărînd de lumini și culori. 
Zabaleta e plin de imaginaţie, dar privește cu intensitate obiectele. Aglomerează 
tușele de penel pînă ce acoperă toată pinza cu imagini mari și mici. Densitatea 
picturii sale nu lasă nici cel mai infim spațiu liber, dar ordinea este perfectă și 
pictorul domină prin rațiune instinctul impulsiv al miinii. Aș prefera parcă 
uneori mai puțină ordine, mai puțin echilibru ostentativ, care merge pînă la 
simetria perfectă și pînă la un vag aer de respect academic. Aș prefera, de aseme- 
nea, mai puțină densitate, ca să pot respira în fața tabloului și să apreciez mai bine 
grația unei figuri sau strălucirea unei culori. Dar o știu: un artist ajuns la măies- 
trie nu se prea interesează de preferinţele izolate. Și apoi, densitatea este totodată 
bogăție. Ea a fost întotdeauna un viciu sau o virtute spaniolă. Marele suflu al 
Renașterii n-a fost întretăiat aici de stilul plateresc? lar marele Baroc n-a 
cunoscut excesele gustului churrigueresc? A existat însă și simplitatea intensă și 
impunătoare a unui Zurbarân. Au toate acestea vreo legătură cu Zabaleta? 
Evident. Pentru că Zurbarân umbla cu un soare aprins în palmă. 


Juan Pong. Este timpul, cred, să mă apropii de sfincșii verzi ai lui Pong. Nu 
știu ce atracție misterioasă exercită aceste tablouri asupra privitorilor, care se 
îngrămădesc în fața lor cu o preferință înfiorată, dar irezistibilă. Este un caz de 
psihanaliză. Pong excită toate pornirile acelui om al cavernelor care sălășluiește în 
noi. Monștrii lui sînt fabuloși, dar cruzimea lor idilică poartă o amprentă de duio- 
șie. lată această făptură scheletică, asemenea unui Pan scăpat din mormînt. 
Ţine în mînă un flaut subțire. Are să cînte, iar în jurul lui au și început să se 
deschidă corole de floarea soarelui, înfiorate de o mistică emoție. Un animal 
nemaivăzut, cu cap de balaur și antene de fluture, se apropie hipnotizat. Alt 
monstru savurează deliciile unei digestii provizorii. În jurul lui, efemere urme de 
pași omenești. O pasăre-femeie tronează enigmatică pe un dîmb. Lupii îi fac o 
serenadă. Totul este scăldat într-un mister teluric, înfiorător și totodată pueril, 
pe care arta l-a mai cunoscut în gurile de balaur de pe streșini și în capiteluri de 
vechi catedrale. De ce vă îngroziți, domnule? Nu vă place misterul? Muntele, 
cu ochiul său vorace? Copacul acesta care-și ține umbra de mînă? Balena în 
racursiu, cu ancora ei? Pe mine mă încîntă umorul grotesc al acestui pictor față de 
seriozitatea dumneavoastră, care faceţi o figură de copil speriat. Şi sînt îndrăgostit 

de acest drăgălaș Caliban, care se ridică grațios pe picioarele lui de lut, cu nasul 
ca o banană și cu acel soare aprins pe obrazul lui nocturn. Un taur tîmp și genezic 
se uită la el. Şi luați bine seama: înmuguresc primii copaci din lume, străduin- 
du-se să înflorească. 


Modesto Cuixari. Cuixart este un simbolist. Nu dau acestui cuvînt vreo 
semnificaţie istorică sau estetică, ci doar una psihologică. Vreau să spun că 
pictorul gîndeşte în simboluri și că simboluri sînt, în modul său de a vedea, 
pînă și obiectele concrete, care le-ar putea inspira altor pictori tablouri de natură 
moartă. De aceea Cuixart își caută instinctiv motivele în simboluri gata formulate 
grafic. Unele tablouri din expoziţia aceasta denotă studierea picturii romanice 
catalane, sau a simbolisticii medievale din codice cu miniaturi sau din hărți 
geografice. Preferinţe, desigur, momentane. Cuixart poate întîlni mîine elemente 
tot atît de interesante în hieroglifele egiptene, sau în simbolistica și mai complicată 
și mai misterioasă a copiilor. De aici rezultă caracterul pronunțat intelectual al 
tablourilor acestui pictor. Dar sensibilitatea lui? N-avem însă suficiente elemente 
pentru a o aprecia. Poate că nu îi lipsește, dar trebuie să așteptăm creații 
viitoare, care să reveleze ceea ce ne rămîne încă necunoscut. 


Antonio Tapiès. Atenţie, acum. Ne apropiem de un mag al acestei expoziții: 
Antonio Tapiès. Un mag subtil, care ne poartă între pictură și poezie; care știe să 
aprindă stalactite de lumini ca într-o peșteră fermecată; sau să ne cufunde în 
grădini adormite în fundul apelor. Cîteodată rostește cuvinte doar de el înțelese, 
ca Parafaragamus, și atunci se produce o eclipsă de soare, cad luceferi în apă, se 
deschid ochii frunzișurilor, iar plante transparente își întind corolele uriașe 
înspre cornul lunii, care despică subțire fermecatul cer vioriu. Este greu să 
vorbeşti despre pictura acestui artist, cînd lumea lui e scăldată în atita poezie. 
Poezia este foarte aproape de pictură, dar poate fi și duşmana ei. Tapiès se află 
încă parcă într-un vis, iar penelul lui atinge ușor, foarte ușor, materia concretă a 
culorilor sale. Uneori este atras de proiecții fantastice de lumini, care se deschid 
conic, ca pe o scenă străbătută de reflectoare și iradiații. Alteori totul este învăluit 
într-o penumbră misterioasă, unde nu-și are locul nici omul, nici nimic care nu 
este vis. Aceste pînze vrăjite sînt lipsite de materie picturală. Imi plac mult. 
Dar dacă ar trebui să mă pronunţ în vederea unui premiu, i-aș decerna pictorului, 
pentru pînza sa Jardin de Balafra, premiul de poezie. 


Santiago Padros și Oriol Bohigas. În aceeaşi sală, o stelă memorială evocă 
figura poetului Juan Maragall. Arhitectul Oriol Bohigas s-a asociat pen- 
tru această lucrare cu mozaicarul Santiago Padros. Colaborarea s-a dovedit 
fericită. Proporţiile și simplitatea arhitecturii sînt în ton cu materia pietrei și 
cu liniile calme ale figurii în mozaic. Stilul lui Padros apare și în alte lucrări, 
de proporții mai mari și cu intenție monumentală. Un Lorenzo de Medici am in- 
tește de Italia florentină și de vechii mozaicari care-și îngemănau operele cu 
piatra aurită a monumentelor din orașe. Unde își va plasa însă maestrul Padros 
mozaicurile, în orașele noastre de acum, în care arhitecții nu mai cunosc decît 
betonul cenușiu? 


Jorge de Orteiza. Şi sculptura. O reprezintă Jorge de Orteiza, cu cîteva 
lucrări de o execuţie îngrijită și în materiale foarte variate. Forme umane, întreză- 
rite în ființa lor genezică, sau în ductile variații plasmatice, care tind mai mult 

către ideea plastică decît către real. Aș vrea să pot spune că această cale e bună, 
că sculptorul poate privi nu numai suprafața corpurilor (fiinţe sau obiecte), ci și 
interiorul lor, misteriosul imbold către formă. Dar tocmai aceste forme, aceste 
goluri de lumină sau de umbră în materie, aceste capete mici, abia embrionare, 
aceste membre vagi care tind să se desprindă de nedefinit către existenţa lumii 
reale, le-am văzut de curînd la Paris, într-o impunătoare expoziție a englezului 
Moore. Şi atunci îmi retrag spusele. Prefer să închei cu o altă afirmaţie, mai 
potrivită în cazul de față: în artă orice intenţie poate fi bună, cu condiția să fie 
originală. 


les de la expoziţie fără să fi lămurit enigma care m-a preocupat de la început în 
fața acestor opere. Este oare îngerul sau demonul — un demon zeflemist și 
academic — cel care a trezit atîta curiozitate și atrage atîta lume în subsolul 
expoziției? Dau din întîmplare peste o „glosă” a lui Eugenio d'Ors, care ar 
putea eventual să ne furnizeze un indiciu. Filozoful vorbește despre acel om 
cumsecade care, acum vreo sută de ani în Elveţia, i-a făcut pe contemporanii lui 
să caște de plictiseală, cu o lucrare intitulată angelic: Întru Inocenţa, Seriozitatea şi 
Noblețea veacului şi patriei mele. lar replica filozofului modern (care se poate 
aplica astăzi artei) este că, pentru a evita ineficacitatea, „trebuie să strecori în 
aceste trei calităţi, altele trei: un pic de viclenie, o fărîmă de glumă și un dram 
de cuminţenie. Şi de asemenea, să te ridici dincolo de veac și de patrie”. Preţioase 
cuvinte și curat orsiane. Ar fi la locul lor pe frontispiciul Academiei Breve, care se 
profilează, nu chiar atît de vremelnică 1, în spiritul timpului și al artei noi. 


LIONELLO VENTURI 


Articolul asupra d-lui G. Petrașcu, pe care îl publicăm în acest număr, aduce pen- 
tru prima oară numele D-lui Lionello Venturi într-o revistă românească €. Pentru 
aceia care urmăresc însă studiile erudite de istorie și critică a artei, numele acesta 
nu e nou. El reprezintă una din personalitățile cele mai de seamă ale științei 
italiene și o înaltă autoritate în critica modernă a artei. 

Continuator al marii școli de istorie a artei creată de părintele său, ilustrul 
profesor Adolfo Venturi, și creator el însuși de metode și sinteze noi în cercetarea 
artei, dl. Lionello Venturi a fost multă vreme profesor la Universitatea din 
Torino, organizator și director de muzee în Italia și, împreună cu Adolfo Venturi, 
director al importantei reviste Arte de la Torino. Erudit de cea mai solidă și 
multiplă formaţie, scriitor de talent și om de gust, temperament cu înclinații 
teoretice, dl. Lionello Venturi și-a desfășurat activitatea atît în domeniul studiilor 
istorice, cît și în acela al esteticii și al criticii de artă. 

Ca istoric a publicat cîteva lucrări de capitală importanță. Citez dintre ele 
opera devenită clasică asupra Origimilor picturii venețiene, tipărită în italiană în 
1907, și monumentala lucrare despre Giorgione și giorgionismul, apărută în ita- 
liană în 1913. A mai publicat de asemenea studii însemnate asupra Colectiei Gua- 
lino (ediţie italiană în 1926) și asupra Picturilor italiene din America (ediţie 
italiană în 1930; ediţie engleză în 3 volume în 1933). 


1 Breve — scurt (în span). 
Gândirea, mai 1938, an XVII, nr. 5, p. 279—280. 

Cercetările sale asupra picturii venețiene și asupra lui Giorgione erau nu 
numai studii de erudiție, ci și de ascuțită pătrundere critică, deschizînd perspective 
largi de interpretare a artei Renașterii și ducînd, prin unele consecințe, pînă la 
formulări teoretice noi și pînă | la contactul cu arta modernă. 

Teoreticianul se ivește însă, în înțelesul larg al cuvîntului, în lucrările 
ulterioare: Critica şi arta lui Leonardo da Vinci (ediție italiană 1919), Gustul 
Primitivilor (ediţie italiană 1926), Critica de artă în timpul Renașterii (ediţie 
franceză 1928), Pretexte de critică (ediţie italiană 1929). O metodă nouă de cri- 
tică este formulată treptat în aceste lucrări, metodă care îmbină punctele de 
vedere ale esteticii moderne cu acelea ale istoriei artei. Este destul de puţin 
cunoscută, dacă nu cu totul ignorată la noi, aprinsa dezbatere ce s-a desfășurat în 
critica italiană cam între 1911 și 1922 asupra așa-zisei teorii a „purei vizibilităţi” 
Născută ca urmare a teoriilor estetice formulate în Germania de Konrad Fiedler și 
de Wolflin, această teorie, de fapt mai mult o tendință metodologică a criticii 
plastice, Și-a găsit susținătorul hotărît în Benedetto Croce, Și Justificarea cea mai 
amplă în Estetica acestuia. Elementele vizuale ale operei de artă plastică (linie, 
formă, culoare, etc.) erau ridicate prin ea pe primul plan al judecății estetice și 
considerate drept singurele în stare să ducă la criterii de înțelegere ȘI de valorifi- 
care critică. Subordonarea, sau chiar ignorarea oricărui conținut în opera de artă, 
reducerea acesteia prin analiza scrupuloasă numai la elementele ei pur formale, 
aveau să ducă, în estetica crociană, la „pura vizibilitate”, așa cum principii 
asemănătoare duceau în critica literară a Abatelui Bremond la teoria „poeziei 
pure”. i 
Intervenţia D-lui Lionello Venturi în această dezbatere radicală a avut 
caracterul unei temperări și al unui corectiv. Fără a respinge întru totul criteriul 
„purei vizibilităţi”, în care d-sa nu vede o estetică, ci mai degrabă o metodă 
provizorie de aproximaţie critică, dl. Venturi a adus în lumină și o altă metodă 
oarecum contrarie, aceea a experienţei istorice în critica de artă. Căci studiul 
atent arată într-adevăr cum normelor estetice absolute li se opune variabilitatea 
gustului estetic. Această variabilitate este legată nu de elementele formale, ci 
de conceptul mai complex al viziunii personale a artistului, și de însuși conținutul 
subiectiv al operei de artă. Critica nu poate fi nici justă, nici completă dacă se 
restrînge doar la unul din aceste puncte de vedere; ea trebuie să se mulțumească 
cu relativismul ei congenital și să concilieze în analizele ei amîndouă aceste 
criterii, care ne pot da prin corectare reciprocă o Judecată mai exactă și mai 
justificată. 

Cele patru cărți pe care le-am amintit mai sus, tipărite după 1919, sînt 
toate demonstraţii și justificări ale acestei atitudini teoretice. Ele au dat loc la 
un gen întreg de cercetări aplicate asupra istoriei artei, privind istoria gustului 
estetic însuși. Rezultatele acestor cercetări n-au întîrziat să se îndrepte și asupra 
artei moderne, îndeosebi asupra studiului picturii franceze din secolul al XIX- 
lea, în privința căreia dl. Lionello Venturi este poate astăzi autoritatea cea mai 
de seamă. Strămutat de cîțiva ani la Paris, colaborînd la toate revistele mari de 
artă, ținînd cursuri și conferințe foarte apreciate la diverse universități din 
Europa ȘI America, d-sa a dat la iveală în ultimul timp studii definitive asupra 
artei franceze. Este de ajuns să cităm cele două volume mari despre Cézanne, 
apărute în ediție franceză în 1936, operă care poate constitui modelul acestui gen 
de lucrări. O Istorie a criticii de artă i se datorește de asemenea (apărută în engleză 
în 1936), iar în prezent d-sa pregătește o vastă lucrare de sinteză asupra întregii 
picturi franceze din secolul al XIX-lea. 

Toate aceste date sînt suficiente, credem, pentru a pune în lumină impor- 
tanţa articolului asupra pictorului Petrașcu, pe care îl publicăm în revista noastră. 
Expoziţia de anul trecut de la Paris ne-a adus acest avantaj de a înlesni unui 
critic ca dl. Venturi să descopere arta d-lui Petrașcu. Articolul său este pornit 
dintr-un sincer și spontan entuziasm, pe care am crezut că am face bine îndemnîn- 
du-l să și-l concretizeze în scris. Arta d-lui Petraşcu primește astfel o dovadă de 
prețuire care nu ne poate fi indiferentă, iar ,„,Gândirea” este recunoscătoare 
d-lui Lionello Venturi pentru cinstea pe care i-o face de a-i deveni colaborator. 


ARTA, OBIECTUL, ARTISTUL 


Nu există o regulă. De la transcrierea realistă pină la incursiunea în idee, totul 
poate fi obiect de exprimare — cu condiția ca în centru să existe acel punct 
extrem de magie care să se poată dezvolta în absurdul creator. Iar dacă este 
posibil, să trezească prin vreo trăsnaie fecundă reacția sau disprețul față de 
„bunul simț” și totodată față de academism. Atunci vei fi mai sigur că te afli 
pe drumul cel bun. 


Ea * 
Căci poetul sau pictorul adevărat nu crede că 1 + 1 =2, ci dimpotrivă 
că 2+2 = l. 


x => 
Şi apoi, acum nu mai credem nici într-o lume tridimensională, nici pluri- 
dimensională, ci într-o lume fără dimensiuni. 
XX 
se % 
Ba mai mult chiar, citesc în textul unui artist francez: ‚Noi nu mai credem 


în sistemul metric”. Asta mi se pare admirabil. Misiunea artistului e să conto- 
pească orice sistem, fie și metric, în fantasmagoric și fabulos. 


x 
X $ 


Aşadar, pentru pictor nu există realitatea? Lumina? Umbra?... (Aici 
trebuie să iau un creion și o foaie de hîrtie pentru a explica mai bine un lucru 
atît de simplu!): 

— Iată, aici e ființa. Aici, împrejur și peste tot, e lumina. Înlătură ființa. 
Nu mai e nici lumină... Unde e realitatea? 


x 
x 3k 


Nu, prietene. Asta nu e o operă de artă. E prea frumoasă. E un obtect 
de artă. 
Vorbeşti de sculptura asta? 


Insula, Madrid, 15 iul. 1949. Traducere din spaniolă după un manuscris din arhiva autorului. 

— Nu, vorbesc de sonet. 


x x 


— Cunosc un poet care scrie în fiecare zi cîte un sonet ca să-și purifice 
stilul, aşa cum Stendhal citea zilnic, în acelaşi scop, cîte o pagină din Codul Civil. 

— Bun exercițiu. Dar Stendhal nu era atent decît la economia cuvintelor, 
nu și la sensul frazelor. Textele acelea erau pentru el ca niște sonete. 

— Evident. Şi pentru poetul meu la fel. Sonetele acelea sînt ca nişte 
paragrafe din Codul Civil. 


x x 


Geniul nu este nici realitate, nici irealitate. Este uneori un accident. Ați 
citit cartea lui Benvenuto Cellini? Florentinul explică în prima pagină (sau în 
primele, nu-mi amintesc exact) cum de i s-a întîmplat să iasă genial. Într-o 
seară, pe cînd era copil, stînd la gura sobei cu tatăl său, a văzut în foc Salamandra. 
(Tatăl i-a tras o palmă ca să nu uite clipa aceea). Iar Benvenuto a fost genial. 
Dar nu ca sculptor, ci ca scriitor, deși nu a învățat niciodată să scrie cu mîna lui. 
„Viaţa” a dictat-o. Dar aceasta a fost opera lui de artă. Sculpturile sale sînt 
obiecte de artă. Şi totuși meseria asta o învățase cum trebuie. 

x 
x K 

Prietenul meu Carlos se plimbă solemn pe Strada Mare. Se întîmplă ceva 
cu el, fără îndoială, căci se uită la lumea din jur ca și cum ar fi o metaforă zămislită 
de mintea lui. Remarc o ciudățenie în îmbrăcăminte și îl opresc: 

— Carlos, ce e cu pata asta mare de cerneală pe haina ta? Carlos își privește 
distrat reverul pătat și răspunde sublim: 

— Nu contează. Nu contează decît ceea ce vezi. 

Am înţeles că, în ziua aceea, poetul era înveșmîntat în Imaculata concepție. 

| * 
* * 


Acum că nu mai sînt profesor de istoria artei, pot să spun adevărul. N-am 
avut niciodată stimă pentru un sculptor ca Praxitele. Artistul ăsta părea îndrăgos- 
tit în mod senzual de fiecare dată cînd imagina o statuie. Și evident, în asemenea 
condiții opera nu putea să iasă de bun gust. 

Unui om ca Goya lucrul acesta nu i s-a întîmplat decît o singură dată în 
viață: atunci cînd a pictat Maja desnuda și Maja vestida. Mi-ar fi greu să spun 
care din două a ieșit mai prost. In orice caz, celor două Maja le prefer Păunul şi 
Găina moartă, pe care artistul le-a pictat fără pic de dragoste și fără „sentiment. 

— Oricum, n-o să puteţi nega că cele două Maja sînt frumoase. 

— Ah, tocmai asta e! Sînt frumoase. lar asta e mai rău chiar decît senzuali- 
tatea... Pe cînd Găina moartă nu este nici frumoasă, nici senzuală... Părere 
care cred că este valabilă și pentru Praxitele. 

— Așa încît... 

— Nu, nimic! Dumneavoastră vreți să prelungiţi discuția pe o pantă 


alunecoasă. Sînteți un senzual... Duceţi-vă la Prado să priviți Găina moartă. 
Asta, cel puțin, o să vă sugereze gustul de după senzualitate. 
EA 
* * 

De-a lungul a o sută de pagini de versuri simți uneori ceva ca o mare silă a 
omenirii față de poezie. Din cînd în cînd cuvîntul „inimă ţișnește din cerneala 
neagră. Dar nici un strop de sînge, nici o umbră măcar de ceea ce s-ar putea 
numi ființă vie. 


* %* 


Realizarea „,vieţii” în artă, domnule Poet sau Pictor, este mai riscantă decît 
realizarea „artei în viață. Aceasta din urmă poate fi atinsă printr-o oarecare 
iscusință și prin darul de a nu fi sincer. Dar sinceritatea „,vieţii” în artă? Ce 
legătură are arta cu sinceritatea? 

* 
* * 


Culorile, liniile, nu definesc obiectele. Ele aprind doar ideea lor în noi. În 
tabloul acesta este o lămîie care străluceşte ca un astru. Pictorul a izbutit să 
redea ceva mai mult decît realitatea. A izbutit să reprezinte negația obiectului, 
negația lui incandescentă. 


%* x 


Miracolul poeziei: cu un cuvînt întind un cer pe deasupra lumii. Cu o 
tăcere Între cuvinte ating acest cer cu mîinile mele. 
* 
* * 


Iar realitatea obiectului? De ce în tabloul acesta un muzicant cîntă la 
vioară umblînd pe acoperiş ca un somnambul, în timp ce în mijlocul străzii 
pustii, doi îndrăgostiți zac rigizi în sicriele lor, între două lumînări aprinse? 
Şi de ce este lumînarea atît de mare, de parcă ar fi singurul personaj demn de 
atenție, în această scenă atît de realistă? Nu mă înșel oare, și de fapt lipsește 
din scena asta tocmai obiectul pe care pictorul a vrut să-l reprezinte? 

x 
* * 


=~ _ Poetular fi obținut poate mai mult decît pictorul, muindu-și penița în culori 
invizibile, în sunete, în tăceri și în cuvinte misterioase, pentru a dezvălui lucruri 
ce n-au avut niciodată o realitate. 


se se 
Dacă vorbeşti despre „lucruri”, apropie-te de ele ca de niște făpturi vii. 
Nu le călca în picioare. Nu intra în lanul de grîu cu cizmele. Căci îl strici și e urît. 
x 
* * 


Lucrurile, lucrurile... Adevărul e că noi nu ne ducem „înspre” lucruri și 
nici dincolo de ele. Le străbatem. Nu simți această rază de lumină care-ți străbate 
ochii? Acest gînd mare, care nu este al tău, care te învăluie ca un nor, ca o ploaie? 
Această femeie care te-a luat în umbra ei? Această umbră care te doare în culoarea 
sîngelui tău?... Iar sîngele, sîngele, ce cuvînt convențional! Vorbim despre el 
ca ȘI cum ne-ar curge cu adevărat prin vine, ar fi lichid, și nu ar fi ziua sau noaptea 
ce se preschimbă în noi în așteptare și uimire; ca și cum n-ar fi acea ființă de 
necrezut, pe care o caut dintotdeauna și n-o găsesc, pentru că o port în mine 

însumi; acest tic-tac al zorilor sau al miezului de noapte, care poate fi soarta sau 
moartea mea; această femeie (iarăși) ce se joacă încă cu viața ca și cu copilăria ei, 
și poartă destinul ei sau al meu pe palmele mîinilor sale, cum își duc sfintele 
decapitate aureola... 


ARTĂ FĂRĂ TIMP Si SPAȚIU 


Recenta lucrare a eseistului român, filozof al culturii, Mircea Eliade, Mitul veșnice 
veîntoarceri (Gallimard, Paris)! aduce idei noi despre „omul arhaic” și despre 
ceea ce autorul numește „revolta împotriva timpului concret, istoric” Și „nostalgia 
(arhaicului) pentru o reîntoarcere la timpurile mitice ale originilor, la Marele 
Timp”. Este o temă de mare anvergură și de studiu aprofundat, care a atras 
comentariul atent al lui Eugenio d'Ors în al său Glosario. Nu vreau să revin aici 
asupra conceptului fundamental al acestei cărți, ci să mă opresc asupra unui 
reflex al acestuia, care se proiectează aproape cu puterea unei oglinzi convexe ce 
mărește imaginile, asupra ideii contrarii, aceea a timpului concret, istoric, și 
asupra urmelor sale în artă și în modul tradițional de a considera creaţia. 

O frază a lui Mircea Eliade învăluie germenele în multiple reflexii posibile. 
Ea se referă la filozofia occidentală, care „riscă să se provincializeze”, în primul 
rînd închizîndu-se în propria-i tradiție și ignorînd, de exemplu, rezolvările date de 
gîndirea orientală; apoi limitîndu-se la a recunoaște doar „situaţiile” omului 
din civilizațiile istorice, disprețuind experienţa „primitivului” și felul său transcen- 
dental de a concepe lumea. O „antropologie filozofică”, afirmă autorul, l-ar duce 
pe omul modern să înveţe ceva din valorificările omului presocratic, iar problemele 
cardinale ale metafizicii s-ar pune în alt fel prin cunoașterea „,ontologiei arhaice”. 

Aceste afirmaţii cîștigă mai multă claritate dacă strămutăm aceiași termeni 
în spaţiul și timpul artei, și dacă încercăm să aplicăm conceptul de „ontologie 
arhaică” la gîndirea plastică și creatoare. Istoricul de artă care caută „,originile” 
s-a obișnuit să descopere că aproape întreaga creaţie artistică este, în spațiu, o 
perpetuă migrare de forme și soluţii, al căror itinerariu poate fi trasat pe hartă, 
constituind o adevărată geografie a artei. În mod misterios, curentele se îndreaptă 
aproape întotdeauna pe aceleași constante, de la Nord la Sud, de la Răsărit la 
Apus. În timp, aceleași forme depășesc de nenumărate ori indiferent ce limită 
istorică, iar prin elementele lor esențiale ele duc, prin indermediul folclorului și 
al reminiscenţelor ancestrale, pînă la nebuloase foarte îndepărtate, pînă la timpul 
fără cronologie. De unde răsare originea bolţii, care apare ca o formă fără istorie 
în umile construcţii de lut în India cea plină de enigme și origini? Cine a inventat 
forma ogivală, pe care o cunoaștem nu numai din frumoasele catedrale din 
Île-de-France sau din rămășițele de corăbii ale vikingilor, ci și din ornamen tele 
caselor din Transilvania de la sfîrșitul neoliticului? Cum să clasifici anumite 
tipuri de țesătură, aproape identice prin desen, colorit și tehnică, întîlnite în 
covoarele țărănești din Suedia, din România, dar și de pe teritoriul incas? Ce să 
spunem despre desenele boșimanilor din Africa, atît de asemănătoare grafitelor 


Publicat în „Insula:*, Madrid, 15 noiembrie 1949. Traducere din spaniolă după un manuscris 
din arhiva autorului. 

cu scene de vînătoare preistorice din peșterile Europei? Şi cum să apreciez aceste 
pestriţe figurine populare din Mallorca, aflate pe masa mea, care, cu un umor 
poate neintenţionat de autorul lor anonim, evocă fantastici cavaleri, poate 
orientali, poate indieni, într-o plastică sumară ce se găsește pînă în neolitic? 

Timpul și spaţiul în „etnologia” artei se dovedește fără graniţe; iar creaţiile 
fundamentale sau arhetipurile” plastice își au aproape întotdeauna rădăcinile 
într-un fond arhaic, care nu cunoaște nici epoci, nici geografie. Așa se explică nu 
numai transmiterea constantă a formelor pe căile naturale ale lumii, ci și reîn- 
toarcerea frecventă a modernilor la formele originare: ieri, arta neagră, azi 
Peştera din Altamira, mîine — cine ştie? — poate vreo nouă descoperire din India, 
de la vreun trib african, din Polinezia, sau de la strămoși necunoscuți ai restrinsu- 
lui pămînt european încercuit de mări. 

Dar dacă în ciuda timpului concret creația artistică se reîntoarce mereu la 
aceeași nostalgie a Marelui Timp al originilor, ştiinţa, care continuă să rămînă 
claustrată în vechile metode ale istoriei artei, își pierde pe zi ce trece eticaci- 
tatea și autoritatea. Pentru a folosi cuvintele lui Mircea Eliade, această știință 
care se adăpostește încă la umbra Acropolei grecești, fără să știe unde ar putea 
plasa în acest plan restrâns alte acropole, istorice sau neistorice înflorite în lume, 
rămîne o știință „provincială. 

Nu de mult, Institutul de artă contemporană din Londra a organizat o 
expoziţie foarte sugestivă, care concordă întru totul cu reflexiile de mai sus. 
Sub titlul de „Patruzeci de mii de ani de artă modernă”, s-a putut vedea un ansam- 
blu de capodopere, mărturii ale timpului istoric și neistoric, care merge de la 
paleoliticul peșterilor Lascaux și Lespugue (echivalentele Altamirei), pînă la 
artele numite primitive din Africa, America și Oceania, și pînă la opere semni- 
ficative ale unor moderni, cum sînt Klee, Miró, Ernst, Picasso, Brâncuși, Moore, 
Rouault, Modigliani etc. Priveliștea acestei expoziţii nu-i favorizează poate prea 
mult pe moderni, mai puţin autentici și deci mai puţin geniali decît colegii lor 
de acum patruzeci de mii de ani, sau decît cei de astăzi care-și mînuiesc cu dex- 
teritate pirogile printre insulele de corali. Dar îi favorizează și mai puţin pe is- 
toricii de artă care nu cred decât în zeii Olimpului. O nouă știință a artei se dove- 
deşte necesară, oarecum asemănătoare cu cea indicată de Mircea Eliade pentru 
filozofi. lar dacă această știință trebuie să fie o istorie, evoluția ei va trebui să 
se proiecteze nu numai în viitor, ci mai ales în acel trecut care, fiind fără timp 
și spaţiu, rămîne veșnic actual și depozitar al unui profund mister al creației. 


Note 


1, Prezentul studiu este rodul șederii lui 
Al. Busuioceanu în Italia între anii 1923 și 
1925, ca membru al Şcolii Române din Roma, 
unde studiază cu profesorii A. Venturi (Istoria 
artei italiene), A. Muñoz (Istoria artei bizan- 
tine), O. Marucchi (Arheologie creștină), F. Her- 
manin (Artă medievală), L. Mariani (Artă 
antică). Studiul constituie lucrarea sa de 
doctorat, distinsă cu Magna cum laude, susți- 
nută la Facultatea de Litere și Filozofie din 
București în 1925. Comisia era formată din 
profesorii Ch. Drouhet, G. Murnu, V. Pârvan, 
R. Ortiz, I. Bianu. Articolul lui Busuioceanu 
rămîne pînă astăzi cel mai important studiu 
asupra unuia dintre monumentele marcante 
ale picturii medievale lațiale. Ca atare cel 
reprezintă titlul bibliografic cel mai des utilizat 
în toate studiile ulterioare asupra acestui 
subiect. Nu cunoaștem pînă în momentul 
de față existența altei contribuții monografice 
asupra, frescelor de la S. Urbano. O exegeză 
ceva mai atentă este aceea a lui G. Matthiae, 
Pittura romana del Medioevo, vol. I, Roma, 
1966, care urmează în linii mari expunerea lui 
Busuioceanu. 


2. Studiul lui Busuioceanu este prima mono- 
grafie completă dedicată operei lui Pietro 
Cavallini, principalul reprezentant al picturii 
romane din prerenaştere. El a servit ca lucrare 
de docență, susținută în 1929 la Facultatea 
de Litere şi Filozofie din București. Comisia 
era formată din profesorii N. Iorga, I. Andrie- 
șescu, R.. Ortiz, G. Murnu, C. Petranu, Al. 
Tzigara-Samurcaș. Lucrarea este considerată 
şi azi ca o piatră de temelie a studiilor caval- 
liniene, și a fost calificat drept ‚monografie 
fundamentală asupra lui Cavallini” (L. Vayer). 
Același autor scrie că ,,Monografia lui Busu- 
ioceanu rămîne și în zilele noastre un studiu 
critic mereu actual asupra operei marelui 
maestru”. In anii care au urmat publicării 


articolului lui Busuioceanu, scrierile mono- 
grafice închinate lui Cavallini au cunoscut 
o mare amploare. Toate ţin însă seama de 
contribuția adusă de învățatul român: 
P. Toesca, Storia dell’arte italiana. Il Medioevo, 
Torino, 1927, p. 981 şi urm. E. Lavagnino, 
Pietro Cavallini, Roma, 1953; V. Lazarev, 
Proishojdenie italianskovo vozrojdeniia. I, Iskus- 
stvo Protorenessansa, Moscova, 1956, I, p. 104 
și urm. ; E. Sindona, Pietro Cavallini, Milano, 
1958; P. Toesca, Pietro Cavallini, Milano, 
1959 (trad. engleză, Londra, 1960) ; F. Bologna, 
La pittura italiana delle origini, Roma, 1962, 
p. 165 și urm.; R. Oertel, Die Frühzeit der 
italienischen Malerei, Stuttgart-Berlin-Köln- 
Mainz, 1966; ]. White, Art and Architecture 
în Italy, 1250—1400, Middlesex, 1966, p. 93— 
107; G. Matthiae, Pietro Cavallini, Roma, 
1972; S. H. Nordhagen, Pietro Cavallini og 
hans stilling innen middelelderens italienske 
billedkunst, în „Kunst og Kultur”, 1976, 
n. 59, p. 77—96. 


3. Importanța prezenţei lui Cimabue la Roma 
pentru formarea viziunii cavalliniene şi în 
general a întregii picturi romane a fost susți- 
nută un sfert de veac mai tîrziu de către R. 
Longhi, Giudizio sul Duecento, în „„Propor- 
zioni", II, 1948, p. 5 şi urm. Influența lui 
Cimabue asupra lui Cavallini va fi accentuată 
în continuare de către elevii lui Longhi. A se 
vedea, de exemplu, F. Bologna, La pittura 
italiana, cit. şi I pittori angioini alla corte di 
Napoli, 1266—1414, e un riesame dell'arte 
dell'età friedericiana, Roma, 1969, p. 12 şi urm. 
Această influență este însă negată de alți 
cercetători. A se vedea, de pildă, G. Matthiae, 
op. Cit. pr 106; 


4, Medalioanele de la Santa Maria Maggiore 
sînt printre lucrările cele mai discutate ale 
ultimului sfert de veac din Duecento la Roma. 

Ele reprezintă un adevărat inel de legătură 
între ambianța romană şi cea assisiană. P. Toe- 
sca (Il Medioevo, p. 1043 şi Storia dell'arte 
italiana, II, Il Trecento, Torino, 1951, p. 451) 
le consideră ca aparținînd lui Giotto însuşi în 
perioada sa de tinerețe. El vede aici semnele 
îndepărtării acestuia de formulele cimabuești 
sub influența lui Cavallini. Medalioanele de la 
Santa Maria Maggiore vor fi discutate ca 
atare de mai toate studiile dedicate tinereţii 
lui Giotto, şcolii romane, sau de cele dedicate 
în mod special lui Cavallini. E. Lavagnino, 
op. cit., p. 65, le consideră opere ale unui artist 
anonim legat de șantierul de la Assisi. 


5. Frescele de la San Paolo fuori le mura au 
fost studiate recent de către G. Waetzoldt, 
Die Kopien des 17 Jahrhunderts nach Mosaiken 
und Wandmaleveien în Rom, Viena-Miinchen, 
1964. A se vedea și J. White, Pietro Cavallini 
and the lost Frescoes in S. Paul, în , Journal 
of the Warburg and Courtauld Institutes”, 
XIX (1956). Studiul lui White încearcă o 
reconstituire a concepţiei spaţiale în opera 
lui Cavallini, plecînd de la copiile făcute după 
frescele sale de la San Paolo fuori le mura. 


6. În intervalul dintre lucrările de la S. Paolo 
Jfuori le mura şi cele de la San Pietro s-a pre- 
supus recent că Pietro Cavallini ar fi lucrat 
la refacerea frescelor de la abația din Grotta- 
ferrata. Cf. G. Matthiae, Gli affreschi di Grot- 
taferrata e un'ipotesi cavalliniana, Roma, 1970 
şi idem Pietro Cavallini, cit., p. 55—63. 


7. Problema frescelor de la San Francesco a 
Ripa a rămas în stadiul incert de pe vremea 
cînd scria Busuioceanu. 


8. Mozaicul de la San Crisogono a făcut obiec- 
tul unor studii succesive. A se vedea G. Mat- 
thiae, Pittura romana del Medioevo, II, Roma, 
1967, p. 232; W. Oakeshott, I mosaici di 
Roma, Milano, 1967, p. 278—280. F. Bologna, 
La pittura italiana, cit., p. 79 şi 138, şi I pittori 
angioini, cit. p. 104 și textul la pl. II-51, con- 
sideră panoul cu Fecioara pe tron ,,o capodo- 
peră încă neînțeleasă”, care ar demonstra 
asimilările din pictura lui Giotto făcute în 
atelierul lui Cavallini către 1285— 1290. 


9. Datarea frescelor de la Assisi beneficiază 
în studiul lui Busuioceanu de criterii crono- 
logice şi stilistice care-și mențin Și azi în mare 
parte valabilitatea. In deceniile care au urmat 
studiului lui Busuioceanu, datarea frescelor 
din nava bisericii superioare de la Assisi avea 
să fie obiectul multor discuţii. Pentru stadiul 
actual al problemei și pentru bibliografia 
relativă a se vedea C. Brandi, Sulla cronologia 
degli affreschi della chiesa superiore di Assist, 
în Giotto e il suo tempo. Atti del congresso inter - 


nazionale per la celebrazione del VII centenario 
della nascita di Giotto, Roma, 1971, p 63—67; 
V. I. Stoichiţă, Ucenicia lui Duccio di Buo- 
ninsegna. Studii despre cultura figurativă a 
secolului al XIII-lea, Buc. 1976, p. 121 şi 
urm. ; H. Belting, Die Oberkirche von S. Fran- 
cesco în Assisi, Berlin 1977. 


10. Rezervele lui Busuioceanu cu privire la 
Prezenta activă a lui Cavallini la Assisi apar 
şi azi ca întemeiate. Problema a fost ulterior 
mult dezbătută, fără a se putea ajunge în mod 
covingător la o demonstrație contrarie. A se 
vedea în mod special A. Nicholson, The Roman 
School at Assisi, în „The Art Bulletin”, XII, 
1930, p. 270—300, şi F. J. Mather, The Isaac 
Master, Princeton, 1932. Studiile cele mai 
recente neagă în general prezența lui Cavallini 
la Assisi (cf. Lavagnino, Matthiae). F. Bologna, 
La pittura italiana, cit. p. 136— 139, și I pittori 
angioini, cit., p. 88, presupune un stagiu al 
artistului la Assisi, chiar dacă recunoaşte că 
nici una dintre scenele din biserica superioară 
nu-i poartă amprenta. Operele romane, însă, 
observă Bologna, vor resimți lecţia assisiană : 
Naşterea de la Santa Maria in Trastevere 
este calchiată, după părerea sa, după scena 
similară de la Assisi. Afinitățile dintre cele 
două scene sînt însă negate de către Matthiae, 
Pietro Cavallini, cit. p. 85. Recent ipoteza 
prezenței lui Cavallini la Assisi a fost din nou 
susținută de W. Paeseler (Cavallini e Giotto : 
Aspetti cronologici, în Giotto e il suo tempo, 
cit. p. 35—44), care îi atribuie lui Cavallini, 
printre altele, scenele din viața lui Isaac. 
Aceeaşi părere a fost susținută și de E. Sin- 
dona, op. cit., p. 41, revenind însă asupra ei 
în I] „Giudizio universale” di Pietro Cavallini. 
Necessità di un restauro e altri problemi, în 
„L'Arte”, n. 6, 1969, p 58 şi urm. 


11. Datarea mozaicuvrilor de la Santa Maria 
in Trastevere urmează și azi, în general, 
lectura lui De Rosi. Nu au lipsit însă şi tenta- 
tive de postdatare, care se întemeiază în 
primul rînd pe inversarea succesiunii Santa 
Maria in Trastevere-Santa Cecilia in Traste- 
vere. Astfel C. Cecchelli, Santa Maria in Tras- 
tevere, Roma, 1933, p. 39—40, datează mozai- 
curile în prima decadă a sec. al XIV-lea. 
P. Toesca, Pietro Cavallini, Londra, 1960, 
p. 9, datează Bunavestire (pe care o consideră 
ultima scenă făcută de Cavallini la Santa 
Maria in Trastevere) după 1300. W. Oakes- 
hott, The Mosaics of Rome, Londra, 1967, 
p. 318—326, datează întregul ciclu înspre 
1295. Tentativa cea mai complexă a fost 
făcută de P. Hetherington, The Mosaics of 
Pietro Cavallini in Santa Maria in Trastevere, 
în „Journal of the Warb. and Court. Inst”, 
XXXIII (1970), p. 84—106. Autorul observă 
printre. altele că veşmîntul lui Bertoldo Ste- 
faneschi din mozaicul votiv se aseamănă cu 

cel al lui Enrico Scrovegni din Judecata de Apoi 
a lui Giotto de la Capela Scrovegni din Padova 
(c. 1305), înscriindu-se astfel în canoanele 
modei anilor 1300—1308. Ne permitem însă 
să observăm fragilitatea unei astfel de justifi- 
cări cronologice, mai ales că la o considerare 
mai atentă a modei anilor 1290 — 1300 putem 
remarca o afinitate mult mai mare a veşmâîn- 
tului lui Stefaneschi cu acela al sfîntului 
Francisc din anumite scene „profane” din 
biserica superioară de la Assisi. G. Matthiae, 
Pietro Cavallini cit., p. 67 şi urm., consideră 
şi el ipoteza lui P. Hetherington ca neînteme- 
iată, rămînînd la datarea tradițională (1291). 
W. Paeseler, op. cit., susține la rîndul său oO 
postdatare a mozaicurilor de la Santa Maria 
in Trastevere, adevărata evoluție a lui Caval- 
lini fiind marcată, după părerea sa, de succe- 
siunea Santa Cecilia in  Irastevere (către 
1290) — Santa Maria in Trastevere  (1295— 
1296) — scenele din viața lui Isaac de la 
Assisi. 


12 Despre iconografia Bumeivestiri de la Santa 
Maria in Trastevere se poate consulta lucrarea 
lui F. Horb, Cavallinis Haus der Madonna 
Göteborg, 1945. A se vedea şi observațiile 
lui P. Hetherington, The Mosaics, cit., p. 99. 
13. Busuioceanu se referă aici la ordinea ico- 
nografică a mozaicurilor. Cronologia internă 
a diferitelor scene a fost studiată în mod special 
de A. Prandi, Pietro Cavallini a Santa Maria 


in Trastevere, în „Rivista dell’ Istituto Naz. 
di Archeologia e Storia dell’ Arte”, 1952, 
p. 282—296. 

14. Pentru problemele reprezentării spatiului 


în opera lui Cavallini vezi în mod special 
J. White, Nascita e vinascita dello spazio pitto- 
pico, Milano, 1971, p. 50 şi urm., și G. Matthiae, 
Pietro Cavalhini, Gits p. 171 şi urm. 


15. Raportul Cavallini-Giotto i-a pasionat multă 
vreme pe cercetători, fără a se ajunge la con- 
cluzii unanim acceptate. Majoritatea specia- 
liştilor înclină către soluția propusă şi de 
Busuioceanu. Bibliografia este foarte vastă și 
implică toate studiile referitoare la tinerețea 
lui Giotto. A se vedea în mod special : C. Brandi, 
Giotto, în „Le ATER 1938, I, p. 5—22, și 
1938—1939, II, p. 116—133; L. Coletti, Nota 
sugli esordi di Giotto, în „La critica d’arte”, 
1937; M. Salmi, Le origini dell’arte di Giotto, 
în „Rassegna d'arte”, 1937; G: Gnudi, Ii 
Giotto, Milano, 1958; C. L. Ragghianti, Per- 
corso di Giotto, în „La critica d'arte”, 1969, 
p. 2 și urm’; P. Venturoli, Giotto, în „Storia 
delľarte”, 1—2, 1969, p. 142 și urm.; M. Gose- 
buch, Giotto di Bondone, Costanza, 1970 ; 
W. Paeseler, Cavallini e Giotto cit. Influența 
lui Giotto asupra lui Cavallini a fost susținută 


cu tărie de R. Longhi, op. cit., P- 18 și urm., 
care plasa impactul giottesc în intervalul 
dintre Santa Maria in Trastevere și Santa 
Cecilia in Trastevere. Părerea lui Longhi e 
susținută în continuare de către elevii săi: 
cf. G. Previtali, Giotto e la sua bottega, Milano, 
1967; F. Bologna, La pittura italiana, cit., 
p. 166 şi urm., şi J pittori angioini, cit., P. TEZ 
și urm., unde susține că Pietro Cavallini era 
deja la curent cu arta lui Giotto (în faza ipote- 
ticelor medalioane de la Santa Maria Maggiore) 
încă din perioada mozaicurilor de la Santa 
Maria in Trastevere. Ultimul monograt al lui 
Cavallini, G. Matthiae, op. cit., p- 11 şi urm., 
neagă o influență hotărîtoare a lui Giotto asupra 
acestuia, rămînînd astfel la părerea exprimată 
de Busuioceanu. O ipoteză oarecum izolată 
este cea a lui W. Oakeshott, The Mosaics 
cit., p. 268, care încearcă să atribuie parte din 
mozaicurile de la Santa Maria in Trastevere 
lui Giotto. 


16. Studiile recente au renunțat toate la atri- 
buirea altor opere din Santa Maria in Tras- 
tevere lui Cavallini. Observațiile lui Busuio- 
ceanu rămîn în general valabile. 


17. Frescele de la Santa Cecilia in Trastevere 
sînt în general considerate ca posterioare 
mozaicurilor de la Santa Maria in Trastevere 
(a se vedea nota 11). Data cea mai des invocată 
şi astăzi este anul 1293. Relativ unanimă e€ şi 
părerea că Pietro Cavallini s-a folosit de cola- 
boratori și ajutoare la realizarea multora dintre 
frescele ce decorează biserica. O tentativă atentă 
de identificare a mîinilor a fost făcută de 
către Concetta Andriola, Maestranze cavalli- 
niane a S. Cecilia in Trastevere, Bari, 1959. 
E. Sindona, Il „Giudizio universale” , cit. publică 
graficul zilelor de lucru şi face o atentă ana- 
liză tehnică, respingînd ipoteza lui E. Lavag- 
nino, op. cit., P. 38, după care Cavallini ar fi 
folosit aici tehnica encausticii. Nu lipseşte nici 
contestarea paternității lui Cavallini. Cf. A. 
Parronchi, Attiviàt del „Maestro di S. Cecilia”, 
Rivista- d'arte”, XXI, 1939, p. 193 şi urm. 


18. Raportul Arnolfo di Cambio-Pietro Caval- 
lini a fost mult discutat de către critica ulti- 
melor decenii, fără a se putea ajunge Ja, cons 
cluzii definitive. Printre auțorii care consideră 
ca fundamentală influența lui Arnolfo asupra 
lui Cavallini se numără C. Gnudi, Nicola, 
Arnolfo, Lapo, Florenţa, 1948, p. 109 şi urm.; 
E. Lavagnino, Pietro Cavallini, cit., p. 51; 
G. Matthiae, P. Cavallini cit., p. 103 şi urm. ; 
R. Jullian, Arnolfo di Cambio et Pietro Caval- 
lini, în „Gazette des Beaux-Arts”, mai-juin 
1959, p. 357—371. E. Lavagnino, sprijinindu-se 
pe mărturia lui Vasari, face tentativa de a-i 
atribui lui Cavallini o sculptură de gust arnol- 

fian (cf. II crocifisso ligneo della Basilica di 
S. Paolo, în „Rivista del R. Istituto di Arche- 
ologia e storia dell’arte”, VIII, 1941, p. 217— 
227). L. Vayer, L'affresco absidale di Pietro 
Cavallini nella chiesa di S. Maria in Aracoeli a 
Roma, în ,Acta Historiae Artium”, 1963, 
p. 39—73, susține ipoteza unei colaborări 
(în 1285) între Arnolfo şi Cavallini la reali- 
zarea tabernacolului din S. Paolo fuori le 
mura, pe care stă scris: ‚Hoc Opus Fecit 
Arnolfo Cum Suo Socio Petro”. Alţi autori se 
arată sceptici în ceea ce privește această influ- 
ență. Cf. E. Sindona, Pietro Cavallini cit., 
p. 118. Despre activitatea lui Arnolfo în biserica 
S. Cecilia a se vedea Angiola Maria Romanini, 
Arnolfo di Cambio, Milano, 1969, p. 75 și urm. 


19. Frescele de la San Giorgio in Velabro, cu 
toată starea lor precară (cf. A. Muñoz, IZ 
restauro della Basilica di S. Giorgio al Vela- 
bro, Roma, 1926) sînt în general acceptate 
ca operă a lui Cavallini. O parte din specialişti 
înclină să le atribuie însă şcolii cavalliniene: 
E. Lavagnino, op. cit., p. 61; G. Matthiae, 
La pittura cit., vol. II, p. 213 şi P. Caval- 
hni, p. 117 şi urm. 


20. Problema prezenţei lui Cavallini la Neapole 
este departe de a fi complet elucidată, în 
pofida, proliferării studiilor cavalliniene din 
ultimele decenii. Ipotezele abundă, dar sin- 
gurul fapt cert ce se poate desprinde în urma 
lor este acela al prezenței indubitabile a geniului 
lui Cavallini în orașul angevinilor, o prezență 
care astăzi nu se mai sprijină atît pe opere 
sigure, cît pe influența exercitată asupra pic- 
turii napoletane. Nici una din picturile de la 
începutul secolului al XIV-lea la Neapole 
nu poate fi atribuită cu certitudine pictorului 


roman. Această părere, exprimată încă de 
istoriografii contemporani lui  Busuioceanu 
(Hermanin, Sirèn), pare a cîştiga din nou 


teren (cf. G. Matthiae, P. Cavallini cit., p. 
130). Din această cauză vom face doar o scurtă 
referire la atribuirile mai recente, ce depășesc 
limitele bibliografiei la care a avut acces Busu- 
ioceanu. Cele mai importante sînt studiile lui 
O. Morisani, Pittura del Trecento a Napoli, 
Neapole, 1947 (mai ales p. 18—23); E. Lava- 
gnino, op. cit., p- 39 și urm.; F. Bologna, I 
Pittori angioini cit. p. 115 şi urm.; G. Matthiae, 
P. Cavallini, p. 127 şi urm. Ipotezele cele mai 
îndrăzneţe sînt expuse de F. Bologna. El pleacă 
de la premisa uceniciei cimabueşti a lui Caval- 
lini şi a hotărîtoarei influențe a lui Giotto 
asupra sa. Ca atare, Cavallini se va prezenta 
la Neapole ca purtător al unui mesaj giottesc, 
terenul fiind deja pregătit de „deschiderea către 
Assisi” care se poate constata la Neapole la 
sfîrșitul sec. al XIII-lea (frescele de la S. Sal- 
vator Piccolo din Capua). Pe temeiul acestei 
teorii F. Bologna îi atribuie lui Cavallini, în 

anii imediat următori sosirii sale la Neapole 
(13068), frescele din Capela Brancaccio din bis. 
S. Domenico, unde și P. Toesca (I? Trecento, 
p. 687) văzuse semnele „școlii lui Cavallini”. 
Aceste fresce nu pot fi decît cu greu asimilate 
evoluției lui Cavallini, așa cum ne este ea cu- 
noscută prin succesiunea S. Maria in Trastevere 
— S. Cecilia in Trastevere — monumentul 
Acquasparta, reflectînd mai degrabă influen- 
tele gioteşti în cultura figurativă din Neapole. 
Ca atare ipoteza lui F. Bologna a fost primită 
cu rezerve. Cf. G. Matthiae; op. cit., p. 129— 
130; P. Hetherington, recenzie la F. Bologna, 
I pittori angioini cit., în ,The Burlington 
Magazine”, aug. 1972, p. 561—562. Pentru 
alte atribuiri cavalliniene pe teritoriul napo- 
letan a se vedea lista din F. Bologna, op. cit., 
Pi 145 m. 133; 


21. Santa Maria Donnaregina. Critica recentă 
concordă în linii mari cu analiza făcută de 
Busuioceanu frescelor de la S. Maria Donnare- 
gina. Acestea au fost restaurate între timp 
de două ori: în 1934 (cf. G. Chierici, IZ res- 
tauro della chiesa di S. Maria Donnavegina, 
Neapole, 1934) și în 1952— 1953. Intervenţia 
mai multor artiști la decorarea biserici a ieşit 
astfel și mai mult în evidență. Părțile asupra 
cărora specialiștii s-au oprit cu mai multă 
atenție, considerîndu-le de Cavallini, sînt cele 
reprezentînd apostoli şi profeți (v. de pildă 
E. Sindona, I „Giudizio universale” cit., p. 
18; G. Matthiae, P. Cavallini, p. 132). Printre 
puținii critici care exclud complet participarea, 
lui Cavallini la realizarea ciclului mural de la 
S. Maria Donnaregina se numără F. Bologna, 
op. cit. p. 132 şi urm. Pentru a explica giot- 
tismul evident al frescelor de la S. Domenico, 
pe care le atribuie lui Cavallini (v. nota ante- 
rioară) în anii imediat următori lui 1308, 
el atribuie frescele de la S. Maria Donnaregina 
unui „întîrziat” și anume lui Filippo Rusuti. 
Ipoteza, se susține cu greu, mai ales din motive 
cronologice: în 1308 se ştie că Rusuti pleacă. 
în Franța, an după care nu mai e menționat 
în documentele italiene. Nu există nici o măr- 
turie în legătură cu o eventuală călătorie a sa la 
Neapole. F. Bologna presupune că Rusuti s-ar fi 
înapoiat în 1318 la Roma, unde ar fi terminat 
mozaicul fațadei de la Santa Maria Maggiore, 
după care a plecat la Neapole pentru a picta 
frescele de la S. Maria Donnaregina. Ipoteza. 
nu a întrunit adeziunea criticii. G. Matthiae, 
op. cit, o consideră forțată (,,macchinosa”) 
şi continuă să atribuie figurile de apostoli și 
profeți cercului din imediata apropiere a lui 
Cavallini. 


de la S. Paolo 
Op Ess 55 
139— 142. 


22, Pentru mozaicurile fatadei 
fuori le mura vezi Waetzold, 
și Matthiae, P. Cavallini, p. 


23. Pentru activitatea școlii lui Cavallini la 
S. Maria in Aracoeli vezi P. Cellini, Di fra 
Guglielmo e di Arnolfo, în „„Bolletino d'arte“, 
XL 1955, nr. 3, p. 226 şi urm., şi Eo Vayel, 
op. cit. 


24. Frescele din Sala Notarilor a Palatului 
Comunal din Perugia au fost recent studiate 
de L. Bellosi, La Sala dei Notai. Marino da 
Perugia e un ante quem per il „problema di 
Assisi”, în Per M. Cionini  Visami. Scritti 
amici, vol. I, 1977, p. 22—55 (frescele sînt 
datate 1296— 1297 şi reflectă influența ciclului 
frescelor din nava bisericii superioare dela Assisi). 


25. Monumentul cardinalului Acquasparta din 
Santa Maria in Aracoeli este opera-cheie fo- 
losită de susținătorii giottismului lui Cavallini. 
Astfel în ultimul timp fresca a fost rediscutată 
ca operă autografă de către F. Bologna, 1 
pittori angioini cit., p. 117— 118. Fresca (1303) 
reprezintă însă probabil momentul conjuncției 
dintre formula cavalliniană şi cea giottescă. 
Amintim că în 1300 Giotto se află la Roma, 
unde pictează „fresca jubileului” din San 
Giovanni in Laterano. 


26. Fresca reprezentînd Arborele lui Ieseu a 
făcut obiectul unor studii importante în ultimele 
decenii, care au pus în lumină caracterul de 
excepție al acestei şcoli în cadrul giottismului. 
Cf. C. Brandi, Mostra della pittura yiminese 
del Trecento, Rimini, 1935; C. Volpe, La pit- 
tura riminese del Trecento, Milano, 1965. 


27. Picturile pe lemn atribuite lui Cavallini 
sînt azi, în general, puse sub semnul întrebării, 
chiar dacă unii cercetători continuă să susțină 
ipoteza activității sale de iconar; cf. F. Zeri, 
Un frammento di tavola di Pietro Cavallini, 


în Diari di lavoro, 2, Torino, 1976, p. 3—7. 


28. Raportul lui Cavallini cu arta bizantină 
a fost studiat cu atenție în ultimii ani. Cf. 
V. Lazarev, op. cit. şi Storia della pittura bi- 
zantina, Torino, 1967, p. 327 şi urm.; G. Mat- 
thiae, P. Cavallimi cit., P. 27—36. 


29. Magister Conxolus a beneficiat, după pu- 
blicarea studiului lui Busuioceanu, de o atenție 
specială din partea specialiștilor: cf. P. Toesca, 
Storia dell'arte italiana, I, Il Medioevo, Torino, 
1927, F. Bologna, La pittura italiana delle 
origini, Roma, 1962; G. Matthiae, La pittura 
pomana del Medioevo, Roma, 1967. 


30. Cavallini — Masolino — Masaccio. Obser- 
vațiile lui Busuioceanu privind invențiile de 
clarobscur ale lui Cavallini şi caracterul lor 
anticipator față de pictura din Quattrocento 
au rămas pe deplin valabile. Ele au fost con- 
tinuate şi amplificate de R. Oertel, op. cit., 


p. 187 şi urm.; E. Sindona, Il ,Giudizio uni- 
versale” cit.; J. G. P. Hills, Studies in the 
Use of Light in Central Italian Painting: Ca- 
vallini to Masaccio (University Ph. Dy Con- 
dra, 1976. 


31. Acest studiu este continuarea celui de-al 
doilea apendice al monografiei despre Cavalini. 
Busuioceanu este primul autor modern care 
atrage atenția asupra importanței deosebite 
a frescelor de la S. Maria in Aracoeli în cadrul 
creației lui Cavallini. O nouă încercare de re- 
constituire a acestui ciclu a fost propusă cu 
multă atenție și erudiție de către L. Vayer, 
op. cit. Autorul arată, printre altele, că Busuio- 
ceanu se înșeală atunci cînd îi atribuie lui 
Muratori identificarea miniaturii de la Modena 
cu reprezentarea frescei de la Aracoeli. Această 
miniatură reproduce probabil decorația muzivă 
(tot de ambianță cavalliniană) a altarului din 
aceeaşi biserică 


32, Acest studiu încearcă o reevaluare a picturii 
medievale anterioare „stilului nou”. Pentru 
epoca la care a fost conceput, el reprezintă o 
tentativă meritorie de narare istorică a evo- 
luţiei sensibilităţii artistice italiene. Este vorba, 
fără îndoială, despre un text destinat marelui 
public, și care urma să facă parte dintr-o pre- 
zentare mai largă a istoriei picturii „primitive”, 
prezentare abandonată apoi, pe cît se pare, 
de către autor. Teza lui Busuioceanu, aceea a 
continuității ev mediu — prerenaștere, prezintă, 
o dificultate extremă. Cercetările mai recente 
asupra acestei perioade au abandonat în bună 
măsură tendinţa de a stabili un lanţ cauzal 
neîntrerupt care să unească fenomenul artistic 
preromanic cu cel prerenascentist şi renascen- 
tist. Ba mai mult chiar, începînd cu studiul 
crucial al lui R. Longhi (v. bibliografia mai 
jos), se va insista tot mai mult asupra cezurii 
existente între pictura de tradiție medievală 
și „i nuovi lumi” din Duecento, perioadă în 
care apar primele personalități creatoare din 
pictura italiană (Guido da Siena, Coppo di 
Marcovaldo, Cimabue, Duccio, Cavallini şi 
— la sfîrşitul secolului — Giotto). Un alt punct 
discutabil al eseului lui Busuioceanu este ana- 
liza exclusivă a picturii în frescă şi neglijarea 
picturii pe lemn care, începînd cu secolele 
XI—XII, va constitui un cîmp deosebit de 
fertil al ideilor artistice novatoare. De asemenea, 
studiul se centrează asupra zonei de mijloc 
a Italiei, fără o investigaţie a altor regiuni cul- 
turale ale peninsulei (Veneţia etc.) 

Principalele studii de referință de care dis- 
punea Busuioceanu la acea oră, privitoare 
la pictura medievală italiană sau la cea bizan- 
tină în relaţiile ei cu Italia, erau: G. B. Ca- 
valcaselle, J. A. Crowe, Storia della pittura 
italiana dal secolo II al secolo XVI, vol. I—III, 

ed. II, Florenţa, 1886; G. Millet, Recherches 


sur  l'iconographie de Vl Evangile ..., Paris, 
1914; P. Muratoiff, La pittura bizantina, 
Roma, 1928; E. Sandberg-Vavală, La croce 


dipinta italiana e l'iconografia della Passione, 
Verona, 1929 (studiu contemporan cu eseul 
lui Busuioceanu și, probabil, neconsultat de 
autor); H. Thode, Franz von Assisi und die 
Anfänge der Renaissance in Italien, Berlin, 


1885; P. Toesca, Storia delľarte italiana. Il 
Medioevo, Torino, 1927; R. Van Marle, La 
peinture romaine au Moyen-Age. Son déve- 


doppement du VI jusqu’à la fin du XIIIe siècle, 
Strasbourg, 1921; idem, The Development 
of the Italian Schools of Painting, Haga, 1923; 
A. Venturi, Storia dell'arte italiana, II—V, 
Milano, 1907; J. Wilpert, Die römische Mo- 
saiken und Malereien der Kirchlichen Bauten 
vom IV bis XIII Jahrhundert, Freiburg, 1916— 
1917. Alte lucrări importante de sinteză au 
apărut după studiul lui Busuioceanu: R. An- 
thony, Romanesque Frescoes, Princeton, 1951; 
F. Bologna, La pittura italiana delle origini, 
Roma, 1962; L. Coletti, I Primitivi. I. Dal arte 
benedittina a Giotto, Novarra, 1941; O. Demus, 
Byzantine Art in the West, Londra, 1970; 
E. T. de Wald, Italian Painting. 1200 — 1600, 
New-York, 1961; E. B. Garrison Jr., Italian 
Romanesque panel Painting. An Illustrated 
Index, Florența, 1949; G. Kaftal, Iconography 
of Saints in Tuscan Painting, Florența, 1952; 
E. Kitzinger, The Byzantine Contribution to 
Western Art of the Twelfth and Thirteenth 
Centuries“ în ,,Dumbarton Oaks Papers”, 
20 (1966), p. 27—48; V. Lazarev, Proishoj- 
denie italianskovo vozrojdeniia. I. Iskusstvo 
Protorenessansa, Moscova, 1956; idem, La 
pittura bizantina, Torino, 1967; R. Longhi, 
Giudizio sul Duecento, în Proporzioni”, 
1948, p. 5— 54; G. Previtali, La fortuna dei 
primitivi. Dal Vasari ai neoclassici, Torino, 
1964; D. T. Rice, Byzantine Painting. The 
Last Phase, Londra, 1968; M. Rotili, Origini 
della pittura italiana, Bergamo, 1963; J. White, 
Art and Architecture in Italy, 1250— 1400, 
Middlesex, 1966. 


33. Busuioceanu dispunea la acea oră de 
studiul lui W. de Grüneisen, Sainte Marie 
Antique, Roma, 1911. Monografia recentă cea 
mai completă este cea semnată de P. Roma- 
nelli—P. Nordhagen, S. Maria Antiqua, Roma, 
1964. 


34. Busuioceanu putuse consulta următoarele 
studii asupra frescelor de la San Clemente: 
J. Mulloly, St. Clement Pope and Martyr and 
his Basilica in Rome, Roma, 1869; G. B. 
De Rossi, I monumenti scoperti sotto la Basilica 
di S. Clemente, în ,Bullettino di Archeologia 
Cristiana”, 1870; L. Nolan, The Basilica of 
S. Clemente in Rome, Roma, 1910; J. Wilpert, 


op cit. Studiile recente cele mai însemnate sînt: 
E. B. Garrison Jr., Revision and amendment 
of the historical evidence for dating the S. Cle- 
mente frescoes în Studies in the History of 
Mediaeval italian Painting, I, Florența, 1953; 
C. F. Guglielmi, Roma — S. Clemente, Bo- 
logna, 1966. 


35. Autorul dispunea deja de o bibliografie im- 
portantă privitoare la frescele de la Sant’ Angelo 
in Formis: D. Salazaro, Gli affreschi di S. An- 
gelo in Formis, Napoli, 1868 şi 1870; F. X. Kraus, 
Die Wandgemälde von S. Angelo in Formis, 
în „„Jahrbuch d. preuss. Kunstsaml’”’, 1893, 
p. 3—22 şi 84— 100; P. Parente, La Basilica 
di S. Angelo in Formis, Capua, 1912. La acestea 
se adaugă o atenție specială față de acest 
monument de excepție reflectată în studiile 
de sinteză citate în bibliografia generală la 
nota 32 Studiile recente sînt: J. Wettstein, 
Sant Angelo in Formis et la peinture medievale 
en Campagnie, Geneva, 1960; O. Morisani, 
Gli affreschi di Sant Angelo in Formis, Napoli, 
1962; R. Causa, Sant Angelo in Formis, Milano, 
1963. 


36. Pentru frescele de la Sant’ Urbano alla 
Caffarella a se vedea studiul şi notele relative 
la p. 237—280. 


37. A se vedea nota 34. 


38. Pentru frescele din atriul bazilicii S. Lo- 
renzo a se vedea G. Matthiae, Pittura Romana 
del Medioevo, Roma, 1966. 


39. Pentru „Magister Conxolus” a se vedea 
nota 2 de la p. 357 a studiului închinat lui Ca- 
vallini. 


40. Autorul se referă probabil la următoarele 
studii: G. Millet, L’Iconographie de l Evangile 
cit.; Ch. Diehl, Manuel d'art byzantin, 1925; 
E. Brehier, Une nouvelle théorie de l'histoire 
de lart byzantin, în , Journal des savants”, 
1914, p. 26—37 şi 105— 141. 


4l. A. Springer, Die mittelalterische Kunst in 
Palermo, Bonn, 1886; idem, Die deutsche 
Kunstim X Jahrh,. în „Westdeutsche Zeitschrift 
für Gesch. der Kunst”, III, 1884, p. 221 și 
urm.; Vöge, Eine deutsche Malevschule und die 
Wende des ersten Jahrtausends, în ,,Kritische 
Studien zur Geschichte der Malerei in Deutsch- 
land im X u.XI Jahrh.” Trier, 1891, p. 44 
și urm.; FE. Xe Kraus, op. cit; E. Bertaux, 
L'art dans l'Italie méridionale, Paris, 1904 
şi Roma, 1905. 


42. Cele mai importante studii dedicate ,mi- 
leniului”” sînt cu mult posterioare eseului lui 
Busuioceanu: H. Focillon, L'An Mil, Paris, 
1952 şi G. Duby, L'An Mil, Paris, 1970. 

43. Studiul lui Busuioceanu asupra lui Da- 
niele da Volterra și-a cîștigat locul meritat 
atît în cadrul exegezelor dedicate artistului 
(cf. M. L. Mez, Daniele da Volterra, Volterra, 
1935), cît şi în cadrul studiilor general despre 
Manierism (cf. G. Briganti, La Maniera ita- 
liana, Roma-Dresda, 1961), sau în cel al cer- 
cetărilor iconografice (cf. L. Réau, Ico- 
nographie de l'art chrétien t. II, Paris, 1957) 
Pentru problemele Manierismului, văzut ca 
fenomen de criză a Renaşterii, vezi în mod spe- 
cial A. Hauser, Der Manierimus. Die Krise 
der Renaissance und der modernen Kunst, 
München, 1964. 


44. Vezi S. H. Levie, Daniele da Volterra e 
Tintoretto, în „Arte Veneta”, 1954, p. 168 
și urm. 


45. Afinitățile între Daniele da Volterra și 

